
                                 Forspil

Forspil.

——

Paa denne Kildemarkedsplads, Her mellem Boder, Skuur og Telte, Med
gammelt Kram og Modestads; Hvor vise Mænd og store Helte, Med Næserne
af sminket Vox, Saadan, som end de var i Live, Sig for en videlysten
Floks Nysgjerrigt aabne Blik hengive; Hvor ret en udsøgt Assemblee Af
Hunde og af Aber svandser, Hvor Papegøier snakke, lee Og Bamsen
gravitetisk dandser;

Hvor der falbydes Faar og Sviin, Gaas, Hest og Ko samt Kalv i Skare,
Hvor der er baade Vand og Viin Og andre drikkelige Vare; Hvor her Salat
kan faaes og Kaal, Hist Lilier, Tusindfryd og Roser, Her Sølv og Guld,
hist Jern og Staal, Her Kniplingsslør, hist uldne Hoser; Hvor der er
flot med Fisk og Kjød, Kapuner, Harer, Torsk og Karper, Og Sangen
klinger sød og blød Til Lire, Hakkebræt og Harper; Mens Himlen hvælver
klar og blaa Sig over Skovens grønne Kupler, Hvor, gjemt bag Løv og
Green, de smaa Frimestre dybt i Kunsten grubler: Her har jeg sindig,
bondeklog Med Løv og Krandse net afspærret

Afsides mig en rolig Krog, Hvor jeg nu ruller op mit Lærred. Her af og
til den hele Dag Jeg sang og dreiede min Lire; Var ei saa kort mit
Aandedrag, Jeg havde sagtens sunget tiere. Vel var det kun en lille
Kreds, Der standsede og hørte paa mig; Men jeg var meer end vel
tilfreds, Jeg saae, den vilde nok forstaae mig. See, jeg har af
Historier Afskildret her en lille Række; Ifald det kunde more Jer, Jeg
Billederne vil afdække; Skjøndt jeg – paa det Lav! – ikke kan Med sligt
Mirakel og Spetakel, Som hist den indianske Mand Og min Collega, Mester
Jakel! –

Det lider jævnt mod Aftenstund, Alt Skoven staaer heel taus og dunkel,
Snart gjemmer sig paa Havets Bund Dagmoders glimrende Karfunkel. O,
kommer da og lytter lidt Til mine Sagn og Lirens Triller, Før Alle
vandre – Hver til Sit Før Nattens sorte Slør os skiller.

                              Hjortens Flugt

Hjortens Flugt.

Flugten.

——

End dækked Nattens Teppe Den drømmende Lund; End slumred Dagens Øie Sit
sidste, søde Blund; Halvmaanens blege Aasyn Fra Himlens dybe Blaae Med
tungsindige Blikke Til Kongeborgen saae.

Imellem stolte Bøge, Paa Skovsøens Rand Den kneised mørk, mens Luften
Kruste det klare Vand; Let sused gennem Skoven Den friske Morgenvind,
Saa Stjernen ofte daled I Skyens Favntag ind.

I Borgen var der Stilhed, Der var ængsteligt tyst, Som gjemte den en
Rædsel, En sælsom, i sit Bryst; Septemberløvet sittred Paa den
knuddrede Eeg. Og Voverne, de rislende, Langs Kysten sank og steg

Men hist, hvor Hyldebusken Nær Murens Steen var groet, Der aabned sig
en Jerndør I Taarnets faste Fod; Og op fra Øglegaardens Natkolde,
skumle Gjem En halv Snees vilde Karle I Taushed trængte frem.

To røde Fakler flamme. Imellem dem gaaer En Ungersvend med brune,
Vildtflagrende Haar. Paa nøgen Fod han træder, Med linned Kofte paa,
Mens Harmens hvide Lilier Paa begge Kinder staae.

Men stum var hans Læbe Og stolt var hans Blik, Saa kraftigt, let og
spændigt Som til en Dands han gik. Paa Flokkens kaade Grumhed, Paa
deres ublue Spot Med bittert Smiil om Munden Han svarede blot.

Henover Borgebroen De droge ham afsted, De slæbte som en Køter Ham ud
for Borgeled; Han fulgte dem som Den Der bærer mægtig Trøst I sit
dristige Mod, I sit skyldfrie Bryst.

I Rosenlund de standsed. Her kneisede stolt En Hjort, som fire Svende
Med Nød og Møie holdt. Med Løbene den stamped, Og dens kyste, vilde
Blik Til Høire og til Venstre I Angst og Rædsel gik.

Med plumpe Bøddel-Næver De kasted her paastand I Græsset hen den unge,
Den vaabenløse Mand; Saa surred de, saa bandt de Under voldsomme Greb
Hans Arme og hans Hænder Med stærke Hampereb.

Saa lagde de ham baglænds, Alt under bitter Spot, Paa Dyrets Ryg, – de
sagde, Der laae han blødt og godt! Fast snøred de hans Hænder Og hans
Fødder igjen Til Hjortens ranke Hals, Til dens Blad og dens Lænd.

„Her skal Du ikke længer Saa stolt og siirlig gaae; Nei, langt af Led
Du fare Med Kongens Ærind maa. Den Ganger, som Du rider Den gjør Dig
Reisen let, Du tør ei ved paa Veien At vorde mødig og træt

Saa vide over Landet Skal Du bære Kongens Bud; Som ærlig Svend og
dannis Du føre det ud!” Saa gav de Slip paa Dyret Og stemmed Alle op
Med knaldende Pidske Deres Hallo! og Hop!

De klapped i deres Hænder, Mens Valdhornet klang. Den kyste Hjort da
lukt Over Rosenhegnet sprang. Ned ad den Lindegyde Som en Piil det
monne gaae, Hvor hist og her i Skyggen Hofsinders Huse laae.

Men ved det sidste Huus, Som var saa siirligt bygt, Halv dulgt bag
Rosenhækker Og med Billeder smykt, Der aabned sig et Vindve Bag
Rankerne brat. Og rædsomt lød en Stemme I den dæmrende Nat.

Det var en vildtskingrende, En knivskarp Qvinderøst, Som kom den fra et
haabløst, Forpiint, fortvivlet Bryst; Som steg den op fra Dybet, Fra
den flammende Dal, Hvor Sjælen sig krymper I den evige Qval:

„Nu Lykke da paa Reisen, Allerdeiligste Svend! O, vend din rappe Ganger
Ret snart her hjem igjen. Dvæl ikke altfor længe, Ak, din udvalgte Mø,
Din yndefulde Rose Af Sorrig vist vil døe!”

Men let som en Svale Afsted den Ganger foer, De naaede ei hans Øre De
skjærende Ord. De svandt, som ved Stormsø En Fugleqvidder fiin, Mens
Luften om hans Hoved Istemmede sit Hviin.

Det lød ubønhørligt Som en rædsom Dødesang, Et Jammerhyl fra Graven, En
Stormklokkeklang. Ubændig, som Høstens Den kaadeste Vind, Gik Hjortens
Flugt fra Sletten I Skovkrattet ind.

Ved hvert et Sæt, den gjorde I Angest og i Hast, De Reb om Haand og
Ankel Sig surred mere fast; Og Slaaentjørnens Kløer Og Egens seige Arm
Hudflettede hans Skuldre Og søndersled hans Barm.

Uden Rast, uden Hvile Foer Skovens Drot afsted Over grønklædte Bakker,
I grønne Dale ned; Høit stønnede dens Bryst, – Den sittred – og med Eet
Udstødte den fra Lungen Et Brøl saa vildt og vredt.

Og i det fælt uhyggelige, Det dumpe, hæse Skrig En Dødsangest bæved, En
Qval – usigelig. Kyst af sin egen Stemme, Forvildet i sin Skræk Meer
rasende den satte Over Busk, over Bæk.

Septemberdagens varme Guldstraalende Sol Alt længe sad rolig Paa sin
mørkblaae Kongestol; Den smiled saa huldsaligt Til Mark og Sø og Skov,
Og qvæged ved sit Øie, Hvad der vaaged og sov.

I Mosen havde Vildbassen Slaget sig til Ro. Den snorkede ved Siden af
Sin gryntende So; Den sorte Snog sig ringled I Sandets lune Bad.
Skovduen, sødt kurrende, I Gyngevuggen sad.

Træpikkeren, den brogede, Den lille Tømmermand, Paa Birkens hvide Bark
slog Sin snelle Trille an; Og Ræven med sin gule, Sin boltrende Flok I
Græsset ved sin Hule Havde Lystighed nok.

Saa yndig Fred der hviled Paa Vei og paa Sti, Hvor den usalige Rytter
Paa Hjorten fløi forbi; Men selv han Intet ændsed; Paa den rædsomme
Flugt Han havde tabt sin Tanke Og hans Øie var lukt.

Den kronede Ganger Tog en vildere Fart, I Skovens dybe Mørke Den
fjælede sig snart, I løvtætte Tykning, Hvor Eensomhed boer, Fra
Mennesker fjernet Og fra Menneskers Spor.

Den naaede seent paa Dagen En Lyngskrænt, der steil Sank ned mod en
Skovsøes Bladkrandsede Speil. Det standsede den ikke; Liig et lynende
Blink Den skjød som i Blinde Ned ad den bratte Brink.

Brat Bølgerne blev vakte, Høit om dens Lænder slog Det blanke Vand; den
svømmed, Den prusted og jog Af Rede de vilde Ænder, Som kurede i Siv, –
Da vaagned atter Svenden Til Qval og til Liv.

Han aabnede sit Øie, Veemodigt op han saae Imod det dybe, rene Og
trøstefulde Blaae; – Og Vandets stærke Favntag, Af friske Kræfter
fyldt, Den lumre Feberhede Af hans Lemmer fik skylt.

Det var, som Haabets Spire Alt sagtelig frembrød, Hans Muskler blev
stramme, Frit Hjertets Kilde flød. Det var ham, som Rankens
Mildtglødende Blod Havde dræbt al hans Smerte Og livnet hans Mod.

Men næppe op af Badet Den kaade Ganger steg, Før atter Haab og Lise
Bort fra hans Hjerte veg. Naar han de spændte Snore Blot lindt og sagte
drog, Da var det som en Spore, Der vildere den jog.

Den reiste sine Takker, Den brølede ræd, Og piled over skovdækte Dal og
Høi afsted; Og kom den saa paa Farten Til en sørgelig Plet, Hvor Pesten
havde øvet Sin skumleste Idræt;

Hvor Pesten havde meiet Alt det Levende bort, Hvor Haugen laae
forvildet, Skorstenen kneiste sort, - Da studsed den og standsed, Og
gjorde omkring; Da knaged Svendens Lemmer Ved det voldsomme Sving.

Saa led det henad Aften, Af Solens røde Glands Kun Bøgenes Isse Bar en
glimrende Krands. Men Dæmringen sneg sig Gjennem Busk, gjennem Krat Og
hviskede: nu kommer Den stille, store Nat.

Jævnt sagtnede den Vilde Sin stormende Gang; Den travede, den rendte,
Og kun sjelden den sprang. Den snøfted og den letted Kun fortrøden sin
Fod, Den snubled over Tuen Og mangen knudret Rod.

Og ved en Egestamme, Hvis Rødder som et Net Krøb ud og ind fra Bullen,
Den standsede med Eet. Paa tørre, glatte Moslag Den snublede, den gled,
Og styrtede saa sammen, At den stønnede derved.

Da glimted Haabet atter! Ved Faldets Sving og Hast Den ene stærke Line
Om Haandledet brast; Men sindig og forsigtig Sin Haand han hvile lod,
Han hæved ei sit Hoved, Han rørte ei sin Fod.

Nu randt det ham i Sinde, Det var den søde Stund, Der ellers tidt ham
vinked Til dunkle Rosenlund, For under de duftende, De fyldige
Lindetræ'r I Natten trygt at møde Sin unge Hjertenskjær.

Og Tegnet, som i Løndom De brugte, hvergang De nærmed sig hinanden, Det
var en simpel Sang, En jævn lille Vise, Uskyldig, from og glad, Som
begge de to Hjerter, Der saa ofte den qvad.

I Rosenhaven bundet Den Kronhjort da stod, Og nipped Lindens Blade Og
laae ved dens Rod. Og naar da Sangen toned, Lidt mindre sky og vild Den
vendte sine Ører Og lytted gjerne til.

Thi Hjorten høiligt elsker Og hører med Lyst Den Velklang, der kan
fødes Af et Menneskes Bryst. Saasnart den derfor spored Den Vexelsang
blid, Den lod sig villig klappe Og traadte gjerne hid.

Hiint Elskovens Løsen Det kom han her i Hu; Og skjøndt han Hjerte
brændte Omspændt af Vee og Gru, Saa hæved han dog Stemmen Saa blødelig
og blid, Som naar en Moder luller Sit Barn ved Nattetid:

„Hvor tindrer nu min Stjerne? Hvor dølger sig min Skat? Dig søger i det
Fjerne Min Sjæl ved Dag og Nat. Dig lokker nu min Stemme; Jeg veed, Du
kommer jo, Thi aldrig kan Du glemme, Du skjenked mig din Tro!”

Men Hjorten dreied Øret, Den vendte Hov'det lidt; Det var de samme
Toner, Som den fornam saa tidt. Det lod ret, som den sukked Og atter
laae den ned. Tungt aanded Ungersvenden Og blev saa atter ved.

„Hver Nat er jo vor Sommer, Dens Blomster ere vi; Naar Dagen den
kommer, Er vor Sommer forbi. O, yndigste Kjærminde! O, Elskovsrose rød!
I Mulm jeg kan Dig finde, For din Duft er stærk og sød!”

Saa nynned han og løste Med den vaersomste Haand Af begge sine Ankler
De stærktsnoede Baand; Og lempeligt han listed, Med høitbankende Barm,
Den allersidste Løkke af, Som kuede hans Arm.

Han sagte lod sig glide Fra Dyrets brede Ryg, Ned sank han ved dets
Side Paa Mosteppet tryg. Dog knap sig følte Hjorten For Baand og Byrde
qvit, Udstødte den et Brøl, Sprang op og kneised frit.

Med Bragen brød den gjennem Den tætte, mørke Skov, Den vækked de smaa
Fugle, Som sad der og sov; Og længe hørte Svenden Hver raslende Busk,
Og hvor Grenene de knaged Ved de voldsomme Rusk;

Til fjernere sig tabte Hver Lyd og hver Larm. Da strakte han med
Vellyst Sin Fod og sin Arm; Sin stivnede Nakke Og sin martrede Lænd Paa
mosbløde Leie Han lod nu segne hen.

Han folded sine Hænder, Slog Kors for sit Bryst, Og takkede Vorherre
Med hendøende Røst, Fordi han havde frelst ham Fra saa grusom en Død.
Dybt sank han saa i Dvale Og glemte al sin Nød.

======

I Møllen.

——

Hvor klare Skovbæk risler Bag Bøgenes Skjul, En Vandmølle vælter Sine
brusende Hjul; Den ligger dybt og dulgt, Og Huulveien snoer Sig nær
forbi Huset Og ned mod Bolefjord.

Den lille Hauge breder sig Saa hyggelig og peen Med brogede Asters, Med
Æbler paa Green; En Vedbend sig klamrer Til den kalkede Gavl; I Gaarden
Duer kurre Og Anden er saa travl.

Men nærved, paa en Banke, Hvor der er lyst og frit, Man skue kan til
Nord og Syd, Til Øst og Vest saa vidt, Hen over Axelhoved Til Stevns
med steile Bred, Til Vildbanegaarden, Til det lange, smalle Fedd.

Der tjener nu i Møllen En vakker Ungersvend; Det er ei længe, siden Han
kommet var derhen. Den gamle Møller fandt ham, Da halvdød han laae I
Skov, med nøgne Fødder Og med linned Kofte paa.

Han pleiet blev og qvæget, Men det vared kun kort. Saa kom han brav til
Kræfter. Han kaldte sig Hjort, Og sagde saa til Mølleren: „Du seer, at
jeg er stærk; Det er vel ei saa farligt svært At lære dit Værk?

Saa kan jeg ogsaa plante Og ympe og saae, Samt mange andre Dele
Forstaaer jeg mig paa. Hvis Du mig vil beholde, For Klæder, Huus og
Brød, Jeg trofast vil Dig tjene – Og Du hjælper mig af Nød!”

Ham spurgte da den Møller: „Hvor er Du vel fra?” Med rødmende Kinder
Gjensvared Svenden da: „Jeg tjente, Nord paa Øen, Saa stolt en
Riddersmand, Den mægtigste, den rigeste Udi vort hele Land.

Han eier store Borge Med Lade og med Lo, Og Guld og raske Heste Og
Svende, maa Du troe. Men jeg gav mig ikke af Med Stang eller Staal; Jeg
hægede hans Lilier Og blædede hans Kaal.

Jeg røgtede hans Abild Fra Vaar og til Høst; En Urtegaardsmand Lever
ogsaa med Lyst! Jeg sysled tro og stille, Jeg passede min Dont; Og
roligt var mit Hjerte, Thi jeg tænkte ei paa Ondt.

Da blev jeg nok af Avind For min Herre beført; En Aften blev jeg grebet
Og bastet og snørt; Halvnøgen blev jeg kastet I Kjelderens Dyb; Der
laae jeg mellem Øgler Og Tudser og Kryb.

Det hued mig just ikke At dvæle længe der; Den klare Luft og Skovens
Duft Jeg havde mere kjær. Saa fandt jeg paa med Liste At bryde mig en
Vei. Gud kjende maa min Brøde Jeg kjender den ei!”

Men Mølleren, den gamle, Han smilede med List: „Saa Alt, hvad her Du
melder Er baade sandt og vist? Du seer mig ikke ud til At have tjent
for Løn; Du ligner i din Fore meer En Riddersmands Søn.

Dog – Bonde eller Ridder – Det har mig lige Magt; Det være nu og blive,
Som din Mund mig har sagt. Saa bliv, og pas min Have, Bær Vand, hug Ved
og kjern For Tøsen der; og vaag saa For mig ved min Qværn!”

Alt som de saadan talte, Den Møllerdatter stod Nyfigen i den aabne Dør
Og tripped med sin Fod. Og da de slutted Pagten Med Haandslag, og gik,
Hun hvisked: „Gud skee Lov da!” Og sendte dem et Nik.

Saa blev han der i Møllen, Saa tog han trøstigt fat, Og flittigt hjalp
dem Begge Ved Dag og ved Nat. Han plukked Haugens Æbler Og fik dem op
paa Loft De brune Køer flytted han Paa Eng og paa Toft.

Saa pusled han i Haugen, Saa skjæfted han en Lee; Han snitted Skoe saa
nydeligt, Som Nogen vilde see. Snildt fletted han af Vidie, Med Grønt
og med Hvidt, Til Anna en Garnkurv, Hun havde ønsket tidt.

Han øved tusind Kunster, Og Intet faldt ham svært, Og Alt, hvormed han
sysled, Blev dem Begge saa kjært. I Hjertet Anna tænkte: „Jeg kan jo ei
derved!” Men hvor han stod, og hvor han gik, Var hendes Øine med.

Naar saa den Gamle silde Til Ro sig havde lagt, Gik Hjort i Møllen ene
Og holdt sin Nattevagt. Mens Voverne da bruste Og over Hjulet sprang,
Hans Tanker gik saa vide, Og Barmen blev ham trang.

Saa hældte han paa Qværnen, Fik Alt i Drift og Skik, Hen til den aabne
Vindglug Han tankefuld gik; Han stirred ud i Natten, Og støttede sin
Arm Og lænede sit Hoved Til den sittrende Karm.

Forsagt det var han ikke, Han kjendte ei til Frygt; Hans Hjerte følte
Længsel, Men det blev ikke sygt, Thi det var frisk og freidigt; Men
Fremtids Haab og Lyst Og Længselen bar Blomster I Sangen fra hans
Bryst.

Hans Sanges søde Toner Og de elskovsfulde Ord Fremspirede som Urter Af
en foraarsvarm Jord; De satte Knup og Blomster, De spredte deres Frø,
Og Frøet fandt et Jordsmon, Hvor det ikke skulde døe.

Naar ret han sang og sukked Af sin Længsel berørt, Og troede sig af
Natten kun Og Skovens Træer hørt, Da vaaged der et Hjerte, Da aanded
dybt en Barm, Da smilede to Læber Og en Kind blev saa varm.

I Sengen sad ung Anna Med Haand paa Brystet lagt, Hun følte Hjertet
banke Ved Sangens Trolddomsmagt; Det var en ukjendt Sødhed, Og det
friske Pigebarn Hver Nat sig hilded meer I det usynlige Garn.

Om Dagen hendes Øie var Som Himlen er i Vaar, Hvor Solen snart smiler,
Snart Regnskyen staaer. Snart var hun bly og bange, Snart var hun kjæk
og fri; Blik sendte hun ham mange, Men ak! de gik forbi.

Hans eget Sind, hans Tanker Maatte vandre saa vidt; Den Fribaarnes
Hjerte var Jo slet ikke frit. Han gik og røgted troligt Og trofast al
sin Pligt; - Og den gamle Faders Øie Ei kunde ændse Sligt. -

Det var en Stund før Middag; Træt af sin Nattevagt Sig Hjort paa tvende
Sække I Møllen havde lagt. Med brune Haar om Panden Han i det dybe
Blund Laae der og smilte venligt Med den friske, røde Mund.

Foran ham dvæled Anna; Hun skulde sagt: „Kom ind!” Brat standsed hendes
Aandedræt, Og bleg blev hendes Kind. Men Kjækheds Rose atter
Fremblomstred rød og sund Hun bøied sig, hun smiled, Hun nærmed sig
hans Mund.

Hun vilde paa hans Læbe Sin Læbe trykke varm, – Da kom hun til at røre
Den Slumrendes Arm. Det jog ham af en Slummer, Der var ham saa kjær;
Han drømte sig en Andens Favntag og Læber nær

Op sprang han fra sit Leie, Han kneisede stolt, Ned sank hans Blik paa
Pigen, Forundret og koldt Hun segned fast i Knæer, Som paa en Vægt hun
bar, Han syntes hende dobbelt Saa høi, som han var.

Hun læste i hans Øie, Som talte koldt, men blidt: „Jeg kan Dig Intet
give, Thi Intet meer er mit!” Ind ginge de da tause, Hvor den Gamle
vented dem; Men nu var Freden borte Fra sit yndigste Hjem.

Før var hun let og lystig, Nu gik hun stille om, Hun smilede kun
tvungen, Naar Faderen kom. Med Hunden før hun ganted, Nu havde den
faaet Ro, Og ligegyldig var hende Selv hendes røde Ko.

Og naar hun skulde sige Til Hjort: „Kom hid og hør!” Da gik det ei fra
Læben Saa freidigt, som før Og gik de hjem fra Engen, Hvor Køerne var,
Hun bad ham ei at bære Det fulde Melkekar.

Saa tænkte hun paa Jørgen, Den utroe, kjære Svend; Da smiled hun saa
bittert Og stirred for sig hen. „Jeg aldrig fanger Lise, Jeg aldrig
fanger Ro; Mit Hjerte har ei Herberg Til begge disse To.”

Saa pleied hun i Barmen Som en Urt sin Smertes Braad; Hun blegedes og
falmed, Skjøndt hun dulgte sin Graad. Natten saae hende græde, Men
Dagen sjelden lee, – Og dette var da Noget, En Fader kunde see.

======

Rhitra.

——

Den Møller stod paa Høien Hvor over Skovens Top Man vide om kan skue,
Og Hjort kom just derop Da sagde Hiin med Dvælen: „Dig vil jeg nu
betroe, Hvad svart paa Sind mig tynger; Maaskee jeg da faaer Ro.

Hør, siig mig, seer Du ikke, Hvor kummerlig og bleg Min Anna gaaer, som
ellers Var fuld af Spøg og Leg? Jeg aner, hvad hun feiler; Jeg troede,
Alt var glemt! End seer jeg Sorgens Spire I hendes Hjerte gjemt.

Hun havde sig en Fæstemand, Saa ung, som hun var; Jeg tænkte, det
skulde blevet Det lykkeligste Par En dygtig Karl var Jørgen, Saa ærlig
og saa bold; Hist boer han hos sin Fader Henne i Axelvold.

De var som glade Børn, De leged og de loe; Hun syntes mig saa lykkelig,
Han syntes mig saa tro; Saa jeg var tryg og rolig Og takked Gud, der
gav Mit Barn en kjæk Beskytter, Naar jeg laae i min Grav.

En Aftenstund kom Anna Dødbleg fra Skoven hjem; En Hemmelighed bar hun,
Som end aldrig kom frem. Hun vilde aldrig sige, Hvad der hun fik at
see, Men langtid hendes Taarer Forkyndte Hjertets Vee.

Reent Jørgen var forandret Tungsindig og bly, Han kom her mindre
flittigt, Og var ordknap og sky; Jeg saae tidt, hvor han blegned. Og
sittred, naar han kom; Saa blev han ganske borte, Og Alt var skiftet
om.

Saa mødtes vi da ikke Før engang ved en Fest I Roholt, hvor vi begge
Vare budne til Gjæst. Der tog jeg ham tilside I Haugen, i en Vraa Og
sagde: „Siig mig, Jørgen! Hvad tænker Du dog paa?”

Med angerfulde Taarer, Med hviskende Røst Han Alt mig aabenbared Saa
ængsteligt og tyst At Anna end han elsked, Ved Guds Blod han mig svoer,
Og dette var hans første, Det var hans sidste Ord.

Hvad skulde jeg vel sige? Utroligt syntes jo Alt, hvad han mig
beretted, – Dog maatte jeg ham troe. Os Mørkets Herre faaer jo Saa tidt
en Snare lagt, Vi fristes paa vor Vandring Af mangen sælsom Magt.

See, for en Snees Aar siden Bemærked vi engang, Paa skovbegroede Fedd
Hist yderst at der svang En hvidlig Røg sig langsomt Bag Træernes Top,
Og hvirvled mellem Løvet Som fra en Skorsteen op.

Vi troede, det var Vender, Der var stegne i Land; Vi tænkte, det var
Røgen Fra deres Kjøkkenbrand, Og jeg og flere Grander Vi droge da
derned, De skulde dog ei syde Deres Davre i Fred.

Men da vi kom til Pynten, Vi ingen Vender saae; Bag Krattet mellem
Buske En lille Hytte laae, Opført af Mos og Græstørv; Foran i Lyngen
rød Der sad paa Huk en Qvinde Med et Barn paa sit Skjød.

Med ydmyge Lader, Men med listige Blik Den fremmede Qvinde Imøde os
gik. Hun vilde have Fred og Frist, Det kunde vi forstaae. Os fremmed
var Ordet, som Paa hendes Tunge laae

I sin brogede Kjortel Hun neied dybt mod Jord; Fra de kulsorte Øine Det
ret som Gnister foer. Hun dækked ei med Blussel Det ene nøgne Bryst,
Mens Ungen laae og kravled I Lyngen med Lyst.

Saa lod vi hende bygge der, Hvor ellers Ingen kom. Selv vandred hun dog
flittigt I Bygderne om. Vort Maal hun hurtigt lærte, Og følte sig tryg,
Og, tiggede ved Dørene Med Barnet paa sin Ryg

Hun læged Ko og Qvie, Og spaaede gamle Mænd God Lykke udi Dobbel Og
Børn af deres Lænd; Ungdommen Gods og Beilere; Ved hemmeligt Spil Hun
lærte dem at tvinge Sig Elskere til

Saaledes saaes hun ofte, Den snedige Qvind, Hos Unge og hos Gamle At
liste ud og ind. Hun var saa sledsk og ydmyg, Hun var saa kattemild.
Men fæl var hendes Øies Dybtbrændende Ild.

Men altsom Glutten voxte Og vevert kunde gaae, Til den gamle Gulitza
Man sjelden mere saae. Og tidlig Tøsen, Rhitra, Skjød op og blev stor
Og gik, knap tolv Aar gammel, Alt i Moderens Spor.

I de brogede Pjalter, Med nøgne smaa Been, Var hun deilig som en Rose
Og altid skjær og reen. En Skov af sorte Krøller Om brune Hals og Kind,
Som Steenkul saa blanke, Var hendes Hue og Lin.

Det eneste, lille Smykke, Hun eiede, det var Af pure Guld en Slange,
Hun i venstre Øre bar. Det var hendes bedste, Hendes dyreste Klenod; Og
rørte man ved dette, Saa blev hun ikke god.

Hun stripped om i Egnen, Og hvor hun saa kom hen, Forvendte hun strax
Hjertet Paa hver en Ungersvend. Men alle de smaa Piger, Som leved her
omkring, Dem, sagde man, hun lærte Heel mange slemme Ting.

Vi saae hende ofte, Net pyntet med en Krands, At dandse os den vildeste
Ellepige-Dands. Saa sang hun kaade Viser, Som selv hun opfandt, Slog
Hjul henad Veien Og som en Vind forsvandt.

Hun spiste saare lidet, Vel nøiet, med hvad hun fik, Og drak kun Vand
det klare, Men ingen rusende Drik. Hun smutted som en Lækat Paa Sti og
paa Vei, Men – hvor hun var om Natten, Det vidste man ei.

Thi havde hun nu dandset Og sjunget og var træt, Og havde faaet at
drikke Og spise, og var mæt, Saa, før man saae sig om, Var hun borte
som en Muus Og kom først seent igjen Til eet og samme Huus.

De unge Karles Ruus, ja, Den kunde man forstaae! Hun lille var, men
rank dog Som en spillende Raa; Saa fiint og dog saa fyldigt Sig rundede
med Lyst Den kraftige Hofte Og det faste, unge Bryst.

Skjøndt voxen, ei hun skifted Hverken Sind eller Sæd; Halvnøgen, som en
Vild Endnu gik hun klæd; Meer yppig var nu Dandsen, Men endnu mere
skjøn, Og Sangen mere yndig, Og lokkende i Løn.

Man ymtede da ofte Snart hist og snart her At hiin Mand og den Svend
Var hendes Hjertenskjær. Det var ei Blik og Tale, Det var som Trylleri,
Der drog dem efter hende, Og fast Ingen gik fri.

Saa gik det ogsaa Jørgen, Min Annas Fæstemand. Engang han saae, hun
slumred I Græsset hist ved Strand. Da slog hun med Eet De to sorte Øine
op, – En Gysen sød da rislede Ham gjennem hans Krop.

Og han var ogsaa fangen, Og han var hendes Træl: Hun havde slugt hans
Hjerte Og formørket hans Sjæl Alt andet stod i Glemsel, Hans Villie var
brudt, Og han tilhørte ganske Den farlige Glut.

Men han var den Eneste, Som hun ei selv forlod; Den mandige Ungkarl
Havde tændt hendes Blod; Kold holdt hun sig i Samqvem, Men i natlige
Stund Hun søgte og hun fandt ham Med sin blussende Mund.

Hun var ham altid nær, Naar han aned det ei; Var hans Kammer end
laaset, Hun aabnede sig Vei; Naar tidt i fæle Drømme Heel trangt hans
Aande gik, Da sad hun paa hans Leie Med stivt stirrende Blik.

Da drog hun de røde Læber Fra hvide Tænders Rad, Sødt Smilet da
fortolked, Hvad stille Hjertet bad; Hun aabned sine Arme, Han brød da
tidt sin Pagt Henreven af en lønlig, Ubetvingelig Magt.

Dog af alle gode Engle Han var ei reent forladt; Og stundom faldt et
Lys I hans aandelige Nat; Og i et saadant Lysglimt Blev da hans Tanke
vendt Til hellig Antons Kloster, Som ligger hist paa Skrænt.

I Kirken hist, den stille, Tryg under Korsets Læ, Ved Skriftestolen
ydmyg Han bøiede sit Knæ; Han lagde frem sit Hjerte Med Alt, hvad det
forbrød, Og for et kjærligt Øre Han klagede sin Nød.

Den fromme Broder sukked: „Din Fristelse er svar! Men Himlen for din
Anger Forladelse har. Er Fristerinden hos Dig, Da vend det saadan om,
At ei hun Dig forlader Ad samme Vei, hun kom.

Da er du brat befriet. Din Strid er kjæmpet ud, Og hende seer du
aldrig. Gak bort nu med Gud!” Saa modtog han Velsignelse Med Suk og med
Graad, Han kyssed Munkens Hænder Og takked for hans Raad.

Den følgende Nat derpaa Med Havblik i sit Sind Han, træt at Dagens
Møie, Var rolig slumret ind; De gyseligste Gjøglesyn I Drømme da han
saae, Som en Egebul tungt Over Brystet det ham laae.

Han vaagned med et Skrig, see! Da sad hun der igjen; Let havde hun sin
Haand Paa hans Hjerte lagt hen. Hun smilede saa lokkende, Hun bøiede
sig mild, Hun vilde med sin Læbe Hans Øie lukke til.

Rask rev han sig af Pigens Blødt svulmende Favn, Han sprang ud af
Sengen I Frelserens Navn; Han aabnede sit Vindve, Og i Kammeret ind
Faldt fredeligt og venligt Det klare Maaneskin

Stiv som en Billedstøtte Der Rhitra nu stod, Som Krampen hende knuged
Fra Isse og til Fod. Det deilige Ansigt Fortrak sig, med Eet, Som var
hun i den gyseligste Dødsqval bestedt.

Og mens hun stod saa hvid Som den kalkede Væg, Hendes Krop som en
Skygge Blev meer og mere bleeg; Saa svandt hun gjennem Vindvet Liig en
dæmrende Sky, Og et Hyl og en Jammer Lød høit over By.

For Vindvet slog han Kors Og takkede sin Gud, Der trygt ham havde
hjulpet Af Syndens Snare ud. See, det har han betroet mig, Og saadan
blev han frelst; Alt var ham som en Drøm, – Det mener jeg og helst.

Ung Rhitra var forsvundet, Hun aldrig saaes igjen; Nu blev der atter
Fred Mellem Pige og Svend Men endnu voved Jørgen Sig ikke hid til os;
Han er forknyt og bange, – Han dvæler ei af Trods!” –

Her taug den gamle Møller, Men Hjort han mæled ei. Saa gik de ned af
Banken Paa den skyggefulde Vei. Men Ungersvendens Øie Sig tankefuldt
sneg Til Pynten, hvor Gulitzas Kjøkkenrøg opsteg.

======

Den vandrende Sanger.

——

Storken, den kloge Fugl, Forlængst var draget væk, Og gule Blade seiled
Ned med den klare Bæk; De skrigende Krager Forfulgte Bondens Plov,
Smaafuglene sad stumme I den brogede Skov.

Nu Tiden og var kommet, Da Humlen skulde ind; Den stod endnu i Haugen
Bedækt med Høstens Spind. De yppige Ranker Havde flettet sig til Net,
De lysegule Knopper hang Bag dunkle Blade tæt.

Rask Hjort nu afklædte Hver Sime og hver Stang, Den Møller og hans
Datter Bar gjennem Døren trang De brusende Stengler Med deres Rigdom
paa; Af bittersøde Kryder Da dufted hver en Vraa.

I Øverstestuen Hele Høsten blev slængt; I Midten blev paa Træstagen
Tranlampen hængt; Da blev det muntre Arbeid Dem til en lille Fest; Hid
kom der, for at hjælpe, Heel mangen venlig Gjæst.

Der sad de, Gamle og Unge, Rundtom paa Stol og Bænk; Dem bar da liden
Anna Til Velkomst en Skjenk. Saa plukked de med Iver, Ei Tiden blev dem
lang; Der hørtes mangen Krønik Og mangen gammel Sang.

Men just som nu en lystig Fortælling var forbi, Da toned der for Døren
En deilig Melodie. Derude under Linden, Paa Steenbænken sad En
vandrende Sanger Med sin Cithar og qvad.

Han bad om Ly for Natten, Han bad om en Bid Brød; Da hældte ung Anna
Den Humle af sit Skjød Og vinkede i Døren Med rødmende Kind; Og
kneisende og rank han I Stuen traadte ind.

Han lystig var at skue Med Strængeleg i Haand, Med Blomster paa sin Hue
Og med brogede Baand. Den Møller da heel venligt Imøde ham gik De unge
Piger skottede Til ham med skjelmske Blik.

Men Hjort, som sad i Krogen, Hvor der var mindre lyst, Han rørte sig
slet ikke, Han holdt sig ganske tyst, Og strøg ned over Panden Sin
brede, brune Lok. Da rakte man den Sanger Baade Mad og Drikke nok.

Imens han drak og spiste, Deelte han med sin Hund, Der logred ved hans
Side Og slikked sig om Mund. Til Tak for Mad den reiste sig Paa Bagbeen
og gik, Og gjorde andre Kunster, Efter Hundenes Skik.

Da mælede den Møller: „Siig, Hvem tjener Du, min Ven? Du er som Himlens
Fugle, Der sorgløst flyve hen: De sprede ei, de høste ei, De sanke ei
til Bo; En Herre lader op sin Haand Og fylder deres Kro.

Saa mener jeg, Du har vel og En Herre riig og stor, Der fylde kan dit
Bøger Og dække Dig dit Bord. Dig blev vist ellers Veien Over Livets
Hede trang?” Da tog den Sanger smilende Til Citharen, og sang:

„Jeg tjener ingen Herre! Som Fuglen fri og let Jeg lod mig ikke spærre
I Buur eller Net. Den Drot, som jeg adlyder, Han boer her i mit Bryst,
Og freidigt jeg kun fryder Mig ved min egen Lyst.

Den hele Jord og Himmel Det er min Eiendom; Alle Herligheders Vrimmel
De flokke sig derom. Min Skat kan aldrig tømmes, Ei mindskes kan min
Magt; Aldrig kan der drømmes Meer kongelig en Pragt.

Hvert Sind og hvert Hjerte Er min ydmyge Vasal; Jeg dulmer hver en
Smerte, Jeg smykker Glædens Hal. Og Qvinderne, de søde, I hvor jeg
træder op, Mig bære huldt imøde Liliens og Rosens Knop!”

Da letted paa sin Hue Med Smiil den Møller god: „Saa fornem Gjæst at
huse Jeg havde næppe troet! Men Lige søger Lige! Det sømmer sig jo
bedst: Du er vel, kan jeg tænke, Heel ofte Kongens Gjæst?”

„Jeg kommer,” qvad den Sanger, „Just lige fra hans Borg; Der hersker
liden Glæde, Men desto mere Sorg. See, mens I flittigt sysle Med Øllets
bittre Kraft, Ved Cithren jeg fortæller Jer De Syner, jeg har havt.”

Han lagde sig tilbage Og tankefuld saae Mod Bjælkeloft, mens Strængen
Han sagte rørte paa. Men hen til hans Læber Alles Blikke fulgtes ad.
Kun Hjort holdt sig stille I Krogen, som han sad.

======

I Kongsgaarden.

——

„Kong Erik sad paa Gurve I Høielofts-Sal; Den engellandske Frøken Var
hans Dronning og Gemal. Hun straaled ved hans Side Fra stolte Kongestol
Saa mild og saa deilig Som Vaarens klare Sol.

Men han var vild og flygtig Som Kornmoed i Høst; Ustyrlig som Stormen,
Der hæver Nordhavs Bryst. Der var kun fattig Fred Mellem Dronning og
Drot, Thi Hagelskuur og Solens Smiil De enes ikke godt.

I Kongens Gaard der tjente da Det elskeligste Par; Den unge Strange
Nielsen Den ene af dem var; En kjæk og freidig Jyde Af den ædleste Rod;
For Dronningens Aasyn Som Kammersvend han stod.

Den Anden det var Stjernen I hendes Jomfruflok, Og det var Frøken Ellen
Med den guldblonde Lok; De Roser og de Lilier De blegned paa hendes
Vei, Hun deilig var som Dagen, – Men det vidste hun ei.

Hr. Strange var udsprunget Af den mægtigste Æt; Klart var hans Skjold,
hans Adel Uden Skygge eller Plet. Hun kjendte ei sin Fader, Og næppe
var hun fød, Saa blev der talt forblommet – Om hendes Moders Død.

Men hos den gamle Dronning Blev hun fostret som spæd; I Fruerbuur hun
lærte God Adels Skik og Sæd. Og da hun var saa deilig, Og da hun var
saa god, Saa blev hun valgt at sidde Ved den unge Dronnings Fod.

Det vared ikke længe Saa spired der frem Den lifligste Maiblomst Og
duftede for dem; Og alt som den yndig I deres Vaar fremgik, Paa den de
begge stirred, Og saa mødtes deres Blik.

Ung Strange vandrer eensom I Skov og i Lund, Han ændser ei at jage, Han
lokker ei sin Hund. Og Frøken Ellen sidder Og sømmer Silken blød; Mens
Haanden med Naalen Synker drømmende i Skjød.

Han viste hende Høviskhed, Hvor som han kunde bedst; Han holdt hende
Bøilen, Naar hun steg paa sin Hest. Ud fra de rige Lokker Da mildt to
Øine saae, Som Kornblomster smile Mellem guldgule Straae.

Saa fra et Smiil de naaede Til et Haandtryk i Løn; Og Jomfruen modstod
Ei Ungersvendens Bøn; Men hemmeligt de mødtes I slig Uskyldighed, At
Himlens rene Engle Maatte juble derved.

I Gurve Rosenhave, Paa Grønsværet stod En mægtig Kronhjort foldet Ved
Lindetræets Rod. Did iled de Begge I Nattens Skygge hen, Den Hjort blev
deres Løndoms Fortrolige og Ven.

Og Tegnet, som i Nattens Mulm De brugte, hvergang De nærmed sig
hinanden, Det var en simpel Sang En jævn lille Vise, Uskyldig og glad,
Som begge de to Hjerter, Der saa ofte den qvad:

„Hvor tindrer nu min Stjerne? Hvor dølger sig min Skat? Dig søger i det
Fjerne Min Sjæl ved Dag og Nat!” Og naar da Sangen toned. Den Hjort,
lidt mindre vild, Vendte de brede Ører Og lyttede til.

Tilsidst den blev saa taalig, At den sig klappe lod, Og naar sig Sangen
meldte, Ved Jomfruens Fod Den lagde sig i Græsset, Saa hun i lystigt
Mod Tidt hængte den om Halsen Sit kjæreste Klenod;

En Kjede med et Kors Med Frelserens Billed paa, Af gyldne Led og Plader
Og smykt med Stene blaae. Naar saa de maatte skilles, Hun med sin hvide
Haand Igen tog af dens Nakke Det dyrebare Baand.

De troede sig saa dulgte Som Duer i Klippespalt; Men Øren har en
Hofgaard Og Øine overalt; Og Intet er saa svært. Om man er nok saa
snild, At holde skjult for Verden Som tvende Hjerters Ild.

Dog Ingen dem forraadte, Ei ublid Fortræd For Foden Stød dem lagde
Eller skræmmed deres Fred. Man voved ikke Saadant, Thi han var stolt og
kjæk; Man nænned ikke heller At volde hende Skræk.

Hjem stævned da Kong Erik, I Hu var han saa gram; Ind drog han paa sit
Gurve, Og Ufred fulgte ham. Tilsøes for længe havde Han feidet paa
Holsters Land; Liig Odderen, ei han kunde Faae Halen op af Vand.

Han ændsed knap sin Dronning; Men til Bankett og Fest De useligste
Karle Han samlede til Gjæst. Hvad Slet der var at finde, Det sad
omkring hans Bord. Som Herren er, saa træde Og Svende i hans Spor.

En Dag han sad og ganted Med dem ved fuld Pokal, Da traadte ind med
Latter En Svend i Kongens Sal. Han meldte: „Herre Konge! Der staaer ved
Borgeled En Tiggertøs, som ønsker Med Dig at tales ved.

Hun loe kun, da jeg trued, For Pidsken ei hun løb, Og Hundene, jeg
pudsed, De blev bange og krøb!” Kong Erik lystig tømte Sit Bæger da
paastand: „Vi gad dog nok forfare, Om Os hun trodse kan!”

Med Fjerbarett paa Isse, Med klingert Sværd ved Lænd, Strunk spanked
gjennem Borggaard Han foran sine Mænd; Og udenfor ved Linden Paa en
Græsbænk de saae, Halv støttet paa sin Albue Den Tiggerpige laae.

Hun bar et pjaltet Skjørt kun, Nøgen var Fod og Arm; Stor Deilighed
omgav dog Hendes Ansigt og Barm. Og det eneste Smykke Hun havde, det
var Af Guld en lille Slange, Hun i venstre Øre bar.

Hun rolig blev siddende, Og lod de Fødder smaa Sig sagte kun bevæge I
grønne Græs og Straa. Om Halsen ringled Lokker Kulsorte som en Snog; To
afgrundsmørke Øine Paa Drotten hun opslog

En Gysen overfoer ham, Hans Lød blev saa bleeg, Som i en Ruus fortumlet
Tilbage lidt han veeg; Et Flammeblus saa atter Ham til Ansigtet steg,
Men ei en Lyd endnu Fra Læben sig sneg.

Da hvisked han: „hvad vil Du?” Man hørte knap hans Røst. Og heftigt
under Fløilet Sig hævede hans Bryst. Men med Hovedet lidt hældet Taus
til ham skotted hun Og smilede og spilled Med Fingren paa sin Mund.

„Hvad vil Du mig?” gjentog han Med stirrende Blik. Da reiste hun sig
langsomt Og vinked ham og gik Foran saa let og siirligt ind I tætte
Rosenlund; Han fulgte hende lydig Som en kjælen Skjødehund.

Hvad der de talte sammen, Fik intet Øre hørt; Men de prægtigste
Klædemon Hun snart saaes iført. Stærkt spraglede Farver Hun allermeest
var huld; Saa bar hun Sort og Guult og Rødt, Græsgrønt med Sølv og
Guld.

Hun Kjeder fik og Spanger Og sølvspændte Skoe, Kun ingen Ring i Øret, –
Hun blev sin Slange tro. I lange Lindegyde, Som fra Borgen monne gaae,
Hvor hist og her i Skyggen Hofsinders Huse laae;

I sidste Sted i Rækken, Som var saa siirligt bygt, Halv dulgt bag
Rosenhækken Og med Billeder smykt, Hun slumred meest om Dagen I sin
yndige Bo, – Til Slummer havde Natten Ei synderlig Ro.

Paa Jagt i grønne Skove, Ved Dands og ved Spil, Ved natlige Banketter,
Hvor Glæden ret var vild, Paa eensomme Vandring Langs Gurve-Søens
Blaae, Man Dorrit, som hun kaldtes, I Kongens Følge saae.

Naar paa melkehvide Hoppe, Let bygget som en Hind, Hun traved hos hans
Side I Skovens Tykning ind; Naar i friske Sommermorgen, I stille
Rosenlund De hvisked, Bryst mod Bryst Og sukked, Mund paa Mund;

Naar de seilede paa Søen, Naar under Nattens Slør Han listed sig
formummet Og svandt bag hendes Dør: I hende reent fortabt, Kun hende
ændsed han, – Forsvundet af hans Tanke Var Dronning, Folk og Land.

I Fruerbuur sad Dronningen, Mens Taaren lønlig randt; Med sine unge
Møer Hun væved og, hun spandt; Men intet Net hun knytted Saa stærkt og
saa snildt, Der kunde atter fange Hendes flygtige Vildt.

Saa gik en Høst og Vinter; Men da Kukkeren sang Igjen i Vaarens Løvsal,
Hvor Daadyret sprang, Da faldt ung Dorrits Øie Paa Hr. Strange engang,
Da bagom hendes Hauge Han vandred over Vang.

Heel tankefuld hun saae ham At søge ind i Lund Iført den grønne Kofte,
Med Horn og med Hund; Ømt blev da hendes Hjerte, Som havde det længe
blødt; Vel følte hun en Smerte, Men det smertede saa sødt.

Ham fulgte hendes Tanke, Ham fulgte hendes Fred, Og hvor hun siden
dvæled, Der dvælede hun med, Og lokked ham saa listigt Snart her og
snart der, – Ei mærked dog Kong Erik Den bedragelige Færd.

Thi, underligt at sige, Det lod, som hun var To: Paa samme Tid, hun sad
I sin yndige Bo Og skjemtede med Kongen, Har Mangen svoret paa, At hun
var seet i Lunden Efter Strange at gaae.

Men Junker Strange trodsed Hendes Deiligheds Magt, Hans stolte Blik
nedslynged Usigelig Foragt. Mat fra hans Hjertes Klippe Sank hendes
Øines Skud. Thi han var reen som Sneen Og trofast mod sin Brud.

Hendes Smiil og Sang og Dandsen Saa sommerfuglelet, Alt - Alt var
forgjæves, Og tilsidst blev hun træt. Hun var som den, der svømmer Med
stønnende Bryst Og af Brændingen kastes Igjen fra sikkre Kyst.

Foragtet Elskov vender Sig saare snart til Had. Tidt Læben bittert
rynkes, Hvor Smilet nylig sad. Sit Bytte Grumhed fanger Tidt udi
Listens Væv, – Naar Ulv gaaer ud paa Rov, Lusker bagefter Ræv.

Saa dulgte hun sin Pine, Saa dæmped hun sin Harm, En sikker Hævn hun
fostred I sin flammende Barm. Ak, hun behøved ikke At bruge megen List,
Hun snart var paa Sporet Og Byttet hende vist.

Som Ørnen let opdager To Duer i Klippespalt. Snart havde hun udspeidet
De Tvendes Løndom alt. Hun havde seet dem mødes Ved Lindetræets Rod,
Hvor fredelig og stille Den tamme Kronhjort stod.

Hun selv, med qvalfyldt Hjerte, I Nattens dybe Ro Jo havde hørt dem
synge, De Nattergale to: „Hver Nat er vor Sommer, Dens Blomster ere vi,
Naar Dagen den kommer, Er vor Sommer forbi!”

Det trykked Braaden dybere, Der pinte hendes Sind, Og snigende som en
Slange Hun treen til Kongen ind. Hvor tindred da de Øine, Hvor lokked
Læben sød! Hun som en kjælen Killing Gled hen paa hans Skjød.

Saa tog hun om hans Hage, Hun stirrede ham ind Saa smigerfuld i Øiet
Med Munden paa hans Kind, Og drypped Gift i Øret Ved sine lumske Ord; –
Flux fandt de Vei til Hjertet – Op rasende han foer.

Som afsindig han fraaded, Og hvid som en Væg Han greeb sig med Haanden
Om sit frodige Skjæg, Og mumlede sagte: „Ja, bort! ja, han maa bort!
Saa fare han ad Helved Paa den kronede Hjort.

Saa føre man Tøiten bort Fra Dronningens Buur Og evigt hende gjemme Bag
Laas og bag Muur!” Saa stønned han stakaandet Og tumlede som Ør. Da
listed Dorrit sagte Sig ud af Kamrets Dør. –

Den næste Dag man fritted, Man speided her og der, Men dem, som man
søgte, Dem fandt man ikke meer. Hr. Strange var forsvundet, Og Frøken
Ellen sad Ei meer i Fruerburet Og vævede i Lad.

Man gik omkring uhyggeligt, Man hvisked tyst i Vraa, Med ængstelige
Øine Man paa hinanden saae. Forsvundet var og Hjorten, Som græssed ved
Lindens Rod; Man rendte og begloede Den Plet, hvor før den stod.

Dog snart ei meer der spurgtes, Hvor de Tvende blev af Som Vindpust,
der hvisler Over daggammel Grav. Er Menneskernes Tanker: De dvæle kun
kort, Og skynde helst fra Smerten Og Rædselen sig bort.

Men Dronningen, den fromme, Den elskelige Viv, Hun glemte dem ikke, Hun
skjalv for deres Liv. Saa lod hun mig da stævne I sit Lønkammer ind;
Der sad hun sorgnedbøiet Med Haanden under Kind.

Jeg knæled ned og kyssed Paa Skjørtets Purpurflig. Da talte hun: „Hør
Folmer! Hvad jeg vil sige Dig! Du bære skal mit Lønbud Alt over Lund og
Sø, Du søge skal Hr. Strange Og den fattige Mø.

Jeg troer, dit Hjerte hader, Hvad der er grumt og slet; Jeg veed, at Du
er freidig Og lystig og let. Hvis Du mig nu kan bringe Min Smerte
Lægedom, Jeg naadig vil Dig skjenke, Hvad Du beder mig om!”

Hos mig bar altid Qvinden Den allerførste Priis; Og Dronningen, hun er
deilig Som Eva i Paradis! Jeg svoer: „Dem vil jeg søge, Og jeg skal
finde dem!” Og trykked atter Læben Paa Kjolens Purpurbræm.

Jeg mener, megen Talen Den baader ikke stort. Med Strængeleeg paa
Ryggen, Strax ud af Borgens Port Gav jeg mig da paa Vandring, Som tidt
jeg plejer van; Jeg gjæsted By og Bonde Og Borg og Riddersmand.

Hos Munkebrødre sorte, Hos hvide og hos graae, Ved fine Frueklostre Jeg
bankede paa; Men Ingen kunde sige Mig af det svundne Par, Fra hver en
Port mit Øre Jeg lige tomt udbar.

Ei vender jeg tilbage, Mit Ord jeg løse maa, Om saa til Verdens Ende
Min Fod skulde gaae. Om saa den ikke standsed, Før i min Grav jeg gik!”
Her taug den unge Sanger Med et spørgende Blik.

Men stum sad den Møller, Ei noget Svar der lød; Forlegen Anna stirred
Paa Humlen i sit Skjød. De Væven saae, men voved ei At gribe Traaden
fat, – Forlængst alt havde Hjort Sin mørke Krog forladt.

Nu alle var bortgangne, Nu alt omkring ham sov. I Møllen, medens Hjulet
Brusede høit i Skov, Han tænkte paa med Smerte, Hvad Sangeren fik
fortalt; Han vilde ei forraade, Hvor godt han vidste Alt.

Fra Klostret Morgenklokken Fjernt over Bugten klang; Da stod den unge
Sanger Alt rustet til sin Gang. Han lystigt kyssed Anna, Tog Mølleren i
Haand; Snart svandt bag Krat hans Pudel Og hans flagrende Baand.

======

Gulitza.

——

Novemberstormen havde sig Til Borgleie lagt; Nu havde den faaet Bugt
Med Skovens sidste Pragt. Paa Høien stod ung Strange Og stirrede did
ned, Hvor hen i Sø sig strakte Det lange, smalle Fedd.

Der dvæled tidt hans Tanker; Thi Folmer Sangers Ord Ham havde tændt en
Stjerne Og ført paa Haabets Spor; Nu hos den gamle Qvinde, Som hused
hist bag Klint, Han vilde hente Nøglen Til sit Livs Labyrinth.
Gulitza maatte vide, - - Saa bares det ham for, - Til Løsning og til
Frelse Det kraftigste Ord. Saa steg han ned ad Skrænten, Fra Krattet, i
det Frie, Og vandred ud paa Fedd Ad lidt betraadte Sti.

I Skov snart Veien slynged sig, Og snart langs lave Strand. Den hæse
Maage svæved Henover dunkle Vand. Klar hængte Taagens Draabe Paa sorte
Tjørn og Green, Kun søvnigt leged Voven Med Strandens Tang og Steen.

Men fjernt, hvor Pynten slipper, En Røg steg mod Sky; Der øinede han
Hytten I Buskenes Ly. Af Steen og Mos var Væggen, Dens Tag af bleget
Tang; - Der standsed han og lytted Til den sælsomste Sang.Snart var det
en tungsindig, Forsørget Qvinderøst, Der ret vil aande Smerten Af et
fortvivlet Bryst. Snart lød det som en Jubel, Uhyggelig og stærk, Liig
Afgrundens Hilsen Paa Ondskabens Værk.

Han nærmede sig Hytten; Men udenfor han saae En stridhaaret Ulv Ved
Tærskelen at staae; Dog næppe fik den Øie Paa ham, saa foer den ind, -
Og strax i Døren viste sig Den vendiske Qvind.

Det rige Haar, liig Panden, Var bleget og hvidt; Om Kinderne og
Skuldren Det hængte vildt og stridt. Ud fra de sorte Øine Kun matte
Straaler skjød, Som i den hvidgraae Aske Fra en halvslukket Glød.I sine
brogede Pjalter Hun neied dybt mod Jord, Med Hænderne for Brystet Og
mæled disse Ord: „Jeg vidste af dit Komme, Før Du dit Hjem forlod; Jeg
saae Dig tidt i Drømme, Du faure, unge Blod!

Jeg kjender nok din Adel, Som har sig fjælet bag Den hvide Møllerkofte;
Jeg saae din Skjebnes Slag; Jeg veed, hvad Du vil spørge, Og jeg skal
give Svar! Kom, sæt Dig her paa Stenen, Ei bedre Stol jeg har.

Det Vredens Barn, jeg fødte, Blev ogsaa din Fordærv; At frelse Dig og
Dine Er vel mit sidste Hverv!” Forventningsfuld ung Strange Tog Plads
paa breden Steen; Selv hun paa Huk sig satte Med Skjørtet om sine
Been:„Jeg stammer fra en Høvding Hisset paa Lante Ryn!” - Stolt tindred
hendes Blikke Under de sorte Bryn, - „Er Dagen klar og skyfri, Fra
Eders Jomfruland Min Hjemstavns hvide Klipper Heel grant man Øine kan.

Min Fader var kun Fisker, Og da han var død, Sig satte paa vort Dørtræ
Baade Fattigdom og Nød. Men frisk og vild som Fuglen, Der flagrer over
Sø, Jeg voxte op og blev til Den deiligste Mø.

Med andre unge Piger Jeg legede ved Strand, Vi stred med Steen, vi
svømmed Omkap i salten Vand. Om Sommeren vi dandsed, Bandt Krandse og
sang; Vi knytted Net og Ruser Den Vinteraften lang.Min Moder da
fortalte Om Kamp og Fægterspil, Om hvordan det ved Fester Og ved Offere
gik til. Hun lærte mig i Løndom Heel mangen kraftig Kunst; - Saa leved
jeg og stolede Paa Gudernes Gunst.

Du mener vel, at Korset Staaer fast i Venders Land? Det rokker end som
Sivet, Der plantet er i Sand. Nei, hemmeligt, men kraftigt De gamle
Guders Hær End vogte vore Strande - Og Mørkets Gud især.

Dybt i den hvide Klippe, Hvor den hvælver sig huult, Hans pragtfulde
Tempel Ligger sikkert og skjult. End bringe der hans Præster Ham
natligt Offer frem; Om Dagen ere de Bønder, Og Ingen kjender dem.I
mørke Løvfalds-Nætter, Naar Stormen tuder ret, End slagtes Tyr og Orne
For en lykkelig Dræt. End dandses der i Vaaren Om de hellige Træ'r; Den
sorte Gud der bringes Hvert Aar en Jomfru skjær.

Hun være maa af fornem, Af ældgammel Æt, Og deilig af Skabning, Uden
Lyde eller Plet. Hun til hans Tempel føres, Som var det hendes Grav.
Man aldrig faaer at vide, Hvor hun er blevet af. -

Jeg laae ved Moders Side Og sov en Sommernat; Da vaagned jeg i Rædsel,
Da greb man mig fat. De stoppede min Mund, De dæmpede mit Skrig; Ud bar
de mig af Hytten, Indhyllet som et Lig.Jeg følte, jeg blev baaret
Gjennem Moser og Vang; Jeg hørte, Skovens Susen Over mit Hoved klang.
De bar mig op ad Fjeldet, Tungt aanded deres Bryst; Havet snart mig
hilste Med sin dundrende Røst.

Saa gik det ned ad Bakke, Som dybt i en Dal, Og Luften, jeg indaanded,
Blev saa underlig sval. Da endelig de standsed, Ned blev jeg sagte
lagt, Mit Slør blev bortrevet, Og jeg saae - hvilken Pragt!

Med Purpurtæpper tjeldet Var den hvælvede Hal; Og Gulvet sammenføiet Af
sleben Muslingskal. De røde Lamper dufted Som Rosens første Suk, Mens
Røgen op sig hvirvled Mod Loftets runde Glug.Paa Gyldenstykkes Hynder
Og Odderskind jeg laae; Men jeg var heel alene, Ei nogen Sjæl jeg saae;
Jeg øined ingen Døre I den runde Klippehal, Kun lige for mit Leie Sig
hvælved et Portal.

Forsigtig jeg mig listed Derhen, og stirred ned. Det var et Svælg, et
aabent, En Afgrund sort og bred; Jeg dybt dernede hørte - Mens
svimlende jeg stod - Hvor ind i Grotten bruste Den vilde Havets Flod.

Da lød en sagte Raslen, Forfærdet saae jeg om! Frem bag de Purpurtæpper
To Skikkelser der kom. Og det var tvende Qvinder, I Slør fra Top til
Taa. De toede mig, de salved mig, De klædte mig paa.I mine sorte Lokker
Blev snoet Corallen rød; Den søgrønne Silke Om mine Hofter flød; Om
Midien trende Gange Guldkjeden de vandt; De kyssed paa min Kjortel Og
neied og forsvandt.

Saa var jeg atter ene, Det gjøs i mit Blod. Et dækket Bord jeg øined,
Som under Lampen stod, Med Honningbrød i Skiver, Bestrøet med
Valmukorn; Og Viin, den røde, hvide, Blinked i gyldne Horn.

Med skjælvende Hænder Af Kagen lidt jeg brød; Den flammende Viinmost
Til mit Hjerte sig gjød. Da sluktes Lampens Lue, Og Intet meer jeg
saae. Jeg famled til mit Leie Og kasted mig derpaa.Ned i de bløde
Hynder Jeg trykkede min Kind, Og Bølgens Klang fra Dybet Mig snarligt
lulled ind. De yndigste Syner Omgjøglede min Barm, - Da blev jeg atter
vækket Af en favnende Arm.

Af glødende Læber Tillukket blev min Mund, - Da vaanded sig og sukked
Min Sjæl i Hjertets Grund! Jeg aned, det var ham Med det frygtelige
Navn, Jeg vidste, det var Guden, Der tog mig i Favn.

Tre Maaneder, tre Uger, Tre Dage saa hengik, Men aldrig noget Levende
At skue jeg fik. I Tempelet alene Og smykket som til Fest Om Natten kun
jeg modtog Den rædsomme Gjæst.Engang jeg laae og slumred I den bælmørke
Nat, Jeg vaagned op i Rædsel, Man atter greb mig fat. Man førte mig af
Klæderne, Og nøgen, som jeg var, Hen til den dybe Fjeldport Ved Dybet
de mig bar.

Der stemmede de op Den afskyeligste Sang, Frygteligt fra Klippernes
Hvælving det klang. I rædselfulde Jubel, Fra Portens skarpe Rand De
ubønhørligt styrted Mig i det sorte Vand.

Jeg sank i Bølgens Fraade, Men dukked atter op. Var det en Gud, mig
frelste? Usaaret blev min Krop. Jeg brugte uvilkaarligt Mine Arme, mine
Been, Og fik saa fat i Mørket Paa Klippens vaade Steen.Dybt drog jeg
efter Veiret; Men Hjertet end holdt Stand. Med Haand og Fod jeg stræbte
Gjennem bølgende Vand; Langs Grottens steile Vægge Jeg følte mig for,
-- Alt svandt i det Fjerne De Præsters vilde Chor.

Da kom jeg til en Krumning, Frem dæmred noget Lyst, Og atter vaagned
Haabet I mit sukkende Bryst. Vel bredere blev Svælget, Meer voldsom
Bølgens Vægt, Jeg kjæmpede dog modigt Og skjæmmed ei min Slægt.

Jeg naaede Grottens Munding I den beegsorte Nat, Jeg søgte hen til
Bredden, Hvor den var mindre brat. Der kravlede jeg opad Og satte mig i
Mag, Hvor Klippen over Søen Udskjød sig som et Tag.

Der sad jeg da i Mulmet Ved det brølende Hav, Til Daggudens Stjerne Sig
hæved af sin Grav. Da øined jeg en Fisker, Jeg vinked ham til Land; Han
tøved angst, og snart jeg saae, Det var en christen Mand.

Thi hellig Antons Billed Var skaaret i hans Stavn; Han korsed sig og
hilsed I den Herre Jesu Navn. Jeg gjengav ham hans Hilsen; Da tog han
mig ombord, Og hyllet i hans Kofte Med ham jeg hjemad foer.

Hans Qvinde gav mig Klæder, Og i hans stille Bo Mit Legem sanked
Kræfter Og mit Hjerte fik Ro. Da saa engang den Fisker Til Videslet
drog, Herhid i Baaden med sig Han venligt mig tog.

Her under disse Bøge Mit Fristed da jeg fik. De Fiskere, de Bønder Mig
gave Mad og Drik. Jeg læged deres Køer, Jeg signed deres Garn, Og her i
denne Hytte Jeg fødte Gudens Barn.”

Her reiste sig Gulitza Fra Tuen, hvor hun sad. I hendes Aasyn maled sig
Det grusomste Had. Stærkt blussed hendes Kinder, Hun rynked sine Bryn;
I Øiet funkled Ilden Saa skarp som et Lyn.

Den nøgne Arm hun strakte, Hun stamped med sin Fod Og knytted sine
Næver: „Hun er mit Kjød og Blod, Men Aanden er en Djævels! Den Qval Du
aner ei, Naar Moderen maa hade Sit Barn! Den kjender jeg!

Da hun, for tidlig moden, Sit Ledebaand forlod, Hun yppig blev, som
Ranken, Der fostrer Druens Blod. Hvor hun sit Øie fæsted I Hytte eller
Huus, Der vakte hun, som Druen, Vild Svimmel og Ruus.

Hun eier fra sit Udspring Den frygteligste Magt. Mig har hun forgjort
Og i skændig Trældom bragt; Jeg er ei meer min egen, O, Forsmædelse og
Skam! Her maa jeg stundom vandre I den fæleste Ham.

Hun deilig er som Dagen, Men, Nattens Gud har tændt Sine vildeste
Flammer I hendes Barm og vendt Fra Lyset og fra Himlen Vellystigt
hendes Hu, Og hvor hun blot sig viser Fremspirer Sorg og Gru.Hvor
hendes Magt sig dølger, Ei sagde mig min Kunst; Den maa, den skal
forsvinde, Som for Sol en Taagedunst; Du - Du kan hende trodse, Din
Haand og Hu er reen, End har Du aldrig syndet, Og Du elsker kun Een.

I Kongens Hjerte Rhitra Har tændt den vildeste Brand, Og hun er mere
Hersker I Borg og Land end han. Men aldrig skal hun mere Udpresse Suk
og Graad, Hvis mig Du nu vil høre Og lyde mit Raad.

I Møllen dvæl, til Du har hørt Den rette Time slaae; Til Kongens Borg
Du atter Da lønligt drage maa. Der gribe Du en Ugle St. Hansnat, og
tyst Lad skjære ud dens Hjerte Af det loddækte Bryst.Saa see Du til at
stande Ved hendes Seng en Stund, Naar Søvnens Gud har lukket Hendes
Øine og Mund; Læg Hjertet da, det røde, Tæt under hendes Barm, Hvor
Blodets Kilde syder Til Venstre vild og varm.

Tag hendes Haand, den høire, - Hun vaagner ei derved - Og tryk den mod
dit Hjerte, Bøi sagtelig Dig ned, Og spørg! - Da maa hun svare, Hun
tvunget er dertil; Hun maa Dig aabenbaare Alt, hvad Du vide vil.

Hun maa sig selv nedstyrte Fra Høiden, hun har naaet; Da blomstrer Fred
og Glæde Af den Sorg, hun har saaet. Saa fast hun maa sig hilde I sit
eget lumske Garn, At Du kan hende knuse, Mit usalige Barn!Hver Taare da
gjengjældes, Som hun fik udøst, Da hæves og min Trældom, Og Lænken
bliver løst, Som hidtil mig i Jammer Og Elendighed bandt!” Med
Strenghed mæled Strange: „Siig, Qvinde! er det sandt?”

Vildt slog sig da Gulitza Med Næven for sit Bryst, Et Skrig hun
udstødte Og vendte sig mod Øst: „Ved ham, der rider Hesten Saa
skinnende hvid, Jeg sværger - ja, ved Hende, Der er frugtbar og blid” -
-

„Hold inde!” raabte Strange, „Du veed, jeg ikke troer Paa dine falske
Guder, Ved hvem din Læbe svoer!” Som lynslagen, Qvinden Nedsegnede til
Jord, Hun vred sine Hænder, Og saa tog hun til Ord:„O, hjælp mig da Du
milde, Du rige Herre Christ! Dig vil jeg nu tilhøre, - Saa troer han
mig dog vist. Dit Kors det vil jeg bære Under et helligt Tag, Dit Navn
det vil jeg prise Ved Nat og ved Dag.

Ved Susaae hist der ligger Et Huus med Taarne paa, Dag og Nat derinde
De fromme Qvinder gaae; Der vil jeg ydmygt tjene, - Ved ham, som
hersker der, Jeg sværger Dig, at Sandhed Min Mund beretted her!”

„Velan”, gjensvared Strange, „Jeg vil vove, Dig at troe. Guds Engle Dig
ledsage Til Hjertefred og Ro! Gud signe din Beslutning! Gak trøstig did
og bring Til Klostrets fromme Moder Kun denne lille Ring.Hun venligt
vil modtage Dig og mit Vennepant; Hun hjælper Dig at løse Hver Lænke,
som Dig bandt. Der skal Du Dig afføre Det Vanhelliges Dragt, Og ydmygt
søge Frelsen, Hvor Frelsens Skat er lagt!”

Med taarefyldte Øine Gulitza Haaret slog Tilbage fra sin Pande Og hans
Haand til Læben drog. Taus stod hun der ved Hytten Og tankefuld saae
Den ranke Junker langsomt Op af Skovskrænten gaae. -

De Dage blev nu korte Og Natten blev saa lang; Midvinterens Storme
Deres vilde Jubel sang. De graasorte Skyer Af Havet vælted op, Og Sneen
fyldte Vei og Sti Og laae paa Bøgens Top.

Snart Isens klare Lænke Det store Vandhjul bandt. Ung Annas Sind kun
Hvile I sine Drømme fandt. Hr. Strange, utaalmodig, Fra Stuens lune
Vraa Lod sine Tankers Række Saa vide Veie gaae.

======

Jørgen og Anna.

——

Naar Bækken risler lystigt Og Skoven den er grøn, Naar Duen bygger Rede
Og kurrer i Løn; Naar blaae Violer vaagne Og Kukkeren gjør Larm, Da
vækkes ogsaa Haabet I mangen sorgfuld Barm.

Da stiger op i Stammen Den luttrende Saft, De sittrende Qviste
Fornemmer Vaarens Kraft, Og fløielsbløde Blade, Smaragdklare Skud Af
glindsende, springende Hylstre foldes ud.

Den venlige Vaarluft Fik og gjort Anna blød; Rask rulled hun sit Sytøi
Tilsammen paa sit Skjød. Sit Solklæde tog hun Af Skabet hist paa Væg,
Og fyldte saa en Haandkurv Med Brød og med Æg.

En Huulvei sig krummer Fra Skoven ned mod Strand, Forbi Vildbanegaard
Langs det sqvulpende Vand. Der vandrede nu Pigen Saa tankefuld i Sind;
Saa steg hun op ad Skrænten, I St. Antons Kloster ind.

Den gamle Portner gav hun Den Skjenk, som hun bar. Ind traadte hun i
Kirken, Hvor Solen straaled klar. Dybt for det Allerhelligste Hun neied
sig mod Jord Og korsed sig og nærmed sig Til Munkenes Chor.

Ned faldt hun paa sit Ansigt Og inderligt hun bad Saa knæled hun ved
Stolen, Hvor Broderen sad. Hun bøied sig mod Gitteret Undseelig og lod
Sin Sorg gaae til et Hjerte, Som Sorgen forstod.

Men hvad de Tvende taled, Det hørte kun Den, Hvis Villie sparer Myggen
Og veirer Verdner hen. Da Pigen saa sig reiste, Der perled Taarer frem;
Sød Veemod og Fortrøstning Sig speiled i dem.

„Jeg Jørgen skal tilgive!” Det hvisked i hendes Bryst, Mens atter hjem
hun vandred Langs den solvarme Kyst. „Men ham til Mand at tage, Det
blev mig ei paalagt,” – Her nikked hun lidt trodsigt – „Jeg ta'r mig
vel iagt!”

„At glemme Ham, den Anden, Mig falder ikke svært. Mit Sind ei kan
begjære Hvad en Bedre er kjært. Ak, hvor det dog er sælsomt! For mig er
Alt forbi!” Saa sukked hun og vendte Sit Fjed til Skræntens Sti.

Den Vaardag var saa lummer, Og Pigen var saa træt. Heel mødig steg hun
over Paa Skovstentens Bræt; Og da hun under Skyggen I Eensomheden stod,
I Græsset mat hun segned Ved Bøgetræets Rod.

Smaablomsterne de vugged I Vaarvinden blid. De klare lyse Grene Vinked
Slummeren hid. Den kom da ogsaa listende Paa hendes Øielaag; Bagefter
fulgte Drømmens Forvirrede Tog.

Først saae hun Rhitra dandse Saa deilig, men saa vild; Fra hendes Øine
lyned Den fortærende Ild; Og Jørgen hende fulgte I Skovens Mørke ind;
Der stod de Bryst mod Bryst Og Kind lagt til Kind.

Da sank i hendes Hjerte Paany det hvasse Sting, Da løb hun forvildet
Paa en Hede omkring. Der mødtes hun med Hjort, Men han ændsed hende ei;
Sidst kom dog Folmer Sanger Og viste hende Vei.

Dernæst hun sad i Møllen, Men Skinsygens Harm Den voxte som en Malurt
Ud af hendes Barm; Den døved hendes Sandser, Den skyggede saa tæt, At
ei hun øined Jørgen, Der vanked bleg, forgrædt.

Brat hende Drømmen førte Igjen til grønne Skov. Hun syntes – som det
var – At hun laae der og sov. Men mellem Lundens Stammer Sig væltede
frem Et Hav af klare Skyer Og tilslørede dem.

Med Eet sig Skyerne skilte Og glimrende blev Alt; I den aflange, klare,
Dybt himmelblaae Spalt Den høie Naadens Dronning, Den rene Jomfru
staaer, Paa Armen har hun Sønnen Og Stjerner om sit Haar.

Der straaled ud om hende En unævnelig Glands, Af tusind Englehoveder En
fyldig Rosenkrands; Hun fæstede paa Pigen, Der slumrede paa Jord,
Veemodig disse Øine, Hvor Velsignelsen boer.

Hun løftede sin høire Ømt advarende Haand, Og talede til Pigens
Tvivlomspændte Aand: „Du mener at tilgive? Du gjør det ikke heelt!
Forladelsen Du deler, Som dit Hjerte Du fik deelt!

Tilgiv ham heelt! Sin Brøde Har han angret og fortrudt, Med ærlig,
kraftig Villie Jo Syndens Lænker brudt. Jeg bad for mangen Synder Og
førte ham paa Vei, – Siig, Anna! vil Du være Nu mere streng end jeg?”

Hun taug. Men tusind Stemmer Langt inde fra Paradis Sang til den
hellige Jomfru's, Den rene Moders Priis. Bort svandt den rige Glorie,
Og Englechorets Lov Forstummed, og Anna vaagned I den lysegrønne Skov.

Med heftig Hjertebanken, Bevæget, men dog glad Til Bøgens Rod hun læned
sig Og eftertænksom sad. Sit blonde Hoved lagde hun Til Siden lidt, og
saae I Veiret, som naar Duen Speider i Himlens Blaae:

„Det var de samme Ord jo, Som Munken fik mig sagt, Det var den ædle
Sæd, Han i mit Sind fik lagt; Men Hun, den Høitvelsignede, Liig Solens
hulde Magt, Til Liv og til Blomstring Det døde Frø har bragt.”

Op sprang hun fra Græsset, Tog Kurven paa sin Arm; Let løb hun henad
Stien Saa blussende varm; Og da hun saae sin Fader, Hun sank i hans
Favn, Og hviskede undseelig Hiint dyrebare Navn.

Glad trykked hende Mølleren Til Faderhjertet tæt, Tog hende under Hagen
Og hvisked: „Det var Ret!” Da straaled hendes Øie, Som før saa tidt var
vaadt, Og saa blev Jørgen hentet, Og saa var Alting godt. –

Den Møller var snart paafærde; Han sendte Budskab hen Til alle gode
Grander, Til Frænde og til Ven, I Roholt og i Faxø, I Axelhoved Sogn.
Da kom der hid til Møllen Heel mangen pyntet Vogn.

Alt efter bedste Evne De bragte Føring strax Af Æg og Melk og Smør og
Høns Og andre gode Slags. I Stue, Lo og Lade Blev dækket Bord ved Bord,
Og Væggene behængte Med Grønt og Blomstersnor.

De lattermilde Piger Smykked den væne Brud, Stolt blev hun udstafferet
Med røde Silkeskrud. Det blonde Haar opstrøget, Strunk sad hun paa sin
Stol Med Baand og Nakkestykke Og skinned som en Sol.

Hun løftet blev i Vognen, Rask Skaren foer afsted Til Kirken over Mark
og Eng: Igjennem Lund og Led. Foran, bagefter fulgte I broget Række
lang Tilhest de unge Karle Med Pidskeknald og Sang.

Blandt dem reed ogsaa Strange, Og da de saa kom hjem, Og Folket vel var
bænket Og Skafferne bar frem De store Suppeskaaler, Det høie Sulefad,
Da gik han om og skjenked; Dem Øl til deres Mad.

For Enden af Brudebordet De Spillemænd fremgik, Med Trommer og med
Piber De gjorde skjøn Musik. De Stoddere sig flokked Om Møllerens glade
Huus, De bleve alle qvægede Af Fad og af Kruus.

Da Dugen var borttaget, Endnu ved høilys Dag Rask traadte udi Dandsen
Det hele Bryllups-Lag. Der dandsede først Strange Med den blomstrende
Viv, Eia, hvor slog han sirligt Sin Arm om hendes Liv!

Det vared dog ei længe, Saa blev han klappet ud, Thi Alle vilde dandse
Med den vakkre, unge Brud. Hun gik fra Haand til Haand; Mens veemodig i
Sind Ung Strange sad paa Bænken Under den grønne Lind.

Da lød et Raab: „I Løkken Et prægtigt Dyr der staaer Og græsser i den
unge Rug!” Da stimled ud af Gaard En Mængde for at see det; Men
Mølleren raabte: „Hjort! Spring ud, min Søn! til Dyret, Og see at faae
det bort!”

Som vakt af dybe Drømme Ved Møllerens Ord, Sprang Strange op fra Bænken
Og ud i Marken foer. Han dem tilbage vinked. Som vilde følge med, Og
ene gjennem Skoven Til Løkken løb han ned.

I grønne Rug der græssed Det stolte Dyr i Ro, Det bøiede sin Nakke Med
lodne Spidser to; Sin ranke Hals det reiste, Det spored og blev vaer, –
Halv skjult i sin Manke den En gylden Kjede bar.

Forsigtig standsed Strange Som en erfaren Mand; I Brystet hamred
Hjertet, Han næppe aande kan. Det er hans Lykkes Vidne! Det er hans
gamle Ven! Det er hans lette Ganger, Han kjender den igjen!

Han nærmede sig Agren Med vaersomme Skridt; Han fløitede den Vise, Som
den hørte saa tidt; Da vendte den sit Hoved, Den gik og den stod. Saa
vexlede den atter, – Og Strange fatted Mod.

Sin Sang han atter fløited, Og med lydløse Fjed Han under Vinden sneg
sig Langs Buskene ned. Da øinede ham Hjorten Saa nær - og med et Sæt
Forsvandt den for hans Blik, Hvor Krattet var tæt.

Men Junkeren bagefter I den løvrige Skov! Det var ham, som hans Lykke
Var bundet til dens Klov. Han som en kyndig Jæger Forfulgte snildt dens
Spor; Snart Begge var forsvundne, Hvor Eensomheden boer.

======

Skovbroderen.

——

Den korte, lyse Mainat Over Skovens dunkle Træ'r Var draget hen saa
sagte, Og i dæmrende Skjær End tindred Morgenstjernen, Mens høit i
Luften hang Den usynlige Lærke Som en Klokke, og klang.

I Skoven var der stille, Kun, som i Børneleeg, Den fjerne Kukker
lokkede For Solen, som steg. Men lidt efter lidt Kom der flere Stemmer
til, Og Dagmoer blev hilset Med det fulde Orgelspil.

Paa Hældet af en Bakke Den ædle Junker laae. Med taarefyldte Øine
Smaablomsterne paa ham saae Stærkt drog han efter Veiret, Med Ryggen
mod en Rod; Ild sittred i hans Pande, Og mødig var hans Fod.

Den halve Nat han havde fulgt Hjorten paa dens Flugt; Tilsidst da Skov
og Mørke Sig havde om dem lukt, Han havde sluppet Sporet, Og langt fra
By og Huus Han segnet var i Lyngen, Fortumlet som af en Ruus.

Det var den Feberhede, Som brænder i vort Blod, Naar paa Liv og Død vi
kjæmpe, Og Lykken er imod. I dugfulde Lyngbusk Han kjølede sin Kind; Da
klang en Bedeklokke Huldt gjennem Skoven ind.

Han folded sine Hænder, Han bøied sine Knæe, Han lagde ydmygt Panden
Mod det skyggende Træ. Heel trøstet han sig reiste, Og fulgte Klokkens
Klang; Gjennem Skovbakkens Buske Han baned sig en Gang.

Dernede i Dalen, Hvor der løber en Sti, Hvor der risler en Kilde Og
skynder sig forbi, En Skovbroders Hytte, Med spidse Tag af Straa, I Ly
af et vidtgrenet Egetræ der laae.

Over Hytten hængte Klokken I den knudrede Green; Om det buede Vindve Og
paa Murens røde Steen Sig Vedbend havde flettet Til et yppigt Bladelag;
Paa Pinde under Tagskjæg Sad Duer ved deres Slag.

Et Billed af vor Frue Var naglet i Træets Bark, Ved Siden af et
Seilskib – Var det vel Noahs Ark? Ved Roden paa en Mosbænk Den
Skovbroder sad Med foldede Hænder, Og det lod, som han bad.

Hvidt var hans Haar om Nakken, Men Alder og Natur Hans Isse havde raget
En anseelig Tonsur. Men var end Panden skaldet, Han lige stolt den bar,
– Det kunde han! – thi smykket Den var med ædle Ar.

Om brede Skuldre lagde sig Den brune Kuttes Læg; Ned over Brystet
naaede Hans sneehvide Skjæg. Dybt under Brynets Buer To hvasse Øine
laae – Ei! hvilken mægtig Reisning, Hvis op han vilde staae!

En gammel Eg han ligned, Som Kampestenen fast, Med løvrige Grene Og
knudret Knort og Knast, Der eensom staaer paa Sletten, For hver en
Storm et Rov, Den sidste ædle Levning Af en stormægtig Skov.

Paa Stien traadte Strange Og henad Planken raae, Som over Kildens Rende
Mellem Glemmigeier laae. Det var ham som en Indgang Til et forjættet
Land. Da løftede sit Hoved Den ærværdige Mand.

Sit faste Blik han rolig Paa Ungersvenden slog, Og fulgte ham
opmærksomt Ved hvert et Skridt, han tog. Saa reiste han sig langsomt Op
fra sin Hvileplads, Og spurgte med en kraftig, Dybt dundrende Bas:

„Velkommen Gut! og hvem er Du?” Hr. Strange stille stod, Hans Øie
maalte Kjæmpen Fra Isse og til Fod. „Jeg hedder Strange Nielsen Mig
skjæmmer ei mit Navn!” Da aabned ham den Gamle Paa eengang sin Favn.

Han trykked ham til Hjertet, Saa Ungersvenden nær I det kraftige
Favntag Havde mistet sit Veir. „Det Aasyn før jeg skued, End mindes jeg
det grant, Men det er længe siden, Gud bedre det saasandt!

Min Ven var han, Niels Strangesøn Til Ørum og Hyllerslev; Os skilte
Døden tidligt, Men Mindet hos mig blev. Jeg hedder Peder Skjægge, Til
Jernskjæg blev det vendt; De vendiske Hunde Det Navn ret godt har
kjendt.

Men see! din Fader var jo En Herre stolt og bold, Han eied baade Gods
og Guld Og berømmeligt Skjold; Hvi kommer da som Stakarl, Foruden Sværd
og Hest I fattig Møllerkofte Min adelige Gjæst?”

Da raabte Junker Strange, Som der han for ham stod: „For Gud! nu maa
jeg prise Min Lykkes Stjerne god! Er I Peder Jernskjæg, Den drabelige
Mand? Ei nogen bedre fandtes Til Raad og Hjælp end han!”

Saa meldte han, hvorlunde Han for Kongen var beført; Saa meldte han om
Rhitra, Hvad han selv havde hørt; End meldte han om Hjorten Og sit
frygtelige Ridt, Om hvad hans Hjerte frygted, En Anden havde lidt.

Men da han nævned Ellen, Høit blussende og varm Steeg Rødmen op paa
Kinden Fra hans trofaste Barm Ved dette Navn Hr. Peder Sig slog for sit
Bryst, Han greb hans Haand og sagde Med dybt bevæget Røst:

„Du kjender denne Frøken? Jeg seer og aner Alt! Det knuger haardt mit
Hjerte. Hvad Du mig har fortalt Om Konge og om Dronning, Om Ellen – Nu
velan!” – Her svoer han en Eed, – „Jeg taer fat, som jeg kan!

Dit Aasyn og Din Stemme Og Alt, hvad Du har sagt, For Øiet har
fremmanet, Hvad til Glemsel længst var lagt. Du skal min Tanke høre, Og
mine Syner see, Og hvad saa Tiden fordrer Af os Begge, – det skee!

Men først Du tage Føde, Og dernæst tage Ro; Du er saa bleg om Næbet Og
staaer slet paa dine To!” Saa førte han ham ind I det fredelige Huus Og
satte for ham Ost og Brød Og Vand i et Kruus.

Heel hyggelig var Cellen Med Bord og med Stol, Ind paa det lave Leie
Straaled den unge Sol. Paa Væggen hængte Skjæggers Skjold Som i et
Krigertelt, Med sneehvide Ibskal I det søblaae Felt.

I Vindvet stode Urter Og duftede sødt; Paa Krusemynten gynged En Dompap
sig blødt. En Hjelm der laae i Krogen, Og den stribede Kat Sig Leie
havde redet I den hamrede Hat.

Paa Straasækken kasted sig Ung Strange da paastand; Ham Søvnen hurtigt
førte Til Drømmenes Land, Hvor venlige Alfer Fløi ud og fløi ind, Og
styrkede hans Hjerte Og muntrede hans Sind.

Men ude paa Bænken Under skyggefulde Træ Den Gamle sad alene Med
Haanden paa sit Knæ; Han ordned sine Minders Vildtslyngede Gang, Mens
Kildespringet risled Og Droslerne sang.

=======

Hr. Peder Jernskjæg.

——

Den Eftermiddags Luft Var saa lummer og saa heed; Den lune Varme sank
Mellem Træerne ned; Graasløret var Himlen, Der rørtes ei et Blad; Som i
Forventning, stille De Smaafugle sad.

Stærkt dufted Gjedebladet Og med enkelte Qvæk Lod Frøerne sig høre,
Mens overgiven kjæk De Myggesværme dandsed, Og med vaersomme Skridt I
Krat sig Ræven listed Og vendte sig tidt.
Paa Bænken hos den Gamle, Støttet mod Egens Bul, Nyfødt og qvik sad
Strange Og saae forventningsfuld Paa Oldingens Øine Og lytted til hans
Røst, Mens Talen bold fremvælded Af hans mægtige Bryst:

„En taarnet Borg der ligger Paa den nordlige Kyst; Vildt Havets Bølger
bryde Mod Klintens nøgne Bryst. Af Skov man Øiner Intet, Men desto mere
Sand; Der blev jeg født og baaren Og gjort til en Mand.

Det Første, som jeg lærte, Var at svømme som en Fisk, At roe med tvende
Aarer Og i Kulingen frisk At stille mine Seil I den rigtige Skik, At
passe Gjøs og Skjøde Og styre paa en Prik.Det Første, som min Fader Mig
gav, det var et Sværd. Han sagde: „Brug dit Værge Kun udi ærlig Færd!
Men hug da ogsaa til Uden Lempe, saa brav, At Himmel og Helved Kan
gjenlyde deraf.”

Han sagde: „Vil Du kjæmpe Som en rigtig Dannemand, Som Ulven, den
glubske, Du dristigt gribe an. Og skal en Strid udfægtes Imellem To og
To, Forsvar Dig uforfærdet Som Mosens vilde So;

Men hvis ud af en Træfning Tilbage Du vil, Saa lær af røden Ræv, Thi
han er snu og snild; Dog aldrig maa Du vende Din Fiende Ryggen, før Du
veed, Du kan ham møde Gjennem en anden Dør.Ei Gjækkes Spot Dig røre,
Men taal ei nogen Skam; Betroe Dig ei til Manden, Før Du har prøvet
ham; Stol ei paa Konge-Løfter, Før Du kan see din Løn; Troe ei paa
Qvinde-Øine, - Det duer ei, min Søn!”

Da saa min Fader døde, Blev jeg rigtigt kastet om Fra Frænde og til
Frænde; Men hvorhen jeg saa kom, Min Legeplads var Søen, Og Faren var
min Ven, Og vi blev Følgesvende Og skiltes ei igjen.

Kong Volmer kunde virke Den allerfineste Væv, Skarpøiet som en Glente
Og snu som en Ræv. Han brugte stærke Arme, Saa hyred han da min, Til
Høvidsmand han gjorde mig Alt paa den salte Rhin.Hos Vender og hos
Holster, I Øst og i Vest Tidt kom jeg med min Skude Som ubuden Gjæst;
Og Lykkens Bør mig føied, Paa Kyst og i Havn De deres Glutter aved Med
Jernskjæggens Navn.

Til Gulland selv jeg førte Hans Folk og Skib dengang, Da Visbys Mure
revned Og Portene sprang, Da Kræmmerne til Løsning Deres Kander og Stob
For Dankongens Fødder Maatte lægge i Hob

Med de vendiske Hunde Jeg stadigt holdt Kuur. Saadan med trende Skibe
Engang jeg laae paa Luur Paa Kysten ved Vismar Med et Par hundred Mand;
Da lod jeg mig en Morgen I Jollen roe til Land.Med mig var da Jens Due,
En smuk og lystig Fyr. Jeg vilde see min Leilighed, Han søgte Eventyr;
Og dem fik vi da nok af, Thi knap var vi paa Strand, En stadselig
Godmorgen De bragte os paastand.

Vel mine fire Gutter, Jens Due og saa jeg Slog fra os, som vi kunde, Og
lysned paa vor Vei; Men de var os for Mange; Sex magte ikke stort Mod
en tre, fire Snese, - Den Regning let er gjort.

Tre faldt af mine Svende, Een sprang i Jollen ned; Os andre To paa
Slæbetoug Til By de trak afsted. Os begge der de kasted I et
nederdrægtigt Hul, Der laae vi flere Dage Og døied Sult og Kuld.Jeg bad
til vor Frue Og til Sancte Crispin, Jeg loved mig det hellige Blod i
Schwerin; For Faste sørged Slutteren, Det var hans mindste Kunst, - Men
al min Bøn og Faste Var platud omsonst.

Men Junker Jens Due Han vidste bedre Raad; Han tænkte saa, her hjælper
Hverken Bøn eller Graad. Han stoled paa sit Melkebrøds- Ansigt, den
Hvalp! Han byggede paa Qvinder, Og den Gang det hjalp.

Han saae paa Fogdens Datter, Hun var en Vare let; Han sagde: „Jeg nu
reder Os ud af dette Net!” Naar saa hun rakte Føden os, Ind ad den
snevre Glug, Han stod der, og hun saae, Hvor han var ung og smuk.Saa
hvisked han til hende, Mens smidskende han saae I hendes brune Øine Og
hun i hans blaae. At Saadant nu kan virke Og som en Trolddom slaae, Er
Noget, som jeg aldrig I mit Hoved kunde faae!

Det var en evig Hvisken Mellem hende og ham; Men Intet jeg begreb,
Skjøndt jeg Følgerne fornam. Vorherre selv maa vide, Hvordan han bar
sig ad; Thi Lænkerne blev løste Og vi fik bedre Mad.

Ja, stundom selv hun aabned Vort jernbeslagne Buur, Og Jens fik Lov at
tage I friske Luft en Tuur. Da tænkte jeg, som billigt, Nu render han
sin Vei; Den, som betaler Gildet, Det bliver nok mig.Men nei! En Aften
kom hun Med Suk og sagte Graad Og hvisked: „Kom! Ved Stranden Der
ligger nu en Baad, Som jeg har Eder maget, Jens Due! kom, afsted!” Da
sagde han: „Nei, stop lidt! Min Staldbroder med!”

Jeg traadte ud paa Gangen Og lod de andre To Med megen Suk og Kyssen
Tage Afsked i Ro. Der blev da givet Løfter Og der blev taget Eed!
Tilsidst jeg maatte nødes At forstyrre deres Fred.

Jeg tog min unge Due Og slængte som en Sæk Ham over mine Skuldre Og gik
fra Fængslet væk; Og som jeg ned ad Gaden gik, Saa brugte jeg Mund, Jeg
bandede paa Vendisk Den drukne Fyldehund;At jeg ham maatte slæbe! - Og
saa bar jeg ham ned, Hvor Jollen var mig anviist Ved den skummende
Bred. Ud sprang vi saa Begge Og tog paa Aaren fat, Og haled af alle
Kræfter Ud i den sorte Nat.

Saa gik det hele Natten; Da det gryede ad Dag, Jeg maatte roe alene,
Thi Duen var for svag. Til Toninger og Mærker Jeg kjendte meer, end
han. Ved Solfald da vi stege Paa Fakkebjerg i Land.

Til Sjælland kom vi atter; Der blev jeg dog kun kort. Jeg kunde ikke
rigtigt Fordøie denne Tort. Saa rustede jeg Skibe, Saa samlede jeg
Mænd, Saa bragte jeg de Vender En Tak for Sidst igjen.De Dage svandt
saa hurtigt, De bleve til Aar, Lidt efter lidt sig stænked En Sneeflok
i mit Haar. Men Verdens Færd ei kunde Forstyrre Sindets Ro; Og endnu er
jeg stærk Som en Bjørn, maa Du troe.

Den Tid Kong Wolmer døde, Og Datteren tog fat Saa kjæk som en Løvinde
Og snedig som en Kat, Da havde jeg mig vundet Baade Hæder, Gods og
Guld, Og Fru Margrethe var mig Heel naadig og huld.

Hun sagde: „See, Hr. Peder! I er mægtig nok og rig, Men at I er alene,
Ei længer sømmer sig. Ei bør med Jer udslukkes Den adelige æt! Jeg har
Jer valgt en Hustru, Som vil passe Jer ret.Det er Frøken Marri Skave.
Hun er af fornem Slægt, Hun har et yndigt Aasyn Og Kister, som har
Vægt. Hun kommer nu fra Skaane, Fra Hr. Jens Dues Gaard, Hvor frændeløs
hun hidtil Har tilbragt sin Vaar!”

Hvad skulde jeg vel gjøre? Naar Dronninger de vil, Saa er der ikke
Noget At sige dertil. Jeg lang Betænkning hader, Jeg handler helst i
Fart, Og saa var snart det Hele Baade klappet og klart.

Jeg saae den unge Pige da Paa Dronningens Ord; Fast tyktes hun mig for
lille, Da jeg selv er saa stor. Hun var saa let som Edderduun, Saa
smidig som en Vaand, Jeg kunde hende baaret Som et Barn paa min HaandOg
deilig eller ikke - Det var mig lige kjært. Jeg gjorde, som min
Dronning Havde budt og begjært. Jeg beilede og fik et Ja, Dertil en
gylden Ring; - Det Hele gik saa let og glat, Som det var Ingenting.

Fra Skaane var hun kommet, Og knap otte Dage svandt, Saa havde Kirken
signet alt Den Pagt, som os bandt. Med Fryd og megen Gammen Til min
Stammeborg vi foer, Og satte, som man siger, Fod under eget Bord.

Som ret og rigtig Qvinde Sig egner og anstaaer, Var hun sirlig og
høvisk Og venlig som en Vaar. Heel ydmyg og beskeden Hun modtog og hun
gav; I Fadebuur og Stegers Var hun ogsaa flink og brav.Ja, Alles Øine
smiled, Hvorhen hun saa kom, Thi ret som Solen var hun Velgjørende og
from, Ved hendes Dør tog Sæde Af Stoddere en Flok; Og jeg lod hende
give, Thi vi havde jo Nok.

Ei Tidskort vi mangled; Mangen Nabo kom til Gjæst, Mangen Leger og
Gjøgler Med sin Karre og sin Hest. Hun sang til Luthens Strænge Og slog
i Tavl saa qvik, Og pyntelig og ærbar Med mig til Messe gik.

Men længe stod det ikke saa - En Maaned eller to - Jeg kunde ikke døie
At ligge der i Ro. Eiheller Fru Margrethe Lod mig længe sidde fri; -
Hun havde jo saa Meget At tage Hænder i.Saa spændte jeg mit Harnisk Og
gjorded Sværd og Dolk, Fik Skuderne fra Beding Og hyrede mig Folk Jeg
følte atter Bølgen, Hvor under mig den sprang, Jeg hørte Vindens
Fløiten Og Stormfuglens Sang.

Jeg heised mine Seil Og stod fra Havn til Havn, Hvor Dronningen mig
sendte; Jeg prented hendes Navn I mangen stridig Pande, Som havde det
forgjæt, Og gjorde, liig en Fisker, Mangen dyrebar Dræt.

Syv Gange havde Maanen Sin blege Fakkel tændt, Det led vel henad
Vinter, Da var mit Arbeid endt. Jeg styred ind i Havnen Ved Ørethings
Borg Til Dronningen; og her først Begyndte min Sorg.Saasnart jeg fik
sat Foden Paa tørre Grund igjen, Min Fred og min Freidighed Var reent
som veiret hen. Min Himmel blev saa lummer, Og Skyer vælted op Som de,
der nu sig leire Her over Skovens Top.

Man nævnte knap min Hustru, Og da med Lempe kun, Som ei de kunde gjenne
Et Smiil fra deres Mund; Alvorligt, som af Medynk, Halv paa Skulderen
man drog, Selv Dronningen taug stille, - Og jeg blev lige klog.

Man meldte mig forsigtigt, Som var det en Sorg, At unge Fru Marri Nys
paa min fjerne Borg Mig havde født en Datter, - At det var kun som saa
Med Moderen, og at endnu Inden Kirke hun laae.Og Alt, hvad de fortalte,
Var stillet op med Kunst; Og Alt var som indhyllet I en giftig, dunkel
Dunst, Der knugede mit Hjerte, Forvirrede mit Sind, Saa jeg tilsidst ei
vidste Hverken ud eller ind.

Jeg gik i denne Taage Forvildet om; men snart Fru Ida Grubbes Tunge Mig
gjorde Alting klart. Ret som en vindtør Jolle Med sprukket Bord og
Bræt, Den Frues runkne Hjerte Ei kunde holde tæt.

Hun bød mig til sit Kammer, Hun bad mig sidde ned; Hun dreied sine Øine
Af sær Medlidenhed. Med alle Sorgens Fagter, Med Taarer og med Suk Hun
lod mig klarligt vide, Hvor Taalmodighed er smuk.Som den bedste Munk
hun præked Om et forsonligt Sind; Om Pligt, om Synd, om Øre Hun vævede
sit Spind. Sidst kom da om Fru Marri Den Hemmelighed ud: Hun var Jens
Dues Slegfred, Kort før hun blev min Brud.

Jens Dues Ord og Miner, Naar der om mig blev talt, I Fruens kloge
Mening, Havde bekræftet Alt. Og da jeg rynked Panden Og stammed
Tvivlens Ord, Saa blev hun rød i Kammen Og arrig hun svoer:

„At i en Kjede Marri bar Et Kors med Stene blaae, Hvori, heel sirligt
flettet, En kulsort Haarlok laae. Jens Dues Haar, som Ravnefjer, Var
glindsende og blødt, Som Rævens Bælg mit Hoved Stridhaaret var og
rødt.Saa fik min Viv sin Skjændsel Skjult med en Brudekrands. Og Ungen
hist i Vuggen Var ikke min, men hans. Hun meldte mig det Hele, Hun
fandt det ikke ret, At Qvisten, den uægte, Indpodedes min Æt!” - -

- Hvis før jeg var for selvklog, Saa blev jeg nu en Nar; Var før jeg
for koldsindig, Nu rasende jeg var. Jeg slog i Bord, saa Glas og Stads
I Kammeret fløi rundt, Jeg skreg saa vildt af Smerte, At Fruen fast fik
ondt.

Først nu jeg Daare fatted, Hvad en Hustru ret er værd; Først nu jeg
syntes føle, At en Qvinde var mig kjær. Først nu jeg kunde tænke Paa
min kommende Æt; Først nu mit Skjold mig straaled, Da det havde en
Plet.Dog pludselig jeg taug. Jeg holdt tilbagetrængt Min Smerte, liig
en Tiger I Jernburet stængt. Den forskrækkede Frue, Den Fromme, jeg
forlod, Og listed mig til Stalden I taust fortvivlet Mod.

Som i en Ruus jeg svang mig Paa første, bedste Hest, Og skyndte mig fra
Borgen Som en forhaanet Gjæst. Saa reed jeg uden Tanke, Uden Hvile Nat
og Dag, Og standsede ved Aftentid Nær ved mit eget Tag.

Ved Borgeled min Ganger Jeg stilled ved et Træ; Den stønned og den
segned Paa Græsset i Knæe. Og op ad Vindeltrappen, I Riddersalen ind
Halv svimlende jeg vanked Med usikkre Trin.Til Kammeret jeg naaede
Fortumlet og ør, Med skjælvende Hænder Jeg aabnede den Dør. Ved Lampens
Lys en Seng Og en Vugge jeg saae; En slumrende Vaageqvinde Paa
Løibænken laae.

Jeg stod ved hendes Leie! Paa Bolstret fiint og hvidt Med foldede
Hænder Hun slumrede saa blidt. Da aabned hun sit Øie, Og hendes
Rædselsblik Skarpt gjennem mit Hjerte Som en Lynstraale gik.

Jeg mine Arme slynged Omkring den spæde Krop, Fra Bolster og fra Hynder
Jeg løfted hende op; Jeg kyssed hendes Pande, Hendes Mund, hendes Kind,
Jeg trykkede mit Ansigt Mod hvide Skulder ind.Kan Elskov da og Ømhed Og
det grusomste Had Saalunde smelte sammen Og som Søstre følges ad? Som i
rasende Harme, Som i sødeste Lyst, Vildt knugede jeg hende Til mit
pandsrede Bryst.

Ikkun et Suk hun aanded, Et undertrykket Skrig, - Saa lagde jeg paa
Sengen Min unge Hustrues Liig. Vanvittigt mine Øine Frem og tilbage
foer, Efter et andet Offer De rendte paa Spor.

Men tom var nu Vuggen, Paa Gulv den væltet laae, Og Qvinden var
forsvundet. Ved Dørens Laas og Slaa Hun, flygtende, forsigtigt Havde
spærret mig Vei. Let kunde jeg brudt ud, Men jeg gjorde det ei.Gid jeg
den Barnepige For Øie maatte faae, Jeg hende skulde kjende, Ihvor jeg
hende saae Hun ægted nok en Jæger; - Hun gav maaskee mig Trøst, Eller
stødte end dybere Mig Smertens Piil i Bryst!

Paa Gulvet jeg mig satte; I begge Hænder skjult Jeg lagde mit Hoved -
Det var som tomt og huult. Der sad jeg da saaledes Een Dag og een Nat;
Da var min Styrke knækket Og min Villie mat.

Paa Bord de hende strakte Og klædte hende paa; Bleg, med de hvide
Klæder I sorte Skrin hun laae; Med Vievand og Kerter De Munke skreg og
sang, Og taus jeg hende fulgte Paa sidste Kirkegang.Jeg aldrig Barnet
skued; Min Borg den staaer forladt, Der Uglen rolig bygger Ved Dag og
ved Nat. Igjennem brustne Ruder Nu farer Nordenvind, I Borggaarden
Ræven Frit lister ud og ind.

Til Rom gik saa min Vandring Og til den hellige Grav; De Præster og de
Klerke Mig rig Afløsning gav. Men inderst i mit Hjerte Der sittrede en
Braad, Mod hvis gruelige Smerte De vidste intet Raad

Hjemkommen hid, jeg atter I Ærinde og Bud For Dronningen da søgte Paa
vante Veie ud. Men Østersøens Brusen Og Kampens vilde Leeg Ei døvede
den Stemme, Som i mit Indre skreg.Da Fru Margrethe lagdes Under
Marmelstenen hen, Jeg stak mit Sværd i Balgen Og forløved mine Mænd. Ei
gad jeg sætte Foden Meer paa mit Fædreslot; Til Skovkloster gik jeg;
Jeg tænkte: Der er godt!

Jeg kasted Hjelm og Harnisk, Drog sorten Kutte paa; Men alle
Munkefagter Kunde plat ei forslaae. Mit Sind blev meer opirret, Og
dybere jeg faldt, Og bag de qvalme Mure Var jeg nær blevet qvalt.

Saa lod jeg her i Skoven Mig bygge denne Bo; Her kan jeg aande, tænke
Og græmme mig i Ro. Jeg mener: Han, som dømmer, Er mig jo ligenær, Om
Hvælvingen er steensat Eller af Bøgetræ'r.Men Barnet - det forladte, -
Saa blev det mig sagt - Var hos den gamle Dronning I Røgt og Pleie
bragt. Det er hiin Frøken Ellen, Det favre Rosenblod, Der nu saa ydmygt
sidder Ved den unge Dronnings Fod.

Og det er denne Frøken, - Jeg ta'er vel ikke feil? - Hvis blide Øine
vare Dit Hjertes Tryllespeil. Nu, hvis til Hjælp jeg duer, Som Du
siger, Du troer, Saa tal, og slaae ei Øiet Saa undseeligt mod Jord!”

Hr. Strange saae paa Gubben, Men mørkt var hans Blik. En smertelig
Tanke Ham gennem Sjælen gik: „Jeg frelse vil min Ellen; Men saa jeg
hende flyer, Hvis ei hun er af ægte, Uplettet Adelsbyrd.”Med rynket
Bryn han talte: „Hør Stormen drager frem, Oprørets Tunge mumler I den
fjerne Tordens Hjem. En saadan Storm, et Uveir I mit Sind Du har reist;
Som Sivet staaer jeg bøiet, Jeg, som altid har kneist.

Mit Hjerte det er hendes, Jeg hende kaared ud Til Hustru mig at vorde,
Som nu hun er min Brud. Men er det, som Du siger, - Den Tanke har vel
Vægt? - Et Slegfredbarn ei skjæmme bør Min ældgamle Slægt!

Vi leved som to Knupper Paa en eenlig Hybengreen; Den, som vor Løndom
kjendte Og saae, det var kun Een; Umælende, men fredeligt Det kronede
Dyr Stod hos, hvergang vi mødtes - Som i et Eventyr.Det var den sidste
Aften, Da i Rosenlund vi saaes, Da løste hun, som ofte før, Halskjedens
gyldne Laas. Hun hængte Crucifixet Om Hjortens Hals og loe Og sagde:
„Han skal smykkes, Thi han er os saa tro.”

Da var det, vi blev revne Fra hinanden med Magt; Og hvordan saa det
siden Mig gik, har jeg Dig sagt. Mit Liv man jo lænked Til Hjortens; og
at hun Forsvundet er, det veed jeg Af Folmer Sangers Mund.

Men hende vil jeg frelse, Det koste, hvad det maa; Og Hjorten vil jeg
fange, At Korset jeg kan faae. Et Middel er mig givet, Som jeg Dig har
fortalt; Til Gurve nu jeg iler, - Der klarer sig vel Alt!”„Du siger,”
raabte Gubben, „Et Kors med Stene blaae? Og Frelserens Billed Er
meislet ud derpaa?” „Saa var det,” svared Strange. „Ved Guds hellige
Blod!” Hr. Peder skreg, „Du vækker Mig baade Frygt og Mod!

Imorgen skal Du søge Herfra paa Hjortens Spor; Hos Jægere, hos Bønder
Maa Du spørge Dig for. Du kjender jo til Tingen, Og Du er flink og
snild. Hos Kongens gamle Jæger Jeg da møde Dig vil.

Han boer ei langt fra Borgen, I Skoven vild og fri; Jeg kjender der
hver Stente, Hver Steen og hver Sti. Der vil vi med hinanden Oplægge
vore Raad, Og der vil vi begynde Vor alvorlige Daad.Endnu engang jeg
kaster I Verdens Strøm mig ud, For Freden mig at fange Og vinde Dig en
Brud. Vi Pigebarnet søge; Og er den Rose fiin En ægte, da - jeg sværger
- Da skal hun være din.

Jeg tager Tag i Kongen, Jeg holder ham fra Fald; Jeg dundrer for hans
Øre Som dette Tordenskrald, Der ruller over Skoven! Endnu engang mit
Navn Skal spørges, før jeg seiler Ind i den sidste Havn!”

Her taug Hr. Peder Jernskjæg. Han kasted sig paa Knæ For Frelserens
Billed Under det løvrige Træ. Han trak i Klokkestrængen, Mens der i Bøn
han laae; Og Begge lod deres Tanker Hver sine Veie gaae.

Naar Villien har sig fæstet Til et sikkert Maal og Meed, Let synke
Tvivlens Storme Til Haabets Havblik ned; Og derfor kunde Begge I den
kjølige Bo Paa Straasækken trøstigt Sig lægge hen til Ro.

Thi Nattens Stund var kommet. Og den lummerhede Dag Var endt med vilde
Storme Og knittrende Brag; Ned sused Regn i Strømme, Søvndyssende og
sval, Og langsomt drog Uveiret Hen over Skov og Dal.

======

Paa Herreborgen.

——

Og det var de Bønder I Fensmark By Fra Kalkerup og Sipperup De jubled
høit i Sky; Om blomsterklædte Maitræ De dandsede i Ring Til Fløiter og
til Fidler Med de lystigste Spring.

I Buxer og med Kofte her Man unge Tøse saae, Og lange, føre Karle Med
Bul og Skjørter paa; Mai-Greven og Grevinden Med Krandse og med Baand
Velsminkede og smurte De tripped Haand i Haand.
Med sværtet Ansigt Narren Saa vever og saa fix, Sprang om og gjorde
Løier Og vifted med sin Brix. Paa Gjerdet sad med Pose En gammel
Tiggermunk; Paa Sognefogdens Rønning Stod Storken nok saa strunk.

Saa trak de ud af Staldene Heel mangen smykket Hest; I Manken Baand var
flettet, I Halen Sløifer fæst. Rask svang sig da i Sadlen Baade Pige og
Dreng, - Hei! hvor de Fløiter hvined Til den skingrende Stræng.

De Spillemænd red foran Maigreven og hans Brud, I klaren Solskin Toget
Smukt gik af Byen ud. Til Holmegaard ved Mosen Det først skulde gaae;
Hr. Iver Bugges Godtøl De vilde smage paa.Der kneiser et Steenkors Ved
Byens søndre Led; Der stod nu Junker Strange Og hviled sig derved.
Alvorlig var hans Tanke, Og mødig var hans Fod, Men lige stærkt hans
Hjerte Og lige frit hans Mod.

Han som en prøvet Jæger Havde snuset sig frem I Kulsvierhytter og I
Herremandens Hjem; Men ikke var han kommet Sin Flygtning paa Spor. Han
havde nu atter styret Sine Fjed imod Nord.

Ved Susaaen ligger De Nonners stille Bo, Der raadede hans Moster I from
og hellig Ro. Han havde hende gjæstet: Og i en vanlig Dragt Havde den
fromme Frue Sin ædle Frænde bragt.I grønne Jægerkofte Her stod han fri
og frank, Med Sølvhorn ved sin Hofte, I Gjorden Daggert blank; En sort
Barett sad let og kjæk Paa nødbrune Lok: Sin høire Haand han støtted
Paa en vældig Tjørnestok.

Med Hu! og Hei! kom farende De Bønders vilde Trop. Han vaagned af sin
Tanke Og slog sit Øie op. Han hilsede: Guds Fred! Og de skraalede: Tak!
Og Narren kom hen til ham Og gav sig i Snak.

„I staaer her saa alene! Hr. Jæger! kom, følg med! Saa skal I see, der
vanker Adskillig Lystighed. Den tykke Junker Iver Har deilig Viin og
Mad; Har I nu Lyst at smage, Saa kan vi følges ad.”Da svarede Hr.
Strange: „Didhen vil ogsaa jeg; Nu ganske jævnt Du ride, Saa viser Du
mig Vei!” Men Narren grinte listigt Med sit sværtede Fjæs Og raabte:
„Heida, Spillemænd! Spil op nu og blæs!”

Saa holdt han sig tilbage Og red kun Fod for Fod, Mens af og til paa
Strange Sit Blik han hvile lod. Med Eet holdt han stille Og steg af
Hesten ned Og hvisked: „Bolde Jæger! Hør, vi maae tales ved!

I seer mig ud saa ærlig, Alt uden Falsk og Svig; Bredskuldret, høivoxen
I kneiser mandelig. Jeg selv er ikkeheller just Tabt bag af en Vogn.
Jeg har saa gode Knokler Som Nogen i vort Sogn.Jeg trænger til en
Hjælper. Nødtvunget kun jeg har Mit røde Ansigt grimet Og gjort mig til
en Nar!” Da sendte ham ung Strange Et ret alvorligt Blik, Og svared:
„Siig, hvad vil Du?” Og henad Veien gik.

Men Narren kasted Tøilen Over Armen, og drog Tre alenlange Sukke Og sig
om Panden tog. Og mens de Begge vandred Langs Pilehækken hen, Han øste
ud sit Hjerte For sin fremmede Ven:

„Mit Navn er Jens Pode, Jeg er en Bondes Søn; Til Karen Jeppes beiled
jeg Alt længe i Løn. Vore Fædre og Mødre Vare enige med os, Paa begge
Sider var der Baade Penge og Gods.Til sidste Voldermisse Vort Bryllup
skulde staae, Og Øllet alt var gjæret Og Skinkegryden paa; Da kasted
Junker Bugge, Dette børstede Sviin, Sit begjærlige Øie Paa Kjæresten
min.

Men Karen lige deilig Og ærbar og tro, Hun elsked mig oprigtigt, Ad
Junkeren hun loe. Det hjalp ham ei, han smidsked Eller gjorde sig suur;
Det var, som Vinden blæser Imod en Kirkemuur.

Som saa hun sad en Morgen Paa Marken hos sin Ko, Kom Junker Iver
ridende Med sine Svende to. Han havde faa't sin Davre Og hængte som en
Sæk Paa Hestens Ryg og grinte, Rødblisset og fræk.Han hikkede og
raabte: „Det nytter ei, mit Barn, Du slaaer med dine Vinger Som en
Kramsfugl i Garn. Det første Kys jeg tager, Det hører mig jo til; De
andre kan Du give Jens Pode, om Du vil.

Dog gjør Du Dig for mussig, Som hidtil Du har gjort, Saa skal du ride
Hesten, Som staaer ved min Port; Den er saa from og stadig, Og løbsk
den render ei.” - Da reiste sig min Karen Og vilde gaae sin Vei.

Men Junkren brølte: „Karle! Af Hesten strax, tag fat, Bind begge Tøsens
Arme Og faae mig hende sat I Hullet, hvor hun øiner Hverken Maane eller
Sol!” Da gjorde de to Lømler, Som Junkeren befol.De grebe plumpt paa
hende Og tumlede saa vildt, At Melkespanden vælted, Og Melken blev
spildt. Min Piges Hænder bandt de Med Reb og med Rem, Saa maatte hun da
løbe Mellem Hestene med dem.

Fra den Tid har han hende I Mørkestuen holdt, Alt under Portens
Hvælving, Hvor der er hundekoldt. Om Natten tidt jeg sneg mig Til den
gittrede Glug. Med blødende Hjerte der Jeg hørte hendes Suk.

Hver Dag han sender Bud For at friste hendes Fred, Men altid Budet
kommer Med den samme Besked. Men slaaer hun, som jeg haaber, Reent paa
Herremanden Vrag, Træmæren maa hun ride I Morgen den Dag.Til Holmegaard
forleden Der kom en lystig Fant, En Legere, en Synger, Med sit
Strængespil og Gant. Heel vel han blev modtaget, De sammen sad og drak,
Og det var hedt og fedt Med Gammen og med Snak.

Men allerbedst som Talen Den gik mest qvik og fiin, Saa kom de op at
kjævles Alt over deres Viin. Og Enden blev, at Bugge Han brølte og blev
vred, Og lod den unge Gjøgler I Kjeldren kaste ned.

Der sidder han hos Karen Men nu er det min Agt At faae dem løste Begge
Ved List eller Magt, Imens de Andre dandse Og juble og gjør Larm; Og
dertil kan jeg bruge Meer end min egen Arm.Hvis jeg kan hende frelse Ud
af Fængsel og Nød, Saa veed jeg, hvor mig venter Baade Fristed og Brød.
Den fromme Nonnemoder I Susaa-kloster hist At tage os i Varetægt Har
lovet mig forvist.

Der faaer jeg Huus og Ager, Og er det end kun smaat, Under Krumstaven
lever man Dog sikkert og godt. Siig, vil I staae mig bi Som ærlig,
dannis Mand?” Da svared Junker Strange: „Jeg vil see, hvad jeg kan!” -

Som saadan de nu taled, Gjennem Ladegaardens Led De traadte ind og
styred Til Borgen deres Fjed. Her stode alle Heste Optømmede i Rad,
Mens i den indre Borggaard Man gjorde sig glad.Her skingrede Musiken,
Her svang man sig omkring Alt paa de brede Fliser Med de kaadeste
Spring. Og Madsvend og Røgter, Hver Tøs og hver Dreng Var ogsaa komne
med I det lystige Slæng.

Portvægteren, den gamle, Som ellers var saa bidsk, Han fik sig en
Svingom Med en Malkepige frisk. Hr. Bugge stod deroppe Med
vidtskrævende Been Og gloede paa Vrimlen Fra Trappens høie Steen.

Ølkanderne gik ogsaa rundt, Og ingen Hals blev tør, De drak, saa Panden
gløded Og Tanken blev ør. Hr. Bugge var ei doven, Han drak i svære
Kluk, Saa greeb han fat en Ungmø Og sprang som en Buk.Jens Pode og Hr.
Strange I Porten dulgte stod, Jo meer de Andre støied, Jo meer fik de
Mod. De vare just ved Døren, Som til Mørkestuen gik, Og saae paa Laas
og Skodder Med haabløse Blik.

Dog Lykken er os nærmest, Naar Nøden meest har trængt! Med Eet Hr.
Strange øined Bag Portfløien hængt Et vældigt Nøgleknippe; For at lette
sin Krop Til Dandsen, havde Vægtren der I Hast det slynget op.

Hurtigt og behændigt De aabnede det Buur, Og Jens steg ned ad Trappen
Langs den fugtige Muur; Han hentede de Tvende Fra det dybeste Hul, Mens
Strange stod paa Vagt, Kjæk og forventningsfuld.

Det vared ikke længe, Før Jens kom atter frem Med Fangerne bagefter, Og
gjenned hurtigt dem Af Porten ud, fra Broen, Ind i den tætte Lund, Mens
Nøglerne han sænked Paa Slotsgravens Bund.

Saa fulgte han og Strange Med iilsomme Skridt, Op gik det gjennem
Skoven, – De lyttede tidt, – Saa kom de over Vasen Ved Holmegaard, og
her Beslutted de at skilles Ad sine Veie hver.

Med nedslagne Øine Den unge Pige stod, Mens ellevild af Glæde Hendes
Kjærest hvisked: „Mod!” Men Strange saae forbauset Paa den fremmede
Svend: Det var jo Folmer Sanger, Han mødte her igjen.

„Velkommen,” raabte Folmer, „Saa fanged jeg Jer dog! Jeg noget Vildt
dog bringer Hjem fra mit Jægertog. Den anden Fugl, Gud bedre! Hvor
finder jeg vel den'?” Hr. Strange greb hans Hænder: „Vi hjælpes ad, min
Ven!

Men siig mig dog, Jens Pode!” Vedblev han og loe, „Er dette da hiin
Leger, Som i Døgnskifter to Har siddet med din Due I Buur ved Vand og
Brød? Saa” – Her afbrød ham Folmer: „Snak! det har ingen Nød!

Skynd Dig afsted, Jens Pode! Til Klostret gaaer din Vei. Hvad Skjæbnen
mig betroede, Jeg raned det ei. Lad Pateren Dig binde Med Velsignelsens
Baand, Og gak saa med din Qvinde Kun trøstigt Haand i Haand!”

Jens Pode græd og takked, Og lille Karen græd; Med glade Hjerter iled
De gjennem Skoven ned. „See,” sagde Folmer smilende, „Der gaaer hun med
sin Nar!” Og stemte hurtigt Strængen Paa Cithren, som han bar.

Og da de var alene, Han svingede sin Hat, Hans Jubeltoner skingred Lydt
gjennem Busk og Krat. Han kyssede paa Fingren Ad Blomster og ad Træ'r,
Han smiled op til Lærken, Som til en Hjertenskjær:

„O, Frihed! o, Du søde, Min Længsel og min Lyst! Opstanden fra de Døde,
Velkommen ved mit Bryst! Udrevet af min Vaande, Modtag mig i din Favn!
Saalænge jeg kan aande, Lovpriser jeg dit Navn.

Jeg seer de grønne Dale, Jeg seer det lyse Blaae, De hulde Nattergale
Jeg atter hører paa. Jeg bader mig i Luften, Paa Græsset tør jeg gaae,
Jeg drikker Ruus i Duften Af Blomster og af Straa.

Sol kysser mine Kinder Med blide Øiekast, Og kraftigt Blodet rinder, Og
Foden træder fast. O, Frihed! slip mig ikke, Men lad, saa rig som god,
Mig ved dit Hjerte drikke Til hele Livet Mod!”

Saa sang han, mens de iled Paa Skovsletten ud; De ranke Svende kneiste
Som Fyrrens unge Skud. Og da ved Solens Nedgang De naaede til en Kro,
De standsed der og toge Forfriskning og Ro.

======

Eselet.

——

Under Bislag, ved Huset Med Kanderne paa Bord, De vexled mangt
alvorligt Og mangt et Skjemtens Ord. Da sagde Junker Strange: „Fortæl
mig, før vi gaaer, Hvad gjorde Du Hr. Bugge, At han var Dig saa haard?”

Men unge Folmer smidsked Og strøg sig om sin Mund: „Naa Gud være lovet!
her Jeg sidder frisk og sund! Thi laae jeg end i Mørket, Var det min
egen Skyld: Træd Kjærling ei paa Taaen, Og rør ei Mandens Byld.
Vor Dronning - hende glæde Guds Engle her og hist! - Har sendt mig ud
at søge Om Jer og om et vist Velsignet, deiligt Møbarn, Som sad ved
hendes Fod; Og hendes Ærind røgted jeg Med Iver og med Mod.

Hos Høie og hos Lave Jeg vandred ud og ind; Jeg lytted og jeg stirred
Mig næsten døv og hlind. Men gaae paa Rævesokker, Det var mig aldrig
kjært; Thi Barn er i By bært, Som det hjemme er lært.

See, naar jeg Narren mødte, Da kaldte jeg ham Nar, Og Slyngelen jeg
veied Og tog, for hvad han var; Og gode Ord og onde Fik passelige Svar;
- Men sligt oprigtigt Hjerte tidt Mig bittre Frugter bar.Til Holmegaard
ved Mosen Jeg kom paa trætte Fod; Det lakked just ad Aften, Paa
Borgebro jeg stod, Og lod min Cither klinge Og istemte min Sang, Saa
fra de røde Mure Sig Gjenlyden svang.

Et aabent Vindve fyldtes Med Junkrens tykke Krop; Han vinkede og
raabte: „Hei, Sanger! kom herop!” Deroppe stod i Salen Et Bord med
Kruus og Fad. Han bød mig strax at sidde Og drikke og faae Mad.

Jeg lod mig ikke nøde, Men satte flux mig ned, Og langede til Fadet Og
gjorde ham Besked. Han spurgte, mens jeg tygged. Jeg svarte, mens han
drak; Ret artigt og fornøieligt Gik Tiden saa med Snak.Af Kanderne han
skjenked Og vi drukke paa Kraft; Den spanske Viin løb i ham, Som i et
Støvleskaft. Men alt som den fik Indpas, Saa gik Forstanden ud, Og Løgn
og Pral der strømmed Som Spøl af en Tud.

Hvad jeg ham saa fortalte, Det var ham Alt bekjendt; Hvad jeg havde
døiet, Det var ham ogsaa hændt. Om Kjæmper han fortalte, Om Nisser,
Trold og Dværg, Om at han selv var ofte Indtaget i Bjerg.

At Sligt kan være sandt, Jeg aldrig nægte vil; Dog troede jeg, med mig
Vilde Fyren drive Spil. Tilsidst han lagde Haanden Paa Bug og drog et
Suk. Og sagde: „Hør nu efter!” Og tog et vældigt Kluk.„I troer ei slige
Under? I er endnu saa grøn! Jeg veed, hvordan slig Vantro Kan bære
bitter Løn; Derom min egen Slægt Kan føre Vidnesbyrd; Og derfor skal I
høre Min Faders Eventyr.

Min Fader var en ung Mand, Lidt over en Snees, Og deilig som St.
Jørgen, Hvilket endnu kan sees Paa Contrafeiet hisset; Og man har sagt
mig tidt, At ogsaa mig det ligner, Som om det var mit.

Der hersked Kiv og Klammer Paa den Tid i vort Land, Mod Kongens Vælde
reiste Sig Bonde og Herremand. Hans Bud de var for strenge, Hans Haand
den var for tung, Han tømte Bondens Lade Og Kræmmerens Pung.Fra Huus og
Hjem han Mange Ret ubarmhjertigt jog, Og Mangen af Forbittrelse Fra
Land og Rige drog. Saa gik det og min Fader; Han gjordede sit Sværd. I
Velskland tog han Hyre Udi Kaiserens Hær

Der fik han da en Fænnik Af Knegte tilhest; Og de var ilde seete,
Hvorhelst de kom til Gjæst. Af Blod de spildte Meget, Men samled meget
Guld, Snart havde og min Fader Faaet Randselen fuld.

Liig Paradis, man siger, Er dette velske Land; Guldæbler groe paa Træer
I evig Sommerbrand; De Qvinder ere skjønne, Og Himlen altid mild; Og
Vinen, tænk Jer! Vinen Den voxer der jo vild.I samme Land skal være En
By, Perus ved Navn; Paa Bjergetop den kneiser Midt i Viinhavers Favn.
Did kom en sildig Aftenstund Min Fader med sin Trop; Af første
Natteslummer Blev Folk da vækket op.

Som nu han stod og tænkte paa At faae sig et Qvarteer, Han oppe paa en
Svale En yndig Pige seer; Med venstre Haand hun Særken Holdt sammen om
sit Bryst, Paa høire hang en Lampe, Der flammede lyst.

Det Syn ham strax bestemte; Han bankede da paa Med saadan Fynd og
Alvor, At man maatte ham forstaae: Vel kunde han ei tale Det Sprog, som
der blev talt, Men der er visse Fagter, Som fattes overalt.Da skjød de
Slaa fra Døren, Da blev han lukket ind; Ham førte til et Kammers En
gammel, runken Qvind. Hun peged paa en Seng, Der skinned hvidt og
smukt; Han peged paa sin Mund, Og hun bragte Viin og Frugt.

En Enke var den Gamle, Det lod hun ham forstaae; Alene med sin Datter
Hun leved saa som saa. Var Moderen end gusten Og puklet og led, Saa var
der hos den Unge Desmeer at frydes ved.

Hun bar en fyldig Fletning Med en Sølvnaal udi, Med sine sorte Øine Hun
skued kjæk og fri. Paa nette Fødder svæved Hendes siirlige Krop, - Kort
sagt, hun var behagelig Fra Taa og til Top.Naar Krigsmanden raster Og
lægger Sværd og Skjold, Da søger han sin Hvile Helst udi Qvindevold.
Hans flygtige Bolig Da bliver ham et Hjem, Han nyder Øieblikket Og seer
ei længer frem.

En Hat med røde Fjedre, Et Sværd har altid havt, Saalænge Verden
staaer, En vidunderlig Kraft. Og mangen Qvinde lider Ret godt en saadan
Mand, Om hvem hun trygt kan sige: Imorgen reiser han!

Min Fader var som Tønder, Og Pigen var som Ild, Saa det var intet
Under, At det saadan slog til; Hun ei forstod hans Tale, Og hendes Maal
ei han, Men det, som sagt, var Fagterne, Hvorpaa det meest kom an.Han
satte dyre Ringe Paa hendes Fingre smaa, Guldspanger og Coraller Han
ikke spared paa. Med Øine og med Hænder Heel veltalende han var, - Jeg
har vel ikke nødigt At nævne hendes Svar?

I Viinhaugens Skygge, Langs Søens Bred de gik, I Kys de sig beruste Som
den stærkeste Drik; De sammen gik til Brønden, De sammen gik paa Eng,
De sammen gik til Kirke, Til Bords og i Seng.

Men som det nu var hedest, Saa kom Skilsmissens Dag; Og dette var just
ikke Den Gamle til Behag. Hun vilde holde Fuglen Saalænge fangen der,
Indtil de havde plukket Den sidste gyldne Fjer.Saa sagde hun til Pigen:
„Gak ind, min Datter fiin! Og hent mig hist fra Hylden Den stærke
Medicin; Det er en lille Flaske, Hvis Baand er lyseblaat, Jeg troer,
det er paa Tide, At den kan gjøre godt.

Tre Draaber skal Du dryppe I Ungersvendens Viin, Saa skifter han ei
Tanke, Saa er han evig din. Lad ham kun spænde Sporen Og drage bort af
By; Han komme maa tilbage, For aldrig meer at flye.”

Min Faders Hest stod sadlet Paa Gaden alt, da hun Ham fulgte ud paa
Trappen Og kyssede hans Mund Med Suk og Graad og sagde: „Til sidste
Valet Tøm endnu dette Bæger, Det vil styrke Dig ret.”Han drak; men
strax han følte En Kriblen i sin Krop; Haar dækkede hans Lænder, Hans
Ører voxte op; Paa begge sine Hænder Han ned sig falde lod; Som et
hvidblisset Esel Paa Gaden der han stod.

Forfærdet begge Qvinder I Huset flygted ind. Den Gamle hvisked rasende:
„Men var Du da blind? Den urette Flaske Har Du grebet i Hast!” Da vreed
de deres Hænder Og i Taarer de brast.

Hans Krigskarle samledes, De bandede, de skreg: „Hvor er nu vor
Høvidsmand?” I Huset op de steg. Der brød de alle Døre Og slog Kister
itu; - De tvende Qvinder daaned Af Angest og af Gru.Men da de Ingen
fandt der, Saa red de uden ham; Bagefter dem han traved, Iført sin
Eselsham. De greb ham og de læssed ham, Hvad ei de bære gad, Paa
Ryggen, baade Bytte Og Bimpler og Mad.

Mens langt ned i Velskland Han fulgte deres Tog, Sin Flid og Kunst han
brugte At lære Landets Sprog; Og det gik let med Lempe, Foruden Riis og
Stok; Thi havde han ei Mæle, Han havde Øre nok.

Den kaiserlige Krigsmagt Den mødtes ved Rom, Og da den By var taget,
Saa vendte den om. Den Hob, min Fader fulgte, Kom atter til Perus; Den
gjorde Holdt og rasted der Ved Kande og ved Kruus.Og mens den drak og
jubled Den vilde Ryttertrop, Han sled sig løs i Stalden Og sparked
Døren op, Og traved hen i Gaden, Hvor han havde lidt den Tort; Han
vilde see sin Skjønne, Før reent han maatte bort.

Han Huset fandt. Paa Svalen De tvende Qvinder sad; Een sysled med en
Haandteen, Een væved udi Lad. Knap stod han der, før Pigen, Rød af
Ængstelse og Skam, Stødte til sin Moder Og raabte: „Seer Du ham?”

„Mit Hjerte!” svared Hexen, „Nu har han det saa godt, For Du ei kunde
skille Det Røde fra Blaat!” „Og er der,” spurgte Pigen, „Ei Raad, ham
frelse kan?” „Jo, naar han æder Lilier, Han vorder atter Mand!”Han
rystede sit Hoved Og stønned sit I-ah! Hvor skulde han paa den Tid Faae
hvide Lilier fra? Da faldt hans Øie netop Paa en Apothekers Bod, For
Vindvet hvide Lilier I tvende Potter stod!

Flux steiled han paa Bagbeen, Efter Dyrets Natur, Og støtted begge Hove
Paa Apothekets Muur; Sin Hals saa lang han strakte Og stak sin Mule op,
Og aad de tvende Lilier Med Rod og med Top.

Men knap var Liliesaften Nedgledet i hans Bug, Saa fik han atter Hænder
Og Fødder til sit Brug. Han reiste sig og stod der, En Ungersvend rank,
Med røde Fjer i Hatten Og Brystplade blank.Den Gamle og den Unge De
skreg ved dette Syn, De styrted ind forvirrede I Huset, som et Lyn. Paa
Flugt var ei at tænke; Bysvenden tog dem fat, Og Dommeren fik Retten
End samme Aften sat.

Den Gamle alting nægted Den Unge ligesaa; Men da man saa fik lagt dem
Gode Haandskruer paa, Kom Sandheden for Dagen, Og Sagen saa blev endt,
At Tøsen gik i Kloster, Og Hexen hun blev brændt.

Nu tog min Fader Orlov; Efter denne slemme Spads Var det ham ikke
længer ret I Velskland tilpas. Han kom her hjem til Gaarden, Han gifted
sig og fik En Søn, som skal ham ligne Til Punkt og til Prik.Siig, vover
I at tvivle, At min Faders Sagn er sandt? I troer dog ei, vi fare Med
Løgn eller Tant? Selv var han blandt de Vantroe; I Eselshammen bragt
Han fik først Troen Paa det Hemmeliges Magt!”

Hr. Bugge taug og pusted Og stirred over Bord, Som vilde han med Øiet
Opsluge mine Ord. Jeg svared: „Gjerne troer jeg, Hvad I berettet har,
At Eders salig Fader I Velskland Esel var.

Men,” vedblev jeg dumdristig Og kaad af hans Viin, „I Eders Skjold I
fører Et halvt blodigt Sviin; Hvi har I nu ei føiet Et heelt Esel til?
Det, synes mig, har Skjebnen Beviist Jer, at den vil.”Da grinte Hr.
Bugge, Saa det klukked i hans Vom. Men da han lidt til Aande Og
Besindelse kom, Han langsomt og alvorligt Gjentog min løse Snak; Han
anede da Braadden Og følte, at det stak.

Han bed i sine Negle, Han rynkede sit Bryn, Hans rullende Øine Mig
sendte Lyn paa Lyn. Og saa kom Tordenen! Han slog i Bord saa fast, At
Kanderne de dandsed; og Han reiste sig i Hast.

Han fik to lange Kegler I Hallen indkaldt. „Nu skal I,” skreg han,
„faae Eders Haansord betalt Min Viin I tylled i Jer, Og syntes nok saa
glad! Saa det er Eders Maade At sige Tak for Mad!Kast flux ham ned i
Taarnet, Der er Plads nok til Fleer!” Saa foer de Bengler paa mig Saa
grovt, som man seer To Kjøterhunde ruske Kaninens hvide Skind; Og
slængte heel uhøvisk mig I Mørkestuen ind.

Lidt ør og ganske blændet Jeg stod og famled der. Lidt efter lidt det
lysned, Og ved det svage Skjær Den lille, ranke Pige Med bleget Kind
jeg saae At rave hen imod mig Paa det raslende Straa.

Men Freidigheden flygter Saa let ei fra mit Bryst. Jeg tog den Lilles
Hænder Og præked hende Trøst. Jeg redeligt deelte Halmen Og redte mig
en Seng Fra hendes fjernt; thi, vil jeg, Min Dyd kan være streng.En
Krukke Vand vi havde, Dertil lidt daarligt Brød, Naar saa vi drak og
spiste, Hun dækked paa sit Skjød. Der var jo deilig kjøligt, Og Straaet
var ret frisk; - Saaledes, jeg og Karen Holdt sammen Dug og Disk.

Men det var saa det Hele!” - Her maatte Strange lee. „Saa gid jeg,”
raabte Folmer, „Ret aldrig Frelse see, Om ei fra mine Hænder Hun gik
saa reen og skjær, Som den straalende Lilie, Den I har saa kjær!

Og hende maae vi søge! Vi hende frelse maae; Jeg aldrig meer for
Dronningen Tør stedes eller staae, For atter jeg har føiet Den Blomst
til hendes Krands!” Da sukked Strange: „Folmer! Ei før til Sancte
Hans!”Han talte om Gulitza, Om Rhitra meldte han, Han sagde af Hr.
Peder, Den vældige Mand. „Kom lad os vandre! Jorden Mig brænder under
mit Fjed!” Saa stod de op og ginge Gjennem Huulveien ned.

Alt Solen var til Hvile, Og over det dunkle Blaae De evigklare Stjerner
Høitideligt mon gaae. Hr. Stranges Hjertestrænge Var dybt alvorligt
stemt; Men Folmer Sangers Tanke Var altid fuld af Skjemt.

Det lød i Stranges Indre: "Hvis nu ei Rhitras Ord Kan lede mig til
Ellen Og paa Kronhjortens Spor, Hvor skal jeg da vel løse - Hvor skal
jeg da vel naae - Den Knude tætindslynget, Det Maal, jeg styrer
paa?Hvis ikke Crucifixet, Som hendes Moder bar, Som Ridderen nu haaber,
Kan yde Trøstens Svar; Jeg kjøber Pigen ind I et fornemt Klosters
Skjød, Og søger fjernt fra Danmark Forglemmelse og Død.”

Og det var Folmer Sanger, Han talte til sig selv: „Mig Andres
Hjertesorger Henskyller som en Elv. Velan, jeg Strømmen følger, Hvorhen
den tager Fart, At jeg kan atter skue Min Dronnings Aasyn snart.

Som efter Musen Katten, Som Ungmø efter Dands Jeg længes efter Natten,
Der gaaer før Sancte Hans; Da skal jeg Uglen fange, Da skal jeg Inger
see, Da skal vi gjøre mange Tusind Løier og lee!”Saa fulgtes de med
Foden, Men ei med Tankens Gang; Den Enes var en Grublen, Den Andens var
en Sang; Indtil ved Dag de naaede Til Skovens Rand, og saae Paa Ageren
tilhøire En Rudel Krondyr staae.

I den tidlige Morgen, Som det er Dyrets Skik, De langsomt græssende I
unge Vipper gik. De dukkede mod Jorden, De kneiste saa igjen, Og
stirrede med Undren Paa de Vandrende hen.

Men forrest i Flokken Der hævede sig Een, Den største af dem Alle Med
bastet Tak og Green; Hængt om den stride Manke, Foran paa dens Bryst Et
Guldkors fremviste Alverdens Haab og Trøst.

Ung Strange hvisked: „Stille!” Men næppe var det hørt, Bort blev som af
en Stormvind Den hele Rudel ført Henover grønne Slette, Paa den
fjederlette Klov Igjennem Mosens Eller Og ind i tætte Skov.

Men Strange raabte: „Folmer! I følge mig nu ei! Gak I til Jægerhuset
Den gjenneste Vei. Der mødes vi!” Og hurtigt Over Marken han foer, Og
fulgte ufortrøden Sin Skjebnes vilde Spor.

„Til Lykke!” raabte Sangeren Og svingede sin Hat. Flink skred han hen
ad Stien I det skyggende Krat. Hans Hjerte havde Vinger, Hans Gang var
som en Dands, Hans Tankers Række var Som en broget Urtekrands.

======

I Jægerhuset.

——

En Rast fra Kongeborgen Der ligger en aaben Plet I Skovens Dyb, af
Hassel Og Bøg omgjerdet tæt. Der Bogfinken qviddrer, Der synger sorten
Stær, Og Vildanden pladsker I det krusede Kjær.

Hen ved den ene Side En Jægerbolig staaer, Straatakt med spidse Gavle,
Og rundtom Huset slaaer Et Gjerde sig af Hvidtjørn Ret som en fyldig
Arm; Den vilde Humle kravler Henad den runde Karm.
Der er saa eensomt, stille, Over den dybe Dam Kun af og til kan høres
Hunrævens hæse Glam. Paa Engen Storken spanker Alvorligt og strunkt,
Høit under Skyen kredser Guldørnen som et Punkt.

Det var saa henad Middag Paa St. Albani Fest, For Jægerhusets Gjerde
Der vrinsked en Hest; En nordfrisisk Kleppert Graaskimlet og frag, Den
stolteste Rytter Den bar paa sin Bag.

I Sadlen sig hæver En mægtig Kjæmpekrop; I Staal saa er den smeddet Fra
Taa og til Top; Det blanke Pandser dækkes Af en Munkekutte bruun, Paa
Brystet bølger Skjægget Saa hvidt som Svaneduun.I Skjold den hvide
Ibskal Svømmer i det Blaae; Syv grønne Paafjedre Over Hjelmkammen
staae. Ved venstre Side dingler Det drabeligste Sværd. Han raabte, saa
det gjalded Høit mellem Skovens Træ'r:

„Hei, er her Nogen hjemme?” Da aabnedes et Led. Ud treen den gamle
Jæger Og sagde: „Guds Fred!” Men da han saae ret nøie til, Saa slog han
Haand i Haand, Og raabte: „Ved St. Hubert! Nu seer jeg nok en Aand?

Er det Jer selv, Hr. Peder! Med Kjød og med Blod? Saa vær mig da
velkommen, Velsignet Eders Fod, Som træder paa min Tærskel! Kom, hvil
Jer paa min Bænk, Og faae en Bid til Styrkning Og til Velkomst en
Skjenk!”Den gamle Herre svang sig Som en Yngling af sin Hest, Og sagde:
„Først vi sørge For den fiirbeente Gjæst!” Han Hovedlav og Sadel I Hast
da smøged af; Med Vrinsken søgte Hesten Til Engen da i Trav.

Det var Hr. Peder Jernskjæg, Han længtes efter Helm, Han fulgte ind i
Haugen, Tog af sin sorte Hjelm. Dybt maatte han sig bøie For at komme
under Tag; Han hængte der sin Jernhat Og sin Dyrendal paa Knag.

Den Jæger bredte Hynde. Men Alt som der han sad, Ind traadte Husets
Qvinde Med Dug og med Fad. Da raabte brat Hr. Peder: „Saa hjælpe mig
St. Georg! Den sidste Gang jeg saae Jer, Var paa min egen Borg!”Sig
ydmygt Qvinden neied Og rødmed under Liin, Og hendes Øie fyldtes Med en
Dugperle fiin. Hun hvisked ganske sagte: „Jeg mindes nok den Stund!”
Taus stirrede Hr. Peder Med et bittert Smiil om Mund.

Han fulgte med sit Øie Den gamle Kones Gang, Imens hun stille sysled Og
bredte Dugen lang. Han greb, som i Tanker, Et Kruus, hun stilled hen,
Og dreied det i Haanden Og satte det igjen.

Det var det bittre Minde Fra Dagene, som svandt, Der i hans Hjertes
Mørke Som en Maane oprandt, Og klart paany ham viste, Hvad Tidens Taage
fik Halv dulgt og udslettet For hans Tankes trætte Blik.Saa tyst som i
en Kirke Der var ved deres Bord; Imens de finge Unnen, Der hørtes ei et
Ord. Afdækket blev saa Skiven, Saa holdt de deres Bøn; Da vinkede Hr.
Peder Den Qvinde ud i Løn.

De satte sig i Haugen Paa en Græsbænk, i Læ Af Hasler og af Hvidtjørn
Under et Abildtræ. Hun sagde: „Ædle Herre! Jeg kjender Eders Hu, Og
hvad Jert Øie spørger, Vil jeg besvare nu.

Men jeg har ingen Balsam For Eders Hjertes Vee, Jeg kan Jer kun
berette, Hvad selv jeg maatte see. Eiheller kan jeg gjøre Eders Byrde
mere svær!” Saa talte hun, og Gubben Drog dybt efter Veir.„Jeg tjente
Eders Frue, Hun var saa from og god, At jeg gjerne for hende Havde
givet Liv og Blod Og da den lille Frøken Var født, og Modren svag, Jeg
passede dem Begge Baade ved Nat og Dag.

Da hun den sidste Morgen Slog Øiet op saa mat, Hun sagde: „Ak, jeg
drømte Saa underligt i Nat. Mit Hoved er saa tungt Og mit Sind saa
beklemt; Guds Moder maa vide, Hvad der er mig bestemt.

Jeg drømte, jeg var død Og alt i Kisten lagt, Min Sjæl paa sine Vinger
Stræbte opad med Magt. Fra Høire kom en Due, Fra Venstre kom en Ravn,
De gjenned mig tilbage Fra Paradisets Havn.Saa stod jeg ganske ene I
den vildeste Skov; Der kom en Lyngorm skridende Og hyled efter Rov. Den
slynged sig i Bugter Omkring mit svage Liv, Jeg vaanded mig og segned
Som for Stormen et Siv.

Men før jeg sank, da saae jeg Dens røde Øine gloe Begjærligt hen til
Vuggen, Hvor Barnet laae i Ro. Af Halsen rev jeg Korset her, Mit
dyreste Klenod, Og slængte det paa Barnet I Fortvivlelsens Mod.

Og næppe var det faldet Og laae paa Ellens Bryst, Saa traadte ud fra
Krattet Høitideligt og tyst, Med høie, brede Takker En kongelig Hjort,
Fik Barnet op paa Ryggen Og ilede bort.Saa sank jeg dybt i Dvale, I en
lang, en bælmørk Nat; Jeg tabte Sands og Tanke - Og saa vaagned jeg
brat. Stor Jammer vil mig times, Forvist jeg det troer, Men liden
Ellens Frelse I dette Guldkors boer.”

Fra Barmen drog hun Smykket Ved det glimrende Baand, Hun trykked det
mod Læben Og med sittrende Haand Hun lagde Kors og Kjede Om Barnets
spæde Bryst; Saa tog hun mig om Hovedet Og hviskede tyst:

„Gud frie os fra det Onde! Men skulde Faren naae Til denne Helligdom,”
- Og hun peged paa den Smaa - „Da sværg mig, Du vil vogte Paa mit
yndige Noer!” Saa bad hun mig saa bønligt, Og med Taarer jeg svor.Saa
veed I, hvad der skeete, - Hvorfor? veed ikke jeg. I Rædsel greb jeg
Barnet Og flygtede min Vei. Jeg spærrede Jer Døren; Og i min unge Arm
Bort bar min Skat jeg hurtigt Ved en bankende Barm.

Jeg vandred gjennem Skove, Jeg vandred over Land, Og overalt den
deilige Glut velsigned man. I rige Herrers Stalde, I Bondens ringe Bo
De lode hende die Baade Gimmerlam og Ko.

Jeg sad ved stille Søer Og lulled hende ind, Hun slumred paa min
Skulder Med sin rosenrøde Kind; Saa da jeg kom til Hove, Som var min
Vandrings Maal, Var hun vever som en Lærke, Og buttet som en Aa.Men det
var Fru Margrethe, Kong Volmers Datter prud, Hun tog sig af den Spæde,
Og styred hende ud Med Klæder og med Smykker, Med Lærdom og med Tugt,
Og Alting hende anstod Saa yndefuldt og smukt.

Da Volmers Datter døde Og Jorderig forlod, Sad Frøken Ellen siden Ved
den unge Dronnings Fod; Indtil i Fjor, i Høsten Hun pludselig
forsvandt! Da blødte mange Hjerter, Og mange Taarer randt.

Man hvisked om Hr. Strange, Om en Hjort blev der talt; Men Ingen kunde
fatte Eller samle det Alt. Saa sank det hen i Glemsel. Som det gaaer
til paa Jord; Hvem tænker vel paa Sneen, Som skinned her ifjor?”Hun
taug. Men Hr. Peder, Fordybet i sit Sind, Stivt stirrede paa Græsset,
Med Haanden paa sin Kind. Hid treen den gamle Jæger, Han hørte de
sidste Ord; Han sagde: „Hjorten kommer Nok her igjen, jeg troer.

Hvis ei den alt er fældet, Saa er det Dyrets Skik At søge did, hvor
først Den græssede og gik. Den glemmer ei de Skove, Ei den Mark eller
Vang; Den kjender alle Fugle, Den mindes hver en Sang.

Ved Toner kan den lokkes. Ak ja, hvor mangen Gang Saae jeg dem ikke
standse Og lytte, naar bedst de sprang Faaer jeg først hiin for Øie,
Jeg ta'er vist ikke feil; Jeg kjender den saa nøie Fra Blad og til
Speil!”Som saa han stod og talte, Rask over Gjerdets Torn Syv kjække
Stød der hørtes I et klingende Horn. Den Jægersmand da lytted: „Hvad?
er jeg ved Forstand? Det var de Strangers Løsen, - Og see, der kommer
han.”

„Guds Fred! og Velkommen!” Da raabte alle Tre, Da gjennem Havelaagen De
Junkren fik at see. Men Alvor paa hans Pande Og Bleghed paa hans Kind
Neddæmped deres Glæde, Da taus han traadte ind.

Sin flygtige Ganger, Sin Gaade havde han Nu atter fulgt forgjæves
Gjennem Skov, over Land. Frem og tilbage krydsed den Dog op imod Nord;
- For trende Dage siden Han havde tabt dens Spor.Knap var nu al
Forundring Og hans Fortælling endt, Saa lød der høit en Stemme, Som var
dem velbekjendt, Som Lærkeslag den jubled, Saa Skovens Hvælving klang;
Og det var Folmer Spillemand, Der meldte sig med Sang:

„Du, som har Sorg i Sinde, Gak ud i Mark og Lund, Og lad de svale Vinde
Dig vifte karsk og sund. Gak over Høi og Dale, Og lyt ved Søens Glar
Til Skovens Alvorstale Og Kildens muntre Svar.

Var Hjertet fuldt af Klage, Og brused Blodet vildt, Jeg gik mig ud at
jage Det yndeligste Vildt. Det var ei Hjort og Hinder. Ei Terne eller
Tjur; Det var med friske Kinder Den vilde, frie Natur.Jeg vil saa
nødigt bænkes I Stuen, under Tag; Der drikkes og der skjænkes I døsig
Fred og Mag. Langt heller vil jeg brede Min Dug bagved en Tjørn, Paa
lyngbegroede Hede I Selskab med en Bjørn.

Mig hued ingensinde Smaafuglene i Buur, Som pynteligt paa Pinde Maa
sætte sig til Kur. Nei paa de rigtig Vilde Er det en freidig Jagt; Om
de er nok saa snilde, Er deres Værge svagt!”

Saa hørte de ham synge, Længe før de ham saae; Foran ham sprang hans
Pudel Gjennem de høie Straae. Da kom han frem af Krattet Med Strængeleg
i Haand, Med sit smilende Ansigt Og de flagrende Baand.

Da samled' rundt om Bordet De sad ved deres Viin, Hr. Folmer førte
Ordet, Thi han var snild og fiin De bedste Raad han vidste, Han havde
lystigt Mod, Og han med megen Liste Paa Qvindfolk sig forstod.

„At faae et Uglehjerte Det tager jeg mig paa; Og Dorrits Sovekammer Os
aabent skal staae; Thi hendes Terne, Inger, Er i min Vold, jeg veed,
Som jeg igjen i hendes, Efter Tid og Leilighed!”

De Andre To ham loved, Hans Ord de gave Magt, De vilde holde sammen Ved
de Raad, han havde lagt. Saa ginge de til Hvile, – De To med Sorg i
Sind; Til sine brogede Drømme Den Tredie slumred ind.

======

St. Hans’ Aften.

——

I Skoven tæt ved Gurve, I Ly af Bøg og Eg, Der vrimled det heel
lystigt, Og der var Dands og Leg. Fra alle Landets Egne Var kommet
mangen Gjæst, Fornemme og Ringe, Til St. Hans-Aftens Fest.

Farvede Lamper straalte Fra tusind Grene ned; Rundtom var plantet
Fakler Som Blomster i et Bed. De Tjæretønder blussed, Ophængte paa
Stav; Den glade Stimmel bølged Og larmed som et Hav.

Fra rene Sommerhimmel Snart her og snart hist En lille, stille Stjerne
Fremtindred som en Gnist. Ei Straa, ei Blad sig rørte, Og trindtom
Natten laae, Som en kulsort Morinde. Med Glimmersmykke paa.

Der var med Viin og Mundgodt Saa mangen pyntet Bod; De tørstige Sjæle
Som en Muur om dem stod. Mangen Springer og Dandser Stod der ogsaa paa
Lad Med sit malede Ansigt Og bar sig morsomt ad.

En Sværm af Formummede Lidt efter lidt kom frem; Hr. Peder og Hr.
Strange Var ogsaa blandt dem. Ung Folmer var paafærde, Hvor der var
lidt at see; Han gjorde tusind Løier Og fik Alle til at lee.

Med Eet der klang Trompeter, Med Fløiter og Basun; Dankonningen sig
viste I Skovens Paulun; Med ham en fager Skare, Saa munter og saa let,
Med Guld paa Fløielskofte Og Fjeder paa Barett.

Saa kom en deilig Qvinde Agende i sin Karm; Fra Ansigtet hun løfted
Sløret med sin Arm. Da blussede de Kinder, Da straalede de Blik!
Dankonning hende høvisk Imøde da gik.

Selv hjalp han den Skjønne Fra Vognen til Jord, Og hvisked hende
lønligt Et skjemtefuldt Ord. De sorte Slangelokker Slog hun fra Panden
klar, Og hendes røde Læber Gav et smilende Svar.

Hr. Strange og Hr. Peder De stode og derhos; En Mumlen gik blandt
Folket Af Beundring og Trods. Hun lod de sorte Øine Tillyne dem et
Blink; Sødt toned da Musiken Paa Konningens Vink.

Han qvæged sine Øine Og sin sin elskovssyge Aand I hendes Lueblikke.
Saa greb han hendes Haand Og traadte hen i Kredsen Paa den
fløielsgrønne Grund, Og Sangen lød og Dandsen gik Saa let igjennem
Lund.

Vel bruste Lystigheden, Men den gav ogsaa Ro. Det er saa sødt at vandre
I Natten To og To. Og mangt et Par sig listed I Krattets Mørke ind Med
bankende Hjerter Og med rødmende Kind.

Ung Folmer gik med Inger, Han hvisked: „Favre Mø! Tilgiv mig, Du maa
seile Nu i din egen Sø! Imorgen, naar vi mødes, Maa Du aabne hendes
Dør, Som din egen, søde Inger! Du tidt mig aabned før.

Hvad vi fra Dorrit tage, Er Intet uden Ord; Hun skal os kun opdage En
Hemmelighed stor. Og frygter Du for Kongen, Til Dronningen du tye. I
hendes Jomfrubuur Vil jeg skaffe Dig Ly.”

Saa kiged han skalkagtigt I Pigens Øine ind, Strøg hendes Haar fra
Panden Og kyssed hendes Kind, Og sprang saa let afsted Fra den
glædesdrukne Sværm Til Borgen op og standsed Under Lindetræets Skjærm.

Men Dronningen, den Rene, Med sine favre Mø'r Sad stille hist i Hallen
Inden lukkede Dør. Den hellige Vigilie Var endt; alene, tyst I sit Buur
hun kunde høre Den fjerne, vilde Lyst.

Da klang en Cithers Strænge Nede ved Borgens Fod. Da lytted hun, da
trængte Til Hjertet hendes Blod. Hun reiste sig, slog om sig Et Fløiels
Purpurskrud; Let traadte hun, den Ranke, Paa Borgsvalen ud.

Hun læned sig til Rækket Bag den duftende Lind; Paa hviden Haand hun
lagde Den fine, blege Kind. Hun holdt sig taus og stille, Hun aanded
knap engang. Op tonede franeden Ung Folmers Nattesang:

„Min høie, ædle Frue! Jeg gjorde, som I bad. Ud fløj jeg som en Due
Efter Fredens Olieblad. Endnu er det ei plukket, Dog brydes det
forvist; Thi Himlen hørte Sukket, Alt vinker det fra Qvist.

Jeg gjennem Skov og Dale Har vandret paa min Fod, Mens Klangen af Din
Tale Mit Øre ei forlod. Jeg steg paa Bjerg og Banker; Og stærk jeg blev
derved, At det var Dine Tanker, Som styrede mit Fjed.

Jeg døied megen Smerte; Men som en Svaledrik Huldt qvægede mit Hjerte
Da Mindet om Dit Blik Langt hellere jeg døde, Langt heller blev jeg
blind;, End Haabets Morgenrøde See blegnet paa Din Kind.

Der dæmrer nu en Morgen, Der lysner nu en Dag; Som Natten flygter
Sorgen, Og som ved Trylleslag Vil alle Roser røde Og alle Lilier smaa,
Opreiste fra de Døde, Sødtduftende fremgaae.

End tvungen, maa jeg dvæle Fjernt fra din Naadessol; Jeg vover ei at
knæle End for min Dronnings Stol. Ei tør min Eed jeg krænke, – Mig
Længsel hid har ført! – Et Pant Du naadigt skjænke, At Du min Sang har
hørt!”

Hun løste af sin Nakke Et blaat, guldvirket Baand; De blonde Lokker
strømmede Ned under hendes Haand. Saa lod hun Sløifen synke Og fjernede
sig tyst. Han fanged den i Luften Og gjemte den ved sit Bryst. –

Den fjerne Larm sig tabte, Og Festen slumred ind, I halvudbrændte
Fakler Vifted en Morgenvind. Og der var Søvn og Stilhed Alt over Skov
og Dal, I Bondens lave Hytte, I Drottens høie Sal.

======

Uglens Hjerte.

——

Den morgenglade Lærke Høit under Himlen sang, Paa Blomster og paa Blade
Dugdiamanter hang. En sagte Luftning seiled Hen over Skovens Ryg, Paa
Engen stod end Dampen Af Mosekonens Bryg.

Men i den Lindegyde, Som fra Kongeborgen gaaer, Hvor hist og her i
Skyggen Hofsinders Huse staaer, Foran den sidste Bolig, Som var saa
siirligt bygt, Halv dulgt bag Rosenhækker Og med Billeder smykt;
Der stod nu Hr. Strange Og den gamle Riddersmand; Nysgjerrig
Morgenstjernen Keeg over Skovens Rand. Og Folmer kom og viiste En
Boddik, som han bar; Til Løndommens Dør Det den sære Nøgle var.

Hr. Stranges Øine brændte, Hans Kind var som en Væg, Paa Fingeren han
prøved Sin Daggerts Odd og Ægg. Han sagde: „Hvis hun vaagner Og ei
bekjender Alt, Er hendes Lod afveiet Og hendes Dage talt!”

„Kom, skaf os ind!” han hvisked Og greb i Folmers Arm. Da traadte liden
Inger Just under Dørens Karm. Hun vinked og hun smiled, Men bleeg var
hendes Kind; De Ungersvende drog hun I dunkle Forhal ind.Her slynged
Folmer Armen Om hendes Midie blød Og kyssed hendes Løbe Og hvisked: „Du
er sød!” Men udenfor i Haugen Under duftende Træ'r Som Vagt den gamle
Herre Stod, støttet til sit Sværd.

Derinde løfted Inger Et Teppe fra en Dør, Mens ned om hendes Aasyn Sank
Undseelsens Slør. Forelsket hun saae Paa den letfærdige Svend, Og peged
taus med Fingeren Til Rhitras Leie hen.

Der laae hun dybt i Slummer Paa bløde Hynder strakt, Som i en Sky
hensunket I al sin Ungdoms Pragt; Og under Silketeppet Aftegnede man
saae De unge Lemmer, runde, Som Havets Bølger gaae.Den venstre Arm bag
Nakken Laae paa det hvide Vaar, Den fine Haand begravet I de
slangesorte Haar; Den Høire over Teppet Langs den udsyete Søm; De
Fingre sagte krummed sig Paa Silken, som i Drøm.

Et Been med spæden Ankel Og svulmende Læg Var listet ud fra Teppet Mod
den nødbrune Væg. For Vindvet hang og dirred En Green saa lys og lind,
Med Blussel Rosen stirred I Kammeret ind.

Mens Sangeren med dristig Og med veløvet Haand For Barmen løste Løkken
Paa det silkesnoete Baand, Hr. Strange med faste Men lydløse Fjed Barsk
hen over Gulvet Til Hovedgjerdet skred.I Folmers Haand han aabned Den
Boddik og tog Og lagde Uglens Hjerte, Hvor Pigens Hjerte slog, Tæt
under det faste, Kækt kneisende Bryst; Saa greb han hendes Høire Og
betragted hende tyst.

En Sittren gjennemgyste Den skjønne Qvindes Krop, Der var en indre Kamp
Som for at vaagne op. De hvalte Bryn sig hæved, Bag Øielaagets Gjem De
sorte Stjerner tindred Uhyggeligt frem.

Hun mægted ei at vaagne; Underdanig hans Blik Hun laae opløst og
fængslet Som af en Dvaledrik. Han sagde: „Siig mig, Rhitra! Hvor dølger
sig din Magt? Og lever Frøken Ellen? Og hvor er hun henbragt?”Et Suk,
et ubeskriveligt, Steg op fra Hjertets Grund, Med bittert Smiil hun
aabned Sin rosenrøde Mund, Mens atter en Gysen Hendes Lemmer
gjennemfoer, Med sælsomt dæmpet Stemme Hun mæled disse Ord:

„O, Slange! gyldne Slange! Min dyrebare Skat! Dankongen fik Du lokket
mig Hver evige Nat; Men ak! Du magted ikke Hiin Ungersvend prud. Thi
han var reen som Sneen Og trofast mod sin Brud.

Mit glødende Hjerte Og mit Favntag han forskjød! Saa gruelig en Smerte
Havde nær voldt min Død! Her brast hun i Taarer; Som klare Perler gled
De frem fra Øielaaget Paa Kindens Roser ned.Ung Folmer, - mens bevæget
Og rørt hans Hjerte slog, - Af Rhitras Øre Ringen, Den gyldne Slange
tog. Stærkt sittred hendes Læber, Og hvid blev hendes Kind - Et andet
Drømmebilled Da stod for hendes Sind.

„Hvor kunde jeg vel leve, Før han var kommet bort? Og Hævn jeg maatte
have! Paa den kronede Hjort. Jeg lod ham baglænds binde, - Ha, ved
Nattens stærke Gud! Det var en lystig Rytter, - Hvor det saae deiligt
ud!”

Hun loe - en rædsom Latter! - Med vildtskingrende Røst, om kom den fra
et pinet, Et fortvivlende Bryst. Hun loe, mens Taarer strømmed, Afbrudt
af dybe Suk. „Med Alt det,” tænkte Folmer, „Er hun, ved Gud! dog
smuk!”Men strengt gjentog da Strange, Ubøielig, sit Ord: „Siig, lever
Frøken Ellen? Nu svar mig, Rhitra! hvor?” Da bævede hun atter Som i
Høstvind et Siv, Det syntes, som hun kjæmped For at komme til Liv.

Modstræbende hun mæled: „Det er min bittre Sorg! End lever hun, min
Fiende, Paa Sin Faders øde Borg. Indmuret der hun sidder; Foruden mig,
kun To Her vidste det. De tie; Jeg har bragt dem til Ro.

Kun Een bevogter hende. I Kamret, hvor han boer, Han tør kun ved at
trække Med Haanden i en Snor, Hvis Nogen vilde driste sig At gjøre
hende fri; Da styrter hun i Dybet Vel Favne fem Gang ti.Saalænge i mit
Øre Den gyldne Snog jeg bær, Skal Ingen Stedet finde, Hvor Frøken Ellen
er. Og Dronning vil jeg være; Ved Gift eller Staal Jeg skal mig aabne
Veien Til mit sidste, store Maal!”

Forfærdet slap Hr. Strange Den Sovendes Haand. Strax løstes hendes
Lemmer Af Krampens spændte Baand. Tilbage sank hun atter I Søvnens
rette Favn, Og smiilte som et Barn Uden Sorg eller Savn.

Taus fjerned sig Hr. Strange Og vinked Folmer: „Kom!” Men langsomt
fulgte Sangeren Og saae sig ofte om. Det var, som paa hans Fødder Der
laae en Lænke svær; Først da han stod i Haven, Han rigtig fik sit
Veir.Fra Kongeborgen iled De trende Venner ned Til Jægerens Bolig
Gjennem Skoven afsted. De tause gik, som lytted de Paa Lundens
Klokkespil Hver havde sine Tanker At holde sig til.

Men da de vare komne Ved Jægerhuset nær, Ung Folmer kasted Ringen I
dybe, klare Kjær. Som levende det sprælled, Det glimrende Kryb; Det
syded og saa svandt det I bundløse Dyb.

Den samme Aften svang sig Hr. Peder paa sin Hest; Tilfods de unge
Svende Ham fulgte som bedst. Den Sanger bar sin Strængeleg, I Sorrig og
i Fryd Den fulgte ham trofast. Nu slog han til Lyd:„Høitidelig er
Natten! Paa Skovens bløde Sti, Paa Veien efter Skatten Heel travle
stræbe vi. Hvor vore Fjed vi træde, Snart Fare boer, snart Fred, Her
vandre Sorg og Glæde Som Reisefæller med.

Som med et Slør for Øie Vi skue Intet grant. Vor Fod sig vogter nøie,
Som om et Baand den bandt. Viol og Bukkar sender Med Duft en Hilsen
froe, Mens hisset Ravnen vender Et Aadsel med sin Klo.

Her klaren Kilde risler, Hist damper Mosen fuul; Hugormen snedig
hvisler Bag Lyngens tætte Skjul. Den vilde Rose daarer Os med sit søde
Smiil, Og gribe vi, den saarer Tidt med en giftig Piil.

Hist Lygtemanden flammer Og lokker ved sin Ild Os ind blandt Skovens
Stammer Fra Veien, kaad og vild; Mens trøsterig en Stjerne Ned mellem
Løvets Pragt Veileder fra det Fjerne Og faaer os Varsel bragt.

Her snuble vi paa Roden, Hist Stien er saa blød, Og vexelviis faaer
Foden Snart Hvile og snart Stød; Dog Hjertet skal ei grue! I Øst vil
klar opgaae En nyfødt Morgenlue, – Da skal vi Skatten naae!”

Saa lød hans Sang. Dens Toner I de Andres Sind gjenklang; Og selv Hr.
Peders Skimmel Fik Retmaal i sin Gang. Saa drog de ud af Skoven, Hen
over Mark og Vang, Mens foran dem med Bjeffen Hr. Folmers Pudel sprang.

======

Befrielsen.

——

Høit paa en nøgen Banke, Hvor Marehalm og Græs Af Sandet magert spirer,
Ei langt fra et Næs, Der laae den gamle Borg Med Tinde og med Taarn,
Hvor Peder Jernskjæg fødtes, Og han husede tilforn.

En lille, fattig Have Laae tæt ved Murens Hegn, Ret som en Haandfuld
Blade Tabt i en øde Egn. Og alle Træer og Buske For den barske
Nordenvind Havde bøiet deres Toppe Forknyt mod Landet ind.
Tungsindigt Taarnet stirred Mod Nord paa Havets Speil, Fra Brinken ud
til Hesselø, Til fjerne hvide Seil. Mod Syd dens Øine fulgte Med Høi og
Dal, der skred I smaa, i mindre Bølger Mod flade Slette ned.

Dybt nede, tæt ved Stranden Et Fiskerleie laae, Leerklinede Hytter Med
Tag af Tang og Straa. Om Borgen qviddred Svalen, Og Maagen skreg ved
Strand, Hvor evigt mellem Stene Rulled det salte Vand.

Tre Steenkast vel fra Borgen, Hvor Veien, sandet, brat, Den sidste
Krumning slynger, Der stod et lille Krat Af tætte Avnbøgstubbe, Af den
haardføre Tjørn; Der Tornskaden bygged Med sine kjække Børn.Her
standsed just Hr. Peder Og svang sig af sin Hest. Det lakkede mod Aften
Og Solen stod i Vest. Paa Skrænten hviled Folmer Med Pudlen ved sin
Fod; Iført Hr. Peders Kutte Den ædle Junker stod.

Med Mandeblods Knopper Ham Folmer havde smurt, Ved Rynker og ved Furer
ham Høitaldrende gjort. De udsyete Støvler Selv drog han af saa fuus;
Thi barbenet Munken Jo gaaer fra Huus til Huus.

Han talte til de Andre: „Jeg ene bør og maa Som Tiggermunk til Borgen I
denne Kittel gaae. Med fromme Ord og Lader Jeg Dragen vil i Ro Faae
dysset, til jeg mægter At lænke dens Klo.Thi øiner han os Alle, Er
Faren altfor stor; Hvor hurtigt naaer ei Haanden Den rædselsfulde Snor.
Vil han mig selv tillivs, Ei agter jeg det stort. Det vorde skal den
sidste Misgjerning, han faaer gjort!

Men er jeg først derinde, Da lister Eder hid; Det turde jo dog hænde, I
kom i rette Tid!” Saa talte han og vandred op I Veiens dybe Sand, Med
Hætten ned om Panden, Krum som en gammel Mand.

Hen over Vindebroen, Hvis Lænker hængte ned, Han, støttet til sin
Knippel, Traadte med langsomt Fjed. De næsvise Krager, Halvtamme, op
han jog; Han spændte sine Muskler, Og kjækt hans Hjerte slog.Paa
jernbeslagne Portlem Med Staven banked han: „I Herrens Navn! luk op For
en vansmægtet Mand!” Da aabned sig en Luge, Et Ansigt, blegt og fedt,
Med blakkede Skjæggebørster, Saae ned og spurgte vredt:

„Hvad nu?” Men da hans Øie Fra Vinduet blev vaer Den fredelige Gubbe I
den hellige Talar, Af halvforglemte Vane Han mumlede: „Guds Fred! Bi
lidt, nu skal jeg komme!” Og saa kom han ned.

Han Portlemmen aabned, Lod Munken foran gaae, Og laasede saa atter Med
Nøgle og Slaa. Men inde i Kammeret, Med lumsk, fjollet Smiil Han sagde:
„Fromme Broder! Kom sæt jer og hvil!”Mat lod sig Strange segne Hen paa
en Løibænk, hvor Hans Falkeblik foroven saae Den frygtelige Snor. Og
mens den Anden stod Og gloede paa ham stum, Han lod sit Øie glide Om i
det snevre Rum. -

Paa Væggen hang en Armbrøst, En Dolk og et Sværd, I Krogen stod et
Madskab, Ved Siden et Spær. Et Kruus der stod paa Bordet, Hvor en
Ølbimpel laae; Og Døren op til Taarnet I et Hjørne han saae.

Men da han vel fik mønstret Den Vægters raae Gestalt, Med Eet det som
et Slør Ham fra Øinene faldt. Han kjendte godt hans Næve, Han havde
følt dens Greb, Han var blandt dem, der bandt ham Til Hjortens Ryg med
Reeb.Op flammed da hans Hjerte, Dog tvang han end dets Ild; Han tog et
Bøger, bad en Bøn Og drak ham saa til; Og mens han suged Øllet I
langsomme Drag, Den lurvede Kjæmpe Han speidede i Mag.

Der stod han i sin Kofte graa, Skinhellig og slug, Stivt stirrende, med
foldede Hænder for sin Bug. „Hør,” mæled da Hr. Strange Og satte hen
sit Kruus, „Du kommer sagtens sjelden Til Gjæst i Herrens Huus?”

„Nei,” grinte Kjæmpekarlen Og krammed i sit Haar, „Til denne Ravnerede
Ei Klokkeklangen naaer!” „Saa skrift mig dine Synder, At Afløsning Du
kan faae, Saa er dit Øl betalt!” Og han mumlede: „Lad gaae!”„Først sige
Du dit Credo!” „Det har forlængst jeg glemt!” „Saa bed et Paternoster!”
„Det paa samme Sted er gjemt!” „Knæl ned da! jeg vil bede, Tag af min
Mund hvert Ord!” Og uvilkaarligt Karlen Sig neiede mod Jord.

Knap laae han der nedbøiet Og slog sig for sit Bryst, Og mumlede i
Skjægget: „Forført af Syndens Lyst” - - Saa greb ham Junker Strange I
Qværken, fast og kjæk, Og væltede ham baglænds, Som man vælter en Sæk.

Da brølede den Skumle: „Ha, er det saadan fat?” Men Strange fik ham
Knæet Paa den brede Bringe sat, Som naar et Neg man binder; Han med sin
Høire slap Og famled efter Dolken, - Da blev den Vægter rap.Om paa den
ene Side Han som en Orm sig vreed! Saa Junkrens Knæ mod Flisen Liig en
Hammer slog ned; Som naar en Ganger steiler, Han krummede sin Krop, Paa
Knæ, een Haand alt strakte Han imod Snoren op.

Rask tog ham Junkrens Arme Et vældigt Undertag, Han styrted sig mod
Døren, Op sprang den med Brag! De rulled som to Slanger I Portrummet
ud, Høit brølede den Vægter Da som en tirret Stud.

De vælted sig, de kjæmped, Og Kampen de forstod; Men Stranges unge
Kræfter Holdt ei Skridt med hans Mod. Det sortned for hans Blikke! Men
af Taageslørets Gjem Han syntes, at der straaled To søde Øine frem.De
smilte saa bedrøvet! De gav ham atter Kraft; Hans muskelspændte Arm
Blev som et Egeskaft. Det lysned for hans Øine, Hans Tanke blev klar,
Og atter blev han øverst, Som før han underst var.

Han slap med begge Hænder, Tog Tag i Knegtens Skjæg, Sin Dolk han rask
fik viklet Af Kuttens side Læg. Høit svang han ud sin Høire; Grum i sin
Hævn og Harm Han vilde sænkt dens blanke Staaltunge i hans Barm.

Men i et Spring kom Folmer, Hr. Peder fulgte med; Han kjendte jo, som
Bjørnen, Sin Hules Leilighed. Saa svinebandt de Karlen, Og, væltet paa
sin Ryg, Han laae med Fraad for Munden, Taus stirrende og styg.Han
stønned, og hans Lemmer De bævede som Siv; Han bad og han tigged Alt
for sit usle Liv. Da sagde Peder Jernskjæg: „Du bliver her, min Søn!
Jeg skal Dig lade hente Og faae Dig Portnerløn!”

Men Strange flux med Dolken, Han end i Haanden bar, Det tunge
Nøgleknippe Af Karlens Belte skar. Uhyre Længsel drev ham Som Skibet en
Bør; Ind stormed han i Kamret Og sparked op en Dør.

Ad Vindeltrappens Hvirvel Han svimlende steg op; Og lige under Hatten,
Tæt under Taarnets Top Han standsed ved en Laage, Af Egetræ gjort; Tre
Nøgler først fik aabnet Den knagende Port.Han traadte ind forsigtigt,
Med Haanden for sit Bryn, Thi Solens sidste Straale Skarpt blændede
hans Syn. Sit Afskedsblik den kasted Vemodigt, venligt paa Det Knippe
Straa i Krogen, Hvor liden Ellen laae.

Ned bøiet over Leiet Ei voved han en Lyd; Han stirrede paa Pigen Med
smerteblandet Fryd. Ei saae hun Solens Hilsen, Hans Fjed ei hørte hun,
Thi lukt var hendes Øie Og bleg var hendes Mund.

Een Haand laae under Kinden Og een i hendes Skjød. Forfærdet da han
hvisked Til sig selv: „Hun er død!” Han greb en Haand fortvivlet - O,
Gud! den var dog varm! Da løfted Ungersvenden Den Lilie paa sin Arm.Saa
ømt han bar sin Skat ned I Borgens skumle Gaard; Omkring hans Skuldre
hængte Hendes lange, blonde Haar. Paa Stenen, tæt ved Brønden Han satte
hende ned; Strax Folmer var ved Haanden Og den gamle Ridder med.

De støtted hende kjærligt, Mens Strange paastand Fik vundet op af
Kilden Det friske, kolde Vand. De stænked hendes Pande, De væded hendes
Mund; Et Suk opsteg fra Barmen, Og sagte aanded hun.

Sin høire Haand hun løfted, Men atter hen den faldt; Hun hæved sky sit
Hoved, Som havde Nogen kaldt; Men pludselig hun aabned To Øine saa
blaae, Saa fromme, som de ud Fra Paradiset saae.Tilbage foer Hr. Peder
Ved dette søde Syn, Med begge sine Hænder Han dækked sine Bryn, Og
hviskede: „Gudsmoder! Det er det samme Blik, Som, sidste Gang jeg var
her, Af to Øine jeg fik.”

Han sagde: „Ædle Frøken! Tak Gud! vær uden Frygt! I staaer i Venners
Værge, Og I tør aande trygt!” Til Side holdt sig Strange; Men Folmer
havde rask Alt med sin Daggert hugget Løvgrene af en Ask.

Og af de seige Qviste Indslynged fast og tæt, Han fik paa de længste
Snart flettet nok saa net For Pigen en Bærebør, Heel magelig og svai; -
Hun kunde jo ei vandre Den lange, tunge Vei.Hr. Peder løfted Møen Paa
sin mægtige Arm; Hans Øine bleve blanke, Fast bævede hans Barm. Han
lagde hende lempeligt Paa grønne Seng, og mild Han tog sin brune Kutte
Og dækked hende til.

Hr. Strange fik sig atter Ført Støvler paa og Hat De raske Ungersvende
Da begge toge fat. Ud bare de skjøn Jomfru Af Borgens snevre Port. Eia,
den Junkers Hjerte Ham næsten blev for stort!

Ung Folmer bar ved Hovedet, Men foran Strange bar, Hun kjendte ham
sletikke, Saa dunkelt som det var. End stod der kun en blegrød,
Guldrandet Sky i Vest. Hr. Peder efter lunted Paa sin abildgraae
Hest.Fra Søen vifted Vinden kold Hen over Lyngen bruun, Men nede mellem
Bankerne Blev Luften mild og luun. Den stille Himmel hvælved Sit
guldbrodeerte Telt. Ei kunde Folmer tie her, Ihvad det skulde gjældt.

Bagved ham red Hr. Peder Opslugt af Minders Strøm; Foran sig saae han
Strange, Og tænkte sig hans Drøm. Og mellem dem hans Blikke Paa Lilien
sank ned. Hans Hjerte var saa freidigt, - Nu fik han løst sin Eed.

Ja, havde han havt Vinger, did Han fløiet var paa dem, Hvor den
kongelige Frue Sad i sit stille Hjem. End havde han tilbage En lang og
møisom Gang.; Thi hæved han sin Stemme Og fløi afsted i Sang:„Sov sødt,
Du Liliehvide! Vaagn op som Rose rød! Ei længer skal Du lide, Thi nu er
Sorgen død; Forvundet er al Smerte, Frisk Glædens Blomst vil groe; Nu
flere end dit Hjerte Kan slaae sig til Ro

Min frydefulde Tanke! Afsted, tag Vinger paa; Hen over Skov og Banke
Din lette Flugt skal gaae. O, naaderige Dronning! Modtag den Flyver
godt, Som Bi den bringer Honning, Og Kuben er dit Slot.

Den samme Vei jeg vandred Nys med saa tungt et Fjed; Hvor er den nu
forandret, Saa jeg undres derved. Du brede Eng langs Skove, Som gjemmer
i dit Skjød Den Sø med blanke Vove, Er dobbelt grøn og blød.Du klare,
milde Stjerne, Som tindrer hist saa blaa. Du trøstede mig gjerne, Da
sorgfuld Du mig saae. Paa dine fjerne Veie Til Gjengjæld for din Trøst
Du ogsaa nu skal eie Det Halve af min Lyst.

Her under disse brede, Løvrige Grenes Pagt, Har Fugle smaa paa Rede Til
Slummer sig nu lagt; I Bøg, i Ask, i Elle Jeg gad dem vække her, Jeg
vilde dem fortælle, Hvor lykkelig jeg er!

O, Livet er dog yndigt, Ak, men det er saa kort, Det var dog altfor
syndigt, Hvis snart jeg skulde bort. Nei, let jeg end mig svinger, Jeg
føler, paa min Fod Er Sommerfuglevinger Og Solglimt i mit Blod!” -I
Jægerhusets Hauge Ved aabne Laage saae Alt Morgenstjernen længe Den
gamle Kone staae. Der, lænet op mod Stolpen, Før Dagens Lys blev tændt,
Hun havde Øiet stadigt Til Skovveien vendt.

Thi Længsel og Forventning, Liig onde Alfer to, Fra Øiet og fra Sindet
Havde jaget Søvn og Ro. Een Tanke bragte Gysen, En anden Blodet jog Af
Glæde gjennem Hjertet, Saa uden Rast det slog.

Med Buen under Armen Og Tasken ved sin Lænd Var Manden alt i Skoven;
Ham Vanen drev derhen, Hvor Snarer var ophængte Og der var stillet
Fald; Han røgted endnu trofast En Jægers muntre Kald.Hun stod og ændsed
ikke Den gamle, troe Pasop, Som sad foran og logred Og saae til hende
op; Ei hendes Øre hørte, At mellem Blad og Green De Fugle smaa paa Rede
Nu vaagned Een for Een.

Med Eet hun løfted Armen Og skygged for sit Bryn; I hendes Øie speiled
sig Det frydeligste Syn. Fra Skovveien, saae hun, kom Hr. Peder paa sin
Hest, Paa Leiet, mellem de Unge, Den høitelskede Gjæst.

Ind under Lindegangen Bar de den Byrde sød, Just som den første Straale
Af Morgensol frembrød. Forundret vaagned Ellen, Matøiet, bleg om Kind;
Gjennem venlige Stuedør De ledte hende ind.Da saae hun Jægrens Hustru,
Da saae hun, hvor hun var; I hendes Øie tindred En Glædestaare klar.
Her fandt hun atter Een dog, Som vidste hendes Navn; Her kunde sødt hun
hvile Som i en Moders Favn.

Hende Hvilen beredtes af En trofast Kjærlighed, Og Pleie, som en Moder
Kun ret forstaaer og veed. Hr. Peder sad og smiled, Mens Folmer slumred
alt; Han kunde ei faae Øiet Fra den yndige Gestalt.

Først da hun med den Gamle I et stille Kammer svandt, Da søgte han til
Leiet, Og snart ham Søvnen fandt. Men Strange gik i Skoven, Hans Sind
ei havde Ro; Han elsked liden Ellen, Men - sit Skjold var han tro.

Til sine fire Venner han Sørgmodig havde sagt: „Vil I mit Vel, saa være
Paa Hjertet det Jer lagt: Nævn ei mit Navn for Ellen, Hun selv det
vover ei; Og dele Dødens Bæger Med hende, kan kuns jeg!”

======

I Riddersalen.

——

Naar blygraae Skyer skjule Midsommers Himmel blaae, Naar Havets Bølger
hvile Og Skovens Bøge staae I ængstelig Taushed, Og Bukkar med sin
Duft, Berusende som Viindamp, Kryddrer den tunge Luft;

Da styrer Stæren sin Tunge, Og Viben dæmper sit Skrig, Tudserne sig
fjæle Under Skræppens brede Flig; Ud fra sin sikkre Hule Speider den
gule Ræv, Sig Edderkoppen ruller Bag Bjelken i sin Væv.
Paa Kongeborgens Tinder, I hver en Sal og Vraa Der slig en lummer
Torden Lumsk lurende laae; Den sortned hver en Tanke, Den gjorde Barmen
trang, Hvert Aandedræt blev kortere Og Tiden dobbelt lang.

Hofsinderne med vigtige, Med ængstelige Blik Paa Trapper og ad Gange
Kun paa Taaspidsen gik; I Kjelderen man hvisked, I Stegerset man tav,
Og selv i Borgestuen Var der tyst som i en Grav.

I Riddersalen hørtes kun Kong Eriks faste Fjed, Hans Hat med hvide
Fjedre Den sad ham paa Sned. Hans Øine vare matte, Hans Kind som hviden
Væg, Med høire Haand han holdt Om sit buskede Skjæg.En underlig
Beklemthed Havde taget ham i Favn; Han længtes efter Noget, Men vidste
ei sit Savn. Hans Hjerte var saa øde, Saa tomt som en Lo Om Sommeren
før Høsten, Mens Vipperne end groe.

Han følte sig saa eensom, Saa usel og forladt; Hans Tanke, liig en
Jolle Paa Hav i bælgmørk Nat, Drev om i Sjælens Mørke, Og som i Lyn paa
Lyn Fremviste Fortids Veer Sig for hans indre Syn.

Han mindedes, hvor ofte Hver Plan, han havde lagt - For at øge sin Ære
Og Danrigets Magt, Var blevet til en Snare Alt for hans egen Fod; Hvor
tidt han maatte frie sig Ved sit og Manges Blod.Det lod, som selv
Naturen Hans arge Fiende var; Hvor falsk var ikke Isen, Naar den hans
Slæde bar; Hvor ofte havde Bølgen Ei truet ham med Død, Og knust den
Stavn, som bar ham, Mod Klippen som en Nød.

Han tænkte paa, hvor ofte Beført og forraadt, Hans Haand var strakt mod
Frugten, Som ei han havde naaet; At aldrig ham iskjenket Var noget
Bæger puurt, Men Livets Drik forgiftet Med Sorgens bittre Urt.

Saa fløi hans Blik mod Øster Til det hellige Land; Selv paa sin fromme
Vandring Var han Ulykkens Mand. Tydsk Svig ham havde dengang I
Fangenskabet bragt; Han følte fast de Lænker end, Hvori hans Haand var
lagt.Til Saraceners Sultan Var sendt hans Contrafei; Fra de holsteenske
Grever Det gik den lange Vei. Han fangen blev og gjenkjendt; Med Nød
han fik sin Haand Ved Hjælp af gyldne Nøgler Løst ud af Slavebaand.

Thi Syd for Eiderstrømmen Laae evigt paa Luur Den Lyngorm, som vil
krybe Over Dannevirkes Muur. Mod den han havde kjæmpet, - Den tørsted
efter hans Blod, - En holsteensk Greve aldrig Var Dannerfolket god! -

Mens disse sorte Tanker Vælted i Kongens Sind, Den gamle Ridder
Jernskjæg Fra grønne Lind til Lind Op ad den lange Gyde Heel langsomt
monne gaae, Hvor hist og her i Skyggen Hofsinders Huse laae.Mens saa
med bøiet Hoved Og Haand paa Sværd han gik, Hans Tanker og en Vandring
Frem og tilbage fik; Og alt som saa han grubled, Hans Fjed blev mere
fast, Hans Pande mere rynket Og Øiet mere hvast.

„Jeg sige vil til Kongen,” Saa tænkte han i Løn, „Du bør den Vei
forlade, Du træder nu, min Søn! Søn tør jeg ham vel kalde, - Alt var
mit Haar jo hvidt, Da paa mit Knæ han havde Sig faaet mangt et Ridt.

Jeg sige vil, Du bryder Forgjæves al din Kraft; Du trodser og vil tage,
Hvad Fædrene har havt; Men paa Sindighed det brøster, Du er for kaad og
vild; Husk paa, let Luen slukkes, Men Glæden holder Ild.Jeg sige vil,
Du aabner For vidt din Borgeport; Den Flok, som der indtrænger, Den
duer ikke stort. De smidske for dit Aasyn, De prise høit dit Huus, Men
Alt, hvad der de søge; Er kun Sulefad og Kruus.

Jeg sige vil, Dig blomstred En Lilie til din Lyst, Du kunde havt den
reneste Jomfru ved dit Bryst; Ha! Dankonning! skam Dig For din usleste
Dreng! Den frækkeste Skjøge Har Du lagt i din Seng!

Ja, saadan vil jeg sige! Og Mere, hvis jeg kan!” Saa tænkte i sit
Hjerte Den ærlige Mand; Og alt som han vandred, Kom immer mere til, Og
hvergang var hans Slutning: „Saadan jeg tale vil!”Han traadte gjennem
Porten, Steg op ad Trappens Steen; Det var saa længe siden, Han satte
sine Been Paa disse store Fliser, I dette Frammers bredt; Han gjenned
alle Minder bort Og holdt sig beredt.

Da aabned Svenden Døren, I Salen kom han ind, Hvor Drotten vandred op
og ned Med drønende Trin. Da standsede de Begge; Med Undren Kongen saae
Paa ham, - en Fortids Skygge I Hallen for sig staae.

Han venligt gik hen til ham, Og rakte ham sin Haand. Al Barskhed var
som veiret Af Ridder Peders Aand! Med bøiet Hoved stod han For Kongens
Majestæt, Og glemte reent sin Tale, Som var saa vel indklædt.Slig
kongelig Huldsalighed Bedaared tidt et Sind Langt mere stærkt end
dette; Han stod som ør og blind! Hans Øie, som aldrig blinked For
Sværdets hvasse Lyn, Nu heel spagfærdig skotted Under de tykke Bryn.

„Hvad fører hid til Hove,” Saa Kongens Tale lød, „Fru Moders bedste
Støtte, De Danskes Trøst i Nød? Hvad drev Jer vel fra Reden Min ædle,
gamle Ørn? Hvad søger I, min Fader! Blandt os uvorne Børn?”

Hr. Peder vilde svare, Han aabned Munden alt, Han famled efter Ordet, -
Da traadte just, som kaldt, En Flok af Hoffets Herrer Derind, og dem
foran Stoltsered Hr. Jens Due, Marsk og Befalingsmand.Han gik med samme
Reisning. Som da han end var ung, Men Ryggen var nu stivnet Og Gangen
var lidt tung; Det sorte Haar var graanet, Og det krusede Skjæg Laae
pynteligt paa Koften Og Kravens stive Læg.

„See!” raabte Konning Erik, „Den Dag er mig en Fest! Den har mig bragt
uventet En høit velkommen Gjæst; En Mand, udi hvis Hjerte Urokket
Troskab boer!” Da bøiede sig alle De Hoveder til Jord.

„Men det er sandt, Hr. Peder!” Saa mæled han igjen, „Blandt disse gode
Herrer I har en gammel Ven. I ham dog vel gjenkjender, Han var Jer
meget kjær, Skjøndt han, som I, har skiftet Baade Farve og Fjer?I var
jo som to Brødre, Saa har man mig fortalt, Stod Last og Brast tilsammen
Og deelte troligt Alt?” Frem skred han da, Jens Due, Paa Spidsen af sin
Fod; Men som en Blok Hr. Peder Ubevægelig stod.

„Er det ei saa, Hr. Peder? Mig tykkes, det blev sagt, At fra Hr. Jenses
Rede Blev Jer den Due bragt, Som saa blev Ørnens Mage?” Saa skjemted
Kongens Ord; Da var det, som et Smiil Over Marskens Ansigt foer.

Et Skridt da tog Hr. Peder Hen mod den fine Mand; Det Smiil faldt i
hans Hjerte Som i Høstak en Brand. Hans Øine skjøde atter Med den
skarpeste Piil; Han sagde: „Hvad, Jens Due! Betyder dette Smiil?”Dog
næppe fik han høre Sin egen Stemmes Klang, Der kjækt mod Salens
Hvælving Sig som en Torden svang, Saa følte han i Barmen Gjenfødt sit
gamle Mod; - Men nysgjerrigt lyttende De andre Herrer stod.

„Hvad mener Du?” gjentog han, „Har Du dit Mæle tabt? Jeg kjendte Dig
den Tid, Da det var nok saa rapt! Dit Aasyn klart mig siger, Hvad ikke
dine Ord: Bagved din Fløielskofte Et Rævehjerte boer.

Du skal mig gjøre Rede, Du pyntede Nar!” Saa tordnede Hr. Peder, Han
glemte, hvor han var. Bleg og med knyttet Næve, Fast blind af Raseri,
Han afskar Marskens Tale Og skreg afsindig: „Tie!Gjem Løgnen paa din
Tunge, Det baader Dig nok bedst; Med Staal i Haand vi tales ved,
Forræder, som Du est!” Saa greb han Marskens sirligt Opstudsede Skjæg,
Og havde nær ham knuset Som en Æggeskal mod Væg.

Da stimled Alle sammen Med Bulder og med Skrig Og drog dem fra
hinanden; Mens bleg som et Lig Kong Erik paa sin Løibænk Fra Panden
strøg sit Haar, Knap ændsende Bruddet Paa Freden i hans Gaard.

Det indre Lys var slukket, Som et Øieblik var tændt, Og atter havde
Tanken sig Til Hjertets Mørke vendt; Og atter havde Drømmen Ham taget i
Favn, - Da pludselig han vaktes Af Dvalen ved et Navn.Brat havde
Stormen lagt sig, Og Alles Blikke saae Med nysgjerrig Undren En
Skikkelse staae I aabnede Fløidør Og langsomt skride hen Tre, fire
Skridt i Hallen Og saa standse igjen.

Og Alle raabte: „Dorrit!” Stolt hæved hun sit Blik Og axlede sin Kaabe
Med høitidelig Skik. Stum Kongen sad, høit stritted Paa Hovedet hans
Haar, Forover bøiet sad han Med Næven paa sit Laar.

Men Dorrit løfted foran lidt Sit guldbrodeerte Skjørt Og satte Foden
fremad, Og fornemt og tørt Hun talte: „Saa I mene, Slet ikke det gaaer
an, At jeg kan Dronning vorde I dette skjønne Land?Jeg siger Jer
forsanden, Ei mange Timer gaaer, Saa maa han der Guldkronen Mig lægge
om mit Haar. Han selv er da min Slave - Og Hiin med - og saa -” Her
sank hun ned, paa Gulvet Knæfalden hun laae.

Fra Øiet strømmed Graaden, Hun hviskede mat: „Hjælp mig! man har mig
ranet Min dyrebare Skat! Min Erik! o Du Søde! O, min Konge og min Ven!
O, skaf din stakkels Dorrit Sin Guldsnog igjen!”

Op sprang hun som forfærdet, Da dette Ord var sagt; Vildt slynged hun
bag Nakken De sorte Lokkers Pragt: „Hvad vil den Stodderkonge?” Her
rædsomt hun loe, - „Knæl ned i Støv og ydmygt Kys Spidsen af min
Sko!Jeg er en Guddoms Datter, Den mægtigste paa Jord; Hist i de hvide
Klipper Paa Lante Ryn han boer; Paa sorten Hest han rider Hver evige
Nat Med Vedbend om sin Skulder Og Uglen paa sin Hat.

Han kommer, naar jeg kalder, - Vee Jer, ifald jeg vil! Ha, trodser I?
det vorder Jer Alle et farligt Spil! Han brat fra dette Hoved Skal rive
Kronen blank!” Her hendes spæde Høire Paa Drottens Isse sank.

Hidtil han sad forstenet, Nu vaagned han og foer Fra Sædet op, som
Lynet Var faldet bag hans Spoer. „Fordømte Hex!” han mæled Med Stemmen
brudt og mat, „Viig fra mig, bort! og skjul Dig I den evige Nat!Dit
Garn mig lumsk omsnæred, Du hedenske Kryb! Far hen, hvorfra Du stammer,
Til det glødende Dyb!” Og rasende han løfted Sit bestøvlede Been, Han
sparkede til Pigen, Saa hun faldt mod Gulvets Steen.

Hun reiste sig ikke, Eiheller hun krøb; Som Katten behændig Hun paa
alle Fire løb. Udaf halvaabne Dør Liig en Skygge der flød, - Et
langtrukket Jammerhyl Da gjennem Borgen lød.

En Midnats dybe Stilhed I Riddersalen var; De Herrers Øine spurgte, Men
de fik intet Svar. Tilbage paa sin Løibænk Sank Kongen mat og ør, Og
skjulte sine Øine Med begge Hænders Slør.Mens tunge Smertessukke
Bevægede hans Barm, Hans hele Legem sittred Og Krampen drog hans Arm;
Da strømmede hans Taarer, En Sommerregn saa mild, De gjorde frit hans
Hjerte Og slukked Smertens Ild.

Han længe sad hensjunket, Ført af sin Tankes Strøm; Lidt efter lidt sig
fjerned Den føle, skumle Drøm. Saa sad han længe, stille, Indsluttet i
sit Sind; Da reiste han sig pludselig Med smilende Kind.

Han lagde Haand paa Hjertet, Dybt gik hans Aandedræt, Med trøstig
Stemme sagde han: „Ak, nu er dette let! Forvundet er nu Qvalen, Bort
drog den sorte Sky, - Een Længsel er indslumret, men Nu vaagner der en
ny.

En Gjeld vil jeg betale, Hvis end det muligt er; En Gunst vil jeg
erhverve, Hvis jeg den findes værd. Jeg tjene vil som Slave – Paa Naade
tør jeg troe, – Da hersker jeg som Konge, Hvor Himlens Engle boe!

Følg med! I Vidner være!” Saa skred han foran dem; De Hoffolk i hans
Fodspor Da trængte sig frem. Hr. Peder og Jens Due I den nyfigne Kreds
Ved lønlige Miner Fik sagt: „Vi sees!” – „Vi sees!”

======

I Fruerburet.

——

I stille Lønkammer, Hvor Lindens brede Blad Mildt skyggede for Vindvet,
Den unge Dronning sad. Hun støttede sin Albu Paa det snirklede Bord, Og
lyttede heel tankefuld Til Folmer Sangers Ord

En Mynde, hvid som Sneen, Med Halssløife rød, Lagde sit fine Hoved Paa
hendes Silkeskjød; Hun sagte lod sin hvide, Sin smalle Jomfruhaand Paa
Hundens Nakke glide Og lege med dens Baand.

Hun løfted glad sit Øie Den Qvinde, mild og from, Med Haand paa Hjertet
talte hun Og saae sig freidigt om: „Nu er een Sorg da svundet. Som her
havde Hjem! Saa er Hun atter fundet? Han atter kommet frem?

Hvor jeg skal hende pleie Og atter vække Lyst I hendes unge Hjerte Til
Livets Blomsterhøst! Han skal igjen mig tjene, – Jeg vil det nu saa –
Et Værn jeg vil ham være, Og bedre passe paa!”

Saa mæled hun, den Ranke, Der hun sad i sin Stol, Mens over hendes
Aasyn Klart skinned Glædens Sol. Taknemlig lod hun ile En Straale af
den Med Blikket, som hun sendte Den snilde Ungersvend.

I sin udsyete Kofte Med de flagrende Baand Rank stod han der paa Teppet
Med Cithren i sin Haand; I Høisal og i Stegers Han lige freidig stod;
For Dronning eller Terne Var lige kjækt hans Mod.

Hun leged med Hundens Øre, Han greb til sin Barett; Om Alt var nu
tilende, Det vidste Ingen ret. Der var en Stund heel stille; Med Eet
hun slog sit Blik Iveiret, som et Minde I hendes Sjæl opgik.

„Ak ja, nu først,” hun sagde, „Ihukommer jeg mit Ord, Da paa mit Bud Du
jaged I de Forsvundnes Spor; At, hvis Du kunde bringe Min Smerte
Lægedom, Jeg naadigt vilde skjenke Dig, hvad Du bad mig om!”

Han slængte hen Baretten, Han lagde Cithren bort, Hen mod den skjønne
Viv Han tog et Skridt, et kort; Det var, som om en Trolddom Drog ham
hende nær, Som laae der i hans Øine Et dristigt Begjær.

En Angest drev til Kinden Alt hendes Hjertes Blod; Det var fast mere
Qvinden End Dronningen der stod; Og næsten forfærdet Hen sank hun i sin
Stol, Bort veeg fra hendes Aasyn Hin Tilfredshedens Sol.

Med usikker Stemme Gjentog hun sine Ord, Mens over hendes Pande En
dunkel Sky der foer: „Saa siig mig, hvad Du ønsker, Nu skrift mig
ærligt, hvad?” Da tog den Sanger smilende Til Cithren og qvad:

„Tillad, min ædle Dronning! At byde Dig mit Svar I Sangens
Blomsterhonning Saa fiin som jeg den har!” Da lysned hendes Øine, Hun
atter aanded let, Og sagde: „Syng! jeg hører Og bliver ikke træt!”

„Jeg elsker gyldne Spange,” Han sang, „og Stenes Pragt; Af dem har mine
Sange Dog meer end nok mig bragt. Og der paa Jord ei findes Saa
kosteligt et Baand, Der værdigt var at vindes Som Gave fra din Haand.

Jeg trænger ei til Bolig, Himlen er mit Paulun, Jeg sover lige rolig I
Lyngen og paa Duun; Jeg vil ei Ridder være Og føre Skjold og Stang; Min
Frihed er min Øre, Min Adel er min Sang.

Jeg være vil din Sanger, O, skjenk mig dette Navn! Jeg Intet meer
forlanger, Indtil jeg naaer min Havn! Som Blomstens Blikke Solen Følge
til sidste Blink, Vil jeg fra Dronningstolen Agte paa mindste Vink.

Som Sømands Øie skuer Til Stjernen i det Blaae, Og spørger trygt dens
Luer, Hvad Vei han skal gaae; Vil jeg i Livets Brænding Mig tænke dit
Raad, dit Bud, Og tage sikker Kjending Og slippe sikkert ud.

Som Bien, der sig trænger Dybt ind i Rosens Barm, Og diende der hænger
Sødt svimlende og varm; Saa vil min Sjæl sig ranke Til din udi min
Sang, - Ha, der skal fødes Tanke! Og der skal høres Klang!

Kald paa mig i din Lykke, O, lad din Sangers Ord Og Toner Glæden smykke
Med Sangens Perlesnor. De Perler er vel dine, Samt alle Blomster smaa;
Jeg gjør dem dog til mine, - Det maa nu jeg forstaae!

Kald mig, naar Verden træder Dig nær og gjør Dig Vee, Naar Smertens
Taare væder Kindens Roser og Snee; Da skal min Sang omstrømme Dit
Hjerte huldt med Klang Og vække søde Drømme I Sorgens Nat saa lang.

Han er saa stolt, Du tænker, At fast han er en Nar? Ak nei, der findes
Lænker, Som jeg med Stolthed bar. Mig er, naar Sjælen tørster, Dit Blik
et Kildevæld; Og jeg seer ned paa Fyrster, Naar blot jeg er din Træl!”

Han taug; og Begges Øine Nu mødtes uden Sky; Om hendes fine Læber
Fødtes Smilet paany. Hun sagde: „Nei, for Lænken Min Træl ei kan gaae
fri; Jeg binder Dig med hundred, Som der er Trolddom i!”

Saa tog hun ved sit Belte Sin blankeste Sax, Af blonde, lange Fletning
En Lok hun klipped strax, Til Folmers Hals en Sløife, – Hvor bæved ei
hans Sind, Da blødt han følte strøife Hendes Haand paa sin Kind.

Han henrykt stod, men svimmel Som paa en Klippetop, Med Haand paa Bryst
han knæled, Men stod saa hastigt op; Thi Bulder alt der hørtes Af mange
Fødders Trin, – Med straalende Øine Traadte Dankongen ind!

Ind traadte Konning Erik Med alle sine Mænd; Det var den unge Dronning,
Hun stod ham op igen, Hun undredes vel saare, Men yndigt saae det ud,
Hun mødte ham med Rødmen Som sin Brudgom en Brud.

Han aabned sine Arme, Tog hende ømt i Favn, Og nævned hende kjærligt
Ved Hustruens Navn; Han kyssed hendes hvide Haand; Saa fulgtes de ad
Til Salen og tilsammen Paa Høisædet sad.

Mens der de sad, han hvisked Saa mangt et Trøstens Ord, De spired fra
hans Hjerte Som af en vaarlig Jord; Og Solen, som dem fostred Med
guddommelig Ild, Den straaled ved hans Side Saa varm og saa mild.

Og der var Fryd og Gammen Da over al den Gaard; De unge Møer smykked
Igen det faure Haar; De Ungersvende jubled Fra Kjelder og til Tag, –
Det var, som blev der feiret Paany en Bryllups-Dag.

Men Dronningen, den glade, Den gjenfødte Brud, I sine stille Tanker Nu
ydmygt takked Gud. I Hjertet var indslumret Den nagende Orm, – Men –
Mandens Sind er flygtigt, Som paa Havet en Storm.

======

Moder og Datter.

——

Det Huus i Lindegyden, Som var saa sirligt bygt, Halvdulgt bag
Rosenhækken Og med Billeder smykt, Det stod nu som en Rede, En Trækfugl
har forladt, Og der var lige stille Ved Dag og ved Nat.

De smykkede Kamre Var nu Eensomhedens Bo; Et Vindve stod aabent; Der
sad i Mag og Ro Den vevre Spurv og kiged Forsigtig og klog; Paa
Dørtræet Katten Sig trykked op i Krog.
I Gangen op til Døren Alt groede Nelden høi, De hvide Duer ængsteligt
Om spidse Gavle fløi; Og Hver, som gik forbi Fra Lind og til Lind, Med
nysgjerrigt Øie Da skottede derind. -

Ei langt fra Nestved strækker sig En Høiryg stor; Der Faaret gaaer og
søger Sit tarvelige Foer; Forneden krummer Veien Sig gjennem dybe Sand;
I Grøften, uden Rislen Siver Kildens Okervand.

Det led saa hen mod Solsæt, Og fra den fjerne By De Aftenklokker sendte
En Lovsang imod Sky; De taug, og Alt blev stille Og slumred hen med
dem, Kun stundom skreg en Krage, Som iled til sit Hjem.Lidt inde fra
Veien I Sandgravens Læ Der sad en gammel Qvinde, Og over hendes Knæe
Sig lænede en Yngre Med nøgen Fod og Arm; Dem sendte Aftensolen Sin
sidste Straale varm.

Den Gamle sad saa stille Som hist den runkne Piil, Ei Bedeklokken
ændsed hun, Ei Solens Afskeds-Smiil; Forover bøiet stirred hun I Pigens
Ansigt ind, Mens hendes hvide Hovedhaar Sank ned om hendes Kind.

Men Pigen var som rastløs, Ei Hvile havde hun; Og som i Drøm bevæged
Hun tidt sin blege Mund; Hun vendte sig, hun vreed sig, Med Armen ud
hun slog, Og krampagtigt Benene Op under sig drog.Tidt reiste hun sig
heftig, Med vilde Øiekast, Og følte til sit Øre, Til det Venstre, i
Hast; Saa sank hun brat tilbage, Et Jammersuk frembrød, Hun borede sit
Hoved Dybt i Moderens Skjød.

Men Dagens Lys var slukket Og Himlen blevet graa, Et Dæmmerskjær sig
bredte Over Egnen, hvor de laae; Sit første kolde Aandedrag Alt Natten
høre lod, Det hvisled gjennem Græsset Og Pilen, som der stod.

Da reiste Pigen hurtigt Og ængsteligt sig op, Stærkt sittred, som i
Krampe, Den unge, skjønne Krop; Tæt til den Gamles Hjerte Hun trykkede
sig ind, - De sorte Lokker ringled Som Slanger om hendes Kind.„Naa,
hører Du det hvisle?” De sorte Øines Blik Forfærdede, forvildede Frem
og tilbage gik. „Jag bort de grimme Snoge! Hvad vil den store der? Jeg
vil slet ikke taale, Den kommer mig saa nær!

Hvad vil den sorte Krage? Hvad tyder vel dens Skrig? Jeg veed det! Den
er sulten, Den vil hakke mit Lig! Men jeg - jeg døer jo aldrig, - Nu
svar mig, Moder! tal! Jeg vil ei lide Døden, - O! rædsomme Qval!”

Den Gamle tog sit Barn I blød og kjærlig Arm Og trykked hende sagte Til
sin moderlige Barm; Men Pigen foer tilside Og stødte hende bort: „Hvad
har jeg dog gjort Dig, At Du tager saa haardt?”Den Moders dunkle Øie
Det tindred hedt og tørt: „Kom læg Dig her at sove Og dæk Dig med mit
Skjørt. Jeg vredes jo ei mere, Alt er forgjæt og glemt; Imorgen, Barn!
vi hente Den Skat, som Du har gjemt.

Jeg Alt jo har opgivet, Jeg Alting har forladt, Jeg pleie vil og vogte
Dig som min bedste Skat; Jeg har jo Ingen anden,” - Her smelted Barmen
øm, Og hendes Kinder væded En voldsom Taarestrøm.

Sit Hoved løfted Pigen Og ligegyldig drog Sig ud af hendes Arme Og en
Latter opslog: „Min Skat? ja, kan den findes? Jeg havde mangen Skat,
Det var forfløine Fugle, Hvor faaer man dem vel fat?Ak, Jørgen, denne
Stakkel, Og Erik, denne Nar, Og alle - alle de Andre Kun mit Legetøi
var; Een var der kun i Verden, Een kaared jeg mig ud, - Men han var
reen som Sneen Og trofast sin Brud.

Mit glødende Hjerte, Mit Favntag han forskjød; O, gruelige Smerte, Det
volder dog min Død!” Hun kasted sig paa Sandet, Hun hvinende skreg; Den
Moder sad og stirred Som en Gravstøtte bleg.

Saa blev hun atter stille, Som havde Sjælen Fred; Hun reiste sig
møisomt, Hun stønned dybt derved. Hun sine Arme strakte I den dæmrende
Nat Og talte med en Stemme, Der klang saa huul og mat:„Men, seer Du,
jeg skal hævnes Paa Een, det er min Trøst; Han bærer Hævnens Spire
Gjemt i sit eget Bryst. Han troer, at han har seiret, Han troer sig
dydig, from, Han troer, han alt paa Veien Til Paradiset kom.

Jeg skuer klart i Aanden,” Saa brød hun ud med Kraft, „En Anden snart
vil arve Den Magt, som jeg havt; Og hun skal atter kue Hans uselige
Sjæl, Han skal sig atter bøie Som Tjener og som Træl.

Som Tyv han maa sig liste Fra dette skjønne Land, Jeg seer ham hisset
lande Paa Klippe-Øens Strand; Der maa han Livet friste Ved mangen
Gjerning fuul, Og mangen Gang fortjene Baade Galge og Hjul.Hvor frydes
ei mit Hjerte! See, fattig og krank Han eier knap til Hoser En
Sølvpenning blank; I vort Land han vanker Fra Huus og til Huus,
Graahaaret, krumbøiet, Og tigger til et Kruus.

Didhen vi ville drage Fra denne grønne Ø, Hist skal jeg Hævnen smage,
Thi jeg kan aldrig døe!” Her sank hendes Stemme; Til Øret op hun tog,
Og smerteligt hun smiled Og dybe Sukke drog.

Med Eet hun greb til Hjertet: „Hør, Moder! veed Du hvad? Nu vil jeg
gjerne sove, - I Morgen er jeg glad!” Hun lod sig sagte segne Hen i
Moderens Skjød, Og aanded blot et Suk, - Et Suk - og var død.

Den Moder sad alene Paa røden Sand og skjalv, Mens Stjernerne, de
tause, Gik over Himlens Hvalv; Med Arm om Pigens Midie Til Hjertet
lytted hun; Men Hjertet det var brustet Og Sjælen bragt til Blund.

Hun grov med sine Hænder En Grav saa lang og bred, Blødt lagde hun i
Sandet Sin døde Datter ned; Til Susaa-Kloster vendte Hun ei sit Fjed
paany, Ei tyede hun tilbage Til det Helliges Ly.

Hun vandred og hun tigged Fra Dør og til Dør, Indtil hun naaede did,
Hvor hun husede før. Der søgte hun til Hytten Paa skovbegroete Fedd, Og
med en vendisk Fisker Tilsidst hun drog af Led.

======

Korset.

——

Det var en Morgen tidlig En varm September-Dag, End laae paa Engen
hvidlig Taagen i brede Lag; Den grønne Løvfrø qvækked Alt i det høie
Træe, Den sorte Snog sig strækked Ud under Tjørnens Læ.

Hr. Strange gik i Lunden, Hans Gang var langsom, mat, Han havde ikke
funden Hvile den hele Nat. Ved Dag tidt slumrer Sorgen, Mens Solens Øie
leer, Fra Aften og til Morgen Den vaager tidt desmeer.
Uroligt Hjertet banker; Hvor kan det finde Ro, Naar ustyrlige hans
Tanker Ile til Ellens Bo, Mens for ham stander Ære Med hvasse Sværd i
Haand Og truer at sønderskjære Det livsalige Baand?

Han gik saa vide Veie Og vidste knap, hvor han kom, Som Forelskede jo
pleie, Der sjelden see sig om. Han gik fast som i Blinde Og talte ei
sine Fjed, Og Sorgen, hans Elskerinde, Den fulgte troligt med. -

Langt inde, fjernt fra Huset, Hvor den gamle Jæger boer, Der havde
Lynet knuset En Egestamme stor; Og skjøndt man skulde mene, De havde
det ei godt, De svære, krumme Grene End spirede saa smaat.Midt paa den
faldne Stamme, Halv skjult af Green og Blad, Som fattet i en Ramme Den
unge Frøken sad; Til Dronningen paa Borgen Var hun stævnet samme Qvæld,
Nu vilde sidste Morgen Hun sige sin Skov Farvel.

Der havde hun just Venner! Saa mangen Eeg og Bøg Saa nøie hun jo
kjender Og vil unde sit Besøg; Hiin Hybenbusk paa Marken Med Frugt saa
purpurrød, De Fiske smaa i Parken, Som hun fored med Brød.

Thi hendes unge Hjerte Ei sov i hendes Bryst; Midt i sin Længsels
Smerte Det søgte efter Trøst; Hun maatte have Noget, Hun kunde holde
af, Og hun forstod just Sproget, Naar hun tog og hun gav.Der sad hun nu
hensunken, Mens Alt i Stilhed laae, Og Solen tændte Funken I Duggens
Perler smaa; Som Bier om grønne Linde, Som Maager om en Havn Hendes
Tanker derinde Huldt sværmed om et Navn;

De sværmed om et Øie, Et Aasyn, en Gestalt, De kjendte Alt saa nøie Og
kunde male Alt; De maled saa mærkværdigt Naturligt Kjød og Blod, At
Billedet snart var færdigt Og klart for hende stod.

Der stod han ved Tjørnegjerdet! Hun trykked Øiet til, Hun troede, heel
forfærdet, Det var et Drømmespil. Det var ham selv! beskygget Af Yperns
mørke Blad; Op sprang hun sødt henrykket Fra Bullen, hvor hun sad.Let
løb hun over Løvet, Hun raabte høit hans Navn, Og styrtede bedøvet I
hans aabnede Favn. Det var slet intet Under, Om stum var deres Mund,
Den havde ikke Stunder At tale endnu en Stund!

Med begge Hænder han lagde Til sit Bryst hendes to; End intet Ord hun
sagde, Men baade græd og loe; Han saae sig ganske svimmel I hendes
Øines Blaae, Som ind i denne Himmel For første Gang han saae.

Bort fra hans Tanke svundet Var Mulmet, hvori den laae; Hiint Baand, af
Æren tvundet, Det brast nu som et Straa; Tvivlskyen var henveiret, Som
truede ham før; Kjærlighed havde seiret, Som altid den bør.„Hvor har Du
været, Strange?” Hun spurgte bly og blid, „I denne lange - lange
Uendelige Tid?” Han svared: „I Elende Og bundet til vor Hjort Man havde
troet at sende For evig Tid mig bort.

Gud vilde mig bevare; Han og vor lille Sang Mig løste ud af Fare, - Men
Du? fortæl engang!” „Bortrevet fra din Side,” Hun svared, „blev jeg
slæbt væk; Ak, meget maatte jeg lide Af Kummer og af Skræk.

Kun Svalen saae min Jammer Og lytted til mit Suk, Naar ind i mit Kammer
Den fløi fra Taarnets Glug; Den blev saa venlig mod mig, Og i min Sorg,
mit Savn Jeg syntes, den forstod mig Og qviddrede dit Navn.Tidt tyktes
mig, Du var mig Saa nær og saa varm, Det kom mig for, Du bar mig Engang
paa din Arm. Men det er nu vilde Drømme, Der komme brat og gaae Og i
Taage hensvømme, Naar man tænker derpaa!”

Da smiled Hr. Stranges Læbe: „Ung Ellen! vær nu fro, Nu tør vi sikkert
stræbe At fange Fred og Ro; Den Afgrund, som os trued, Har sit Gab nu
tillukt, Det Flammelyn, som lued Mod vor Isse, er slukt.”

Heel ridderligt han lagde Sin Arm om Ellens Liv: „Vil Du,” han trøstigt
sagde, „Nu vorde min Ægteviv?” Hun saae ham klart i Øiet, Dog blussende
som Carmin, Og svared kjæk fornøiet: „I Guds Navn! jeg er din!”Med Øine
glade, milde De bytted Ring mod Ring; Der var ei Tid at spilde Til saa
vigtig en Ting. Paa Tuen grøn med Ære Han bredte sin Kappe blaa, Og bød
sin Hjertenskjære At hvile derpaa.

Han sad ved hendes Side I bløde Græs og Straa, Og hendes Haand, den
hvide, Et Kys han trykked paa, Og sang: „Min klare Stjerne! Min
dyrebare Skat! Dig søgte i det Fjerne Min Sjæl ved Dag og Nat!”

Hun raabte glad: „Ak, Strange! Din Hu har Sangen gjemt! Jeg var jo
næsten bange, Du reent den havde glemt.” Og han blev ved: „Min Stemme
Du kjender, Du kommer jo, Du kan ret aldrig glemme, Du skjenked mig din
Tro!”Hun sang: „Hver Nat er Sommer For os, dens Blomster vi; Naar Dagen
den kommer, Er vor Sommer forbi!” Og han: „O, min Kjærminde! Min
Elskovsrose rød! I Mulm jeg kan Dig finde, Din Duft er stærk og sød!”

Med dæmpet Stemme sang de Som under Nattens Flor; I Skoven yndigt klang
de Smeltende Elskovs-Ord. Da rasled det, - de lytted, De standsed med
deres Qvad, Og holdt sig tyst, beskytted' Af Hækken, hvor de sad.

Det hørtes atter ruske Gjennem det tætte Krat, De løvbeklædte Buske De
aabnede sig brat; Et stolt Gevier sig reiste Høit mellem Løvet frem; En
Kronhjort stod og kneiste Og stirred stivt paa dem!Knap hørligt hvisked
Strange: „Syng, Ellen! o, bliv ved! O, kunde vi ham fange! Det gjælder
Liv og Fred!” Og uden selv at vide, Hvad Sangen her betød, Hun sang da
med sin blide, Sin Klokkestemme blød.

Det ranke Skovdyr bøied Sit stolte Hoved ned, Med hine To for Øiet Den
græssede et Fjed; Den sine Ører vendte, Den spored og fornam; Med
Musklerne spændte Hr. Strange vogted paa ham.

Saa kom han ud paa Pletten, Hvor de Syngende stod; Strunk gik han over
Sletten, Det syntes, han fik Mod; Et lille Sæt tilbage Han atter drog
fra dem, Da syntes Sangen drage Ustandseligt ham frem.Med sænket Hoved
gik han, Og sindig her og hist Som Tidsfordriv sig fik han Et Blad, en
Eneqvist; Til Høire hist han snøfted, Og saa til Venstre her, Høit
Takkerne han løfted Og stod dem ganske nær.

Med Øine sky han maalte De gamle Venner tyst; I Solens Glands da
straalte Guldkorset paa hans Bryst; Han rakte frem sin Mule, Med Løbet
sparked han; Da klang den gyldne, gule Kjede udi hans Man.

Som baaret af en Vinge Sprang Strange til i Hast, Greeb Korset paa dens
Bringe, Saa Kjedens Ringe brast; Han holdt det dyre Bytte! Fast
sittrede hans Knæe, Han maatte Ryggen støtte Og læne sig til et Træ.Men
Hjorten var forsvunden! Skjøndt før saa tam og tryg, Den foer nu
gjennem Lunden, Kyst ved det barske Ryk. De saae, hvordan den jaged I
Krat med høie Hop, Saa Grenene de knaged Og Fuglene fløi op.

End Junkren stod bedøvet, Hans Aandedræt var kort. „Ak,” raabte Ellen
bedrøvet, „Det var jo vor gamle Hjort! Men der er jo mit Smykke? Det
vil mig Lykke spaae!” Han svared mørk: „Ja, Lykke! Det kommer an
derpaa.

See, Ellen! Du maa vide, Dit Kors kan som en Dør Aabnes paa denne Side,
- Det vidste Du ei før. Det aned os jo ikke, Da sidste Gang vi saaes,
Vor Lykke kunde ligge Bag denne lille Laas!”

Han stod som for at kjæmpe Paa Liv og paa Død, Fik Laasen op med Lempe
Og saae – en Fletning rød! Som Rævens Bælg rødhaaret Var Lokken, som
der laae; Den havde Hr. Peder baaret, – Ak, nu var han saa graa!

Da svandt Hr. Stranges Smerte, Han sukked: „Gud Lov og Priis!” Det var
hans ædle Hjerte Et fuldeligt Beviis. Han sagde: „Lad mig, Søde!
Beholde Smykket end; En Guldsmed skal det bøde, Saa faaer Du det
igjen!”

Hans Sjæl var sorrigsvanger Midt i hans Lykke nu, Den gamle Ridders
Anger Han tænkte paa med Gru. Dog ømt og fiint han dulgte For Ellen sin
Uro; Han hende langsomt fulgte Til Jægerens Bo.

======

Tvekampen.

——

Han havde seet sin Haarlok, Som den i Ungdom var, Nu skinned hvidt som
Sølvet Det Lidet, som han bar. Han havde seet sin Haarlok, Og
sønderknust han stod; Den vidned for Fru Marri, Den vidned ham imod.

Der laae den unge Qvinde, Uskyldig, for hans Blik; Et tveægget Sværd da
Gjennem hans Hjerte gik. Der stod nu for hans Øie Hans egen raae
Gestalt, Om den nu Syndens Mørke Som et Ligklæde faldt.
Der er en Høi ved Stranden, Den har et gammelt Navn; En Viking fandt
vel fordum I den sin sikkreste Havn; Den skuer over Sundet Til Kullens
steile Bryst; Bag ved den ligge Skove Og krandse Land og Kyst.

Hidstævnet af Jens Due Hr. Ridder Peder sad Der bagved Kjæmpehøien I
Solens milde Bad; En sagte Luftning leged Med Lyngtoppen rød, Mod
Stranden Sundet bruste I langsomme Stød.

Tæt foran ham paa Engen Græssede der i Mag Hans frisiske Stridshingst,
Graaskimlet og frag; Paa Hjelm de grønne Fjedre Svaied i Luften hen;
Hans Skjold det laae i Græsset Og Kutten om hans Lænd.Det mægtige
Slagsværd, Som sjelden kun han slap, Mellem Knæerne han holdt Og Hagen
paa dets Knap; Som saa han sad paa Stenen, Den vældige Figur, Han
ligned fast en Levning Af en ældgammel Muur.

Hvor vare vel hans Tanker? Dybt inde hos hans Sjæl. Der foer de om
forvildede Som i en Skumring fæl. Han fulgte deres Vandring, Mens
Angers Eddersnog Sig knuged om han Hjerte Ved hvert en Skridt, han tog.

Gjengangere af Dage, Som for evigt vare spildt, I Række gik forbi ham
Og truede ham vildt. Hver lille myrdet Glæde Ham viste sig nu stor,
Som, nær ved Himmelranden, Maanen bag Taagens Flor.Forsilde! - ak, her
hjælper Ei Taarer eller Strid! Saa nær ved Grændseskjellet Af Evighed
og Tid Det bittert er at høre Sin Fortids Varsels Kald, Og kun at turde
svare: „Ifald jeg blot - ifald” -

Som Stormen imod Granen, Mod Klippen Dalens Elv Den gamle Ridder
kjæmped Forbittret mod sig selv; Og Kampen var fortvivlet Som Eens imod
imod en Hær, Thi vaabenløs var han, Og Fienden var saa nær.

Iblandt de stærke Magter, Som trængte ham saa haardt, Een altid svæved
forrest Og aldrig veeg den bort. Huldsalig som en Engel Den smiled, men
dens Smiil Sveed skarpere hans Hjerte End den giftigste Piil.Han skyede
disse Blikke; Med Rædselens Hast Han flyede dem, som Trolden Flyer
Solens Øiekast; Han skyede disse Blikke, - Dog stundom fik han Mod, -
Hun var jo dog herneden Saa vennehuld og god!

Da oprandt i hans Mørke Et lille Glimt af Dag, Det syntes, som hun
vinked Med Fredens hvide Flag; Saa var det hendes Ligdug, Saa styrted
han igjen I Mulm og i Jammer Og Fortvivlelse hen.

Og atter han det voved, Det frygtelige Blik; En himmelsk Fortrøstning
Hans knuste Hjerte fik; Tilgivelse han løste Paa hendes Pande from, Hun
vinked og han hørte, Hun hvisked: „Kom, o, kom!”Der sad han længe -
længe Ubevægelig og lod Sig bølge hid og did I sine Smerters Flod; Han
mærked ei til Vinden, Som hvisled gjennem Straa, Han hørte ikke Bølgen
Mod Strandbredden gaae.

Han hørte ei fra Skoven Det buldrende Gallop Og Gangernes Vrinsken Og
den støiende Trop; Tilhest nu Ridder Due Og Hr. Strange kom for Dag;
Bagefter Folmer Sanger Paa den væligste Plag.

Rask rømmede de Sadlen Og Svendene fik De prustende Heste, Mens
speidende de gik Paa Sletten hen til Høien, Der hvor de netop saae Hr.
Peders stærke Skimmel I Græsset roligt staae.De saae den Gamle sidde
Krumbøiet der paa Steen; Marsken med fredsomt Hjerte Da venligt til ham
treen: „Jeg kommer hid,” han sagde, „Som gammel Ven! jeg har Kun Fred
at byde Eder!” Men han fik intet Svar.

De løfted op hans Hoved, De saae hans Øie lukt; Hans Hjertes Slag var
standset Og Livets Lampe slukt. Han havde Freden fundet, Han længe
søgte om, Han havde fulgt den Stemme, Som hvisked: „Kom! o, kom!”

Nedslagne stode Alle Og stirrede mod Jord! Da raabte Folmer Sanger, Ham
mangled aldrig Ord: „Man kan vist ikke nægte't, Han har sin Bod betalt;
En Tvekamp her er fægtet, Og begge Kjæmper faldt.”

De førte ham paa Baare Endnu den samme Nat Hjem til hans egen Kirke, Og
der blev han nedsat; Ved Siden af Fru Marri, Med seiervundne Flag
Ophængte over Graven, Han venter Dommens Dag.

=====

Et Farvel.

——

Saa gik der da en Vinter, Saa kom der en Vaar, Og Engen staaer i
Blomster Og Bogfinken slaaer, Og Alting har saa travlt Med at trives og
groe, – Da kunde først Hr. Strange Lade sit Bryllup boe.

Er Stormen vild, og Havet Ret vrede Rynker slaaer I Panden, og til
Dybet Den kloge Sælhund gaaer; Da svøber om sin Skjønhed Himlen sit
tætte Slør; Thi Speilet er jo knuset, Hvori den saae sig før.
Er Luftens Lunger trætte, Og Havet atter har Sig faaet blank afslebet
Sit udstrakte Glar; Da hæver Himlen atter Sit Taageslør og seer Med
store aabne Øine Sit Aasyn, og leer.

Hr. Stranges Liv, som Havet, Havde døiet en Dyst; Og Skjebnens stærke
Storme Havde oprørt hans Bryst; Nu klart, som Kristallen, Det var for
Bølger fri, Nu speiled alle Glædens Guldstjerner sig deri.

Stor Jubel og Gammen Var paa Hr. Stranges Gaard, Da hjem han førte
Ellen, Den ranke, væne Maard. Alle de unge Piger Langs Borgbroen stod
Og strøede Urtekoste For Brudeparrets Fod.Samfulde otte Dage Stod
Lystigheden paa; I dem de Stegevendere Gik aldrig istaa. Af Tamt og
Vildt Velsignelse Der var, af Fisk og Kjød; Med Viin og Mjød og Godtøl
Det strømmed og det flød.

Herhid de Gjæster stimled Fra hver en Verdens Kant; De opredt Seng og
dækket Bord I Borgens Sale fandt; Til velkomst fik de Hilsen Fra
Porttaarnets, Muur Af Fløiter og Basuner, Trompeter og Luur.

I Loer og i Lader Var der redet til Fest For Bønder og for Smaafolk,
Der ogsaa var til Gjæst; Ved Dans og anden Gammen, Ved Godtøl og Mad De
kunde sig der forlyste, Saameget som de gad.Der var sendt Bud til
Møllen, Hr. Stranges gamle Vens, Til Jørgen og hans Anna, Til Karen og
hendes Jens; Og alle fem kom agende, Holdt hele Festen ud; De droge
hjem med Gaver Fra Brudgom og fra Brud.

Ung Folmer allevegne Var paafærde og travl, Han havde at bestille Fra
Gulv og til Gavl; Der skulde flettes Fakler, Der skulde bindes Krands,
Og lige færdig var han Til Driks og til Dands.

Han sang for Salens Gjæster Heel fine Elskovsqvad; Men naar han hist i
Laden Hos Bønderne sad, Da klang der mangen Vise Saa kaad og saa kjæk,
At Karlene de grinte, Og Pigerne løb væk.Med Fedel og med Bue Hidkom de
Spillemænd; Da var det just, Hr. Folmer Ret gjordede sin Lænd. Han
dandsede i Salen, Men spared ei sine Skoe, Og svang de raske Piger I
den pyntede Lo.

Deroppe og dernede Den hele Gjæsteflok Fast druknede i Glæde. Thi der
var meer end nok. Og Verten selv, den Ædle, Gik om og passed paa, At
Fornem og at Ringe Lige godt det kunde faae.

Saa svandt den glade Tummel Og Gjæst efter Gjæst, Een kjørte imod
Øster, En Anden red mod Vest. Og snart var Borgen stille; Men for de
Venner Tre Hver Dag end var en Høitid, Det var saa let at see. -Mod
Haugen var en Svale; Paa Rækkets brede Karm Sidder Hr. Ridder Strange,
Mens lænet til hans Arm Hans unge, skjønne Frue Blødt hvilende staaer,
Med sorte Fløielshue Paa de guldfagre Haar.

Foran dem sidder Folmer Saa lystig og saa kjæk, Dernede lidt fra
Trappen, Paa Haugebroens Ræk; Med Ryggen mod en Engel, Udhugget i
Steen, Han klimprer paa sin Cither Og dingler med sit Been.

Den sorte Pudel snuser Og seer paa alle Ting, Ved Hækker og ved Buske
Den springer omkring Med flagrende Ører Og med opreist Stjert; - Naar
kun den var hos Herren, Var Alt den lige kjært.Fra Bedet dufted Urter,
Smaafuglene sang, I Aftensolen Taarnet Kasted en Skygge lang Hen over
Skovens Toppe; Og Skjemt og Alvorsord Som Bolde fra de Trende Frem og
tilbage foer.

„Hør, Folmer!” raabte Strange, „Bliv fast nu paa min Borg! Du dele skal
min Glæde. Du mildne kan min Sorg. Du drikke af mit Bæger, Du bryde af
mit Brød, Saalænge som Du gider, Om Du vil, til din Død!”

Da var det, som en Gysen Tog fat i Folmers Krop; Som skræmmet og
forfærdet Han saae til Svalen op; Hans Pande blev alvorlig Et Suk steg
fra hans Bryst, Han hurtigt tog til Cithren, - Det var altid hans
Trøst.Han sagte rørte Strængen, Han spilled sig til Ro; Venligt Fru
Ellen smiled, Men Ridder Strange loe. Og da han saa var kommet Til
Aande lidt, han svang Sig Lokkerne bag Øret Og med kraftig Stemme sang:

„Med takket Gavl og Tinde, Med Taarne og med Fløi, Mod alle fire Vinde
Skuer din Borg saa høi; Den seer hen over Skove, Over Eng og Agerland
Fjernt hen til mørkblaae Vove, Til den skummende Strand.

Som en Kjæmpe den sig høiner Med Blikket stolt og frit, Alt hvad den
herfra Øiner, Det kalder Du jo dit: De brede, fede Marker, Den Skov med
Hjort og Daa, De fiskerige Parker Og hver en Mølle-Aa.Her skal Du
Landet frede Og skifte Bonden Ret; Den Blinde skal Du lede Og gjøre
Armod mæt; I Skoven og paa Hede Der klinge skal dit Horn, Der skal Du
Dyret bede Og spare Bondens Korn.

Du pløie skal og riste Og lægge Rug og Byg, Det Første og det Sidste
Til dit Brød og din Bryg; Du Abild skal opdrætte Og værne dem mod
Frost, Og i din Kjelder sætte Tønderne med Most.

De Smykkeurter pleier Din ædle Hustru fiin; Roser og Akkeleier,
Lavendel og Rosmarin Skal staae i Havens Løkke Fra Vaar til Sancte
Hans; - Hun selv er Livets Smykke, Hun er det Heles Krands.Stolt sidde
Du, Hr. Strange! Med din yndige Gemal Ved Gjæsteborde lange I din
Høieloftssal; Omkring Dig glade Gjæster, En Venneflok Du seer, - Thi
Aaret har mange Fester, Dit Liv faaer endnu fleer!

Vil Kongen Hofbud sende, Da paa din vrinske Hest Foran de raske Svende
Du rider som til Fest. Dig vinker din Hjertenskjære Fra Svalen med sit
Slør: „Kom hjem igjen med Ære, - Med Seir, men ikke før!”

Hun vil i Gjensynsstunden Frembære Dig et Pant, At hun og har Seier
vunden, Imens Du Seier vandt!” - Her hvisked Ellen listigt, Hun smilede
derved: „Han taler noget dristigt, Dog veed han godt Besked!”„Hav Tak,”
vedblev han, „Kjære! Du bød mig Huus og Hjem; Her var jo godt at være,
Men jeg maa længer frem! Jeg kan ei sidde stille Bag Borgens tykke
Muur, Saalænge Lærkens Trille Kan lokke mig fra Buur.

See! Eders Hjort, den ranke, Som bragte Fredens Skjold, Ei heller havde
Tanke Til meer at staae i Fold. Den tog sig for at følge Sit eget
Hjertes Lov, Den kunde sin Lyst ei dølge, Men drog ad grønne Skov.

Jeg fæster ingen Qvinde, Jeg sætter aldrig Bo; Jeg har en Elskerinde,
Som evigt jeg er tro; Som Solen kaster Skygge, Som Blomst har Blad ved
Blad, Vi sammen bo og bygge, Og skilles aldrig ad.Fra Blomstens Kalk
hun hæver Til mig sit Øie sødt, Som Ellepigen svæver Hun over Engen
blødt; Hun lokker mig til Lunden, Hvor Nattergale slaae, Hun vinker mig
fra Bunden Af den sølvklare Aa.

Hvert Kildevæld, som klinger, Mig tolker hendes Ord, Paa Skyens
Englevinger Hun hæver mig fra Jord, Hun alle Qvaler fjerner; Naar
Hjertet hedt har brændt, Trøst skriver hun med Stjerner Paa Nattens
Firmament.

Vi mødes allevegne, I Slot, i Bondens Bo, Naar Dagens Farver blegne,
Naar Natten gaaer til Ro; Hun deler, hvad mig qvæger, Jeg øiner i hver
Drik, Der dufter i mit Bæger, Hendes vækkende Blik.Snart er hun blid og
rolig, Snart vild og barsk og streng, Og saa igjen utrolig Kaadmundet
som en Dreng; Snart fast som Klipperanden, Snart flygtig som en Elv; -
Vi passe for hinanden, Thi - saadan er jeg selv!

Derfor jeg hende følger, Ihvor det saa gaaer, Saalænge der end bølger
En Lok af mit Haar. Med hende, paa min Vinge, Som hidtil jeg fløi, Vil
jeg med Jubel svinge Mig over Dal og Høi.

Alt Dagen er forsvunden Og Natten stunder til, End klinger gjennem
Lunden Smaafugles Klokkespil; Hist staaer alt Maanen blide Bag Skovens
Rygning smukt; Nu er det just paa Tide, Jeg begynder min Flugt.

Naar først jeg er saa gammel, At knapt min Fod kan gaae, Naar Vinen er
mig vammel, Og Rosen er mig graa; Naar ikke meer mit Øre Kan fatte
Klangen reent, – Da vil jeg Dig tilhøre, Men – som jeg haaber, –
seent!”

– Saa sprang han ned fra Rækket, Og løftede sin Hat; Han ønsked dem af
Hjertet Vel tusinde Godnat. Han fløited ad sin Pudel, Han vinked med
sin Haand; – Snart svandt i Krat hans Fjerbusk Og de flagrende Baand.

                                 Flugten

End dækked Nattens Teppe Den drømmende Lund; End slumred Dagens Øie Sit
sidste, søde Blund; Halvmaanens blege Aasyn Fra Himlens dybe Blaae Med
tungsindige Blikke Til Kongeborgen saae.

Imellem stolte Bøge, Paa Skovsøens Rand Den kneised mørk, mens Luften
Kruste det klare Vand; Let sused gennem Skoven Den friske Morgenvind,
Saa Stjernen ofte daled I Skyens Favntag ind.

I Borgen var der Stilhed, Der var ængsteligt tyst, Som gjemte den en
Rædsel, En sælsom, i sit Bryst; Septemberløvet sittred Paa den
knuddrede Eeg. Og Voverne, de rislende, Langs Kysten sank og steg

Men hist, hvor Hyldebusken Nær Murens Steen var groet, Der aabned sig
en Jerndør I Taarnets faste Fod; Og op fra Øglegaardens Natkolde,
skumle Gjem En halv Snees vilde Karle I Taushed trængte frem.

To røde Fakler flamme. Imellem dem gaaer En Ungersvend med brune,
Vildtflagrende Haar. Paa nøgen Fod han træder, Med linned Kofte paa,
Mens Harmens hvide Lilier Paa begge Kinder staae.

Men stum var hans Læbe Og stolt var hans Blik, Saa kraftigt, let og
spændigt Som til en Dands han gik. Paa Flokkens kaade Grumhed, Paa
deres ublue Spot Med bittert Smiil om Munden Han svarede blot.

Henover Borgebroen De droge ham afsted, De slæbte som en Køter Ham ud
for Borgeled; Han fulgte dem som Den Der bærer mægtig Trøst I sit
dristige Mod, I sit skyldfrie Bryst.

I Rosenlund de standsed. Her kneisede stolt En Hjort, som fire Svende
Med Nød og Møie holdt. Med Løbene den stamped, Og dens kyste, vilde
Blik Til Høire og til Venstre I Angst og Rædsel gik.

Med plumpe Bøddel-Næver De kasted her paastand I Græsset hen den unge,
Den vaabenløse Mand; Saa surred de, saa bandt de Under voldsomme Greb
Hans Arme og hans Hænder Med stærke Hampereb.

Saa lagde de ham baglænds, Alt under bitter Spot, Paa Dyrets Ryg, – de
sagde, Der laae han blødt og godt! Fast snøred de hans Hænder Og hans
Fødder igjen Til Hjortens ranke Hals, Til dens Blad og dens Lænd.

„Her skal Du ikke længer Saa stolt og siirlig gaae; Nei, langt af Led
Du fare Med Kongens Ærind maa. Den Ganger, som Du rider Den gjør Dig
Reisen let, Du tør ei ved paa Veien At vorde mødig og træt

Saa vide over Landet Skal Du bære Kongens Bud; Som ærlig Svend og
dannis Du føre det ud!” Saa gav de Slip paa Dyret Og stemmed Alle op
Med knaldende Pidske Deres Hallo! og Hop!

De klapped i deres Hænder, Mens Valdhornet klang. Den kyste Hjort da
lukt Over Rosenhegnet sprang. Ned ad den Lindegyde Som en Piil det
monne gaae, Hvor hist og her i Skyggen Hofsinders Huse laae.

Men ved det sidste Huus, Som var saa siirligt bygt, Halv dulgt bag
Rosenhækker Og med Billeder smykt, Der aabned sig et Vindve Bag
Rankerne brat. Og rædsomt lød en Stemme I den dæmrende Nat.

Det var en vildtskingrende, En knivskarp Qvinderøst, Som kom den fra et
haabløst, Forpiint, fortvivlet Bryst; Som steg den op fra Dybet, Fra
den flammende Dal, Hvor Sjælen sig krymper I den evige Qval:

„Nu Lykke da paa Reisen, Allerdeiligste Svend! O, vend din rappe Ganger
Ret snart her hjem igjen. Dvæl ikke altfor længe, Ak, din udvalgte Mø,
Din yndefulde Rose Af Sorrig vist vil døe!”

Men let som en Svale Afsted den Ganger foer, De naaede ei hans Øre De
skjærende Ord. De svandt, som ved Stormsø En Fugleqvidder fiin, Mens
Luften om hans Hoved Istemmede sit Hviin.

Det lød ubønhørligt Som en rædsom Dødesang, Et Jammerhyl fra Graven, En
Stormklokkeklang. Ubændig, som Høstens Den kaadeste Vind, Gik Hjortens
Flugt fra Sletten I Skovkrattet ind.

Ved hvert et Sæt, den gjorde I Angest og i Hast, De Reb om Haand og
Ankel Sig surred mere fast; Og Slaaentjørnens Kløer Og Egens seige Arm
Hudflettede hans Skuldre Og søndersled hans Barm.

Uden Rast, uden Hvile Foer Skovens Drot afsted Over grønklædte Bakker,
I grønne Dale ned; Høit stønnede dens Bryst, – Den sittred – og med Eet
Udstødte den fra Lungen Et Brøl saa vildt og vredt.

Og i det fælt uhyggelige, Det dumpe, hæse Skrig En Dødsangest bæved, En
Qval – usigelig. Kyst af sin egen Stemme, Forvildet i sin Skræk Meer
rasende den satte Over Busk, over Bæk.

Septemberdagens varme Guldstraalende Sol Alt længe sad rolig Paa sin
mørkblaae Kongestol; Den smiled saa huldsaligt Til Mark og Sø og Skov,
Og qvæged ved sit Øie, Hvad der vaaged og sov.

I Mosen havde Vildbassen Slaget sig til Ro. Den snorkede ved Siden af
Sin gryntende So; Den sorte Snog sig ringled I Sandets lune Bad.
Skovduen, sødt kurrende, I Gyngevuggen sad.

Træpikkeren, den brogede, Den lille Tømmermand, Paa Birkens hvide Bark
slog Sin snelle Trille an; Og Ræven med sin gule, Sin boltrende Flok I
Græsset ved sin Hule Havde Lystighed nok.

Saa yndig Fred der hviled Paa Vei og paa Sti, Hvor den usalige Rytter
Paa Hjorten fløi forbi; Men selv han Intet ændsed; Paa den rædsomme
Flugt Han havde tabt sin Tanke Og hans Øie var lukt.

Den kronede Ganger Tog en vildere Fart, I Skovens dybe Mørke Den
fjælede sig snart, I løvtætte Tykning, Hvor Eensomhed boer, Fra
Mennesker fjernet Og fra Menneskers Spor.

Den naaede seent paa Dagen En Lyngskrænt, der steil Sank ned mod en
Skovsøes Bladkrandsede Speil. Det standsede den ikke; Liig et lynende
Blink Den skjød som i Blinde Ned ad den bratte Brink.

Brat Bølgerne blev vakte, Høit om dens Lænder slog Det blanke Vand; den
svømmed, Den prusted og jog Af Rede de vilde Ænder, Som kurede i Siv, –
Da vaagned atter Svenden Til Qval og til Liv.

Han aabnede sit Øie, Veemodigt op han saae Imod det dybe, rene Og
trøstefulde Blaae; – Og Vandets stærke Favntag, Af friske Kræfter
fyldt, Den lumre Feberhede Af hans Lemmer fik skylt.

Det var, som Haabets Spire Alt sagtelig frembrød, Hans Muskler blev
stramme, Frit Hjertets Kilde flød. Det var ham, som Rankens
Mildtglødende Blod Havde dræbt al hans Smerte Og livnet hans Mod.

Men næppe op af Badet Den kaade Ganger steg, Før atter Haab og Lise
Bort fra hans Hjerte veg. Naar han de spændte Snore Blot lindt og sagte
drog, Da var det som en Spore, Der vildere den jog.

Den reiste sine Takker, Den brølede ræd, Og piled over skovdækte Dal og
Høi afsted; Og kom den saa paa Farten Til en sørgelig Plet, Hvor Pesten
havde øvet Sin skumleste Idræt;

Hvor Pesten havde meiet Alt det Levende bort, Hvor Haugen laae
forvildet, Skorstenen kneiste sort, - Da studsed den og standsed, Og
gjorde omkring; Da knaged Svendens Lemmer Ved det voldsomme Sving.

Saa led det henad Aften, Af Solens røde Glands Kun Bøgenes Isse Bar en
glimrende Krands. Men Dæmringen sneg sig Gjennem Busk, gjennem Krat Og
hviskede: nu kommer Den stille, store Nat.

Jævnt sagtnede den Vilde Sin stormende Gang; Den travede, den rendte,
Og kun sjelden den sprang. Den snøfted og den letted Kun fortrøden sin
Fod, Den snubled over Tuen Og mangen knudret Rod.

Og ved en Egestamme, Hvis Rødder som et Net Krøb ud og ind fra Bullen,
Den standsede med Eet. Paa tørre, glatte Moslag Den snublede, den gled,
Og styrtede saa sammen, At den stønnede derved.

Da glimted Haabet atter! Ved Faldets Sving og Hast Den ene stærke Line
Om Haandledet brast; Men sindig og forsigtig Sin Haand han hvile lod,
Han hæved ei sit Hoved, Han rørte ei sin Fod.

Nu randt det ham i Sinde, Det var den søde Stund, Der ellers tidt ham
vinked Til dunkle Rosenlund, For under de duftende, De fyldige
Lindetræ'r I Natten trygt at møde Sin unge Hjertenskjær.

Og Tegnet, som i Løndom De brugte, hvergang De nærmed sig hinanden, Det
var en simpel Sang, En jævn lille Vise, Uskyldig, from og glad, Som
begge de to Hjerter, Der saa ofte den qvad.

I Rosenhaven bundet Den Kronhjort da stod, Og nipped Lindens Blade Og
laae ved dens Rod. Og naar da Sangen toned, Lidt mindre sky og vild Den
vendte sine Ører Og lytted gjerne til.

Thi Hjorten høiligt elsker Og hører med Lyst Den Velklang, der kan
fødes Af et Menneskes Bryst. Saasnart den derfor spored Den Vexelsang
blid, Den lod sig villig klappe Og traadte gjerne hid.

Hiint Elskovens Løsen Det kom han her i Hu; Og skjøndt han Hjerte
brændte Omspændt af Vee og Gru, Saa hæved han dog Stemmen Saa blødelig
og blid, Som naar en Moder luller Sit Barn ved Nattetid:

„Hvor tindrer nu min Stjerne? Hvor dølger sig min Skat? Dig søger i det
Fjerne Min Sjæl ved Dag og Nat. Dig lokker nu min Stemme; Jeg veed, Du
kommer jo, Thi aldrig kan Du glemme, Du skjenked mig din Tro!”

Men Hjorten dreied Øret, Den vendte Hov'det lidt; Det var de samme
Toner, Som den fornam saa tidt. Det lod ret, som den sukked Og atter
laae den ned. Tungt aanded Ungersvenden Og blev saa atter ved.

„Hver Nat er jo vor Sommer, Dens Blomster ere vi; Naar Dagen den
kommer, Er vor Sommer forbi. O, yndigste Kjærminde! O, Elskovsrose rød!
I Mulm jeg kan Dig finde, For din Duft er stærk og sød!”

Saa nynned han og løste Med den vaersomste Haand Af begge sine Ankler
De stærktsnoede Baand; Og lempeligt han listed, Med høitbankende Barm,
Den allersidste Løkke af, Som kuede hans Arm.

Han sagte lod sig glide Fra Dyrets brede Ryg, Ned sank han ved dets
Side Paa Mosteppet tryg. Dog knap sig følte Hjorten For Baand og Byrde
qvit, Udstødte den et Brøl, Sprang op og kneised frit.

Med Bragen brød den gjennem Den tætte, mørke Skov, Den vækked de smaa
Fugle, Som sad der og sov; Og længe hørte Svenden Hver raslende Busk,
Og hvor Grenene de knaged Ved de voldsomme Rusk;

Til fjernere sig tabte Hver Lyd og hver Larm. Da strakte han med
Vellyst Sin Fod og sin Arm; Sin stivnede Nakke Og sin martrede Lænd Paa
mosbløde Leie Han lod nu segne hen.

Han folded sine Hænder, Slog Kors for sit Bryst, Og takkede Vorherre
Med hendøende Røst, Fordi han havde frelst ham Fra saa grusom en Død.
Dybt sank han saa i Dvale Og glemte al sin Nød.

======

Hvor klare Skovbæk risler Bag Bøgenes Skjul, En Vandmølle vælter Sine
brusende Hjul; Den ligger dybt og dulgt, Og Huulveien snoer Sig nær
forbi Huset Og ned mod Bolefjord.

Den lille Hauge breder sig Saa hyggelig og peen Med brogede Asters, Med
Æbler paa Green; En Vedbend sig klamrer Til den kalkede Gavl; I Gaarden
Duer kurre Og Anden er saa travl.

Men nærved, paa en Banke, Hvor der er lyst og frit, Man skue kan til
Nord og Syd, Til Øst og Vest saa vidt, Hen over Axelhoved Til Stevns
med steile Bred, Til Vildbanegaarden, Til det lange, smalle Fedd.

Der tjener nu i Møllen En vakker Ungersvend; Det er ei længe, siden Han
kommet var derhen. Den gamle Møller fandt ham, Da halvdød han laae I
Skov, med nøgne Fødder Og med linned Kofte paa.

Han pleiet blev og qvæget, Men det vared kun kort. Saa kom han brav til
Kræfter. Han kaldte sig Hjort, Og sagde saa til Mølleren: „Du seer, at
jeg er stærk; Det er vel ei saa farligt svært At lære dit Værk?

Saa kan jeg ogsaa plante Og ympe og saae, Samt mange andre Dele
Forstaaer jeg mig paa. Hvis Du mig vil beholde, For Klæder, Huus og
Brød, Jeg trofast vil Dig tjene – Og Du hjælper mig af Nød!”

Ham spurgte da den Møller: „Hvor er Du vel fra?” Med rødmende Kinder
Gjensvared Svenden da: „Jeg tjente, Nord paa Øen, Saa stolt en
Riddersmand, Den mægtigste, den rigeste Udi vort hele Land.

Han eier store Borge Med Lade og med Lo, Og Guld og raske Heste Og
Svende, maa Du troe. Men jeg gav mig ikke af Med Stang eller Staal; Jeg
hægede hans Lilier Og blædede hans Kaal.

Jeg røgtede hans Abild Fra Vaar og til Høst; En Urtegaardsmand Lever
ogsaa med Lyst! Jeg sysled tro og stille, Jeg passede min Dont; Og
roligt var mit Hjerte, Thi jeg tænkte ei paa Ondt.

Da blev jeg nok af Avind For min Herre beført; En Aften blev jeg grebet
Og bastet og snørt; Halvnøgen blev jeg kastet I Kjelderens Dyb; Der
laae jeg mellem Øgler Og Tudser og Kryb.

Det hued mig just ikke At dvæle længe der; Den klare Luft og Skovens
Duft Jeg havde mere kjær. Saa fandt jeg paa med Liste At bryde mig en
Vei. Gud kjende maa min Brøde Jeg kjender den ei!”

Men Mølleren, den gamle, Han smilede med List: „Saa Alt, hvad her Du
melder Er baade sandt og vist? Du seer mig ikke ud til At have tjent
for Løn; Du ligner i din Fore meer En Riddersmands Søn.

Dog – Bonde eller Ridder – Det har mig lige Magt; Det være nu og blive,
Som din Mund mig har sagt. Saa bliv, og pas min Have, Bær Vand, hug Ved
og kjern For Tøsen der; og vaag saa For mig ved min Qværn!”

Alt som de saadan talte, Den Møllerdatter stod Nyfigen i den aabne Dør
Og tripped med sin Fod. Og da de slutted Pagten Med Haandslag, og gik,
Hun hvisked: „Gud skee Lov da!” Og sendte dem et Nik.

Saa blev han der i Møllen, Saa tog han trøstigt fat, Og flittigt hjalp
dem Begge Ved Dag og ved Nat. Han plukked Haugens Æbler Og fik dem op
paa Loft De brune Køer flytted han Paa Eng og paa Toft.

Saa pusled han i Haugen, Saa skjæfted han en Lee; Han snitted Skoe saa
nydeligt, Som Nogen vilde see. Snildt fletted han af Vidie, Med Grønt
og med Hvidt, Til Anna en Garnkurv, Hun havde ønsket tidt.

Han øved tusind Kunster, Og Intet faldt ham svært, Og Alt, hvormed han
sysled, Blev dem Begge saa kjært. I Hjertet Anna tænkte: „Jeg kan jo ei
derved!” Men hvor han stod, og hvor han gik, Var hendes Øine med.

Naar saa den Gamle silde Til Ro sig havde lagt, Gik Hjort i Møllen ene
Og holdt sin Nattevagt. Mens Voverne da bruste Og over Hjulet sprang,
Hans Tanker gik saa vide, Og Barmen blev ham trang.

Saa hældte han paa Qværnen, Fik Alt i Drift og Skik, Hen til den aabne
Vindglug Han tankefuld gik; Han stirred ud i Natten, Og støttede sin
Arm Og lænede sit Hoved Til den sittrende Karm.

Forsagt det var han ikke, Han kjendte ei til Frygt; Hans Hjerte følte
Længsel, Men det blev ikke sygt, Thi det var frisk og freidigt; Men
Fremtids Haab og Lyst Og Længselen bar Blomster I Sangen fra hans
Bryst.

Hans Sanges søde Toner Og de elskovsfulde Ord Fremspirede som Urter Af
en foraarsvarm Jord; De satte Knup og Blomster, De spredte deres Frø,
Og Frøet fandt et Jordsmon, Hvor det ikke skulde døe.

Naar ret han sang og sukked Af sin Længsel berørt, Og troede sig af
Natten kun Og Skovens Træer hørt, Da vaaged der et Hjerte, Da aanded
dybt en Barm, Da smilede to Læber Og en Kind blev saa varm.

I Sengen sad ung Anna Med Haand paa Brystet lagt, Hun følte Hjertet
banke Ved Sangens Trolddomsmagt; Det var en ukjendt Sødhed, Og det
friske Pigebarn Hver Nat sig hilded meer I det usynlige Garn.

Om Dagen hendes Øie var Som Himlen er i Vaar, Hvor Solen snart smiler,
Snart Regnskyen staaer. Snart var hun bly og bange, Snart var hun kjæk
og fri; Blik sendte hun ham mange, Men ak! de gik forbi.

Hans eget Sind, hans Tanker Maatte vandre saa vidt; Den Fribaarnes
Hjerte var Jo slet ikke frit. Han gik og røgted troligt Og trofast al
sin Pligt; - Og den gamle Faders Øie Ei kunde ændse Sligt. -

Det var en Stund før Middag; Træt af sin Nattevagt Sig Hjort paa tvende
Sække I Møllen havde lagt. Med brune Haar om Panden Han i det dybe
Blund Laae der og smilte venligt Med den friske, røde Mund.

Foran ham dvæled Anna; Hun skulde sagt: „Kom ind!” Brat standsed hendes
Aandedræt, Og bleg blev hendes Kind. Men Kjækheds Rose atter
Fremblomstred rød og sund Hun bøied sig, hun smiled, Hun nærmed sig
hans Mund.

Hun vilde paa hans Læbe Sin Læbe trykke varm, – Da kom hun til at røre
Den Slumrendes Arm. Det jog ham af en Slummer, Der var ham saa kjær;
Han drømte sig en Andens Favntag og Læber nær

Op sprang han fra sit Leie, Han kneisede stolt, Ned sank hans Blik paa
Pigen, Forundret og koldt Hun segned fast i Knæer, Som paa en Vægt hun
bar, Han syntes hende dobbelt Saa høi, som han var.

Hun læste i hans Øie, Som talte koldt, men blidt: „Jeg kan Dig Intet
give, Thi Intet meer er mit!” Ind ginge de da tause, Hvor den Gamle
vented dem; Men nu var Freden borte Fra sit yndigste Hjem.

Før var hun let og lystig, Nu gik hun stille om, Hun smilede kun
tvungen, Naar Faderen kom. Med Hunden før hun ganted, Nu havde den
faaet Ro, Og ligegyldig var hende Selv hendes røde Ko.

Og naar hun skulde sige Til Hjort: „Kom hid og hør!” Da gik det ei fra
Læben Saa freidigt, som før Og gik de hjem fra Engen, Hvor Køerne var,
Hun bad ham ei at bære Det fulde Melkekar.

Saa tænkte hun paa Jørgen, Den utroe, kjære Svend; Da smiled hun saa
bittert Og stirred for sig hen. „Jeg aldrig fanger Lise, Jeg aldrig
fanger Ro; Mit Hjerte har ei Herberg Til begge disse To.”

Saa pleied hun i Barmen Som en Urt sin Smertes Braad; Hun blegedes og
falmed, Skjøndt hun dulgte sin Graad. Natten saae hende græde, Men
Dagen sjelden lee, – Og dette var da Noget, En Fader kunde see.

======

                                  Rhitra

Rhitra.

——

Den Møller stod paa Høien Hvor over Skovens Top Man vide om kan skue,
Og Hjort kom just derop Da sagde Hiin med Dvælen: „Dig vil jeg nu
betroe, Hvad svart paa Sind mig tynger; Maaskee jeg da faaer Ro.

Hør, siig mig, seer Du ikke, Hvor kummerlig og bleg Min Anna gaaer, som
ellers Var fuld af Spøg og Leg? Jeg aner, hvad hun feiler; Jeg troede,
Alt var glemt! End seer jeg Sorgens Spire I hendes Hjerte gjemt.

Hun havde sig en Fæstemand, Saa ung, som hun var; Jeg tænkte, det
skulde blevet Det lykkeligste Par En dygtig Karl var Jørgen, Saa ærlig
og saa bold; Hist boer han hos sin Fader Henne i Axelvold.

De var som glade Børn, De leged og de loe; Hun syntes mig saa lykkelig,
Han syntes mig saa tro; Saa jeg var tryg og rolig Og takked Gud, der
gav Mit Barn en kjæk Beskytter, Naar jeg laae i min Grav.

En Aftenstund kom Anna Dødbleg fra Skoven hjem; En Hemmelighed bar hun,
Som end aldrig kom frem. Hun vilde aldrig sige, Hvad der hun fik at
see, Men langtid hendes Taarer Forkyndte Hjertets Vee.

Reent Jørgen var forandret Tungsindig og bly, Han kom her mindre
flittigt, Og var ordknap og sky; Jeg saae tidt, hvor han blegned. Og
sittred, naar han kom; Saa blev han ganske borte, Og Alt var skiftet
om.

Saa mødtes vi da ikke Før engang ved en Fest I Roholt, hvor vi begge
Vare budne til Gjæst. Der tog jeg ham tilside I Haugen, i en Vraa Og
sagde: „Siig mig, Jørgen! Hvad tænker Du dog paa?”

Med angerfulde Taarer, Med hviskende Røst Han Alt mig aabenbared Saa
ængsteligt og tyst At Anna end han elsked, Ved Guds Blod han mig svoer,
Og dette var hans første, Det var hans sidste Ord.

Hvad skulde jeg vel sige? Utroligt syntes jo Alt, hvad han mig
beretted, – Dog maatte jeg ham troe. Os Mørkets Herre faaer jo Saa tidt
en Snare lagt, Vi fristes paa vor Vandring Af mangen sælsom Magt.

See, for en Snees Aar siden Bemærked vi engang, Paa skovbegroede Fedd
Hist yderst at der svang En hvidlig Røg sig langsomt Bag Træernes Top,
Og hvirvled mellem Løvet Som fra en Skorsteen op.

Vi troede, det var Vender, Der var stegne i Land; Vi tænkte, det var
Røgen Fra deres Kjøkkenbrand, Og jeg og flere Grander Vi droge da
derned, De skulde dog ei syde Deres Davre i Fred.

Men da vi kom til Pynten, Vi ingen Vender saae; Bag Krattet mellem
Buske En lille Hytte laae, Opført af Mos og Græstørv; Foran i Lyngen
rød Der sad paa Huk en Qvinde Med et Barn paa sit Skjød.

Med ydmyge Lader, Men med listige Blik Den fremmede Qvinde Imøde os
gik. Hun vilde have Fred og Frist, Det kunde vi forstaae. Os fremmed
var Ordet, som Paa hendes Tunge laae

I sin brogede Kjortel Hun neied dybt mod Jord; Fra de kulsorte Øine Det
ret som Gnister foer. Hun dækked ei med Blussel Det ene nøgne Bryst,
Mens Ungen laae og kravled I Lyngen med Lyst.

Saa lod vi hende bygge der, Hvor ellers Ingen kom. Selv vandred hun dog
flittigt I Bygderne om. Vort Maal hun hurtigt lærte, Og følte sig tryg,
Og, tiggede ved Dørene Med Barnet paa sin Ryg

Hun læged Ko og Qvie, Og spaaede gamle Mænd God Lykke udi Dobbel Og
Børn af deres Lænd; Ungdommen Gods og Beilere; Ved hemmeligt Spil Hun
lærte dem at tvinge Sig Elskere til

Saaledes saaes hun ofte, Den snedige Qvind, Hos Unge og hos Gamle At
liste ud og ind. Hun var saa sledsk og ydmyg, Hun var saa kattemild.
Men fæl var hendes Øies Dybtbrændende Ild.

Men altsom Glutten voxte Og vevert kunde gaae, Til den gamle Gulitza
Man sjelden mere saae. Og tidlig Tøsen, Rhitra, Skjød op og blev stor
Og gik, knap tolv Aar gammel, Alt i Moderens Spor.

I de brogede Pjalter, Med nøgne smaa Been, Var hun deilig som en Rose
Og altid skjær og reen. En Skov af sorte Krøller Om brune Hals og Kind,
Som Steenkul saa blanke, Var hendes Hue og Lin.

Det eneste, lille Smykke, Hun eiede, det var Af pure Guld en Slange,
Hun i venstre Øre bar. Det var hendes bedste, Hendes dyreste Klenod; Og
rørte man ved dette, Saa blev hun ikke god.

Hun stripped om i Egnen, Og hvor hun saa kom hen, Forvendte hun strax
Hjertet Paa hver en Ungersvend. Men alle de smaa Piger, Som leved her
omkring, Dem, sagde man, hun lærte Heel mange slemme Ting.

Vi saae hende ofte, Net pyntet med en Krands, At dandse os den vildeste
Ellepige-Dands. Saa sang hun kaade Viser, Som selv hun opfandt, Slog
Hjul henad Veien Og som en Vind forsvandt.

Hun spiste saare lidet, Vel nøiet, med hvad hun fik, Og drak kun Vand
det klare, Men ingen rusende Drik. Hun smutted som en Lækat Paa Sti og
paa Vei, Men – hvor hun var om Natten, Det vidste man ei.

Thi havde hun nu dandset Og sjunget og var træt, Og havde faaet at
drikke Og spise, og var mæt, Saa, før man saae sig om, Var hun borte
som en Muus Og kom først seent igjen Til eet og samme Huus.

De unge Karles Ruus, ja, Den kunde man forstaae! Hun lille var, men
rank dog Som en spillende Raa; Saa fiint og dog saa fyldigt Sig rundede
med Lyst Den kraftige Hofte Og det faste, unge Bryst.

Skjøndt voxen, ei hun skifted Hverken Sind eller Sæd; Halvnøgen, som en
Vild Endnu gik hun klæd; Meer yppig var nu Dandsen, Men endnu mere
skjøn, Og Sangen mere yndig, Og lokkende i Løn.

Man ymtede da ofte Snart hist og snart her At hiin Mand og den Svend
Var hendes Hjertenskjær. Det var ei Blik og Tale, Det var som Trylleri,
Der drog dem efter hende, Og fast Ingen gik fri.

Saa gik det ogsaa Jørgen, Min Annas Fæstemand. Engang han saae, hun
slumred I Græsset hist ved Strand. Da slog hun med Eet De to sorte Øine
op, – En Gysen sød da rislede Ham gjennem hans Krop.

Og han var ogsaa fangen, Og han var hendes Træl: Hun havde slugt hans
Hjerte Og formørket hans Sjæl Alt andet stod i Glemsel, Hans Villie var
brudt, Og han tilhørte ganske Den farlige Glut.

Men han var den Eneste, Som hun ei selv forlod; Den mandige Ungkarl
Havde tændt hendes Blod; Kold holdt hun sig i Samqvem, Men i natlige
Stund Hun søgte og hun fandt ham Med sin blussende Mund.

Hun var ham altid nær, Naar han aned det ei; Var hans Kammer end
laaset, Hun aabnede sig Vei; Naar tidt i fæle Drømme Heel trangt hans
Aande gik, Da sad hun paa hans Leie Med stivt stirrende Blik.

Da drog hun de røde Læber Fra hvide Tænders Rad, Sødt Smilet da
fortolked, Hvad stille Hjertet bad; Hun aabned sine Arme, Han brød da
tidt sin Pagt Henreven af en lønlig, Ubetvingelig Magt.

Dog af alle gode Engle Han var ei reent forladt; Og stundom faldt et
Lys I hans aandelige Nat; Og i et saadant Lysglimt Blev da hans Tanke
vendt Til hellig Antons Kloster, Som ligger hist paa Skrænt.

I Kirken hist, den stille, Tryg under Korsets Læ, Ved Skriftestolen
ydmyg Han bøiede sit Knæ; Han lagde frem sit Hjerte Med Alt, hvad det
forbrød, Og for et kjærligt Øre Han klagede sin Nød.

Den fromme Broder sukked: „Din Fristelse er svar! Men Himlen for din
Anger Forladelse har. Er Fristerinden hos Dig, Da vend det saadan om,
At ei hun Dig forlader Ad samme Vei, hun kom.

Da er du brat befriet. Din Strid er kjæmpet ud, Og hende seer du
aldrig. Gak bort nu med Gud!” Saa modtog han Velsignelse Med Suk og med
Graad, Han kyssed Munkens Hænder Og takked for hans Raad.

Den følgende Nat derpaa Med Havblik i sit Sind Han, træt at Dagens
Møie, Var rolig slumret ind; De gyseligste Gjøglesyn I Drømme da han
saae, Som en Egebul tungt Over Brystet det ham laae.

Han vaagned med et Skrig, see! Da sad hun der igjen; Let havde hun sin
Haand Paa hans Hjerte lagt hen. Hun smilede saa lokkende, Hun bøiede
sig mild, Hun vilde med sin Læbe Hans Øie lukke til.

Rask rev han sig af Pigens Blødt svulmende Favn, Han sprang ud af
Sengen I Frelserens Navn; Han aabnede sit Vindve, Og i Kammeret ind
Faldt fredeligt og venligt Det klare Maaneskin

Stiv som en Billedstøtte Der Rhitra nu stod, Som Krampen hende knuged
Fra Isse og til Fod. Det deilige Ansigt Fortrak sig, med Eet, Som var
hun i den gyseligste Dødsqval bestedt.

Og mens hun stod saa hvid Som den kalkede Væg, Hendes Krop som en
Skygge Blev meer og mere bleeg; Saa svandt hun gjennem Vindvet Liig en
dæmrende Sky, Og et Hyl og en Jammer Lød høit over By.

For Vindvet slog han Kors Og takkede sin Gud, Der trygt ham havde
hjulpet Af Syndens Snare ud. See, det har han betroet mig, Og saadan
blev han frelst; Alt var ham som en Drøm, – Det mener jeg og helst.

Ung Rhitra var forsvundet, Hun aldrig saaes igjen; Nu blev der atter
Fred Mellem Pige og Svend Men endnu voved Jørgen Sig ikke hid til os;
Han er forknyt og bange, – Han dvæler ei af Trods!” –

Her taug den gamle Møller, Men Hjort han mæled ei. Saa gik de ned af
Banken Paa den skyggefulde Vei. Men Ungersvendens Øie Sig tankefuldt
sneg Til Pynten, hvor Gulitzas Kjøkkenrøg opsteg.

======

                           Den vandrende Sanger

Den vandrende Sanger.

——

Storken, den kloge Fugl, Forlængst var draget væk, Og gule Blade seiled
Ned med den klare Bæk; De skrigende Krager Forfulgte Bondens Plov,
Smaafuglene sad stumme I den brogede Skov.

Nu Tiden og var kommet, Da Humlen skulde ind; Den stod endnu i Haugen
Bedækt med Høstens Spind. De yppige Ranker Havde flettet sig til Net,
De lysegule Knopper hang Bag dunkle Blade tæt.

Rask Hjort nu afklædte Hver Sime og hver Stang, Den Møller og hans
Datter Bar gjennem Døren trang De brusende Stengler Med deres Rigdom
paa; Af bittersøde Kryder Da dufted hver en Vraa.

I Øverstestuen Hele Høsten blev slængt; I Midten blev paa Træstagen
Tranlampen hængt; Da blev det muntre Arbeid Dem til en lille Fest; Hid
kom der, for at hjælpe, Heel mangen venlig Gjæst.

Der sad de, Gamle og Unge, Rundtom paa Stol og Bænk; Dem bar da liden
Anna Til Velkomst en Skjenk. Saa plukked de med Iver, Ei Tiden blev dem
lang; Der hørtes mangen Krønik Og mangen gammel Sang.

Men just som nu en lystig Fortælling var forbi, Da toned der for Døren
En deilig Melodie. Derude under Linden, Paa Steenbænken sad En
vandrende Sanger Med sin Cithar og qvad.

Han bad om Ly for Natten, Han bad om en Bid Brød; Da hældte ung Anna
Den Humle af sit Skjød Og vinkede i Døren Med rødmende Kind; Og
kneisende og rank han I Stuen traadte ind.

Han lystig var at skue Med Strængeleg i Haand, Med Blomster paa sin Hue
Og med brogede Baand. Den Møller da heel venligt Imøde ham gik De unge
Piger skottede Til ham med skjelmske Blik.

Men Hjort, som sad i Krogen, Hvor der var mindre lyst, Han rørte sig
slet ikke, Han holdt sig ganske tyst, Og strøg ned over Panden Sin
brede, brune Lok. Da rakte man den Sanger Baade Mad og Drikke nok.

Imens han drak og spiste, Deelte han med sin Hund, Der logred ved hans
Side Og slikked sig om Mund. Til Tak for Mad den reiste sig Paa Bagbeen
og gik, Og gjorde andre Kunster, Efter Hundenes Skik.

Da mælede den Møller: „Siig, Hvem tjener Du, min Ven? Du er som Himlens
Fugle, Der sorgløst flyve hen: De sprede ei, de høste ei, De sanke ei
til Bo; En Herre lader op sin Haand Og fylder deres Kro.

Saa mener jeg, Du har vel og En Herre riig og stor, Der fylde kan dit
Bøger Og dække Dig dit Bord. Dig blev vist ellers Veien Over Livets
Hede trang?” Da tog den Sanger smilende Til Citharen, og sang:

„Jeg tjener ingen Herre! Som Fuglen fri og let Jeg lod mig ikke spærre
I Buur eller Net. Den Drot, som jeg adlyder, Han boer her i mit Bryst,
Og freidigt jeg kun fryder Mig ved min egen Lyst.

Den hele Jord og Himmel Det er min Eiendom; Alle Herligheders Vrimmel
De flokke sig derom. Min Skat kan aldrig tømmes, Ei mindskes kan min
Magt; Aldrig kan der drømmes Meer kongelig en Pragt.

Hvert Sind og hvert Hjerte Er min ydmyge Vasal; Jeg dulmer hver en
Smerte, Jeg smykker Glædens Hal. Og Qvinderne, de søde, I hvor jeg
træder op, Mig bære huldt imøde Liliens og Rosens Knop!”

Da letted paa sin Hue Med Smiil den Møller god: „Saa fornem Gjæst at
huse Jeg havde næppe troet! Men Lige søger Lige! Det sømmer sig jo
bedst: Du er vel, kan jeg tænke, Heel ofte Kongens Gjæst?”

„Jeg kommer,” qvad den Sanger, „Just lige fra hans Borg; Der hersker
liden Glæde, Men desto mere Sorg. See, mens I flittigt sysle Med Øllets
bittre Kraft, Ved Cithren jeg fortæller Jer De Syner, jeg har havt.”

Han lagde sig tilbage Og tankefuld saae Mod Bjælkeloft, mens Strængen
Han sagte rørte paa. Men hen til hans Læber Alles Blikke fulgtes ad.
Kun Hjort holdt sig stille I Krogen, som han sad.

======

                              I Kongsgaarden

I Kongsgaarden.

——

„Kong Erik sad paa Gurve I Høielofts-Sal; Den engellandske Frøken Var
hans Dronning og Gemal. Hun straaled ved hans Side Fra stolte Kongestol
Saa mild og saa deilig Som Vaarens klare Sol.

Men han var vild og flygtig Som Kornmoed i Høst; Ustyrlig som Stormen,
Der hæver Nordhavs Bryst. Der var kun fattig Fred Mellem Dronning og
Drot, Thi Hagelskuur og Solens Smiil De enes ikke godt.

I Kongens Gaard der tjente da Det elskeligste Par; Den unge Strange
Nielsen Den ene af dem var; En kjæk og freidig Jyde Af den ædleste Rod;
For Dronningens Aasyn Som Kammersvend han stod.

Den Anden det var Stjernen I hendes Jomfruflok, Og det var Frøken Ellen
Med den guldblonde Lok; De Roser og de Lilier De blegned paa hendes
Vei, Hun deilig var som Dagen, – Men det vidste hun ei.

Hr. Strange var udsprunget Af den mægtigste Æt; Klart var hans Skjold,
hans Adel Uden Skygge eller Plet. Hun kjendte ei sin Fader, Og næppe
var hun fød, Saa blev der talt forblommet – Om hendes Moders Død.

Men hos den gamle Dronning Blev hun fostret som spæd; I Fruerbuur hun
lærte God Adels Skik og Sæd. Og da hun var saa deilig, Og da hun var
saa god, Saa blev hun valgt at sidde Ved den unge Dronnings Fod.

Det vared ikke længe Saa spired der frem Den lifligste Maiblomst Og
duftede for dem; Og alt som den yndig I deres Vaar fremgik, Paa den de
begge stirred, Og saa mødtes deres Blik.

Ung Strange vandrer eensom I Skov og i Lund, Han ændser ei at jage, Han
lokker ei sin Hund. Og Frøken Ellen sidder Og sømmer Silken blød; Mens
Haanden med Naalen Synker drømmende i Skjød.

Han viste hende Høviskhed, Hvor som han kunde bedst; Han holdt hende
Bøilen, Naar hun steg paa sin Hest. Ud fra de rige Lokker Da mildt to
Øine saae, Som Kornblomster smile Mellem guldgule Straae.

Saa fra et Smiil de naaede Til et Haandtryk i Løn; Og Jomfruen modstod
Ei Ungersvendens Bøn; Men hemmeligt de mødtes I slig Uskyldighed, At
Himlens rene Engle Maatte juble derved.

I Gurve Rosenhave, Paa Grønsværet stod En mægtig Kronhjort foldet Ved
Lindetræets Rod. Did iled de Begge I Nattens Skygge hen, Den Hjort blev
deres Løndoms Fortrolige og Ven.

Og Tegnet, som i Nattens Mulm De brugte, hvergang De nærmed sig
hinanden, Det var en simpel Sang En jævn lille Vise, Uskyldig og glad,
Som begge de to Hjerter, Der saa ofte den qvad:

„Hvor tindrer nu min Stjerne? Hvor dølger sig min Skat? Dig søger i det
Fjerne Min Sjæl ved Dag og Nat!” Og naar da Sangen toned. Den Hjort,
lidt mindre vild, Vendte de brede Ører Og lyttede til.

Tilsidst den blev saa taalig, At den sig klappe lod, Og naar sig Sangen
meldte, Ved Jomfruens Fod Den lagde sig i Græsset, Saa hun i lystigt
Mod Tidt hængte den om Halsen Sit kjæreste Klenod;

En Kjede med et Kors Med Frelserens Billed paa, Af gyldne Led og Plader
Og smykt med Stene blaae. Naar saa de maatte skilles, Hun med sin hvide
Haand Igen tog af dens Nakke Det dyrebare Baand.

De troede sig saa dulgte Som Duer i Klippespalt; Men Øren har en
Hofgaard Og Øine overalt; Og Intet er saa svært. Om man er nok saa
snild, At holde skjult for Verden Som tvende Hjerters Ild.

Dog Ingen dem forraadte, Ei ublid Fortræd For Foden Stød dem lagde
Eller skræmmed deres Fred. Man voved ikke Saadant, Thi han var stolt og
kjæk; Man nænned ikke heller At volde hende Skræk.

Hjem stævned da Kong Erik, I Hu var han saa gram; Ind drog han paa sit
Gurve, Og Ufred fulgte ham. Tilsøes for længe havde Han feidet paa
Holsters Land; Liig Odderen, ei han kunde Faae Halen op af Vand.

Han ændsed knap sin Dronning; Men til Bankett og Fest De useligste
Karle Han samlede til Gjæst. Hvad Slet der var at finde, Det sad
omkring hans Bord. Som Herren er, saa træde Og Svende i hans Spor.

En Dag han sad og ganted Med dem ved fuld Pokal, Da traadte ind med
Latter En Svend i Kongens Sal. Han meldte: „Herre Konge! Der staaer ved
Borgeled En Tiggertøs, som ønsker Med Dig at tales ved.

Hun loe kun, da jeg trued, For Pidsken ei hun løb, Og Hundene, jeg
pudsed, De blev bange og krøb!” Kong Erik lystig tømte Sit Bæger da
paastand: „Vi gad dog nok forfare, Om Os hun trodse kan!”

Med Fjerbarett paa Isse, Med klingert Sværd ved Lænd, Strunk spanked
gjennem Borggaard Han foran sine Mænd; Og udenfor ved Linden Paa en
Græsbænk de saae, Halv støttet paa sin Albue Den Tiggerpige laae.

Hun bar et pjaltet Skjørt kun, Nøgen var Fod og Arm; Stor Deilighed
omgav dog Hendes Ansigt og Barm. Og det eneste Smykke Hun havde, det
var Af Guld en lille Slange, Hun i venstre Øre bar.

Hun rolig blev siddende, Og lod de Fødder smaa Sig sagte kun bevæge I
grønne Græs og Straa. Om Halsen ringled Lokker Kulsorte som en Snog; To
afgrundsmørke Øine Paa Drotten hun opslog

En Gysen overfoer ham, Hans Lød blev saa bleeg, Som i en Ruus fortumlet
Tilbage lidt han veeg; Et Flammeblus saa atter Ham til Ansigtet steg,
Men ei en Lyd endnu Fra Læben sig sneg.

Da hvisked han: „hvad vil Du?” Man hørte knap hans Røst. Og heftigt
under Fløilet Sig hævede hans Bryst. Men med Hovedet lidt hældet Taus
til ham skotted hun Og smilede og spilled Med Fingren paa sin Mund.

„Hvad vil Du mig?” gjentog han Med stirrende Blik. Da reiste hun sig
langsomt Og vinked ham og gik Foran saa let og siirligt ind I tætte
Rosenlund; Han fulgte hende lydig Som en kjælen Skjødehund.

Hvad der de talte sammen, Fik intet Øre hørt; Men de prægtigste
Klædemon Hun snart saaes iført. Stærkt spraglede Farver Hun allermeest
var huld; Saa bar hun Sort og Guult og Rødt, Græsgrønt med Sølv og
Guld.

Hun Kjeder fik og Spanger Og sølvspændte Skoe, Kun ingen Ring i Øret, –
Hun blev sin Slange tro. I lange Lindegyde, Som fra Borgen monne gaae,
Hvor hist og her i Skyggen Hofsinders Huse laae;

I sidste Sted i Rækken, Som var saa siirligt bygt, Halv dulgt bag
Rosenhækken Og med Billeder smykt, Hun slumred meest om Dagen I sin
yndige Bo, – Til Slummer havde Natten Ei synderlig Ro.

Paa Jagt i grønne Skove, Ved Dands og ved Spil, Ved natlige Banketter,
Hvor Glæden ret var vild, Paa eensomme Vandring Langs Gurve-Søens
Blaae, Man Dorrit, som hun kaldtes, I Kongens Følge saae.

Naar paa melkehvide Hoppe, Let bygget som en Hind, Hun traved hos hans
Side I Skovens Tykning ind; Naar i friske Sommermorgen, I stille
Rosenlund De hvisked, Bryst mod Bryst Og sukked, Mund paa Mund;

Naar de seilede paa Søen, Naar under Nattens Slør Han listed sig
formummet Og svandt bag hendes Dør: I hende reent fortabt, Kun hende
ændsed han, – Forsvundet af hans Tanke Var Dronning, Folk og Land.

I Fruerbuur sad Dronningen, Mens Taaren lønlig randt; Med sine unge
Møer Hun væved og, hun spandt; Men intet Net hun knytted Saa stærkt og
saa snildt, Der kunde atter fange Hendes flygtige Vildt.

Saa gik en Høst og Vinter; Men da Kukkeren sang Igjen i Vaarens Løvsal,
Hvor Daadyret sprang, Da faldt ung Dorrits Øie Paa Hr. Strange engang,
Da bagom hendes Hauge Han vandred over Vang.

Heel tankefuld hun saae ham At søge ind i Lund Iført den grønne Kofte,
Med Horn og med Hund; Ømt blev da hendes Hjerte, Som havde det længe
blødt; Vel følte hun en Smerte, Men det smertede saa sødt.

Ham fulgte hendes Tanke, Ham fulgte hendes Fred, Og hvor hun siden
dvæled, Der dvælede hun med, Og lokked ham saa listigt Snart her og
snart der, – Ei mærked dog Kong Erik Den bedragelige Færd.

Thi, underligt at sige, Det lod, som hun var To: Paa samme Tid, hun sad
I sin yndige Bo Og skjemtede med Kongen, Har Mangen svoret paa, At hun
var seet i Lunden Efter Strange at gaae.

Men Junker Strange trodsed Hendes Deiligheds Magt, Hans stolte Blik
nedslynged Usigelig Foragt. Mat fra hans Hjertes Klippe Sank hendes
Øines Skud. Thi han var reen som Sneen Og trofast mod sin Brud.

Hendes Smiil og Sang og Dandsen Saa sommerfuglelet, Alt - Alt var
forgjæves, Og tilsidst blev hun træt. Hun var som den, der svømmer Med
stønnende Bryst Og af Brændingen kastes Igjen fra sikkre Kyst.

Foragtet Elskov vender Sig saare snart til Had. Tidt Læben bittert
rynkes, Hvor Smilet nylig sad. Sit Bytte Grumhed fanger Tidt udi
Listens Væv, – Naar Ulv gaaer ud paa Rov, Lusker bagefter Ræv.

Saa dulgte hun sin Pine, Saa dæmped hun sin Harm, En sikker Hævn hun
fostred I sin flammende Barm. Ak, hun behøved ikke At bruge megen List,
Hun snart var paa Sporet Og Byttet hende vist.

Som Ørnen let opdager To Duer i Klippespalt. Snart havde hun udspeidet
De Tvendes Løndom alt. Hun havde seet dem mødes Ved Lindetræets Rod,
Hvor fredelig og stille Den tamme Kronhjort stod.

Hun selv, med qvalfyldt Hjerte, I Nattens dybe Ro Jo havde hørt dem
synge, De Nattergale to: „Hver Nat er vor Sommer, Dens Blomster ere vi,
Naar Dagen den kommer, Er vor Sommer forbi!”

Det trykked Braaden dybere, Der pinte hendes Sind, Og snigende som en
Slange Hun treen til Kongen ind. Hvor tindred da de Øine, Hvor lokked
Læben sød! Hun som en kjælen Killing Gled hen paa hans Skjød.

Saa tog hun om hans Hage, Hun stirrede ham ind Saa smigerfuld i Øiet
Med Munden paa hans Kind, Og drypped Gift i Øret Ved sine lumske Ord; –
Flux fandt de Vei til Hjertet – Op rasende han foer.

Som afsindig han fraaded, Og hvid som en Væg Han greeb sig med Haanden
Om sit frodige Skjæg, Og mumlede sagte: „Ja, bort! ja, han maa bort!
Saa fare han ad Helved Paa den kronede Hjort.

Saa føre man Tøiten bort Fra Dronningens Buur Og evigt hende gjemme Bag
Laas og bag Muur!” Saa stønned han stakaandet Og tumlede som Ør. Da
listed Dorrit sagte Sig ud af Kamrets Dør. –

Den næste Dag man fritted, Man speided her og der, Men dem, som man
søgte, Dem fandt man ikke meer. Hr. Strange var forsvundet, Og Frøken
Ellen sad Ei meer i Fruerburet Og vævede i Lad.

Man gik omkring uhyggeligt, Man hvisked tyst i Vraa, Med ængstelige
Øine Man paa hinanden saae. Forsvundet var og Hjorten, Som græssed ved
Lindens Rod; Man rendte og begloede Den Plet, hvor før den stod.

Dog snart ei meer der spurgtes, Hvor de Tvende blev af Som Vindpust,
der hvisler Over daggammel Grav. Er Menneskernes Tanker: De dvæle kun
kort, Og skynde helst fra Smerten Og Rædselen sig bort.

Men Dronningen, den fromme, Den elskelige Viv, Hun glemte dem ikke, Hun
skjalv for deres Liv. Saa lod hun mig da stævne I sit Lønkammer ind;
Der sad hun sorgnedbøiet Med Haanden under Kind.

Jeg knæled ned og kyssed Paa Skjørtets Purpurflig. Da talte hun: „Hør
Folmer! Hvad jeg vil sige Dig! Du bære skal mit Lønbud Alt over Lund og
Sø, Du søge skal Hr. Strange Og den fattige Mø.

Jeg troer, dit Hjerte hader, Hvad der er grumt og slet; Jeg veed, at Du
er freidig Og lystig og let. Hvis Du mig nu kan bringe Min Smerte
Lægedom, Jeg naadig vil Dig skjenke, Hvad Du beder mig om!”

Hos mig bar altid Qvinden Den allerførste Priis; Og Dronningen, hun er
deilig Som Eva i Paradis! Jeg svoer: „Dem vil jeg søge, Og jeg skal
finde dem!” Og trykked atter Læben Paa Kjolens Purpurbræm.

Jeg mener, megen Talen Den baader ikke stort. Med Strængeleeg paa
Ryggen, Strax ud af Borgens Port Gav jeg mig da paa Vandring, Som tidt
jeg plejer van; Jeg gjæsted By og Bonde Og Borg og Riddersmand.

Hos Munkebrødre sorte, Hos hvide og hos graae, Ved fine Frueklostre Jeg
bankede paa; Men Ingen kunde sige Mig af det svundne Par, Fra hver en
Port mit Øre Jeg lige tomt udbar.

Ei vender jeg tilbage, Mit Ord jeg løse maa, Om saa til Verdens Ende
Min Fod skulde gaae. Om saa den ikke standsed, Før i min Grav jeg gik!”
Her taug den unge Sanger Med et spørgende Blik.

Men stum sad den Møller, Ei noget Svar der lød; Forlegen Anna stirred
Paa Humlen i sit Skjød. De Væven saae, men voved ei At gribe Traaden
fat, – Forlængst alt havde Hjort Sin mørke Krog forladt.

Nu alle var bortgangne, Nu alt omkring ham sov. I Møllen, medens Hjulet
Brusede høit i Skov, Han tænkte paa med Smerte, Hvad Sangeren fik
fortalt; Han vilde ei forraade, Hvor godt han vidste Alt.

Fra Klostret Morgenklokken Fjernt over Bugten klang; Da stod den unge
Sanger Alt rustet til sin Gang. Han lystigt kyssed Anna, Tog Mølleren i
Haand; Snart svandt bag Krat hans Pudel Og hans flagrende Baand.

======

                                 Gulitza

Gulitza.

——

Novemberstormen havde sig Til Borgleie lagt; Nu havde den faaet Bugt
Med Skovens sidste Pragt. Paa Høien stod ung Strange Og stirrede did
ned, Hvor hen i Sø sig strakte Det lange, smalle Fedd.

Der dvæled tidt hans Tanker; Thi Folmer Sangers Ord Ham havde tændt en
Stjerne Og ført paa Haabets Spor; Nu hos den gamle Qvinde, Som hused
hist bag Klint, Han vilde hente Nøglen Til sit Livs Labyrinth.
Gulitza maatte vide, - - Saa bares det ham for, - Til Løsning og til
Frelse Det kraftigste Ord. Saa steg han ned ad Skrænten, Fra Krattet, i
det Frie, Og vandred ud paa Fedd Ad lidt betraadte Sti.

I Skov snart Veien slynged sig, Og snart langs lave Strand. Den hæse
Maage svæved Henover dunkle Vand. Klar hængte Taagens Draabe Paa sorte
Tjørn og Green, Kun søvnigt leged Voven Med Strandens Tang og Steen.

Men fjernt, hvor Pynten slipper, En Røg steg mod Sky; Der øinede han
Hytten I Buskenes Ly. Af Steen og Mos var Væggen, Dens Tag af bleget
Tang; - Der standsed han og lytted Til den sælsomste Sang.Snart var det
en tungsindig, Forsørget Qvinderøst, Der ret vil aande Smerten Af et
fortvivlet Bryst. Snart lød det som en Jubel, Uhyggelig og stærk, Liig
Afgrundens Hilsen Paa Ondskabens Værk.

Han nærmede sig Hytten; Men udenfor han saae En stridhaaret Ulv Ved
Tærskelen at staae; Dog næppe fik den Øie Paa ham, saa foer den ind, -
Og strax i Døren viste sig Den vendiske Qvind.

Det rige Haar, liig Panden, Var bleget og hvidt; Om Kinderne og
Skuldren Det hængte vildt og stridt. Ud fra de sorte Øine Kun matte
Straaler skjød, Som i den hvidgraae Aske Fra en halvslukket Glød.I sine
brogede Pjalter Hun neied dybt mod Jord, Med Hænderne for Brystet Og
mæled disse Ord: „Jeg vidste af dit Komme, Før Du dit Hjem forlod; Jeg
saae Dig tidt i Drømme, Du faure, unge Blod!

Jeg kjender nok din Adel, Som har sig fjælet bag Den hvide Møllerkofte;
Jeg saae din Skjebnes Slag; Jeg veed, hvad Du vil spørge, Og jeg skal
give Svar! Kom, sæt Dig her paa Stenen, Ei bedre Stol jeg har.

Det Vredens Barn, jeg fødte, Blev ogsaa din Fordærv; At frelse Dig og
Dine Er vel mit sidste Hverv!” Forventningsfuld ung Strange Tog Plads
paa breden Steen; Selv hun paa Huk sig satte Med Skjørtet om sine
Been:„Jeg stammer fra en Høvding Hisset paa Lante Ryn!” - Stolt tindred
hendes Blikke Under de sorte Bryn, - „Er Dagen klar og skyfri, Fra
Eders Jomfruland Min Hjemstavns hvide Klipper Heel grant man Øine kan.

Min Fader var kun Fisker, Og da han var død, Sig satte paa vort Dørtræ
Baade Fattigdom og Nød. Men frisk og vild som Fuglen, Der flagrer over
Sø, Jeg voxte op og blev til Den deiligste Mø.

Med andre unge Piger Jeg legede ved Strand, Vi stred med Steen, vi
svømmed Omkap i salten Vand. Om Sommeren vi dandsed, Bandt Krandse og
sang; Vi knytted Net og Ruser Den Vinteraften lang.Min Moder da
fortalte Om Kamp og Fægterspil, Om hvordan det ved Fester Og ved Offere
gik til. Hun lærte mig i Løndom Heel mangen kraftig Kunst; - Saa leved
jeg og stolede Paa Gudernes Gunst.

Du mener vel, at Korset Staaer fast i Venders Land? Det rokker end som
Sivet, Der plantet er i Sand. Nei, hemmeligt, men kraftigt De gamle
Guders Hær End vogte vore Strande - Og Mørkets Gud især.

Dybt i den hvide Klippe, Hvor den hvælver sig huult, Hans pragtfulde
Tempel Ligger sikkert og skjult. End bringe der hans Præster Ham
natligt Offer frem; Om Dagen ere de Bønder, Og Ingen kjender dem.I
mørke Løvfalds-Nætter, Naar Stormen tuder ret, End slagtes Tyr og Orne
For en lykkelig Dræt. End dandses der i Vaaren Om de hellige Træ'r; Den
sorte Gud der bringes Hvert Aar en Jomfru skjær.

Hun være maa af fornem, Af ældgammel Æt, Og deilig af Skabning, Uden
Lyde eller Plet. Hun til hans Tempel føres, Som var det hendes Grav.
Man aldrig faaer at vide, Hvor hun er blevet af. -

Jeg laae ved Moders Side Og sov en Sommernat; Da vaagned jeg i Rædsel,
Da greb man mig fat. De stoppede min Mund, De dæmpede mit Skrig; Ud bar
de mig af Hytten, Indhyllet som et Lig.Jeg følte, jeg blev baaret
Gjennem Moser og Vang; Jeg hørte, Skovens Susen Over mit Hoved klang.
De bar mig op ad Fjeldet, Tungt aanded deres Bryst; Havet snart mig
hilste Med sin dundrende Røst.

Saa gik det ned ad Bakke, Som dybt i en Dal, Og Luften, jeg indaanded,
Blev saa underlig sval. Da endelig de standsed, Ned blev jeg sagte
lagt, Mit Slør blev bortrevet, Og jeg saae - hvilken Pragt!

Med Purpurtæpper tjeldet Var den hvælvede Hal; Og Gulvet sammenføiet Af
sleben Muslingskal. De røde Lamper dufted Som Rosens første Suk, Mens
Røgen op sig hvirvled Mod Loftets runde Glug.Paa Gyldenstykkes Hynder
Og Odderskind jeg laae; Men jeg var heel alene, Ei nogen Sjæl jeg saae;
Jeg øined ingen Døre I den runde Klippehal, Kun lige for mit Leie Sig
hvælved et Portal.

Forsigtig jeg mig listed Derhen, og stirred ned. Det var et Svælg, et
aabent, En Afgrund sort og bred; Jeg dybt dernede hørte - Mens
svimlende jeg stod - Hvor ind i Grotten bruste Den vilde Havets Flod.

Da lød en sagte Raslen, Forfærdet saae jeg om! Frem bag de Purpurtæpper
To Skikkelser der kom. Og det var tvende Qvinder, I Slør fra Top til
Taa. De toede mig, de salved mig, De klædte mig paa.I mine sorte Lokker
Blev snoet Corallen rød; Den søgrønne Silke Om mine Hofter flød; Om
Midien trende Gange Guldkjeden de vandt; De kyssed paa min Kjortel Og
neied og forsvandt.

Saa var jeg atter ene, Det gjøs i mit Blod. Et dækket Bord jeg øined,
Som under Lampen stod, Med Honningbrød i Skiver, Bestrøet med
Valmukorn; Og Viin, den røde, hvide, Blinked i gyldne Horn.

Med skjælvende Hænder Af Kagen lidt jeg brød; Den flammende Viinmost
Til mit Hjerte sig gjød. Da sluktes Lampens Lue, Og Intet meer jeg
saae. Jeg famled til mit Leie Og kasted mig derpaa.Ned i de bløde
Hynder Jeg trykkede min Kind, Og Bølgens Klang fra Dybet Mig snarligt
lulled ind. De yndigste Syner Omgjøglede min Barm, - Da blev jeg atter
vækket Af en favnende Arm.

Af glødende Læber Tillukket blev min Mund, - Da vaanded sig og sukked
Min Sjæl i Hjertets Grund! Jeg aned, det var ham Med det frygtelige
Navn, Jeg vidste, det var Guden, Der tog mig i Favn.

Tre Maaneder, tre Uger, Tre Dage saa hengik, Men aldrig noget Levende
At skue jeg fik. I Tempelet alene Og smykket som til Fest Om Natten kun
jeg modtog Den rædsomme Gjæst.Engang jeg laae og slumred I den bælmørke
Nat, Jeg vaagned op i Rædsel, Man atter greb mig fat. Man førte mig af
Klæderne, Og nøgen, som jeg var, Hen til den dybe Fjeldport Ved Dybet
de mig bar.

Der stemmede de op Den afskyeligste Sang, Frygteligt fra Klippernes
Hvælving det klang. I rædselfulde Jubel, Fra Portens skarpe Rand De
ubønhørligt styrted Mig i det sorte Vand.

Jeg sank i Bølgens Fraade, Men dukked atter op. Var det en Gud, mig
frelste? Usaaret blev min Krop. Jeg brugte uvilkaarligt Mine Arme, mine
Been, Og fik saa fat i Mørket Paa Klippens vaade Steen.Dybt drog jeg
efter Veiret; Men Hjertet end holdt Stand. Med Haand og Fod jeg stræbte
Gjennem bølgende Vand; Langs Grottens steile Vægge Jeg følte mig for,
-- Alt svandt i det Fjerne De Præsters vilde Chor.

Da kom jeg til en Krumning, Frem dæmred noget Lyst, Og atter vaagned
Haabet I mit sukkende Bryst. Vel bredere blev Svælget, Meer voldsom
Bølgens Vægt, Jeg kjæmpede dog modigt Og skjæmmed ei min Slægt.

Jeg naaede Grottens Munding I den beegsorte Nat, Jeg søgte hen til
Bredden, Hvor den var mindre brat. Der kravlede jeg opad Og satte mig i
Mag, Hvor Klippen over Søen Udskjød sig som et Tag.

Der sad jeg da i Mulmet Ved det brølende Hav, Til Daggudens Stjerne Sig
hæved af sin Grav. Da øined jeg en Fisker, Jeg vinked ham til Land; Han
tøved angst, og snart jeg saae, Det var en christen Mand.

Thi hellig Antons Billed Var skaaret i hans Stavn; Han korsed sig og
hilsed I den Herre Jesu Navn. Jeg gjengav ham hans Hilsen; Da tog han
mig ombord, Og hyllet i hans Kofte Med ham jeg hjemad foer.

Hans Qvinde gav mig Klæder, Og i hans stille Bo Mit Legem sanked
Kræfter Og mit Hjerte fik Ro. Da saa engang den Fisker Til Videslet
drog, Herhid i Baaden med sig Han venligt mig tog.

Her under disse Bøge Mit Fristed da jeg fik. De Fiskere, de Bønder Mig
gave Mad og Drik. Jeg læged deres Køer, Jeg signed deres Garn, Og her i
denne Hytte Jeg fødte Gudens Barn.”

Her reiste sig Gulitza Fra Tuen, hvor hun sad. I hendes Aasyn maled sig
Det grusomste Had. Stærkt blussed hendes Kinder, Hun rynked sine Bryn;
I Øiet funkled Ilden Saa skarp som et Lyn.

Den nøgne Arm hun strakte, Hun stamped med sin Fod Og knytted sine
Næver: „Hun er mit Kjød og Blod, Men Aanden er en Djævels! Den Qval Du
aner ei, Naar Moderen maa hade Sit Barn! Den kjender jeg!

Da hun, for tidlig moden, Sit Ledebaand forlod, Hun yppig blev, som
Ranken, Der fostrer Druens Blod. Hvor hun sit Øie fæsted I Hytte eller
Huus, Der vakte hun, som Druen, Vild Svimmel og Ruus.

Hun eier fra sit Udspring Den frygteligste Magt. Mig har hun forgjort
Og i skændig Trældom bragt; Jeg er ei meer min egen, O, Forsmædelse og
Skam! Her maa jeg stundom vandre I den fæleste Ham.

Hun deilig er som Dagen, Men, Nattens Gud har tændt Sine vildeste
Flammer I hendes Barm og vendt Fra Lyset og fra Himlen Vellystigt
hendes Hu, Og hvor hun blot sig viser Fremspirer Sorg og Gru.Hvor
hendes Magt sig dølger, Ei sagde mig min Kunst; Den maa, den skal
forsvinde, Som for Sol en Taagedunst; Du - Du kan hende trodse, Din
Haand og Hu er reen, End har Du aldrig syndet, Og Du elsker kun Een.

I Kongens Hjerte Rhitra Har tændt den vildeste Brand, Og hun er mere
Hersker I Borg og Land end han. Men aldrig skal hun mere Udpresse Suk
og Graad, Hvis mig Du nu vil høre Og lyde mit Raad.

I Møllen dvæl, til Du har hørt Den rette Time slaae; Til Kongens Borg
Du atter Da lønligt drage maa. Der gribe Du en Ugle St. Hansnat, og
tyst Lad skjære ud dens Hjerte Af det loddækte Bryst.Saa see Du til at
stande Ved hendes Seng en Stund, Naar Søvnens Gud har lukket Hendes
Øine og Mund; Læg Hjertet da, det røde, Tæt under hendes Barm, Hvor
Blodets Kilde syder Til Venstre vild og varm.

Tag hendes Haand, den høire, - Hun vaagner ei derved - Og tryk den mod
dit Hjerte, Bøi sagtelig Dig ned, Og spørg! - Da maa hun svare, Hun
tvunget er dertil; Hun maa Dig aabenbaare Alt, hvad Du vide vil.

Hun maa sig selv nedstyrte Fra Høiden, hun har naaet; Da blomstrer Fred
og Glæde Af den Sorg, hun har saaet. Saa fast hun maa sig hilde I sit
eget lumske Garn, At Du kan hende knuse, Mit usalige Barn!Hver Taare da
gjengjældes, Som hun fik udøst, Da hæves og min Trældom, Og Lænken
bliver løst, Som hidtil mig i Jammer Og Elendighed bandt!” Med
Strenghed mæled Strange: „Siig, Qvinde! er det sandt?”

Vildt slog sig da Gulitza Med Næven for sit Bryst, Et Skrig hun
udstødte Og vendte sig mod Øst: „Ved ham, der rider Hesten Saa
skinnende hvid, Jeg sværger - ja, ved Hende, Der er frugtbar og blid” -
-

„Hold inde!” raabte Strange, „Du veed, jeg ikke troer Paa dine falske
Guder, Ved hvem din Læbe svoer!” Som lynslagen, Qvinden Nedsegnede til
Jord, Hun vred sine Hænder, Og saa tog hun til Ord:„O, hjælp mig da Du
milde, Du rige Herre Christ! Dig vil jeg nu tilhøre, - Saa troer han
mig dog vist. Dit Kors det vil jeg bære Under et helligt Tag, Dit Navn
det vil jeg prise Ved Nat og ved Dag.

Ved Susaae hist der ligger Et Huus med Taarne paa, Dag og Nat derinde
De fromme Qvinder gaae; Der vil jeg ydmygt tjene, - Ved ham, som
hersker der, Jeg sværger Dig, at Sandhed Min Mund beretted her!”

„Velan”, gjensvared Strange, „Jeg vil vove, Dig at troe. Guds Engle Dig
ledsage Til Hjertefred og Ro! Gud signe din Beslutning! Gak trøstig did
og bring Til Klostrets fromme Moder Kun denne lille Ring.Hun venligt
vil modtage Dig og mit Vennepant; Hun hjælper Dig at løse Hver Lænke,
som Dig bandt. Der skal Du Dig afføre Det Vanhelliges Dragt, Og ydmygt
søge Frelsen, Hvor Frelsens Skat er lagt!”

Med taarefyldte Øine Gulitza Haaret slog Tilbage fra sin Pande Og hans
Haand til Læben drog. Taus stod hun der ved Hytten Og tankefuld saae
Den ranke Junker langsomt Op af Skovskrænten gaae. -

De Dage blev nu korte Og Natten blev saa lang; Midvinterens Storme
Deres vilde Jubel sang. De graasorte Skyer Af Havet vælted op, Og Sneen
fyldte Vei og Sti Og laae paa Bøgens Top.

Snart Isens klare Lænke Det store Vandhjul bandt. Ung Annas Sind kun
Hvile I sine Drømme fandt. Hr. Strange, utaalmodig, Fra Stuens lune
Vraa Lod sine Tankers Række Saa vide Veie gaae.

======

Naar Bækken risler lystigt Og Skoven den er grøn, Naar Duen bygger Rede
Og kurrer i Løn; Naar blaae Violer vaagne Og Kukkeren gjør Larm, Da
vækkes ogsaa Haabet I mangen sorgfuld Barm.

Da stiger op i Stammen Den luttrende Saft, De sittrende Qviste
Fornemmer Vaarens Kraft, Og fløielsbløde Blade, Smaragdklare Skud Af
glindsende, springende Hylstre foldes ud.

Den venlige Vaarluft Fik og gjort Anna blød; Rask rulled hun sit Sytøi
Tilsammen paa sit Skjød. Sit Solklæde tog hun Af Skabet hist paa Væg,
Og fyldte saa en Haandkurv Med Brød og med Æg.

En Huulvei sig krummer Fra Skoven ned mod Strand, Forbi Vildbanegaard
Langs det sqvulpende Vand. Der vandrede nu Pigen Saa tankefuld i Sind;
Saa steg hun op ad Skrænten, I St. Antons Kloster ind.

Den gamle Portner gav hun Den Skjenk, som hun bar. Ind traadte hun i
Kirken, Hvor Solen straaled klar. Dybt for det Allerhelligste Hun neied
sig mod Jord Og korsed sig og nærmed sig Til Munkenes Chor.

Ned faldt hun paa sit Ansigt Og inderligt hun bad Saa knæled hun ved
Stolen, Hvor Broderen sad. Hun bøied sig mod Gitteret Undseelig og lod
Sin Sorg gaae til et Hjerte, Som Sorgen forstod.

Men hvad de Tvende taled, Det hørte kun Den, Hvis Villie sparer Myggen
Og veirer Verdner hen. Da Pigen saa sig reiste, Der perled Taarer frem;
Sød Veemod og Fortrøstning Sig speiled i dem.

„Jeg Jørgen skal tilgive!” Det hvisked i hendes Bryst, Mens atter hjem
hun vandred Langs den solvarme Kyst. „Men ham til Mand at tage, Det
blev mig ei paalagt,” – Her nikked hun lidt trodsigt – „Jeg ta'r mig
vel iagt!”

„At glemme Ham, den Anden, Mig falder ikke svært. Mit Sind ei kan
begjære Hvad en Bedre er kjært. Ak, hvor det dog er sælsomt! For mig er
Alt forbi!” Saa sukked hun og vendte Sit Fjed til Skræntens Sti.

Den Vaardag var saa lummer, Og Pigen var saa træt. Heel mødig steg hun
over Paa Skovstentens Bræt; Og da hun under Skyggen I Eensomheden stod,
I Græsset mat hun segned Ved Bøgetræets Rod.

Smaablomsterne de vugged I Vaarvinden blid. De klare lyse Grene Vinked
Slummeren hid. Den kom da ogsaa listende Paa hendes Øielaag; Bagefter
fulgte Drømmens Forvirrede Tog.

Først saae hun Rhitra dandse Saa deilig, men saa vild; Fra hendes Øine
lyned Den fortærende Ild; Og Jørgen hende fulgte I Skovens Mørke ind;
Der stod de Bryst mod Bryst Og Kind lagt til Kind.

Da sank i hendes Hjerte Paany det hvasse Sting, Da løb hun forvildet
Paa en Hede omkring. Der mødtes hun med Hjort, Men han ændsed hende ei;
Sidst kom dog Folmer Sanger Og viste hende Vei.

Dernæst hun sad i Møllen, Men Skinsygens Harm Den voxte som en Malurt
Ud af hendes Barm; Den døved hendes Sandser, Den skyggede saa tæt, At
ei hun øined Jørgen, Der vanked bleg, forgrædt.

Brat hende Drømmen førte Igjen til grønne Skov. Hun syntes – som det
var – At hun laae der og sov. Men mellem Lundens Stammer Sig væltede
frem Et Hav af klare Skyer Og tilslørede dem.

Med Eet sig Skyerne skilte Og glimrende blev Alt; I den aflange, klare,
Dybt himmelblaae Spalt Den høie Naadens Dronning, Den rene Jomfru
staaer, Paa Armen har hun Sønnen Og Stjerner om sit Haar.

Der straaled ud om hende En unævnelig Glands, Af tusind Englehoveder En
fyldig Rosenkrands; Hun fæstede paa Pigen, Der slumrede paa Jord,
Veemodig disse Øine, Hvor Velsignelsen boer.

Hun løftede sin høire Ømt advarende Haand, Og talede til Pigens
Tvivlomspændte Aand: „Du mener at tilgive? Du gjør det ikke heelt!
Forladelsen Du deler, Som dit Hjerte Du fik deelt!

Tilgiv ham heelt! Sin Brøde Har han angret og fortrudt, Med ærlig,
kraftig Villie Jo Syndens Lænker brudt. Jeg bad for mangen Synder Og
førte ham paa Vei, – Siig, Anna! vil Du være Nu mere streng end jeg?”

Hun taug. Men tusind Stemmer Langt inde fra Paradis Sang til den
hellige Jomfru's, Den rene Moders Priis. Bort svandt den rige Glorie,
Og Englechorets Lov Forstummed, og Anna vaagned I den lysegrønne Skov.

Med heftig Hjertebanken, Bevæget, men dog glad Til Bøgens Rod hun læned
sig Og eftertænksom sad. Sit blonde Hoved lagde hun Til Siden lidt, og
saae I Veiret, som naar Duen Speider i Himlens Blaae:

„Det var de samme Ord jo, Som Munken fik mig sagt, Det var den ædle
Sæd, Han i mit Sind fik lagt; Men Hun, den Høitvelsignede, Liig Solens
hulde Magt, Til Liv og til Blomstring Det døde Frø har bragt.”

Op sprang hun fra Græsset, Tog Kurven paa sin Arm; Let løb hun henad
Stien Saa blussende varm; Og da hun saae sin Fader, Hun sank i hans
Favn, Og hviskede undseelig Hiint dyrebare Navn.

Glad trykked hende Mølleren Til Faderhjertet tæt, Tog hende under Hagen
Og hvisked: „Det var Ret!” Da straaled hendes Øie, Som før saa tidt var
vaadt, Og saa blev Jørgen hentet, Og saa var Alting godt. –

Den Møller var snart paafærde; Han sendte Budskab hen Til alle gode
Grander, Til Frænde og til Ven, I Roholt og i Faxø, I Axelhoved Sogn.
Da kom der hid til Møllen Heel mangen pyntet Vogn.

Alt efter bedste Evne De bragte Føring strax Af Æg og Melk og Smør og
Høns Og andre gode Slags. I Stue, Lo og Lade Blev dækket Bord ved Bord,
Og Væggene behængte Med Grønt og Blomstersnor.

De lattermilde Piger Smykked den væne Brud, Stolt blev hun udstafferet
Med røde Silkeskrud. Det blonde Haar opstrøget, Strunk sad hun paa sin
Stol Med Baand og Nakkestykke Og skinned som en Sol.

Hun løftet blev i Vognen, Rask Skaren foer afsted Til Kirken over Mark
og Eng: Igjennem Lund og Led. Foran, bagefter fulgte I broget Række
lang Tilhest de unge Karle Med Pidskeknald og Sang.

Blandt dem reed ogsaa Strange, Og da de saa kom hjem, Og Folket vel var
bænket Og Skafferne bar frem De store Suppeskaaler, Det høie Sulefad,
Da gik han om og skjenked; Dem Øl til deres Mad.

For Enden af Brudebordet De Spillemænd fremgik, Med Trommer og med
Piber De gjorde skjøn Musik. De Stoddere sig flokked Om Møllerens glade
Huus, De bleve alle qvægede Af Fad og af Kruus.

Da Dugen var borttaget, Endnu ved høilys Dag Rask traadte udi Dandsen
Det hele Bryllups-Lag. Der dandsede først Strange Med den blomstrende
Viv, Eia, hvor slog han sirligt Sin Arm om hendes Liv!

Det vared dog ei længe, Saa blev han klappet ud, Thi Alle vilde dandse
Med den vakkre, unge Brud. Hun gik fra Haand til Haand; Mens veemodig i
Sind Ung Strange sad paa Bænken Under den grønne Lind.

Da lød et Raab: „I Løkken Et prægtigt Dyr der staaer Og græsser i den
unge Rug!” Da stimled ud af Gaard En Mængde for at see det; Men
Mølleren raabte: „Hjort! Spring ud, min Søn! til Dyret, Og see at faae
det bort!”

Som vakt af dybe Drømme Ved Møllerens Ord, Sprang Strange op fra Bænken
Og ud i Marken foer. Han dem tilbage vinked. Som vilde følge med, Og
ene gjennem Skoven Til Løkken løb han ned.

I grønne Rug der græssed Det stolte Dyr i Ro, Det bøiede sin Nakke Med
lodne Spidser to; Sin ranke Hals det reiste, Det spored og blev vaer, –
Halv skjult i sin Manke den En gylden Kjede bar.

Forsigtig standsed Strange Som en erfaren Mand; I Brystet hamred
Hjertet, Han næppe aande kan. Det er hans Lykkes Vidne! Det er hans
gamle Ven! Det er hans lette Ganger, Han kjender den igjen!

Han nærmede sig Agren Med vaersomme Skridt; Han fløitede den Vise, Som
den hørte saa tidt; Da vendte den sit Hoved, Den gik og den stod. Saa
vexlede den atter, – Og Strange fatted Mod.

Sin Sang han atter fløited, Og med lydløse Fjed Han under Vinden sneg
sig Langs Buskene ned. Da øinede ham Hjorten Saa nær - og med et Sæt
Forsvandt den for hans Blik, Hvor Krattet var tæt.

Men Junkeren bagefter I den løvrige Skov! Det var ham, som hans Lykke
Var bundet til dens Klov. Han som en kyndig Jæger Forfulgte snildt dens
Spor; Snart Begge var forsvundne, Hvor Eensomheden boer.

======

                               Skovbroderen

Skovbroderen.

——

Den korte, lyse Mainat Over Skovens dunkle Træ'r Var draget hen saa
sagte, Og i dæmrende Skjær End tindred Morgenstjernen, Mens høit i
Luften hang Den usynlige Lærke Som en Klokke, og klang.

I Skoven var der stille, Kun, som i Børneleeg, Den fjerne Kukker
lokkede For Solen, som steg. Men lidt efter lidt Kom der flere Stemmer
til, Og Dagmoer blev hilset Med det fulde Orgelspil.

Paa Hældet af en Bakke Den ædle Junker laae. Med taarefyldte Øine
Smaablomsterne paa ham saae Stærkt drog han efter Veiret, Med Ryggen
mod en Rod; Ild sittred i hans Pande, Og mødig var hans Fod.

Den halve Nat han havde fulgt Hjorten paa dens Flugt; Tilsidst da Skov
og Mørke Sig havde om dem lukt, Han havde sluppet Sporet, Og langt fra
By og Huus Han segnet var i Lyngen, Fortumlet som af en Ruus.

Det var den Feberhede, Som brænder i vort Blod, Naar paa Liv og Død vi
kjæmpe, Og Lykken er imod. I dugfulde Lyngbusk Han kjølede sin Kind; Da
klang en Bedeklokke Huldt gjennem Skoven ind.

Han folded sine Hænder, Han bøied sine Knæe, Han lagde ydmygt Panden
Mod det skyggende Træ. Heel trøstet han sig reiste, Og fulgte Klokkens
Klang; Gjennem Skovbakkens Buske Han baned sig en Gang.

Dernede i Dalen, Hvor der løber en Sti, Hvor der risler en Kilde Og
skynder sig forbi, En Skovbroders Hytte, Med spidse Tag af Straa, I Ly
af et vidtgrenet Egetræ der laae.

Over Hytten hængte Klokken I den knudrede Green; Om det buede Vindve Og
paa Murens røde Steen Sig Vedbend havde flettet Til et yppigt Bladelag;
Paa Pinde under Tagskjæg Sad Duer ved deres Slag.

Et Billed af vor Frue Var naglet i Træets Bark, Ved Siden af et
Seilskib – Var det vel Noahs Ark? Ved Roden paa en Mosbænk Den
Skovbroder sad Med foldede Hænder, Og det lod, som han bad.

Hvidt var hans Haar om Nakken, Men Alder og Natur Hans Isse havde raget
En anseelig Tonsur. Men var end Panden skaldet, Han lige stolt den bar,
– Det kunde han! – thi smykket Den var med ædle Ar.

Om brede Skuldre lagde sig Den brune Kuttes Læg; Ned over Brystet
naaede Hans sneehvide Skjæg. Dybt under Brynets Buer To hvasse Øine
laae – Ei! hvilken mægtig Reisning, Hvis op han vilde staae!

En gammel Eg han ligned, Som Kampestenen fast, Med løvrige Grene Og
knudret Knort og Knast, Der eensom staaer paa Sletten, For hver en
Storm et Rov, Den sidste ædle Levning Af en stormægtig Skov.

Paa Stien traadte Strange Og henad Planken raae, Som over Kildens Rende
Mellem Glemmigeier laae. Det var ham som en Indgang Til et forjættet
Land. Da løftede sit Hoved Den ærværdige Mand.

Sit faste Blik han rolig Paa Ungersvenden slog, Og fulgte ham
opmærksomt Ved hvert et Skridt, han tog. Saa reiste han sig langsomt Op
fra sin Hvileplads, Og spurgte med en kraftig, Dybt dundrende Bas:

„Velkommen Gut! og hvem er Du?” Hr. Strange stille stod, Hans Øie
maalte Kjæmpen Fra Isse og til Fod. „Jeg hedder Strange Nielsen Mig
skjæmmer ei mit Navn!” Da aabned ham den Gamle Paa eengang sin Favn.

Han trykked ham til Hjertet, Saa Ungersvenden nær I det kraftige
Favntag Havde mistet sit Veir. „Det Aasyn før jeg skued, End mindes jeg
det grant, Men det er længe siden, Gud bedre det saasandt!

Min Ven var han, Niels Strangesøn Til Ørum og Hyllerslev; Os skilte
Døden tidligt, Men Mindet hos mig blev. Jeg hedder Peder Skjægge, Til
Jernskjæg blev det vendt; De vendiske Hunde Det Navn ret godt har
kjendt.

Men see! din Fader var jo En Herre stolt og bold, Han eied baade Gods
og Guld Og berømmeligt Skjold; Hvi kommer da som Stakarl, Foruden Sværd
og Hest I fattig Møllerkofte Min adelige Gjæst?”

Da raabte Junker Strange, Som der han for ham stod: „For Gud! nu maa
jeg prise Min Lykkes Stjerne god! Er I Peder Jernskjæg, Den drabelige
Mand? Ei nogen bedre fandtes Til Raad og Hjælp end han!”

Saa meldte han, hvorlunde Han for Kongen var beført; Saa meldte han om
Rhitra, Hvad han selv havde hørt; End meldte han om Hjorten Og sit
frygtelige Ridt, Om hvad hans Hjerte frygted, En Anden havde lidt.

Men da han nævned Ellen, Høit blussende og varm Steeg Rødmen op paa
Kinden Fra hans trofaste Barm Ved dette Navn Hr. Peder Sig slog for sit
Bryst, Han greb hans Haand og sagde Med dybt bevæget Røst:

„Du kjender denne Frøken? Jeg seer og aner Alt! Det knuger haardt mit
Hjerte. Hvad Du mig har fortalt Om Konge og om Dronning, Om Ellen – Nu
velan!” – Her svoer han en Eed, – „Jeg taer fat, som jeg kan!

Dit Aasyn og Din Stemme Og Alt, hvad Du har sagt, For Øiet har
fremmanet, Hvad til Glemsel længst var lagt. Du skal min Tanke høre, Og
mine Syner see, Og hvad saa Tiden fordrer Af os Begge, – det skee!

Men først Du tage Føde, Og dernæst tage Ro; Du er saa bleg om Næbet Og
staaer slet paa dine To!” Saa førte han ham ind I det fredelige Huus Og
satte for ham Ost og Brød Og Vand i et Kruus.

Heel hyggelig var Cellen Med Bord og med Stol, Ind paa det lave Leie
Straaled den unge Sol. Paa Væggen hængte Skjæggers Skjold Som i et
Krigertelt, Med sneehvide Ibskal I det søblaae Felt.

I Vindvet stode Urter Og duftede sødt; Paa Krusemynten gynged En Dompap
sig blødt. En Hjelm der laae i Krogen, Og den stribede Kat Sig Leie
havde redet I den hamrede Hat.

Paa Straasækken kasted sig Ung Strange da paastand; Ham Søvnen hurtigt
førte Til Drømmenes Land, Hvor venlige Alfer Fløi ud og fløi ind, Og
styrkede hans Hjerte Og muntrede hans Sind.

Men ude paa Bænken Under skyggefulde Træ Den Gamle sad alene Med
Haanden paa sit Knæ; Han ordned sine Minders Vildtslyngede Gang, Mens
Kildespringet risled Og Droslerne sang.

=======

                           Hr. Peder Jernskjæg

Hr. Peder Jernskjæg.

——

Den Eftermiddags Luft Var saa lummer og saa heed; Den lune Varme sank
Mellem Træerne ned; Graasløret var Himlen, Der rørtes ei et Blad; Som i
Forventning, stille De Smaafugle sad.

Stærkt dufted Gjedebladet Og med enkelte Qvæk Lod Frøerne sig høre,
Mens overgiven kjæk De Myggesværme dandsed, Og med vaersomme Skridt I
Krat sig Ræven listed Og vendte sig tidt.
Paa Bænken hos den Gamle, Støttet mod Egens Bul, Nyfødt og qvik sad
Strange Og saae forventningsfuld Paa Oldingens Øine Og lytted til hans
Røst, Mens Talen bold fremvælded Af hans mægtige Bryst:

„En taarnet Borg der ligger Paa den nordlige Kyst; Vildt Havets Bølger
bryde Mod Klintens nøgne Bryst. Af Skov man Øiner Intet, Men desto mere
Sand; Der blev jeg født og baaren Og gjort til en Mand.

Det Første, som jeg lærte, Var at svømme som en Fisk, At roe med tvende
Aarer Og i Kulingen frisk At stille mine Seil I den rigtige Skik, At
passe Gjøs og Skjøde Og styre paa en Prik.Det Første, som min Fader Mig
gav, det var et Sværd. Han sagde: „Brug dit Værge Kun udi ærlig Færd!
Men hug da ogsaa til Uden Lempe, saa brav, At Himmel og Helved Kan
gjenlyde deraf.”

Han sagde: „Vil Du kjæmpe Som en rigtig Dannemand, Som Ulven, den
glubske, Du dristigt gribe an. Og skal en Strid udfægtes Imellem To og
To, Forsvar Dig uforfærdet Som Mosens vilde So;

Men hvis ud af en Træfning Tilbage Du vil, Saa lær af røden Ræv, Thi
han er snu og snild; Dog aldrig maa Du vende Din Fiende Ryggen, før Du
veed, Du kan ham møde Gjennem en anden Dør.Ei Gjækkes Spot Dig røre,
Men taal ei nogen Skam; Betroe Dig ei til Manden, Før Du har prøvet
ham; Stol ei paa Konge-Løfter, Før Du kan see din Løn; Troe ei paa
Qvinde-Øine, - Det duer ei, min Søn!”

Da saa min Fader døde, Blev jeg rigtigt kastet om Fra Frænde og til
Frænde; Men hvorhen jeg saa kom, Min Legeplads var Søen, Og Faren var
min Ven, Og vi blev Følgesvende Og skiltes ei igjen.

Kong Volmer kunde virke Den allerfineste Væv, Skarpøiet som en Glente
Og snu som en Ræv. Han brugte stærke Arme, Saa hyred han da min, Til
Høvidsmand han gjorde mig Alt paa den salte Rhin.Hos Vender og hos
Holster, I Øst og i Vest Tidt kom jeg med min Skude Som ubuden Gjæst;
Og Lykkens Bør mig føied, Paa Kyst og i Havn De deres Glutter aved Med
Jernskjæggens Navn.

Til Gulland selv jeg førte Hans Folk og Skib dengang, Da Visbys Mure
revned Og Portene sprang, Da Kræmmerne til Løsning Deres Kander og Stob
For Dankongens Fødder Maatte lægge i Hob

Med de vendiske Hunde Jeg stadigt holdt Kuur. Saadan med trende Skibe
Engang jeg laae paa Luur Paa Kysten ved Vismar Med et Par hundred Mand;
Da lod jeg mig en Morgen I Jollen roe til Land.Med mig var da Jens Due,
En smuk og lystig Fyr. Jeg vilde see min Leilighed, Han søgte Eventyr;
Og dem fik vi da nok af, Thi knap var vi paa Strand, En stadselig
Godmorgen De bragte os paastand.

Vel mine fire Gutter, Jens Due og saa jeg Slog fra os, som vi kunde, Og
lysned paa vor Vei; Men de var os for Mange; Sex magte ikke stort Mod
en tre, fire Snese, - Den Regning let er gjort.

Tre faldt af mine Svende, Een sprang i Jollen ned; Os andre To paa
Slæbetoug Til By de trak afsted. Os begge der de kasted I et
nederdrægtigt Hul, Der laae vi flere Dage Og døied Sult og Kuld.Jeg bad
til vor Frue Og til Sancte Crispin, Jeg loved mig det hellige Blod i
Schwerin; For Faste sørged Slutteren, Det var hans mindste Kunst, - Men
al min Bøn og Faste Var platud omsonst.

Men Junker Jens Due Han vidste bedre Raad; Han tænkte saa, her hjælper
Hverken Bøn eller Graad. Han stoled paa sit Melkebrøds- Ansigt, den
Hvalp! Han byggede paa Qvinder, Og den Gang det hjalp.

Han saae paa Fogdens Datter, Hun var en Vare let; Han sagde: „Jeg nu
reder Os ud af dette Net!” Naar saa hun rakte Føden os, Ind ad den
snevre Glug, Han stod der, og hun saae, Hvor han var ung og smuk.Saa
hvisked han til hende, Mens smidskende han saae I hendes brune Øine Og
hun i hans blaae. At Saadant nu kan virke Og som en Trolddom slaae, Er
Noget, som jeg aldrig I mit Hoved kunde faae!

Det var en evig Hvisken Mellem hende og ham; Men Intet jeg begreb,
Skjøndt jeg Følgerne fornam. Vorherre selv maa vide, Hvordan han bar
sig ad; Thi Lænkerne blev løste Og vi fik bedre Mad.

Ja, stundom selv hun aabned Vort jernbeslagne Buur, Og Jens fik Lov at
tage I friske Luft en Tuur. Da tænkte jeg, som billigt, Nu render han
sin Vei; Den, som betaler Gildet, Det bliver nok mig.Men nei! En Aften
kom hun Med Suk og sagte Graad Og hvisked: „Kom! Ved Stranden Der
ligger nu en Baad, Som jeg har Eder maget, Jens Due! kom, afsted!” Da
sagde han: „Nei, stop lidt! Min Staldbroder med!”

Jeg traadte ud paa Gangen Og lod de andre To Med megen Suk og Kyssen
Tage Afsked i Ro. Der blev da givet Løfter Og der blev taget Eed!
Tilsidst jeg maatte nødes At forstyrre deres Fred.

Jeg tog min unge Due Og slængte som en Sæk Ham over mine Skuldre Og gik
fra Fængslet væk; Og som jeg ned ad Gaden gik, Saa brugte jeg Mund, Jeg
bandede paa Vendisk Den drukne Fyldehund;At jeg ham maatte slæbe! - Og
saa bar jeg ham ned, Hvor Jollen var mig anviist Ved den skummende
Bred. Ud sprang vi saa Begge Og tog paa Aaren fat, Og haled af alle
Kræfter Ud i den sorte Nat.

Saa gik det hele Natten; Da det gryede ad Dag, Jeg maatte roe alene,
Thi Duen var for svag. Til Toninger og Mærker Jeg kjendte meer, end
han. Ved Solfald da vi stege Paa Fakkebjerg i Land.

Til Sjælland kom vi atter; Der blev jeg dog kun kort. Jeg kunde ikke
rigtigt Fordøie denne Tort. Saa rustede jeg Skibe, Saa samlede jeg
Mænd, Saa bragte jeg de Vender En Tak for Sidst igjen.De Dage svandt
saa hurtigt, De bleve til Aar, Lidt efter lidt sig stænked En Sneeflok
i mit Haar. Men Verdens Færd ei kunde Forstyrre Sindets Ro; Og endnu er
jeg stærk Som en Bjørn, maa Du troe.

Den Tid Kong Wolmer døde, Og Datteren tog fat Saa kjæk som en Løvinde
Og snedig som en Kat, Da havde jeg mig vundet Baade Hæder, Gods og
Guld, Og Fru Margrethe var mig Heel naadig og huld.

Hun sagde: „See, Hr. Peder! I er mægtig nok og rig, Men at I er alene,
Ei længer sømmer sig. Ei bør med Jer udslukkes Den adelige æt! Jeg har
Jer valgt en Hustru, Som vil passe Jer ret.Det er Frøken Marri Skave.
Hun er af fornem Slægt, Hun har et yndigt Aasyn Og Kister, som har
Vægt. Hun kommer nu fra Skaane, Fra Hr. Jens Dues Gaard, Hvor frændeløs
hun hidtil Har tilbragt sin Vaar!”

Hvad skulde jeg vel gjøre? Naar Dronninger de vil, Saa er der ikke
Noget At sige dertil. Jeg lang Betænkning hader, Jeg handler helst i
Fart, Og saa var snart det Hele Baade klappet og klart.

Jeg saae den unge Pige da Paa Dronningens Ord; Fast tyktes hun mig for
lille, Da jeg selv er saa stor. Hun var saa let som Edderduun, Saa
smidig som en Vaand, Jeg kunde hende baaret Som et Barn paa min HaandOg
deilig eller ikke - Det var mig lige kjært. Jeg gjorde, som min
Dronning Havde budt og begjært. Jeg beilede og fik et Ja, Dertil en
gylden Ring; - Det Hele gik saa let og glat, Som det var Ingenting.

Fra Skaane var hun kommet, Og knap otte Dage svandt, Saa havde Kirken
signet alt Den Pagt, som os bandt. Med Fryd og megen Gammen Til min
Stammeborg vi foer, Og satte, som man siger, Fod under eget Bord.

Som ret og rigtig Qvinde Sig egner og anstaaer, Var hun sirlig og
høvisk Og venlig som en Vaar. Heel ydmyg og beskeden Hun modtog og hun
gav; I Fadebuur og Stegers Var hun ogsaa flink og brav.Ja, Alles Øine
smiled, Hvorhen hun saa kom, Thi ret som Solen var hun Velgjørende og
from, Ved hendes Dør tog Sæde Af Stoddere en Flok; Og jeg lod hende
give, Thi vi havde jo Nok.

Ei Tidskort vi mangled; Mangen Nabo kom til Gjæst, Mangen Leger og
Gjøgler Med sin Karre og sin Hest. Hun sang til Luthens Strænge Og slog
i Tavl saa qvik, Og pyntelig og ærbar Med mig til Messe gik.

Men længe stod det ikke saa - En Maaned eller to - Jeg kunde ikke døie
At ligge der i Ro. Eiheller Fru Margrethe Lod mig længe sidde fri; -
Hun havde jo saa Meget At tage Hænder i.Saa spændte jeg mit Harnisk Og
gjorded Sværd og Dolk, Fik Skuderne fra Beding Og hyrede mig Folk Jeg
følte atter Bølgen, Hvor under mig den sprang, Jeg hørte Vindens
Fløiten Og Stormfuglens Sang.

Jeg heised mine Seil Og stod fra Havn til Havn, Hvor Dronningen mig
sendte; Jeg prented hendes Navn I mangen stridig Pande, Som havde det
forgjæt, Og gjorde, liig en Fisker, Mangen dyrebar Dræt.

Syv Gange havde Maanen Sin blege Fakkel tændt, Det led vel henad
Vinter, Da var mit Arbeid endt. Jeg styred ind i Havnen Ved Ørethings
Borg Til Dronningen; og her først Begyndte min Sorg.Saasnart jeg fik
sat Foden Paa tørre Grund igjen, Min Fred og min Freidighed Var reent
som veiret hen. Min Himmel blev saa lummer, Og Skyer vælted op Som de,
der nu sig leire Her over Skovens Top.

Man nævnte knap min Hustru, Og da med Lempe kun, Som ei de kunde gjenne
Et Smiil fra deres Mund; Alvorligt, som af Medynk, Halv paa Skulderen
man drog, Selv Dronningen taug stille, - Og jeg blev lige klog.

Man meldte mig forsigtigt, Som var det en Sorg, At unge Fru Marri Nys
paa min fjerne Borg Mig havde født en Datter, - At det var kun som saa
Med Moderen, og at endnu Inden Kirke hun laae.Og Alt, hvad de fortalte,
Var stillet op med Kunst; Og Alt var som indhyllet I en giftig, dunkel
Dunst, Der knugede mit Hjerte, Forvirrede mit Sind, Saa jeg tilsidst ei
vidste Hverken ud eller ind.

Jeg gik i denne Taage Forvildet om; men snart Fru Ida Grubbes Tunge Mig
gjorde Alting klart. Ret som en vindtør Jolle Med sprukket Bord og
Bræt, Den Frues runkne Hjerte Ei kunde holde tæt.

Hun bød mig til sit Kammer, Hun bad mig sidde ned; Hun dreied sine Øine
Af sær Medlidenhed. Med alle Sorgens Fagter, Med Taarer og med Suk Hun
lod mig klarligt vide, Hvor Taalmodighed er smuk.Som den bedste Munk
hun præked Om et forsonligt Sind; Om Pligt, om Synd, om Øre Hun vævede
sit Spind. Sidst kom da om Fru Marri Den Hemmelighed ud: Hun var Jens
Dues Slegfred, Kort før hun blev min Brud.

Jens Dues Ord og Miner, Naar der om mig blev talt, I Fruens kloge
Mening, Havde bekræftet Alt. Og da jeg rynked Panden Og stammed
Tvivlens Ord, Saa blev hun rød i Kammen Og arrig hun svoer:

„At i en Kjede Marri bar Et Kors med Stene blaae, Hvori, heel sirligt
flettet, En kulsort Haarlok laae. Jens Dues Haar, som Ravnefjer, Var
glindsende og blødt, Som Rævens Bælg mit Hoved Stridhaaret var og
rødt.Saa fik min Viv sin Skjændsel Skjult med en Brudekrands. Og Ungen
hist i Vuggen Var ikke min, men hans. Hun meldte mig det Hele, Hun
fandt det ikke ret, At Qvisten, den uægte, Indpodedes min Æt!” - -

- Hvis før jeg var for selvklog, Saa blev jeg nu en Nar; Var før jeg
for koldsindig, Nu rasende jeg var. Jeg slog i Bord, saa Glas og Stads
I Kammeret fløi rundt, Jeg skreg saa vildt af Smerte, At Fruen fast fik
ondt.

Først nu jeg Daare fatted, Hvad en Hustru ret er værd; Først nu jeg
syntes føle, At en Qvinde var mig kjær. Først nu jeg kunde tænke Paa
min kommende Æt; Først nu mit Skjold mig straaled, Da det havde en
Plet.Dog pludselig jeg taug. Jeg holdt tilbagetrængt Min Smerte, liig
en Tiger I Jernburet stængt. Den forskrækkede Frue, Den Fromme, jeg
forlod, Og listed mig til Stalden I taust fortvivlet Mod.

Som i en Ruus jeg svang mig Paa første, bedste Hest, Og skyndte mig fra
Borgen Som en forhaanet Gjæst. Saa reed jeg uden Tanke, Uden Hvile Nat
og Dag, Og standsede ved Aftentid Nær ved mit eget Tag.

Ved Borgeled min Ganger Jeg stilled ved et Træ; Den stønned og den
segned Paa Græsset i Knæe. Og op ad Vindeltrappen, I Riddersalen ind
Halv svimlende jeg vanked Med usikkre Trin.Til Kammeret jeg naaede
Fortumlet og ør, Med skjælvende Hænder Jeg aabnede den Dør. Ved Lampens
Lys en Seng Og en Vugge jeg saae; En slumrende Vaageqvinde Paa
Løibænken laae.

Jeg stod ved hendes Leie! Paa Bolstret fiint og hvidt Med foldede
Hænder Hun slumrede saa blidt. Da aabned hun sit Øie, Og hendes
Rædselsblik Skarpt gjennem mit Hjerte Som en Lynstraale gik.

Jeg mine Arme slynged Omkring den spæde Krop, Fra Bolster og fra Hynder
Jeg løfted hende op; Jeg kyssed hendes Pande, Hendes Mund, hendes Kind,
Jeg trykkede mit Ansigt Mod hvide Skulder ind.Kan Elskov da og Ømhed Og
det grusomste Had Saalunde smelte sammen Og som Søstre følges ad? Som i
rasende Harme, Som i sødeste Lyst, Vildt knugede jeg hende Til mit
pandsrede Bryst.

Ikkun et Suk hun aanded, Et undertrykket Skrig, - Saa lagde jeg paa
Sengen Min unge Hustrues Liig. Vanvittigt mine Øine Frem og tilbage
foer, Efter et andet Offer De rendte paa Spor.

Men tom var nu Vuggen, Paa Gulv den væltet laae, Og Qvinden var
forsvundet. Ved Dørens Laas og Slaa Hun, flygtende, forsigtigt Havde
spærret mig Vei. Let kunde jeg brudt ud, Men jeg gjorde det ei.Gid jeg
den Barnepige For Øie maatte faae, Jeg hende skulde kjende, Ihvor jeg
hende saae Hun ægted nok en Jæger; - Hun gav maaskee mig Trøst, Eller
stødte end dybere Mig Smertens Piil i Bryst!

Paa Gulvet jeg mig satte; I begge Hænder skjult Jeg lagde mit Hoved -
Det var som tomt og huult. Der sad jeg da saaledes Een Dag og een Nat;
Da var min Styrke knækket Og min Villie mat.

Paa Bord de hende strakte Og klædte hende paa; Bleg, med de hvide
Klæder I sorte Skrin hun laae; Med Vievand og Kerter De Munke skreg og
sang, Og taus jeg hende fulgte Paa sidste Kirkegang.Jeg aldrig Barnet
skued; Min Borg den staaer forladt, Der Uglen rolig bygger Ved Dag og
ved Nat. Igjennem brustne Ruder Nu farer Nordenvind, I Borggaarden
Ræven Frit lister ud og ind.

Til Rom gik saa min Vandring Og til den hellige Grav; De Præster og de
Klerke Mig rig Afløsning gav. Men inderst i mit Hjerte Der sittrede en
Braad, Mod hvis gruelige Smerte De vidste intet Raad

Hjemkommen hid, jeg atter I Ærinde og Bud For Dronningen da søgte Paa
vante Veie ud. Men Østersøens Brusen Og Kampens vilde Leeg Ei døvede
den Stemme, Som i mit Indre skreg.Da Fru Margrethe lagdes Under
Marmelstenen hen, Jeg stak mit Sværd i Balgen Og forløved mine Mænd. Ei
gad jeg sætte Foden Meer paa mit Fædreslot; Til Skovkloster gik jeg;
Jeg tænkte: Der er godt!

Jeg kasted Hjelm og Harnisk, Drog sorten Kutte paa; Men alle
Munkefagter Kunde plat ei forslaae. Mit Sind blev meer opirret, Og
dybere jeg faldt, Og bag de qvalme Mure Var jeg nær blevet qvalt.

Saa lod jeg her i Skoven Mig bygge denne Bo; Her kan jeg aande, tænke
Og græmme mig i Ro. Jeg mener: Han, som dømmer, Er mig jo ligenær, Om
Hvælvingen er steensat Eller af Bøgetræ'r.Men Barnet - det forladte, -
Saa blev det mig sagt - Var hos den gamle Dronning I Røgt og Pleie
bragt. Det er hiin Frøken Ellen, Det favre Rosenblod, Der nu saa ydmygt
sidder Ved den unge Dronnings Fod.

Og det er denne Frøken, - Jeg ta'er vel ikke feil? - Hvis blide Øine
vare Dit Hjertes Tryllespeil. Nu, hvis til Hjælp jeg duer, Som Du
siger, Du troer, Saa tal, og slaae ei Øiet Saa undseeligt mod Jord!”

Hr. Strange saae paa Gubben, Men mørkt var hans Blik. En smertelig
Tanke Ham gennem Sjælen gik: „Jeg frelse vil min Ellen; Men saa jeg
hende flyer, Hvis ei hun er af ægte, Uplettet Adelsbyrd.”Med rynket
Bryn han talte: „Hør Stormen drager frem, Oprørets Tunge mumler I den
fjerne Tordens Hjem. En saadan Storm, et Uveir I mit Sind Du har reist;
Som Sivet staaer jeg bøiet, Jeg, som altid har kneist.

Mit Hjerte det er hendes, Jeg hende kaared ud Til Hustru mig at vorde,
Som nu hun er min Brud. Men er det, som Du siger, - Den Tanke har vel
Vægt? - Et Slegfredbarn ei skjæmme bør Min ældgamle Slægt!

Vi leved som to Knupper Paa en eenlig Hybengreen; Den, som vor Løndom
kjendte Og saae, det var kun Een; Umælende, men fredeligt Det kronede
Dyr Stod hos, hvergang vi mødtes - Som i et Eventyr.Det var den sidste
Aften, Da i Rosenlund vi saaes, Da løste hun, som ofte før, Halskjedens
gyldne Laas. Hun hængte Crucifixet Om Hjortens Hals og loe Og sagde:
„Han skal smykkes, Thi han er os saa tro.”

Da var det, vi blev revne Fra hinanden med Magt; Og hvordan saa det
siden Mig gik, har jeg Dig sagt. Mit Liv man jo lænked Til Hjortens; og
at hun Forsvundet er, det veed jeg Af Folmer Sangers Mund.

Men hende vil jeg frelse, Det koste, hvad det maa; Og Hjorten vil jeg
fange, At Korset jeg kan faae. Et Middel er mig givet, Som jeg Dig har
fortalt; Til Gurve nu jeg iler, - Der klarer sig vel Alt!”„Du siger,”
raabte Gubben, „Et Kors med Stene blaae? Og Frelserens Billed Er
meislet ud derpaa?” „Saa var det,” svared Strange. „Ved Guds hellige
Blod!” Hr. Peder skreg, „Du vækker Mig baade Frygt og Mod!

Imorgen skal Du søge Herfra paa Hjortens Spor; Hos Jægere, hos Bønder
Maa Du spørge Dig for. Du kjender jo til Tingen, Og Du er flink og
snild. Hos Kongens gamle Jæger Jeg da møde Dig vil.

Han boer ei langt fra Borgen, I Skoven vild og fri; Jeg kjender der
hver Stente, Hver Steen og hver Sti. Der vil vi med hinanden Oplægge
vore Raad, Og der vil vi begynde Vor alvorlige Daad.Endnu engang jeg
kaster I Verdens Strøm mig ud, For Freden mig at fange Og vinde Dig en
Brud. Vi Pigebarnet søge; Og er den Rose fiin En ægte, da - jeg sværger
- Da skal hun være din.

Jeg tager Tag i Kongen, Jeg holder ham fra Fald; Jeg dundrer for hans
Øre Som dette Tordenskrald, Der ruller over Skoven! Endnu engang mit
Navn Skal spørges, før jeg seiler Ind i den sidste Havn!”

Her taug Hr. Peder Jernskjæg. Han kasted sig paa Knæ For Frelserens
Billed Under det løvrige Træ. Han trak i Klokkestrængen, Mens der i Bøn
han laae; Og Begge lod deres Tanker Hver sine Veie gaae.

Naar Villien har sig fæstet Til et sikkert Maal og Meed, Let synke
Tvivlens Storme Til Haabets Havblik ned; Og derfor kunde Begge I den
kjølige Bo Paa Straasækken trøstigt Sig lægge hen til Ro.

Thi Nattens Stund var kommet. Og den lummerhede Dag Var endt med vilde
Storme Og knittrende Brag; Ned sused Regn i Strømme, Søvndyssende og
sval, Og langsomt drog Uveiret Hen over Skov og Dal.

Og det var de Bønder I Fensmark By Fra Kalkerup og Sipperup De jubled
høit i Sky; Om blomsterklædte Maitræ De dandsede i Ring Til Fløiter og
til Fidler Med de lystigste Spring.

I Buxer og med Kofte her Man unge Tøse saae, Og lange, føre Karle Med
Bul og Skjørter paa; Mai-Greven og Grevinden Med Krandse og med Baand
Velsminkede og smurte De tripped Haand i Haand.
Med sværtet Ansigt Narren Saa vever og saa fix, Sprang om og gjorde
Løier Og vifted med sin Brix. Paa Gjerdet sad med Pose En gammel
Tiggermunk; Paa Sognefogdens Rønning Stod Storken nok saa strunk.

Saa trak de ud af Staldene Heel mangen smykket Hest; I Manken Baand var
flettet, I Halen Sløifer fæst. Rask svang sig da i Sadlen Baade Pige og
Dreng, - Hei! hvor de Fløiter hvined Til den skingrende Stræng.

De Spillemænd red foran Maigreven og hans Brud, I klaren Solskin Toget
Smukt gik af Byen ud. Til Holmegaard ved Mosen Det først skulde gaae;
Hr. Iver Bugges Godtøl De vilde smage paa.Der kneiser et Steenkors Ved
Byens søndre Led; Der stod nu Junker Strange Og hviled sig derved.
Alvorlig var hans Tanke, Og mødig var hans Fod, Men lige stærkt hans
Hjerte Og lige frit hans Mod.

Han som en prøvet Jæger Havde snuset sig frem I Kulsvierhytter og I
Herremandens Hjem; Men ikke var han kommet Sin Flygtning paa Spor. Han
havde nu atter styret Sine Fjed imod Nord.

Ved Susaaen ligger De Nonners stille Bo, Der raadede hans Moster I from
og hellig Ro. Han havde hende gjæstet: Og i en vanlig Dragt Havde den
fromme Frue Sin ædle Frænde bragt.I grønne Jægerkofte Her stod han fri
og frank, Med Sølvhorn ved sin Hofte, I Gjorden Daggert blank; En sort
Barett sad let og kjæk Paa nødbrune Lok: Sin høire Haand han støtted
Paa en vældig Tjørnestok.

Med Hu! og Hei! kom farende De Bønders vilde Trop. Han vaagned af sin
Tanke Og slog sit Øie op. Han hilsede: Guds Fred! Og de skraalede: Tak!
Og Narren kom hen til ham Og gav sig i Snak.

„I staaer her saa alene! Hr. Jæger! kom, følg med! Saa skal I see, der
vanker Adskillig Lystighed. Den tykke Junker Iver Har deilig Viin og
Mad; Har I nu Lyst at smage, Saa kan vi følges ad.”Da svarede Hr.
Strange: „Didhen vil ogsaa jeg; Nu ganske jævnt Du ride, Saa viser Du
mig Vei!” Men Narren grinte listigt Med sit sværtede Fjæs Og raabte:
„Heida, Spillemænd! Spil op nu og blæs!”

Saa holdt han sig tilbage Og red kun Fod for Fod, Mens af og til paa
Strange Sit Blik han hvile lod. Med Eet holdt han stille Og steg af
Hesten ned Og hvisked: „Bolde Jæger! Hør, vi maae tales ved!

I seer mig ud saa ærlig, Alt uden Falsk og Svig; Bredskuldret, høivoxen
I kneiser mandelig. Jeg selv er ikkeheller just Tabt bag af en Vogn.
Jeg har saa gode Knokler Som Nogen i vort Sogn.Jeg trænger til en
Hjælper. Nødtvunget kun jeg har Mit røde Ansigt grimet Og gjort mig til
en Nar!” Da sendte ham ung Strange Et ret alvorligt Blik, Og svared:
„Siig, hvad vil Du?” Og henad Veien gik.

Men Narren kasted Tøilen Over Armen, og drog Tre alenlange Sukke Og sig
om Panden tog. Og mens de Begge vandred Langs Pilehækken hen, Han øste
ud sit Hjerte For sin fremmede Ven:

„Mit Navn er Jens Pode, Jeg er en Bondes Søn; Til Karen Jeppes beiled
jeg Alt længe i Løn. Vore Fædre og Mødre Vare enige med os, Paa begge
Sider var der Baade Penge og Gods.Til sidste Voldermisse Vort Bryllup
skulde staae, Og Øllet alt var gjæret Og Skinkegryden paa; Da kasted
Junker Bugge, Dette børstede Sviin, Sit begjærlige Øie Paa Kjæresten
min.

Men Karen lige deilig Og ærbar og tro, Hun elsked mig oprigtigt, Ad
Junkeren hun loe. Det hjalp ham ei, han smidsked Eller gjorde sig suur;
Det var, som Vinden blæser Imod en Kirkemuur.

Som saa hun sad en Morgen Paa Marken hos sin Ko, Kom Junker Iver
ridende Med sine Svende to. Han havde faa't sin Davre Og hængte som en
Sæk Paa Hestens Ryg og grinte, Rødblisset og fræk.Han hikkede og
raabte: „Det nytter ei, mit Barn, Du slaaer med dine Vinger Som en
Kramsfugl i Garn. Det første Kys jeg tager, Det hører mig jo til; De
andre kan Du give Jens Pode, om Du vil.

Dog gjør Du Dig for mussig, Som hidtil Du har gjort, Saa skal du ride
Hesten, Som staaer ved min Port; Den er saa from og stadig, Og løbsk
den render ei.” - Da reiste sig min Karen Og vilde gaae sin Vei.

Men Junkren brølte: „Karle! Af Hesten strax, tag fat, Bind begge Tøsens
Arme Og faae mig hende sat I Hullet, hvor hun øiner Hverken Maane eller
Sol!” Da gjorde de to Lømler, Som Junkeren befol.De grebe plumpt paa
hende Og tumlede saa vildt, At Melkespanden vælted, Og Melken blev
spildt. Min Piges Hænder bandt de Med Reb og med Rem, Saa maatte hun da
løbe Mellem Hestene med dem.

Fra den Tid har han hende I Mørkestuen holdt, Alt under Portens
Hvælving, Hvor der er hundekoldt. Om Natten tidt jeg sneg mig Til den
gittrede Glug. Med blødende Hjerte der Jeg hørte hendes Suk.

Hver Dag han sender Bud For at friste hendes Fred, Men altid Budet
kommer Med den samme Besked. Men slaaer hun, som jeg haaber, Reent paa
Herremanden Vrag, Træmæren maa hun ride I Morgen den Dag.Til Holmegaard
forleden Der kom en lystig Fant, En Legere, en Synger, Med sit
Strængespil og Gant. Heel vel han blev modtaget, De sammen sad og drak,
Og det var hedt og fedt Med Gammen og med Snak.

Men allerbedst som Talen Den gik mest qvik og fiin, Saa kom de op at
kjævles Alt over deres Viin. Og Enden blev, at Bugge Han brølte og blev
vred, Og lod den unge Gjøgler I Kjeldren kaste ned.

Der sidder han hos Karen Men nu er det min Agt At faae dem løste Begge
Ved List eller Magt, Imens de Andre dandse Og juble og gjør Larm; Og
dertil kan jeg bruge Meer end min egen Arm.Hvis jeg kan hende frelse Ud
af Fængsel og Nød, Saa veed jeg, hvor mig venter Baade Fristed og Brød.
Den fromme Nonnemoder I Susaa-kloster hist At tage os i Varetægt Har
lovet mig forvist.

Der faaer jeg Huus og Ager, Og er det end kun smaat, Under Krumstaven
lever man Dog sikkert og godt. Siig, vil I staae mig bi Som ærlig,
dannis Mand?” Da svared Junker Strange: „Jeg vil see, hvad jeg kan!” -

Som saadan de nu taled, Gjennem Ladegaardens Led De traadte ind og
styred Til Borgen deres Fjed. Her stode alle Heste Optømmede i Rad,
Mens i den indre Borggaard Man gjorde sig glad.Her skingrede Musiken,
Her svang man sig omkring Alt paa de brede Fliser Med de kaadeste
Spring. Og Madsvend og Røgter, Hver Tøs og hver Dreng Var ogsaa komne
med I det lystige Slæng.

Portvægteren, den gamle, Som ellers var saa bidsk, Han fik sig en
Svingom Med en Malkepige frisk. Hr. Bugge stod deroppe Med
vidtskrævende Been Og gloede paa Vrimlen Fra Trappens høie Steen.

Ølkanderne gik ogsaa rundt, Og ingen Hals blev tør, De drak, saa Panden
gløded Og Tanken blev ør. Hr. Bugge var ei doven, Han drak i svære
Kluk, Saa greeb han fat en Ungmø Og sprang som en Buk.Jens Pode og Hr.
Strange I Porten dulgte stod, Jo meer de Andre støied, Jo meer fik de
Mod. De vare just ved Døren, Som til Mørkestuen gik, Og saae paa Laas
og Skodder Med haabløse Blik.

Dog Lykken er os nærmest, Naar Nøden meest har trængt! Med Eet Hr.
Strange øined Bag Portfløien hængt Et vældigt Nøgleknippe; For at lette
sin Krop Til Dandsen, havde Vægtren der I Hast det slynget op.

Hurtigt og behændigt De aabnede det Buur, Og Jens steg ned ad Trappen
Langs den fugtige Muur; Han hentede de Tvende Fra det dybeste Hul, Mens
Strange stod paa Vagt, Kjæk og forventningsfuld.

Det vared ikke længe, Før Jens kom atter frem Med Fangerne bagefter, Og
gjenned hurtigt dem Af Porten ud, fra Broen, Ind i den tætte Lund, Mens
Nøglerne han sænked Paa Slotsgravens Bund.

Saa fulgte han og Strange Med iilsomme Skridt, Op gik det gjennem
Skoven, – De lyttede tidt, – Saa kom de over Vasen Ved Holmegaard, og
her Beslutted de at skilles Ad sine Veie hver.

Med nedslagne Øine Den unge Pige stod, Mens ellevild af Glæde Hendes
Kjærest hvisked: „Mod!” Men Strange saae forbauset Paa den fremmede
Svend: Det var jo Folmer Sanger, Han mødte her igjen.

„Velkommen,” raabte Folmer, „Saa fanged jeg Jer dog! Jeg noget Vildt
dog bringer Hjem fra mit Jægertog. Den anden Fugl, Gud bedre! Hvor
finder jeg vel den'?” Hr. Strange greb hans Hænder: „Vi hjælpes ad, min
Ven!

Men siig mig dog, Jens Pode!” Vedblev han og loe, „Er dette da hiin
Leger, Som i Døgnskifter to Har siddet med din Due I Buur ved Vand og
Brød? Saa” – Her afbrød ham Folmer: „Snak! det har ingen Nød!

Skynd Dig afsted, Jens Pode! Til Klostret gaaer din Vei. Hvad Skjæbnen
mig betroede, Jeg raned det ei. Lad Pateren Dig binde Med Velsignelsens
Baand, Og gak saa med din Qvinde Kun trøstigt Haand i Haand!”

Jens Pode græd og takked, Og lille Karen græd; Med glade Hjerter iled
De gjennem Skoven ned. „See,” sagde Folmer smilende, „Der gaaer hun med
sin Nar!” Og stemte hurtigt Strængen Paa Cithren, som han bar.

Og da de var alene, Han svingede sin Hat, Hans Jubeltoner skingred Lydt
gjennem Busk og Krat. Han kyssede paa Fingren Ad Blomster og ad Træ'r,
Han smiled op til Lærken, Som til en Hjertenskjær:

„O, Frihed! o, Du søde, Min Længsel og min Lyst! Opstanden fra de Døde,
Velkommen ved mit Bryst! Udrevet af min Vaande, Modtag mig i din Favn!
Saalænge jeg kan aande, Lovpriser jeg dit Navn.

Jeg seer de grønne Dale, Jeg seer det lyse Blaae, De hulde Nattergale
Jeg atter hører paa. Jeg bader mig i Luften, Paa Græsset tør jeg gaae,
Jeg drikker Ruus i Duften Af Blomster og af Straa.

Sol kysser mine Kinder Med blide Øiekast, Og kraftigt Blodet rinder, Og
Foden træder fast. O, Frihed! slip mig ikke, Men lad, saa rig som god,
Mig ved dit Hjerte drikke Til hele Livet Mod!”

Saa sang han, mens de iled Paa Skovsletten ud; De ranke Svende kneiste
Som Fyrrens unge Skud. Og da ved Solens Nedgang De naaede til en Kro,
De standsed der og toge Forfriskning og Ro.

Under Bislag, ved Huset Med Kanderne paa Bord, De vexled mangt
alvorligt Og mangt et Skjemtens Ord. Da sagde Junker Strange: „Fortæl
mig, før vi gaaer, Hvad gjorde Du Hr. Bugge, At han var Dig saa haard?”

Men unge Folmer smidsked Og strøg sig om sin Mund: „Naa Gud være lovet!
her Jeg sidder frisk og sund! Thi laae jeg end i Mørket, Var det min
egen Skyld: Træd Kjærling ei paa Taaen, Og rør ei Mandens Byld.
Vor Dronning - hende glæde Guds Engle her og hist! - Har sendt mig ud
at søge Om Jer og om et vist Velsignet, deiligt Møbarn, Som sad ved
hendes Fod; Og hendes Ærind røgted jeg Med Iver og med Mod.

Hos Høie og hos Lave Jeg vandred ud og ind; Jeg lytted og jeg stirred
Mig næsten døv og hlind. Men gaae paa Rævesokker, Det var mig aldrig
kjært; Thi Barn er i By bært, Som det hjemme er lært.

See, naar jeg Narren mødte, Da kaldte jeg ham Nar, Og Slyngelen jeg
veied Og tog, for hvad han var; Og gode Ord og onde Fik passelige Svar;
- Men sligt oprigtigt Hjerte tidt Mig bittre Frugter bar.Til Holmegaard
ved Mosen Jeg kom paa trætte Fod; Det lakked just ad Aften, Paa
Borgebro jeg stod, Og lod min Cither klinge Og istemte min Sang, Saa
fra de røde Mure Sig Gjenlyden svang.

Et aabent Vindve fyldtes Med Junkrens tykke Krop; Han vinkede og
raabte: „Hei, Sanger! kom herop!” Deroppe stod i Salen Et Bord med
Kruus og Fad. Han bød mig strax at sidde Og drikke og faae Mad.

Jeg lod mig ikke nøde, Men satte flux mig ned, Og langede til Fadet Og
gjorde ham Besked. Han spurgte, mens jeg tygged. Jeg svarte, mens han
drak; Ret artigt og fornøieligt Gik Tiden saa med Snak.Af Kanderne han
skjenked Og vi drukke paa Kraft; Den spanske Viin løb i ham, Som i et
Støvleskaft. Men alt som den fik Indpas, Saa gik Forstanden ud, Og Løgn
og Pral der strømmed Som Spøl af en Tud.

Hvad jeg ham saa fortalte, Det var ham Alt bekjendt; Hvad jeg havde
døiet, Det var ham ogsaa hændt. Om Kjæmper han fortalte, Om Nisser,
Trold og Dværg, Om at han selv var ofte Indtaget i Bjerg.

At Sligt kan være sandt, Jeg aldrig nægte vil; Dog troede jeg, med mig
Vilde Fyren drive Spil. Tilsidst han lagde Haanden Paa Bug og drog et
Suk. Og sagde: „Hør nu efter!” Og tog et vældigt Kluk.„I troer ei slige
Under? I er endnu saa grøn! Jeg veed, hvordan slig Vantro Kan bære
bitter Løn; Derom min egen Slægt Kan føre Vidnesbyrd; Og derfor skal I
høre Min Faders Eventyr.

Min Fader var en ung Mand, Lidt over en Snees, Og deilig som St.
Jørgen, Hvilket endnu kan sees Paa Contrafeiet hisset; Og man har sagt
mig tidt, At ogsaa mig det ligner, Som om det var mit.

Der hersked Kiv og Klammer Paa den Tid i vort Land, Mod Kongens Vælde
reiste Sig Bonde og Herremand. Hans Bud de var for strenge, Hans Haand
den var for tung, Han tømte Bondens Lade Og Kræmmerens Pung.Fra Huus og
Hjem han Mange Ret ubarmhjertigt jog, Og Mangen af Forbittrelse Fra
Land og Rige drog. Saa gik det og min Fader; Han gjordede sit Sværd. I
Velskland tog han Hyre Udi Kaiserens Hær

Der fik han da en Fænnik Af Knegte tilhest; Og de var ilde seete,
Hvorhelst de kom til Gjæst. Af Blod de spildte Meget, Men samled meget
Guld, Snart havde og min Fader Faaet Randselen fuld.

Liig Paradis, man siger, Er dette velske Land; Guldæbler groe paa Træer
I evig Sommerbrand; De Qvinder ere skjønne, Og Himlen altid mild; Og
Vinen, tænk Jer! Vinen Den voxer der jo vild.I samme Land skal være En
By, Perus ved Navn; Paa Bjergetop den kneiser Midt i Viinhavers Favn.
Did kom en sildig Aftenstund Min Fader med sin Trop; Af første
Natteslummer Blev Folk da vækket op.

Som nu han stod og tænkte paa At faae sig et Qvarteer, Han oppe paa en
Svale En yndig Pige seer; Med venstre Haand hun Særken Holdt sammen om
sit Bryst, Paa høire hang en Lampe, Der flammede lyst.

Det Syn ham strax bestemte; Han bankede da paa Med saadan Fynd og
Alvor, At man maatte ham forstaae: Vel kunde han ei tale Det Sprog, som
der blev talt, Men der er visse Fagter, Som fattes overalt.Da skjød de
Slaa fra Døren, Da blev han lukket ind; Ham førte til et Kammers En
gammel, runken Qvind. Hun peged paa en Seng, Der skinned hvidt og
smukt; Han peged paa sin Mund, Og hun bragte Viin og Frugt.

En Enke var den Gamle, Det lod hun ham forstaae; Alene med sin Datter
Hun leved saa som saa. Var Moderen end gusten Og puklet og led, Saa var
der hos den Unge Desmeer at frydes ved.

Hun bar en fyldig Fletning Med en Sølvnaal udi, Med sine sorte Øine Hun
skued kjæk og fri. Paa nette Fødder svæved Hendes siirlige Krop, - Kort
sagt, hun var behagelig Fra Taa og til Top.Naar Krigsmanden raster Og
lægger Sværd og Skjold, Da søger han sin Hvile Helst udi Qvindevold.
Hans flygtige Bolig Da bliver ham et Hjem, Han nyder Øieblikket Og seer
ei længer frem.

En Hat med røde Fjedre, Et Sværd har altid havt, Saalænge Verden
staaer, En vidunderlig Kraft. Og mangen Qvinde lider Ret godt en saadan
Mand, Om hvem hun trygt kan sige: Imorgen reiser han!

Min Fader var som Tønder, Og Pigen var som Ild, Saa det var intet
Under, At det saadan slog til; Hun ei forstod hans Tale, Og hendes Maal
ei han, Men det, som sagt, var Fagterne, Hvorpaa det meest kom an.Han
satte dyre Ringe Paa hendes Fingre smaa, Guldspanger og Coraller Han
ikke spared paa. Med Øine og med Hænder Heel veltalende han var, - Jeg
har vel ikke nødigt At nævne hendes Svar?

I Viinhaugens Skygge, Langs Søens Bred de gik, I Kys de sig beruste Som
den stærkeste Drik; De sammen gik til Brønden, De sammen gik paa Eng,
De sammen gik til Kirke, Til Bords og i Seng.

Men som det nu var hedest, Saa kom Skilsmissens Dag; Og dette var just
ikke Den Gamle til Behag. Hun vilde holde Fuglen Saalænge fangen der,
Indtil de havde plukket Den sidste gyldne Fjer.Saa sagde hun til Pigen:
„Gak ind, min Datter fiin! Og hent mig hist fra Hylden Den stærke
Medicin; Det er en lille Flaske, Hvis Baand er lyseblaat, Jeg troer,
det er paa Tide, At den kan gjøre godt.

Tre Draaber skal Du dryppe I Ungersvendens Viin, Saa skifter han ei
Tanke, Saa er han evig din. Lad ham kun spænde Sporen Og drage bort af
By; Han komme maa tilbage, For aldrig meer at flye.”

Min Faders Hest stod sadlet Paa Gaden alt, da hun Ham fulgte ud paa
Trappen Og kyssede hans Mund Med Suk og Graad og sagde: „Til sidste
Valet Tøm endnu dette Bæger, Det vil styrke Dig ret.”Han drak; men
strax han følte En Kriblen i sin Krop; Haar dækkede hans Lænder, Hans
Ører voxte op; Paa begge sine Hænder Han ned sig falde lod; Som et
hvidblisset Esel Paa Gaden der han stod.

Forfærdet begge Qvinder I Huset flygted ind. Den Gamle hvisked rasende:
„Men var Du da blind? Den urette Flaske Har Du grebet i Hast!” Da vreed
de deres Hænder Og i Taarer de brast.

Hans Krigskarle samledes, De bandede, de skreg: „Hvor er nu vor
Høvidsmand?” I Huset op de steg. Der brød de alle Døre Og slog Kister
itu; - De tvende Qvinder daaned Af Angest og af Gru.Men da de Ingen
fandt der, Saa red de uden ham; Bagefter dem han traved, Iført sin
Eselsham. De greb ham og de læssed ham, Hvad ei de bære gad, Paa
Ryggen, baade Bytte Og Bimpler og Mad.

Mens langt ned i Velskland Han fulgte deres Tog, Sin Flid og Kunst han
brugte At lære Landets Sprog; Og det gik let med Lempe, Foruden Riis og
Stok; Thi havde han ei Mæle, Han havde Øre nok.

Den kaiserlige Krigsmagt Den mødtes ved Rom, Og da den By var taget,
Saa vendte den om. Den Hob, min Fader fulgte, Kom atter til Perus; Den
gjorde Holdt og rasted der Ved Kande og ved Kruus.Og mens den drak og
jubled Den vilde Ryttertrop, Han sled sig løs i Stalden Og sparked
Døren op, Og traved hen i Gaden, Hvor han havde lidt den Tort; Han
vilde see sin Skjønne, Før reent han maatte bort.

Han Huset fandt. Paa Svalen De tvende Qvinder sad; Een sysled med en
Haandteen, Een væved udi Lad. Knap stod han der, før Pigen, Rød af
Ængstelse og Skam, Stødte til sin Moder Og raabte: „Seer Du ham?”

„Mit Hjerte!” svared Hexen, „Nu har han det saa godt, For Du ei kunde
skille Det Røde fra Blaat!” „Og er der,” spurgte Pigen, „Ei Raad, ham
frelse kan?” „Jo, naar han æder Lilier, Han vorder atter Mand!”Han
rystede sit Hoved Og stønned sit I-ah! Hvor skulde han paa den Tid Faae
hvide Lilier fra? Da faldt hans Øie netop Paa en Apothekers Bod, For
Vindvet hvide Lilier I tvende Potter stod!

Flux steiled han paa Bagbeen, Efter Dyrets Natur, Og støtted begge Hove
Paa Apothekets Muur; Sin Hals saa lang han strakte Og stak sin Mule op,
Og aad de tvende Lilier Med Rod og med Top.

Men knap var Liliesaften Nedgledet i hans Bug, Saa fik han atter Hænder
Og Fødder til sit Brug. Han reiste sig og stod der, En Ungersvend rank,
Med røde Fjer i Hatten Og Brystplade blank.Den Gamle og den Unge De
skreg ved dette Syn, De styrted ind forvirrede I Huset, som et Lyn. Paa
Flugt var ei at tænke; Bysvenden tog dem fat, Og Dommeren fik Retten
End samme Aften sat.

Den Gamle alting nægted Den Unge ligesaa; Men da man saa fik lagt dem
Gode Haandskruer paa, Kom Sandheden for Dagen, Og Sagen saa blev endt,
At Tøsen gik i Kloster, Og Hexen hun blev brændt.

Nu tog min Fader Orlov; Efter denne slemme Spads Var det ham ikke
længer ret I Velskland tilpas. Han kom her hjem til Gaarden, Han gifted
sig og fik En Søn, som skal ham ligne Til Punkt og til Prik.Siig, vover
I at tvivle, At min Faders Sagn er sandt? I troer dog ei, vi fare Med
Løgn eller Tant? Selv var han blandt de Vantroe; I Eselshammen bragt
Han fik først Troen Paa det Hemmeliges Magt!”

Hr. Bugge taug og pusted Og stirred over Bord, Som vilde han med Øiet
Opsluge mine Ord. Jeg svared: „Gjerne troer jeg, Hvad I berettet har,
At Eders salig Fader I Velskland Esel var.

Men,” vedblev jeg dumdristig Og kaad af hans Viin, „I Eders Skjold I
fører Et halvt blodigt Sviin; Hvi har I nu ei føiet Et heelt Esel til?
Det, synes mig, har Skjebnen Beviist Jer, at den vil.”Da grinte Hr.
Bugge, Saa det klukked i hans Vom. Men da han lidt til Aande Og
Besindelse kom, Han langsomt og alvorligt Gjentog min løse Snak; Han
anede da Braadden Og følte, at det stak.

Han bed i sine Negle, Han rynkede sit Bryn, Hans rullende Øine Mig
sendte Lyn paa Lyn. Og saa kom Tordenen! Han slog i Bord saa fast, At
Kanderne de dandsed; og Han reiste sig i Hast.

Han fik to lange Kegler I Hallen indkaldt. „Nu skal I,” skreg han,
„faae Eders Haansord betalt Min Viin I tylled i Jer, Og syntes nok saa
glad! Saa det er Eders Maade At sige Tak for Mad!Kast flux ham ned i
Taarnet, Der er Plads nok til Fleer!” Saa foer de Bengler paa mig Saa
grovt, som man seer To Kjøterhunde ruske Kaninens hvide Skind; Og
slængte heel uhøvisk mig I Mørkestuen ind.

Lidt ør og ganske blændet Jeg stod og famled der. Lidt efter lidt det
lysned, Og ved det svage Skjær Den lille, ranke Pige Med bleget Kind
jeg saae At rave hen imod mig Paa det raslende Straa.

Men Freidigheden flygter Saa let ei fra mit Bryst. Jeg tog den Lilles
Hænder Og præked hende Trøst. Jeg redeligt deelte Halmen Og redte mig
en Seng Fra hendes fjernt; thi, vil jeg, Min Dyd kan være streng.En
Krukke Vand vi havde, Dertil lidt daarligt Brød, Naar saa vi drak og
spiste, Hun dækked paa sit Skjød. Der var jo deilig kjøligt, Og Straaet
var ret frisk; - Saaledes, jeg og Karen Holdt sammen Dug og Disk.

Men det var saa det Hele!” - Her maatte Strange lee. „Saa gid jeg,”
raabte Folmer, „Ret aldrig Frelse see, Om ei fra mine Hænder Hun gik
saa reen og skjær, Som den straalende Lilie, Den I har saa kjær!

Og hende maae vi søge! Vi hende frelse maae; Jeg aldrig meer for
Dronningen Tør stedes eller staae, For atter jeg har føiet Den Blomst
til hendes Krands!” Da sukked Strange: „Folmer! Ei før til Sancte
Hans!”Han talte om Gulitza, Om Rhitra meldte han, Han sagde af Hr.
Peder, Den vældige Mand. „Kom lad os vandre! Jorden Mig brænder under
mit Fjed!” Saa stod de op og ginge Gjennem Huulveien ned.

Alt Solen var til Hvile, Og over det dunkle Blaae De evigklare Stjerner
Høitideligt mon gaae. Hr. Stranges Hjertestrænge Var dybt alvorligt
stemt; Men Folmer Sangers Tanke Var altid fuld af Skjemt.

Det lød i Stranges Indre: "Hvis nu ei Rhitras Ord Kan lede mig til
Ellen Og paa Kronhjortens Spor, Hvor skal jeg da vel løse - Hvor skal
jeg da vel naae - Den Knude tætindslynget, Det Maal, jeg styrer
paa?Hvis ikke Crucifixet, Som hendes Moder bar, Som Ridderen nu haaber,
Kan yde Trøstens Svar; Jeg kjøber Pigen ind I et fornemt Klosters
Skjød, Og søger fjernt fra Danmark Forglemmelse og Død.”

Og det var Folmer Sanger, Han talte til sig selv: „Mig Andres
Hjertesorger Henskyller som en Elv. Velan, jeg Strømmen følger, Hvorhen
den tager Fart, At jeg kan atter skue Min Dronnings Aasyn snart.

Som efter Musen Katten, Som Ungmø efter Dands Jeg længes efter Natten,
Der gaaer før Sancte Hans; Da skal jeg Uglen fange, Da skal jeg Inger
see, Da skal vi gjøre mange Tusind Løier og lee!”Saa fulgtes de med
Foden, Men ei med Tankens Gang; Den Enes var en Grublen, Den Andens var
en Sang; Indtil ved Dag de naaede Til Skovens Rand, og saae Paa Ageren
tilhøire En Rudel Krondyr staae.

I den tidlige Morgen, Som det er Dyrets Skik, De langsomt græssende I
unge Vipper gik. De dukkede mod Jorden, De kneiste saa igjen, Og
stirrede med Undren Paa de Vandrende hen.

Men forrest i Flokken Der hævede sig Een, Den største af dem Alle Med
bastet Tak og Green; Hængt om den stride Manke, Foran paa dens Bryst Et
Guldkors fremviste Alverdens Haab og Trøst.

Ung Strange hvisked: „Stille!” Men næppe var det hørt, Bort blev som af
en Stormvind Den hele Rudel ført Henover grønne Slette, Paa den
fjederlette Klov Igjennem Mosens Eller Og ind i tætte Skov.

Men Strange raabte: „Folmer! I følge mig nu ei! Gak I til Jægerhuset
Den gjenneste Vei. Der mødes vi!” Og hurtigt Over Marken han foer, Og
fulgte ufortrøden Sin Skjebnes vilde Spor.

„Til Lykke!” raabte Sangeren Og svingede sin Hat. Flink skred han hen
ad Stien I det skyggende Krat. Hans Hjerte havde Vinger, Hans Gang var
som en Dands, Hans Tankers Række var Som en broget Urtekrands.

======

                              I Jægerhuset

I Jægerhuset.

——

En Rast fra Kongeborgen Der ligger en aaben Plet I Skovens Dyb, af
Hassel Og Bøg omgjerdet tæt. Der Bogfinken qviddrer, Der synger sorten
Stær, Og Vildanden pladsker I det krusede Kjær.

Hen ved den ene Side En Jægerbolig staaer, Straatakt med spidse Gavle,
Og rundtom Huset slaaer Et Gjerde sig af Hvidtjørn Ret som en fyldig
Arm; Den vilde Humle kravler Henad den runde Karm.
Der er saa eensomt, stille, Over den dybe Dam Kun af og til kan høres
Hunrævens hæse Glam. Paa Engen Storken spanker Alvorligt og strunkt,
Høit under Skyen kredser Guldørnen som et Punkt.

Det var saa henad Middag Paa St. Albani Fest, For Jægerhusets Gjerde
Der vrinsked en Hest; En nordfrisisk Kleppert Graaskimlet og frag, Den
stolteste Rytter Den bar paa sin Bag.

I Sadlen sig hæver En mægtig Kjæmpekrop; I Staal saa er den smeddet Fra
Taa og til Top; Det blanke Pandser dækkes Af en Munkekutte bruun, Paa
Brystet bølger Skjægget Saa hvidt som Svaneduun.I Skjold den hvide
Ibskal Svømmer i det Blaae; Syv grønne Paafjedre Over Hjelmkammen
staae. Ved venstre Side dingler Det drabeligste Sværd. Han raabte, saa
det gjalded Høit mellem Skovens Træ'r:

„Hei, er her Nogen hjemme?” Da aabnedes et Led. Ud treen den gamle
Jæger Og sagde: „Guds Fred!” Men da han saae ret nøie til, Saa slog han
Haand i Haand, Og raabte: „Ved St. Hubert! Nu seer jeg nok en Aand?

Er det Jer selv, Hr. Peder! Med Kjød og med Blod? Saa vær mig da
velkommen, Velsignet Eders Fod, Som træder paa min Tærskel! Kom, hvil
Jer paa min Bænk, Og faae en Bid til Styrkning Og til Velkomst en
Skjenk!”Den gamle Herre svang sig Som en Yngling af sin Hest, Og sagde:
„Først vi sørge For den fiirbeente Gjæst!” Han Hovedlav og Sadel I Hast
da smøged af; Med Vrinsken søgte Hesten Til Engen da i Trav.

Det var Hr. Peder Jernskjæg, Han længtes efter Helm, Han fulgte ind i
Haugen, Tog af sin sorte Hjelm. Dybt maatte han sig bøie For at komme
under Tag; Han hængte der sin Jernhat Og sin Dyrendal paa Knag.

Den Jæger bredte Hynde. Men Alt som der han sad, Ind traadte Husets
Qvinde Med Dug og med Fad. Da raabte brat Hr. Peder: „Saa hjælpe mig
St. Georg! Den sidste Gang jeg saae Jer, Var paa min egen Borg!”Sig
ydmygt Qvinden neied Og rødmed under Liin, Og hendes Øie fyldtes Med en
Dugperle fiin. Hun hvisked ganske sagte: „Jeg mindes nok den Stund!”
Taus stirrede Hr. Peder Med et bittert Smiil om Mund.

Han fulgte med sit Øie Den gamle Kones Gang, Imens hun stille sysled Og
bredte Dugen lang. Han greb, som i Tanker, Et Kruus, hun stilled hen,
Og dreied det i Haanden Og satte det igjen.

Det var det bittre Minde Fra Dagene, som svandt, Der i hans Hjertes
Mørke Som en Maane oprandt, Og klart paany ham viste, Hvad Tidens Taage
fik Halv dulgt og udslettet For hans Tankes trætte Blik.Saa tyst som i
en Kirke Der var ved deres Bord; Imens de finge Unnen, Der hørtes ei et
Ord. Afdækket blev saa Skiven, Saa holdt de deres Bøn; Da vinkede Hr.
Peder Den Qvinde ud i Løn.

De satte sig i Haugen Paa en Græsbænk, i Læ Af Hasler og af Hvidtjørn
Under et Abildtræ. Hun sagde: „Ædle Herre! Jeg kjender Eders Hu, Og
hvad Jert Øie spørger, Vil jeg besvare nu.

Men jeg har ingen Balsam For Eders Hjertes Vee, Jeg kan Jer kun
berette, Hvad selv jeg maatte see. Eiheller kan jeg gjøre Eders Byrde
mere svær!” Saa talte hun, og Gubben Drog dybt efter Veir.„Jeg tjente
Eders Frue, Hun var saa from og god, At jeg gjerne for hende Havde
givet Liv og Blod Og da den lille Frøken Var født, og Modren svag, Jeg
passede dem Begge Baade ved Nat og Dag.

Da hun den sidste Morgen Slog Øiet op saa mat, Hun sagde: „Ak, jeg
drømte Saa underligt i Nat. Mit Hoved er saa tungt Og mit Sind saa
beklemt; Guds Moder maa vide, Hvad der er mig bestemt.

Jeg drømte, jeg var død Og alt i Kisten lagt, Min Sjæl paa sine Vinger
Stræbte opad med Magt. Fra Høire kom en Due, Fra Venstre kom en Ravn,
De gjenned mig tilbage Fra Paradisets Havn.Saa stod jeg ganske ene I
den vildeste Skov; Der kom en Lyngorm skridende Og hyled efter Rov. Den
slynged sig i Bugter Omkring mit svage Liv, Jeg vaanded mig og segned
Som for Stormen et Siv.

Men før jeg sank, da saae jeg Dens røde Øine gloe Begjærligt hen til
Vuggen, Hvor Barnet laae i Ro. Af Halsen rev jeg Korset her, Mit
dyreste Klenod, Og slængte det paa Barnet I Fortvivlelsens Mod.

Og næppe var det faldet Og laae paa Ellens Bryst, Saa traadte ud fra
Krattet Høitideligt og tyst, Med høie, brede Takker En kongelig Hjort,
Fik Barnet op paa Ryggen Og ilede bort.Saa sank jeg dybt i Dvale, I en
lang, en bælmørk Nat; Jeg tabte Sands og Tanke - Og saa vaagned jeg
brat. Stor Jammer vil mig times, Forvist jeg det troer, Men liden
Ellens Frelse I dette Guldkors boer.”

Fra Barmen drog hun Smykket Ved det glimrende Baand, Hun trykked det
mod Læben Og med sittrende Haand Hun lagde Kors og Kjede Om Barnets
spæde Bryst; Saa tog hun mig om Hovedet Og hviskede tyst:

„Gud frie os fra det Onde! Men skulde Faren naae Til denne Helligdom,”
- Og hun peged paa den Smaa - „Da sværg mig, Du vil vogte Paa mit
yndige Noer!” Saa bad hun mig saa bønligt, Og med Taarer jeg svor.Saa
veed I, hvad der skeete, - Hvorfor? veed ikke jeg. I Rædsel greb jeg
Barnet Og flygtede min Vei. Jeg spærrede Jer Døren; Og i min unge Arm
Bort bar min Skat jeg hurtigt Ved en bankende Barm.

Jeg vandred gjennem Skove, Jeg vandred over Land, Og overalt den
deilige Glut velsigned man. I rige Herrers Stalde, I Bondens ringe Bo
De lode hende die Baade Gimmerlam og Ko.

Jeg sad ved stille Søer Og lulled hende ind, Hun slumred paa min
Skulder Med sin rosenrøde Kind; Saa da jeg kom til Hove, Som var min
Vandrings Maal, Var hun vever som en Lærke, Og buttet som en Aa.Men det
var Fru Margrethe, Kong Volmers Datter prud, Hun tog sig af den Spæde,
Og styred hende ud Med Klæder og med Smykker, Med Lærdom og med Tugt,
Og Alting hende anstod Saa yndefuldt og smukt.

Da Volmers Datter døde Og Jorderig forlod, Sad Frøken Ellen siden Ved
den unge Dronnings Fod; Indtil i Fjor, i Høsten Hun pludselig
forsvandt! Da blødte mange Hjerter, Og mange Taarer randt.

Man hvisked om Hr. Strange, Om en Hjort blev der talt; Men Ingen kunde
fatte Eller samle det Alt. Saa sank det hen i Glemsel. Som det gaaer
til paa Jord; Hvem tænker vel paa Sneen, Som skinned her ifjor?”Hun
taug. Men Hr. Peder, Fordybet i sit Sind, Stivt stirrede paa Græsset,
Med Haanden paa sin Kind. Hid treen den gamle Jæger, Han hørte de
sidste Ord; Han sagde: „Hjorten kommer Nok her igjen, jeg troer.

Hvis ei den alt er fældet, Saa er det Dyrets Skik At søge did, hvor
først Den græssede og gik. Den glemmer ei de Skove, Ei den Mark eller
Vang; Den kjender alle Fugle, Den mindes hver en Sang.

Ved Toner kan den lokkes. Ak ja, hvor mangen Gang Saae jeg dem ikke
standse Og lytte, naar bedst de sprang Faaer jeg først hiin for Øie,
Jeg ta'er vist ikke feil; Jeg kjender den saa nøie Fra Blad og til
Speil!”Som saa han stod og talte, Rask over Gjerdets Torn Syv kjække
Stød der hørtes I et klingende Horn. Den Jægersmand da lytted: „Hvad?
er jeg ved Forstand? Det var de Strangers Løsen, - Og see, der kommer
han.”

„Guds Fred! og Velkommen!” Da raabte alle Tre, Da gjennem Havelaagen De
Junkren fik at see. Men Alvor paa hans Pande Og Bleghed paa hans Kind
Neddæmped deres Glæde, Da taus han traadte ind.

Sin flygtige Ganger, Sin Gaade havde han Nu atter fulgt forgjæves
Gjennem Skov, over Land. Frem og tilbage krydsed den Dog op imod Nord;
- For trende Dage siden Han havde tabt dens Spor.Knap var nu al
Forundring Og hans Fortælling endt, Saa lød der høit en Stemme, Som var
dem velbekjendt, Som Lærkeslag den jubled, Saa Skovens Hvælving klang;
Og det var Folmer Spillemand, Der meldte sig med Sang:

„Du, som har Sorg i Sinde, Gak ud i Mark og Lund, Og lad de svale Vinde
Dig vifte karsk og sund. Gak over Høi og Dale, Og lyt ved Søens Glar
Til Skovens Alvorstale Og Kildens muntre Svar.

Var Hjertet fuldt af Klage, Og brused Blodet vildt, Jeg gik mig ud at
jage Det yndeligste Vildt. Det var ei Hjort og Hinder. Ei Terne eller
Tjur; Det var med friske Kinder Den vilde, frie Natur.Jeg vil saa
nødigt bænkes I Stuen, under Tag; Der drikkes og der skjænkes I døsig
Fred og Mag. Langt heller vil jeg brede Min Dug bagved en Tjørn, Paa
lyngbegroede Hede I Selskab med en Bjørn.

Mig hued ingensinde Smaafuglene i Buur, Som pynteligt paa Pinde Maa
sætte sig til Kur. Nei paa de rigtig Vilde Er det en freidig Jagt; Om
de er nok saa snilde, Er deres Værge svagt!”

Saa hørte de ham synge, Længe før de ham saae; Foran ham sprang hans
Pudel Gjennem de høie Straae. Da kom han frem af Krattet Med Strængeleg
i Haand, Med sit smilende Ansigt Og de flagrende Baand.

Da samled' rundt om Bordet De sad ved deres Viin, Hr. Folmer førte
Ordet, Thi han var snild og fiin De bedste Raad han vidste, Han havde
lystigt Mod, Og han med megen Liste Paa Qvindfolk sig forstod.

„At faae et Uglehjerte Det tager jeg mig paa; Og Dorrits Sovekammer Os
aabent skal staae; Thi hendes Terne, Inger, Er i min Vold, jeg veed,
Som jeg igjen i hendes, Efter Tid og Leilighed!”

De Andre To ham loved, Hans Ord de gave Magt, De vilde holde sammen Ved
de Raad, han havde lagt. Saa ginge de til Hvile, – De To med Sorg i
Sind; Til sine brogede Drømme Den Tredie slumred ind.

                            St. Hans’ Aften

St. Hans’ Aften.

——

I Skoven tæt ved Gurve, I Ly af Bøg og Eg, Der vrimled det heel
lystigt, Og der var Dands og Leg. Fra alle Landets Egne Var kommet
mangen Gjæst, Fornemme og Ringe, Til St. Hans-Aftens Fest.

Farvede Lamper straalte Fra tusind Grene ned; Rundtom var plantet
Fakler Som Blomster i et Bed. De Tjæretønder blussed, Ophængte paa
Stav; Den glade Stimmel bølged Og larmed som et Hav.

Fra rene Sommerhimmel Snart her og snart hist En lille, stille Stjerne
Fremtindred som en Gnist. Ei Straa, ei Blad sig rørte, Og trindtom
Natten laae, Som en kulsort Morinde. Med Glimmersmykke paa.

Der var med Viin og Mundgodt Saa mangen pyntet Bod; De tørstige Sjæle
Som en Muur om dem stod. Mangen Springer og Dandser Stod der ogsaa paa
Lad Med sit malede Ansigt Og bar sig morsomt ad.

En Sværm af Formummede Lidt efter lidt kom frem; Hr. Peder og Hr.
Strange Var ogsaa blandt dem. Ung Folmer var paafærde, Hvor der var
lidt at see; Han gjorde tusind Løier Og fik Alle til at lee.

Med Eet der klang Trompeter, Med Fløiter og Basun; Dankonningen sig
viste I Skovens Paulun; Med ham en fager Skare, Saa munter og saa let,
Med Guld paa Fløielskofte Og Fjeder paa Barett.

Saa kom en deilig Qvinde Agende i sin Karm; Fra Ansigtet hun løfted
Sløret med sin Arm. Da blussede de Kinder, Da straalede de Blik!
Dankonning hende høvisk Imøde da gik.

Selv hjalp han den Skjønne Fra Vognen til Jord, Og hvisked hende
lønligt Et skjemtefuldt Ord. De sorte Slangelokker Slog hun fra Panden
klar, Og hendes røde Læber Gav et smilende Svar.

Hr. Strange og Hr. Peder De stode og derhos; En Mumlen gik blandt
Folket Af Beundring og Trods. Hun lod de sorte Øine Tillyne dem et
Blink; Sødt toned da Musiken Paa Konningens Vink.

Han qvæged sine Øine Og sin sin elskovssyge Aand I hendes Lueblikke.
Saa greb han hendes Haand Og traadte hen i Kredsen Paa den
fløielsgrønne Grund, Og Sangen lød og Dandsen gik Saa let igjennem
Lund.

Vel bruste Lystigheden, Men den gav ogsaa Ro. Det er saa sødt at vandre
I Natten To og To. Og mangt et Par sig listed I Krattets Mørke ind Med
bankende Hjerter Og med rødmende Kind.

Ung Folmer gik med Inger, Han hvisked: „Favre Mø! Tilgiv mig, Du maa
seile Nu i din egen Sø! Imorgen, naar vi mødes, Maa Du aabne hendes
Dør, Som din egen, søde Inger! Du tidt mig aabned før.

Hvad vi fra Dorrit tage, Er Intet uden Ord; Hun skal os kun opdage En
Hemmelighed stor. Og frygter Du for Kongen, Til Dronningen du tye. I
hendes Jomfrubuur Vil jeg skaffe Dig Ly.”

Saa kiged han skalkagtigt I Pigens Øine ind, Strøg hendes Haar fra
Panden Og kyssed hendes Kind, Og sprang saa let afsted Fra den
glædesdrukne Sværm Til Borgen op og standsed Under Lindetræets Skjærm.

Men Dronningen, den Rene, Med sine favre Mø'r Sad stille hist i Hallen
Inden lukkede Dør. Den hellige Vigilie Var endt; alene, tyst I sit Buur
hun kunde høre Den fjerne, vilde Lyst.

Da klang en Cithers Strænge Nede ved Borgens Fod. Da lytted hun, da
trængte Til Hjertet hendes Blod. Hun reiste sig, slog om sig Et Fløiels
Purpurskrud; Let traadte hun, den Ranke, Paa Borgsvalen ud.

Hun læned sig til Rækket Bag den duftende Lind; Paa hviden Haand hun
lagde Den fine, blege Kind. Hun holdt sig taus og stille, Hun aanded
knap engang. Op tonede franeden Ung Folmers Nattesang:

„Min høie, ædle Frue! Jeg gjorde, som I bad. Ud fløj jeg som en Due
Efter Fredens Olieblad. Endnu er det ei plukket, Dog brydes det
forvist; Thi Himlen hørte Sukket, Alt vinker det fra Qvist.

Jeg gjennem Skov og Dale Har vandret paa min Fod, Mens Klangen af Din
Tale Mit Øre ei forlod. Jeg steg paa Bjerg og Banker; Og stærk jeg blev
derved, At det var Dine Tanker, Som styrede mit Fjed.

Jeg døied megen Smerte; Men som en Svaledrik Huldt qvægede mit Hjerte
Da Mindet om Dit Blik Langt hellere jeg døde, Langt heller blev jeg
blind;, End Haabets Morgenrøde See blegnet paa Din Kind.

Der dæmrer nu en Morgen, Der lysner nu en Dag; Som Natten flygter
Sorgen, Og som ved Trylleslag Vil alle Roser røde Og alle Lilier smaa,
Opreiste fra de Døde, Sødtduftende fremgaae.

End tvungen, maa jeg dvæle Fjernt fra din Naadessol; Jeg vover ei at
knæle End for min Dronnings Stol. Ei tør min Eed jeg krænke, – Mig
Længsel hid har ført! – Et Pant Du naadigt skjænke, At Du min Sang har
hørt!”

Hun løste af sin Nakke Et blaat, guldvirket Baand; De blonde Lokker
strømmede Ned under hendes Haand. Saa lod hun Sløifen synke Og fjernede
sig tyst. Han fanged den i Luften Og gjemte den ved sit Bryst. –

Den fjerne Larm sig tabte, Og Festen slumred ind, I halvudbrændte
Fakler Vifted en Morgenvind. Og der var Søvn og Stilhed Alt over Skov
og Dal, I Bondens lave Hytte, I Drottens høie Sal.

                              Uglens Hjerte

Uglens Hjerte.

——

Den morgenglade Lærke Høit under Himlen sang, Paa Blomster og paa Blade
Dugdiamanter hang. En sagte Luftning seiled Hen over Skovens Ryg, Paa
Engen stod end Dampen Af Mosekonens Bryg.

Men i den Lindegyde, Som fra Kongeborgen gaaer, Hvor hist og her i
Skyggen Hofsinders Huse staaer, Foran den sidste Bolig, Som var saa
siirligt bygt, Halv dulgt bag Rosenhækker Og med Billeder smykt;
Der stod nu Hr. Strange Og den gamle Riddersmand; Nysgjerrig
Morgenstjernen Keeg over Skovens Rand. Og Folmer kom og viiste En
Boddik, som han bar; Til Løndommens Dør Det den sære Nøgle var.

Hr. Stranges Øine brændte, Hans Kind var som en Væg, Paa Fingeren han
prøved Sin Daggerts Odd og Ægg. Han sagde: „Hvis hun vaagner Og ei
bekjender Alt, Er hendes Lod afveiet Og hendes Dage talt!”

„Kom, skaf os ind!” han hvisked Og greb i Folmers Arm. Da traadte liden
Inger Just under Dørens Karm. Hun vinked og hun smiled, Men bleeg var
hendes Kind; De Ungersvende drog hun I dunkle Forhal ind.Her slynged
Folmer Armen Om hendes Midie blød Og kyssed hendes Løbe Og hvisked: „Du
er sød!” Men udenfor i Haugen Under duftende Træ'r Som Vagt den gamle
Herre Stod, støttet til sit Sværd.

Derinde løfted Inger Et Teppe fra en Dør, Mens ned om hendes Aasyn Sank
Undseelsens Slør. Forelsket hun saae Paa den letfærdige Svend, Og peged
taus med Fingeren Til Rhitras Leie hen.

Der laae hun dybt i Slummer Paa bløde Hynder strakt, Som i en Sky
hensunket I al sin Ungdoms Pragt; Og under Silketeppet Aftegnede man
saae De unge Lemmer, runde, Som Havets Bølger gaae.Den venstre Arm bag
Nakken Laae paa det hvide Vaar, Den fine Haand begravet I de
slangesorte Haar; Den Høire over Teppet Langs den udsyete Søm; De
Fingre sagte krummed sig Paa Silken, som i Drøm.

Et Been med spæden Ankel Og svulmende Læg Var listet ud fra Teppet Mod
den nødbrune Væg. For Vindvet hang og dirred En Green saa lys og lind,
Med Blussel Rosen stirred I Kammeret ind.

Mens Sangeren med dristig Og med veløvet Haand For Barmen løste Løkken
Paa det silkesnoete Baand, Hr. Strange med faste Men lydløse Fjed Barsk
hen over Gulvet Til Hovedgjerdet skred.I Folmers Haand han aabned Den
Boddik og tog Og lagde Uglens Hjerte, Hvor Pigens Hjerte slog, Tæt
under det faste, Kækt kneisende Bryst; Saa greb han hendes Høire Og
betragted hende tyst.

En Sittren gjennemgyste Den skjønne Qvindes Krop, Der var en indre Kamp
Som for at vaagne op. De hvalte Bryn sig hæved, Bag Øielaagets Gjem De
sorte Stjerner tindred Uhyggeligt frem.

Hun mægted ei at vaagne; Underdanig hans Blik Hun laae opløst og
fængslet Som af en Dvaledrik. Han sagde: „Siig mig, Rhitra! Hvor dølger
sig din Magt? Og lever Frøken Ellen? Og hvor er hun henbragt?”Et Suk,
et ubeskriveligt, Steg op fra Hjertets Grund, Med bittert Smiil hun
aabned Sin rosenrøde Mund, Mens atter en Gysen Hendes Lemmer
gjennemfoer, Med sælsomt dæmpet Stemme Hun mæled disse Ord:

„O, Slange! gyldne Slange! Min dyrebare Skat! Dankongen fik Du lokket
mig Hver evige Nat; Men ak! Du magted ikke Hiin Ungersvend prud. Thi
han var reen som Sneen Og trofast mod sin Brud.

Mit glødende Hjerte Og mit Favntag han forskjød! Saa gruelig en Smerte
Havde nær voldt min Død! Her brast hun i Taarer; Som klare Perler gled
De frem fra Øielaaget Paa Kindens Roser ned.Ung Folmer, - mens bevæget
Og rørt hans Hjerte slog, - Af Rhitras Øre Ringen, Den gyldne Slange
tog. Stærkt sittred hendes Læber, Og hvid blev hendes Kind - Et andet
Drømmebilled Da stod for hendes Sind.

„Hvor kunde jeg vel leve, Før han var kommet bort? Og Hævn jeg maatte
have! Paa den kronede Hjort. Jeg lod ham baglænds binde, - Ha, ved
Nattens stærke Gud! Det var en lystig Rytter, - Hvor det saae deiligt
ud!”

Hun loe - en rædsom Latter! - Med vildtskingrende Røst, om kom den fra
et pinet, Et fortvivlende Bryst. Hun loe, mens Taarer strømmed, Afbrudt
af dybe Suk. „Med Alt det,” tænkte Folmer, „Er hun, ved Gud! dog
smuk!”Men strengt gjentog da Strange, Ubøielig, sit Ord: „Siig, lever
Frøken Ellen? Nu svar mig, Rhitra! hvor?” Da bævede hun atter Som i
Høstvind et Siv, Det syntes, som hun kjæmped For at komme til Liv.

Modstræbende hun mæled: „Det er min bittre Sorg! End lever hun, min
Fiende, Paa Sin Faders øde Borg. Indmuret der hun sidder; Foruden mig,
kun To Her vidste det. De tie; Jeg har bragt dem til Ro.

Kun Een bevogter hende. I Kamret, hvor han boer, Han tør kun ved at
trække Med Haanden i en Snor, Hvis Nogen vilde driste sig At gjøre
hende fri; Da styrter hun i Dybet Vel Favne fem Gang ti.Saalænge i mit
Øre Den gyldne Snog jeg bær, Skal Ingen Stedet finde, Hvor Frøken Ellen
er. Og Dronning vil jeg være; Ved Gift eller Staal Jeg skal mig aabne
Veien Til mit sidste, store Maal!”

Forfærdet slap Hr. Strange Den Sovendes Haand. Strax løstes hendes
Lemmer Af Krampens spændte Baand. Tilbage sank hun atter I Søvnens
rette Favn, Og smiilte som et Barn Uden Sorg eller Savn.

Taus fjerned sig Hr. Strange Og vinked Folmer: „Kom!” Men langsomt
fulgte Sangeren Og saae sig ofte om. Det var, som paa hans Fødder Der
laae en Lænke svær; Først da han stod i Haven, Han rigtig fik sit
Veir.Fra Kongeborgen iled De trende Venner ned Til Jægerens Bolig
Gjennem Skoven afsted. De tause gik, som lytted de Paa Lundens
Klokkespil Hver havde sine Tanker At holde sig til.

Men da de vare komne Ved Jægerhuset nær, Ung Folmer kasted Ringen I
dybe, klare Kjær. Som levende det sprælled, Det glimrende Kryb; Det
syded og saa svandt det I bundløse Dyb.

Den samme Aften svang sig Hr. Peder paa sin Hest; Tilfods de unge
Svende Ham fulgte som bedst. Den Sanger bar sin Strængeleg, I Sorrig og
i Fryd Den fulgte ham trofast. Nu slog han til Lyd:„Høitidelig er
Natten! Paa Skovens bløde Sti, Paa Veien efter Skatten Heel travle
stræbe vi. Hvor vore Fjed vi træde, Snart Fare boer, snart Fred, Her
vandre Sorg og Glæde Som Reisefæller med.

Som med et Slør for Øie Vi skue Intet grant. Vor Fod sig vogter nøie,
Som om et Baand den bandt. Viol og Bukkar sender Med Duft en Hilsen
froe, Mens hisset Ravnen vender Et Aadsel med sin Klo.

Her klaren Kilde risler, Hist damper Mosen fuul; Hugormen snedig
hvisler Bag Lyngens tætte Skjul. Den vilde Rose daarer Os med sit søde
Smiil, Og gribe vi, den saarer Tidt med en giftig Piil.

Hist Lygtemanden flammer Og lokker ved sin Ild Os ind blandt Skovens
Stammer Fra Veien, kaad og vild; Mens trøsterig en Stjerne Ned mellem
Løvets Pragt Veileder fra det Fjerne Og faaer os Varsel bragt.

Her snuble vi paa Roden, Hist Stien er saa blød, Og vexelviis faaer
Foden Snart Hvile og snart Stød; Dog Hjertet skal ei grue! I Øst vil
klar opgaae En nyfødt Morgenlue, – Da skal vi Skatten naae!”

Saa lød hans Sang. Dens Toner I de Andres Sind gjenklang; Og selv Hr.
Peders Skimmel Fik Retmaal i sin Gang. Saa drog de ud af Skoven, Hen
over Mark og Vang, Mens foran dem med Bjeffen Hr. Folmers Pudel sprang.

======

                                Befrielsen

Befrielsen.

——

Høit paa en nøgen Banke, Hvor Marehalm og Græs Af Sandet magert spirer,
Ei langt fra et Næs, Der laae den gamle Borg Med Tinde og med Taarn,
Hvor Peder Jernskjæg fødtes, Og han husede tilforn.

En lille, fattig Have Laae tæt ved Murens Hegn, Ret som en Haandfuld
Blade Tabt i en øde Egn. Og alle Træer og Buske For den barske
Nordenvind Havde bøiet deres Toppe Forknyt mod Landet ind.
Tungsindigt Taarnet stirred Mod Nord paa Havets Speil, Fra Brinken ud
til Hesselø, Til fjerne hvide Seil. Mod Syd dens Øine fulgte Med Høi og
Dal, der skred I smaa, i mindre Bølger Mod flade Slette ned.

Dybt nede, tæt ved Stranden Et Fiskerleie laae, Leerklinede Hytter Med
Tag af Tang og Straa. Om Borgen qviddred Svalen, Og Maagen skreg ved
Strand, Hvor evigt mellem Stene Rulled det salte Vand.

Tre Steenkast vel fra Borgen, Hvor Veien, sandet, brat, Den sidste
Krumning slynger, Der stod et lille Krat Af tætte Avnbøgstubbe, Af den
haardføre Tjørn; Der Tornskaden bygged Med sine kjække Børn.Her
standsed just Hr. Peder Og svang sig af sin Hest. Det lakkede mod Aften
Og Solen stod i Vest. Paa Skrænten hviled Folmer Med Pudlen ved sin
Fod; Iført Hr. Peders Kutte Den ædle Junker stod.

Med Mandeblods Knopper Ham Folmer havde smurt, Ved Rynker og ved Furer
ham Høitaldrende gjort. De udsyete Støvler Selv drog han af saa fuus;
Thi barbenet Munken Jo gaaer fra Huus til Huus.

Han talte til de Andre: „Jeg ene bør og maa Som Tiggermunk til Borgen I
denne Kittel gaae. Med fromme Ord og Lader Jeg Dragen vil i Ro Faae
dysset, til jeg mægter At lænke dens Klo.Thi øiner han os Alle, Er
Faren altfor stor; Hvor hurtigt naaer ei Haanden Den rædselsfulde Snor.
Vil han mig selv tillivs, Ei agter jeg det stort. Det vorde skal den
sidste Misgjerning, han faaer gjort!

Men er jeg først derinde, Da lister Eder hid; Det turde jo dog hænde, I
kom i rette Tid!” Saa talte han og vandred op I Veiens dybe Sand, Med
Hætten ned om Panden, Krum som en gammel Mand.

Hen over Vindebroen, Hvis Lænker hængte ned, Han, støttet til sin
Knippel, Traadte med langsomt Fjed. De næsvise Krager, Halvtamme, op
han jog; Han spændte sine Muskler, Og kjækt hans Hjerte slog.Paa
jernbeslagne Portlem Med Staven banked han: „I Herrens Navn! luk op For
en vansmægtet Mand!” Da aabned sig en Luge, Et Ansigt, blegt og fedt,
Med blakkede Skjæggebørster, Saae ned og spurgte vredt:

„Hvad nu?” Men da hans Øie Fra Vinduet blev vaer Den fredelige Gubbe I
den hellige Talar, Af halvforglemte Vane Han mumlede: „Guds Fred! Bi
lidt, nu skal jeg komme!” Og saa kom han ned.

Han Portlemmen aabned, Lod Munken foran gaae, Og laasede saa atter Med
Nøgle og Slaa. Men inde i Kammeret, Med lumsk, fjollet Smiil Han sagde:
„Fromme Broder! Kom sæt jer og hvil!”Mat lod sig Strange segne Hen paa
en Løibænk, hvor Hans Falkeblik foroven saae Den frygtelige Snor. Og
mens den Anden stod Og gloede paa ham stum, Han lod sit Øie glide Om i
det snevre Rum. -

Paa Væggen hang en Armbrøst, En Dolk og et Sværd, I Krogen stod et
Madskab, Ved Siden et Spær. Et Kruus der stod paa Bordet, Hvor en
Ølbimpel laae; Og Døren op til Taarnet I et Hjørne han saae.

Men da han vel fik mønstret Den Vægters raae Gestalt, Med Eet det som
et Slør Ham fra Øinene faldt. Han kjendte godt hans Næve, Han havde
følt dens Greb, Han var blandt dem, der bandt ham Til Hjortens Ryg med
Reeb.Op flammed da hans Hjerte, Dog tvang han end dets Ild; Han tog et
Bøger, bad en Bøn Og drak ham saa til; Og mens han suged Øllet I
langsomme Drag, Den lurvede Kjæmpe Han speidede i Mag.

Der stod han i sin Kofte graa, Skinhellig og slug, Stivt stirrende, med
foldede Hænder for sin Bug. „Hør,” mæled da Hr. Strange Og satte hen
sit Kruus, „Du kommer sagtens sjelden Til Gjæst i Herrens Huus?”

„Nei,” grinte Kjæmpekarlen Og krammed i sit Haar, „Til denne Ravnerede
Ei Klokkeklangen naaer!” „Saa skrift mig dine Synder, At Afløsning Du
kan faae, Saa er dit Øl betalt!” Og han mumlede: „Lad gaae!”„Først sige
Du dit Credo!” „Det har forlængst jeg glemt!” „Saa bed et Paternoster!”
„Det paa samme Sted er gjemt!” „Knæl ned da! jeg vil bede, Tag af min
Mund hvert Ord!” Og uvilkaarligt Karlen Sig neiede mod Jord.

Knap laae han der nedbøiet Og slog sig for sit Bryst, Og mumlede i
Skjægget: „Forført af Syndens Lyst” - - Saa greb ham Junker Strange I
Qværken, fast og kjæk, Og væltede ham baglænds, Som man vælter en Sæk.

Da brølede den Skumle: „Ha, er det saadan fat?” Men Strange fik ham
Knæet Paa den brede Bringe sat, Som naar et Neg man binder; Han med sin
Høire slap Og famled efter Dolken, - Da blev den Vægter rap.Om paa den
ene Side Han som en Orm sig vreed! Saa Junkrens Knæ mod Flisen Liig en
Hammer slog ned; Som naar en Ganger steiler, Han krummede sin Krop, Paa
Knæ, een Haand alt strakte Han imod Snoren op.

Rask tog ham Junkrens Arme Et vældigt Undertag, Han styrted sig mod
Døren, Op sprang den med Brag! De rulled som to Slanger I Portrummet
ud, Høit brølede den Vægter Da som en tirret Stud.

De vælted sig, de kjæmped, Og Kampen de forstod; Men Stranges unge
Kræfter Holdt ei Skridt med hans Mod. Det sortned for hans Blikke! Men
af Taageslørets Gjem Han syntes, at der straaled To søde Øine frem.De
smilte saa bedrøvet! De gav ham atter Kraft; Hans muskelspændte Arm
Blev som et Egeskaft. Det lysned for hans Øine, Hans Tanke blev klar,
Og atter blev han øverst, Som før han underst var.

Han slap med begge Hænder, Tog Tag i Knegtens Skjæg, Sin Dolk han rask
fik viklet Af Kuttens side Læg. Høit svang han ud sin Høire; Grum i sin
Hævn og Harm Han vilde sænkt dens blanke Staaltunge i hans Barm.

Men i et Spring kom Folmer, Hr. Peder fulgte med; Han kjendte jo, som
Bjørnen, Sin Hules Leilighed. Saa svinebandt de Karlen, Og, væltet paa
sin Ryg, Han laae med Fraad for Munden, Taus stirrende og styg.Han
stønned, og hans Lemmer De bævede som Siv; Han bad og han tigged Alt
for sit usle Liv. Da sagde Peder Jernskjæg: „Du bliver her, min Søn!
Jeg skal Dig lade hente Og faae Dig Portnerløn!”

Men Strange flux med Dolken, Han end i Haanden bar, Det tunge
Nøgleknippe Af Karlens Belte skar. Uhyre Længsel drev ham Som Skibet en
Bør; Ind stormed han i Kamret Og sparked op en Dør.

Ad Vindeltrappens Hvirvel Han svimlende steg op; Og lige under Hatten,
Tæt under Taarnets Top Han standsed ved en Laage, Af Egetræ gjort; Tre
Nøgler først fik aabnet Den knagende Port.Han traadte ind forsigtigt,
Med Haanden for sit Bryn, Thi Solens sidste Straale Skarpt blændede
hans Syn. Sit Afskedsblik den kasted Vemodigt, venligt paa Det Knippe
Straa i Krogen, Hvor liden Ellen laae.

Ned bøiet over Leiet Ei voved han en Lyd; Han stirrede paa Pigen Med
smerteblandet Fryd. Ei saae hun Solens Hilsen, Hans Fjed ei hørte hun,
Thi lukt var hendes Øie Og bleg var hendes Mund.

Een Haand laae under Kinden Og een i hendes Skjød. Forfærdet da han
hvisked Til sig selv: „Hun er død!” Han greb en Haand fortvivlet - O,
Gud! den var dog varm! Da løfted Ungersvenden Den Lilie paa sin Arm.Saa
ømt han bar sin Skat ned I Borgens skumle Gaard; Omkring hans Skuldre
hængte Hendes lange, blonde Haar. Paa Stenen, tæt ved Brønden Han satte
hende ned; Strax Folmer var ved Haanden Og den gamle Ridder med.

De støtted hende kjærligt, Mens Strange paastand Fik vundet op af
Kilden Det friske, kolde Vand. De stænked hendes Pande, De væded hendes
Mund; Et Suk opsteg fra Barmen, Og sagte aanded hun.

Sin høire Haand hun løfted, Men atter hen den faldt; Hun hæved sky sit
Hoved, Som havde Nogen kaldt; Men pludselig hun aabned To Øine saa
blaae, Saa fromme, som de ud Fra Paradiset saae.Tilbage foer Hr. Peder
Ved dette søde Syn, Med begge sine Hænder Han dækked sine Bryn, Og
hviskede: „Gudsmoder! Det er det samme Blik, Som, sidste Gang jeg var
her, Af to Øine jeg fik.”

Han sagde: „Ædle Frøken! Tak Gud! vær uden Frygt! I staaer i Venners
Værge, Og I tør aande trygt!” Til Side holdt sig Strange; Men Folmer
havde rask Alt med sin Daggert hugget Løvgrene af en Ask.

Og af de seige Qviste Indslynged fast og tæt, Han fik paa de længste
Snart flettet nok saa net For Pigen en Bærebør, Heel magelig og svai; -
Hun kunde jo ei vandre Den lange, tunge Vei.Hr. Peder løfted Møen Paa
sin mægtige Arm; Hans Øine bleve blanke, Fast bævede hans Barm. Han
lagde hende lempeligt Paa grønne Seng, og mild Han tog sin brune Kutte
Og dækked hende til.

Hr. Strange fik sig atter Ført Støvler paa og Hat De raske Ungersvende
Da begge toge fat. Ud bare de skjøn Jomfru Af Borgens snevre Port. Eia,
den Junkers Hjerte Ham næsten blev for stort!

Ung Folmer bar ved Hovedet, Men foran Strange bar, Hun kjendte ham
sletikke, Saa dunkelt som det var. End stod der kun en blegrød,
Guldrandet Sky i Vest. Hr. Peder efter lunted Paa sin abildgraae
Hest.Fra Søen vifted Vinden kold Hen over Lyngen bruun, Men nede mellem
Bankerne Blev Luften mild og luun. Den stille Himmel hvælved Sit
guldbrodeerte Telt. Ei kunde Folmer tie her, Ihvad det skulde gjældt.

Bagved ham red Hr. Peder Opslugt af Minders Strøm; Foran sig saae han
Strange, Og tænkte sig hans Drøm. Og mellem dem hans Blikke Paa Lilien
sank ned. Hans Hjerte var saa freidigt, - Nu fik han løst sin Eed.

Ja, havde han havt Vinger, did Han fløiet var paa dem, Hvor den
kongelige Frue Sad i sit stille Hjem. End havde han tilbage En lang og
møisom Gang.; Thi hæved han sin Stemme Og fløi afsted i Sang:„Sov sødt,
Du Liliehvide! Vaagn op som Rose rød! Ei længer skal Du lide, Thi nu er
Sorgen død; Forvundet er al Smerte, Frisk Glædens Blomst vil groe; Nu
flere end dit Hjerte Kan slaae sig til Ro

Min frydefulde Tanke! Afsted, tag Vinger paa; Hen over Skov og Banke
Din lette Flugt skal gaae. O, naaderige Dronning! Modtag den Flyver
godt, Som Bi den bringer Honning, Og Kuben er dit Slot.

Den samme Vei jeg vandred Nys med saa tungt et Fjed; Hvor er den nu
forandret, Saa jeg undres derved. Du brede Eng langs Skove, Som gjemmer
i dit Skjød Den Sø med blanke Vove, Er dobbelt grøn og blød.Du klare,
milde Stjerne, Som tindrer hist saa blaa. Du trøstede mig gjerne, Da
sorgfuld Du mig saae. Paa dine fjerne Veie Til Gjengjæld for din Trøst
Du ogsaa nu skal eie Det Halve af min Lyst.

Her under disse brede, Løvrige Grenes Pagt, Har Fugle smaa paa Rede Til
Slummer sig nu lagt; I Bøg, i Ask, i Elle Jeg gad dem vække her, Jeg
vilde dem fortælle, Hvor lykkelig jeg er!

O, Livet er dog yndigt, Ak, men det er saa kort, Det var dog altfor
syndigt, Hvis snart jeg skulde bort. Nei, let jeg end mig svinger, Jeg
føler, paa min Fod Er Sommerfuglevinger Og Solglimt i mit Blod!” -I
Jægerhusets Hauge Ved aabne Laage saae Alt Morgenstjernen længe Den
gamle Kone staae. Der, lænet op mod Stolpen, Før Dagens Lys blev tændt,
Hun havde Øiet stadigt Til Skovveien vendt.

Thi Længsel og Forventning, Liig onde Alfer to, Fra Øiet og fra Sindet
Havde jaget Søvn og Ro. Een Tanke bragte Gysen, En anden Blodet jog Af
Glæde gjennem Hjertet, Saa uden Rast det slog.

Med Buen under Armen Og Tasken ved sin Lænd Var Manden alt i Skoven;
Ham Vanen drev derhen, Hvor Snarer var ophængte Og der var stillet
Fald; Han røgted endnu trofast En Jægers muntre Kald.Hun stod og ændsed
ikke Den gamle, troe Pasop, Som sad foran og logred Og saae til hende
op; Ei hendes Øre hørte, At mellem Blad og Green De Fugle smaa paa Rede
Nu vaagned Een for Een.

Med Eet hun løfted Armen Og skygged for sit Bryn; I hendes Øie speiled
sig Det frydeligste Syn. Fra Skovveien, saae hun, kom Hr. Peder paa sin
Hest, Paa Leiet, mellem de Unge, Den høitelskede Gjæst.

Ind under Lindegangen Bar de den Byrde sød, Just som den første Straale
Af Morgensol frembrød. Forundret vaagned Ellen, Matøiet, bleg om Kind;
Gjennem venlige Stuedør De ledte hende ind.Da saae hun Jægrens Hustru,
Da saae hun, hvor hun var; I hendes Øie tindred En Glædestaare klar.
Her fandt hun atter Een dog, Som vidste hendes Navn; Her kunde sødt hun
hvile Som i en Moders Favn.

Hende Hvilen beredtes af En trofast Kjærlighed, Og Pleie, som en Moder
Kun ret forstaaer og veed. Hr. Peder sad og smiled, Mens Folmer slumred
alt; Han kunde ei faae Øiet Fra den yndige Gestalt.

Først da hun med den Gamle I et stille Kammer svandt, Da søgte han til
Leiet, Og snart ham Søvnen fandt. Men Strange gik i Skoven, Hans Sind
ei havde Ro; Han elsked liden Ellen, Men - sit Skjold var han tro.

Til sine fire Venner han Sørgmodig havde sagt: „Vil I mit Vel, saa være
Paa Hjertet det Jer lagt: Nævn ei mit Navn for Ellen, Hun selv det
vover ei; Og dele Dødens Bæger Med hende, kan kuns jeg!”

Naar blygraae Skyer skjule Midsommers Himmel blaae, Naar Havets Bølger
hvile Og Skovens Bøge staae I ængstelig Taushed, Og Bukkar med sin
Duft, Berusende som Viindamp, Kryddrer den tunge Luft;

Da styrer Stæren sin Tunge, Og Viben dæmper sit Skrig, Tudserne sig
fjæle Under Skræppens brede Flig; Ud fra sin sikkre Hule Speider den
gule Ræv, Sig Edderkoppen ruller Bag Bjelken i sin Væv.
Paa Kongeborgens Tinder, I hver en Sal og Vraa Der slig en lummer
Torden Lumsk lurende laae; Den sortned hver en Tanke, Den gjorde Barmen
trang, Hvert Aandedræt blev kortere Og Tiden dobbelt lang.

Hofsinderne med vigtige, Med ængstelige Blik Paa Trapper og ad Gange
Kun paa Taaspidsen gik; I Kjelderen man hvisked, I Stegerset man tav,
Og selv i Borgestuen Var der tyst som i en Grav.

I Riddersalen hørtes kun Kong Eriks faste Fjed, Hans Hat med hvide
Fjedre Den sad ham paa Sned. Hans Øine vare matte, Hans Kind som hviden
Væg, Med høire Haand han holdt Om sit buskede Skjæg.En underlig
Beklemthed Havde taget ham i Favn; Han længtes efter Noget, Men vidste
ei sit Savn. Hans Hjerte var saa øde, Saa tomt som en Lo Om Sommeren
før Høsten, Mens Vipperne end groe.

Han følte sig saa eensom, Saa usel og forladt; Hans Tanke, liig en
Jolle Paa Hav i bælgmørk Nat, Drev om i Sjælens Mørke, Og som i Lyn paa
Lyn Fremviste Fortids Veer Sig for hans indre Syn.

Han mindedes, hvor ofte Hver Plan, han havde lagt - For at øge sin Ære
Og Danrigets Magt, Var blevet til en Snare Alt for hans egen Fod; Hvor
tidt han maatte frie sig Ved sit og Manges Blod.Det lod, som selv
Naturen Hans arge Fiende var; Hvor falsk var ikke Isen, Naar den hans
Slæde bar; Hvor ofte havde Bølgen Ei truet ham med Død, Og knust den
Stavn, som bar ham, Mod Klippen som en Nød.

Han tænkte paa, hvor ofte Beført og forraadt, Hans Haand var strakt mod
Frugten, Som ei han havde naaet; At aldrig ham iskjenket Var noget
Bæger puurt, Men Livets Drik forgiftet Med Sorgens bittre Urt.

Saa fløi hans Blik mod Øster Til det hellige Land; Selv paa sin fromme
Vandring Var han Ulykkens Mand. Tydsk Svig ham havde dengang I
Fangenskabet bragt; Han følte fast de Lænker end, Hvori hans Haand var
lagt.Til Saraceners Sultan Var sendt hans Contrafei; Fra de holsteenske
Grever Det gik den lange Vei. Han fangen blev og gjenkjendt; Med Nød
han fik sin Haand Ved Hjælp af gyldne Nøgler Løst ud af Slavebaand.

Thi Syd for Eiderstrømmen Laae evigt paa Luur Den Lyngorm, som vil
krybe Over Dannevirkes Muur. Mod den han havde kjæmpet, - Den tørsted
efter hans Blod, - En holsteensk Greve aldrig Var Dannerfolket god! -

Mens disse sorte Tanker Vælted i Kongens Sind, Den gamle Ridder
Jernskjæg Fra grønne Lind til Lind Op ad den lange Gyde Heel langsomt
monne gaae, Hvor hist og her i Skyggen Hofsinders Huse laae.Mens saa
med bøiet Hoved Og Haand paa Sværd han gik, Hans Tanker og en Vandring
Frem og tilbage fik; Og alt som saa han grubled, Hans Fjed blev mere
fast, Hans Pande mere rynket Og Øiet mere hvast.

„Jeg sige vil til Kongen,” Saa tænkte han i Løn, „Du bør den Vei
forlade, Du træder nu, min Søn! Søn tør jeg ham vel kalde, - Alt var
mit Haar jo hvidt, Da paa mit Knæ han havde Sig faaet mangt et Ridt.

Jeg sige vil, Du bryder Forgjæves al din Kraft; Du trodser og vil tage,
Hvad Fædrene har havt; Men paa Sindighed det brøster, Du er for kaad og
vild; Husk paa, let Luen slukkes, Men Glæden holder Ild.Jeg sige vil,
Du aabner For vidt din Borgeport; Den Flok, som der indtrænger, Den
duer ikke stort. De smidske for dit Aasyn, De prise høit dit Huus, Men
Alt, hvad der de søge; Er kun Sulefad og Kruus.

Jeg sige vil, Dig blomstred En Lilie til din Lyst, Du kunde havt den
reneste Jomfru ved dit Bryst; Ha! Dankonning! skam Dig For din usleste
Dreng! Den frækkeste Skjøge Har Du lagt i din Seng!

Ja, saadan vil jeg sige! Og Mere, hvis jeg kan!” Saa tænkte i sit
Hjerte Den ærlige Mand; Og alt som han vandred, Kom immer mere til, Og
hvergang var hans Slutning: „Saadan jeg tale vil!”Han traadte gjennem
Porten, Steg op ad Trappens Steen; Det var saa længe siden, Han satte
sine Been Paa disse store Fliser, I dette Frammers bredt; Han gjenned
alle Minder bort Og holdt sig beredt.

Da aabned Svenden Døren, I Salen kom han ind, Hvor Drotten vandred op
og ned Med drønende Trin. Da standsede de Begge; Med Undren Kongen saae
Paa ham, - en Fortids Skygge I Hallen for sig staae.

Han venligt gik hen til ham, Og rakte ham sin Haand. Al Barskhed var
som veiret Af Ridder Peders Aand! Med bøiet Hoved stod han For Kongens
Majestæt, Og glemte reent sin Tale, Som var saa vel indklædt.Slig
kongelig Huldsalighed Bedaared tidt et Sind Langt mere stærkt end
dette; Han stod som ør og blind! Hans Øie, som aldrig blinked For
Sværdets hvasse Lyn, Nu heel spagfærdig skotted Under de tykke Bryn.

„Hvad fører hid til Hove,” Saa Kongens Tale lød, „Fru Moders bedste
Støtte, De Danskes Trøst i Nød? Hvad drev Jer vel fra Reden Min ædle,
gamle Ørn? Hvad søger I, min Fader! Blandt os uvorne Børn?”

Hr. Peder vilde svare, Han aabned Munden alt, Han famled efter Ordet, -
Da traadte just, som kaldt, En Flok af Hoffets Herrer Derind, og dem
foran Stoltsered Hr. Jens Due, Marsk og Befalingsmand.Han gik med samme
Reisning. Som da han end var ung, Men Ryggen var nu stivnet Og Gangen
var lidt tung; Det sorte Haar var graanet, Og det krusede Skjæg Laae
pynteligt paa Koften Og Kravens stive Læg.

„See!” raabte Konning Erik, „Den Dag er mig en Fest! Den har mig bragt
uventet En høit velkommen Gjæst; En Mand, udi hvis Hjerte Urokket
Troskab boer!” Da bøiede sig alle De Hoveder til Jord.

„Men det er sandt, Hr. Peder!” Saa mæled han igjen, „Blandt disse gode
Herrer I har en gammel Ven. I ham dog vel gjenkjender, Han var Jer
meget kjær, Skjøndt han, som I, har skiftet Baade Farve og Fjer?I var
jo som to Brødre, Saa har man mig fortalt, Stod Last og Brast tilsammen
Og deelte troligt Alt?” Frem skred han da, Jens Due, Paa Spidsen af sin
Fod; Men som en Blok Hr. Peder Ubevægelig stod.

„Er det ei saa, Hr. Peder? Mig tykkes, det blev sagt, At fra Hr. Jenses
Rede Blev Jer den Due bragt, Som saa blev Ørnens Mage?” Saa skjemted
Kongens Ord; Da var det, som et Smiil Over Marskens Ansigt foer.

Et Skridt da tog Hr. Peder Hen mod den fine Mand; Det Smiil faldt i
hans Hjerte Som i Høstak en Brand. Hans Øine skjøde atter Med den
skarpeste Piil; Han sagde: „Hvad, Jens Due! Betyder dette Smiil?”Dog
næppe fik han høre Sin egen Stemmes Klang, Der kjækt mod Salens
Hvælving Sig som en Torden svang, Saa følte han i Barmen Gjenfødt sit
gamle Mod; - Men nysgjerrigt lyttende De andre Herrer stod.

„Hvad mener Du?” gjentog han, „Har Du dit Mæle tabt? Jeg kjendte Dig
den Tid, Da det var nok saa rapt! Dit Aasyn klart mig siger, Hvad ikke
dine Ord: Bagved din Fløielskofte Et Rævehjerte boer.

Du skal mig gjøre Rede, Du pyntede Nar!” Saa tordnede Hr. Peder, Han
glemte, hvor han var. Bleg og med knyttet Næve, Fast blind af Raseri,
Han afskar Marskens Tale Og skreg afsindig: „Tie!Gjem Løgnen paa din
Tunge, Det baader Dig nok bedst; Med Staal i Haand vi tales ved,
Forræder, som Du est!” Saa greb han Marskens sirligt Opstudsede Skjæg,
Og havde nær ham knuset Som en Æggeskal mod Væg.

Da stimled Alle sammen Med Bulder og med Skrig Og drog dem fra
hinanden; Mens bleg som et Lig Kong Erik paa sin Løibænk Fra Panden
strøg sit Haar, Knap ændsende Bruddet Paa Freden i hans Gaard.

Det indre Lys var slukket, Som et Øieblik var tændt, Og atter havde
Tanken sig Til Hjertets Mørke vendt; Og atter havde Drømmen Ham taget i
Favn, - Da pludselig han vaktes Af Dvalen ved et Navn.Brat havde
Stormen lagt sig, Og Alles Blikke saae Med nysgjerrig Undren En
Skikkelse staae I aabnede Fløidør Og langsomt skride hen Tre, fire
Skridt i Hallen Og saa standse igjen.

Og Alle raabte: „Dorrit!” Stolt hæved hun sit Blik Og axlede sin Kaabe
Med høitidelig Skik. Stum Kongen sad, høit stritted Paa Hovedet hans
Haar, Forover bøiet sad han Med Næven paa sit Laar.

Men Dorrit løfted foran lidt Sit guldbrodeerte Skjørt Og satte Foden
fremad, Og fornemt og tørt Hun talte: „Saa I mene, Slet ikke det gaaer
an, At jeg kan Dronning vorde I dette skjønne Land?Jeg siger Jer
forsanden, Ei mange Timer gaaer, Saa maa han der Guldkronen Mig lægge
om mit Haar. Han selv er da min Slave - Og Hiin med - og saa -” Her
sank hun ned, paa Gulvet Knæfalden hun laae.

Fra Øiet strømmed Graaden, Hun hviskede mat: „Hjælp mig! man har mig
ranet Min dyrebare Skat! Min Erik! o Du Søde! O, min Konge og min Ven!
O, skaf din stakkels Dorrit Sin Guldsnog igjen!”

Op sprang hun som forfærdet, Da dette Ord var sagt; Vildt slynged hun
bag Nakken De sorte Lokkers Pragt: „Hvad vil den Stodderkonge?” Her
rædsomt hun loe, - „Knæl ned i Støv og ydmygt Kys Spidsen af min
Sko!Jeg er en Guddoms Datter, Den mægtigste paa Jord; Hist i de hvide
Klipper Paa Lante Ryn han boer; Paa sorten Hest han rider Hver evige
Nat Med Vedbend om sin Skulder Og Uglen paa sin Hat.

Han kommer, naar jeg kalder, - Vee Jer, ifald jeg vil! Ha, trodser I?
det vorder Jer Alle et farligt Spil! Han brat fra dette Hoved Skal rive
Kronen blank!” Her hendes spæde Høire Paa Drottens Isse sank.

Hidtil han sad forstenet, Nu vaagned han og foer Fra Sædet op, som
Lynet Var faldet bag hans Spoer. „Fordømte Hex!” han mæled Med Stemmen
brudt og mat, „Viig fra mig, bort! og skjul Dig I den evige Nat!Dit
Garn mig lumsk omsnæred, Du hedenske Kryb! Far hen, hvorfra Du stammer,
Til det glødende Dyb!” Og rasende han løfted Sit bestøvlede Been, Han
sparkede til Pigen, Saa hun faldt mod Gulvets Steen.

Hun reiste sig ikke, Eiheller hun krøb; Som Katten behændig Hun paa
alle Fire løb. Udaf halvaabne Dør Liig en Skygge der flød, - Et
langtrukket Jammerhyl Da gjennem Borgen lød.

En Midnats dybe Stilhed I Riddersalen var; De Herrers Øine spurgte, Men
de fik intet Svar. Tilbage paa sin Løibænk Sank Kongen mat og ør, Og
skjulte sine Øine Med begge Hænders Slør.Mens tunge Smertessukke
Bevægede hans Barm, Hans hele Legem sittred Og Krampen drog hans Arm;
Da strømmede hans Taarer, En Sommerregn saa mild, De gjorde frit hans
Hjerte Og slukked Smertens Ild.

Han længe sad hensjunket, Ført af sin Tankes Strøm; Lidt efter lidt sig
fjerned Den føle, skumle Drøm. Saa sad han længe, stille, Indsluttet i
sit Sind; Da reiste han sig pludselig Med smilende Kind.

Han lagde Haand paa Hjertet, Dybt gik hans Aandedræt, Med trøstig
Stemme sagde han: „Ak, nu er dette let! Forvundet er nu Qvalen, Bort
drog den sorte Sky, - Een Længsel er indslumret, men Nu vaagner der en
ny.

En Gjeld vil jeg betale, Hvis end det muligt er; En Gunst vil jeg
erhverve, Hvis jeg den findes værd. Jeg tjene vil som Slave – Paa Naade
tør jeg troe, – Da hersker jeg som Konge, Hvor Himlens Engle boe!

Følg med! I Vidner være!” Saa skred han foran dem; De Hoffolk i hans
Fodspor Da trængte sig frem. Hr. Peder og Jens Due I den nyfigne Kreds
Ved lønlige Miner Fik sagt: „Vi sees!” – „Vi sees!”

I stille Lønkammer, Hvor Lindens brede Blad Mildt skyggede for Vindvet,
Den unge Dronning sad. Hun støttede sin Albu Paa det snirklede Bord, Og
lyttede heel tankefuld Til Folmer Sangers Ord

En Mynde, hvid som Sneen, Med Halssløife rød, Lagde sit fine Hoved Paa
hendes Silkeskjød; Hun sagte lod sin hvide, Sin smalle Jomfruhaand Paa
Hundens Nakke glide Og lege med dens Baand.

Hun løfted glad sit Øie Den Qvinde, mild og from, Med Haand paa Hjertet
talte hun Og saae sig freidigt om: „Nu er een Sorg da svundet. Som her
havde Hjem! Saa er Hun atter fundet? Han atter kommet frem?

Hvor jeg skal hende pleie Og atter vække Lyst I hendes unge Hjerte Til
Livets Blomsterhøst! Han skal igjen mig tjene, – Jeg vil det nu saa –
Et Værn jeg vil ham være, Og bedre passe paa!”

Saa mæled hun, den Ranke, Der hun sad i sin Stol, Mens over hendes
Aasyn Klart skinned Glædens Sol. Taknemlig lod hun ile En Straale af
den Med Blikket, som hun sendte Den snilde Ungersvend.

I sin udsyete Kofte Med de flagrende Baand Rank stod han der paa Teppet
Med Cithren i sin Haand; I Høisal og i Stegers Han lige freidig stod;
For Dronning eller Terne Var lige kjækt hans Mod.

Hun leged med Hundens Øre, Han greb til sin Barett; Om Alt var nu
tilende, Det vidste Ingen ret. Der var en Stund heel stille; Med Eet
hun slog sit Blik Iveiret, som et Minde I hendes Sjæl opgik.

„Ak ja, nu først,” hun sagde, „Ihukommer jeg mit Ord, Da paa mit Bud Du
jaged I de Forsvundnes Spor; At, hvis Du kunde bringe Min Smerte
Lægedom, Jeg naadigt vilde skjenke Dig, hvad Du bad mig om!”

Han slængte hen Baretten, Han lagde Cithren bort, Hen mod den skjønne
Viv Han tog et Skridt, et kort; Det var, som om en Trolddom Drog ham
hende nær, Som laae der i hans Øine Et dristigt Begjær.

En Angest drev til Kinden Alt hendes Hjertes Blod; Det var fast mere
Qvinden End Dronningen der stod; Og næsten forfærdet Hen sank hun i sin
Stol, Bort veeg fra hendes Aasyn Hin Tilfredshedens Sol.

Med usikker Stemme Gjentog hun sine Ord, Mens over hendes Pande En
dunkel Sky der foer: „Saa siig mig, hvad Du ønsker, Nu skrift mig
ærligt, hvad?” Da tog den Sanger smilende Til Cithren og qvad:

„Tillad, min ædle Dronning! At byde Dig mit Svar I Sangens
Blomsterhonning Saa fiin som jeg den har!” Da lysned hendes Øine, Hun
atter aanded let, Og sagde: „Syng! jeg hører Og bliver ikke træt!”

„Jeg elsker gyldne Spange,” Han sang, „og Stenes Pragt; Af dem har mine
Sange Dog meer end nok mig bragt. Og der paa Jord ei findes Saa
kosteligt et Baand, Der værdigt var at vindes Som Gave fra din Haand.

Jeg trænger ei til Bolig, Himlen er mit Paulun, Jeg sover lige rolig I
Lyngen og paa Duun; Jeg vil ei Ridder være Og føre Skjold og Stang; Min
Frihed er min Øre, Min Adel er min Sang.

Jeg være vil din Sanger, O, skjenk mig dette Navn! Jeg Intet meer
forlanger, Indtil jeg naaer min Havn! Som Blomstens Blikke Solen Følge
til sidste Blink, Vil jeg fra Dronningstolen Agte paa mindste Vink.

Som Sømands Øie skuer Til Stjernen i det Blaae, Og spørger trygt dens
Luer, Hvad Vei han skal gaae; Vil jeg i Livets Brænding Mig tænke dit
Raad, dit Bud, Og tage sikker Kjending Og slippe sikkert ud.

Som Bien, der sig trænger Dybt ind i Rosens Barm, Og diende der hænger
Sødt svimlende og varm; Saa vil min Sjæl sig ranke Til din udi min
Sang, - Ha, der skal fødes Tanke! Og der skal høres Klang!

Kald paa mig i din Lykke, O, lad din Sangers Ord Og Toner Glæden smykke
Med Sangens Perlesnor. De Perler er vel dine, Samt alle Blomster smaa;
Jeg gjør dem dog til mine, - Det maa nu jeg forstaae!

Kald mig, naar Verden træder Dig nær og gjør Dig Vee, Naar Smertens
Taare væder Kindens Roser og Snee; Da skal min Sang omstrømme Dit
Hjerte huldt med Klang Og vække søde Drømme I Sorgens Nat saa lang.

Han er saa stolt, Du tænker, At fast han er en Nar? Ak nei, der findes
Lænker, Som jeg med Stolthed bar. Mig er, naar Sjælen tørster, Dit Blik
et Kildevæld; Og jeg seer ned paa Fyrster, Naar blot jeg er din Træl!”

Han taug; og Begges Øine Nu mødtes uden Sky; Om hendes fine Læber
Fødtes Smilet paany. Hun sagde: „Nei, for Lænken Min Træl ei kan gaae
fri; Jeg binder Dig med hundred, Som der er Trolddom i!”

Saa tog hun ved sit Belte Sin blankeste Sax, Af blonde, lange Fletning
En Lok hun klipped strax, Til Folmers Hals en Sløife, – Hvor bæved ei
hans Sind, Da blødt han følte strøife Hendes Haand paa sin Kind.

Han henrykt stod, men svimmel Som paa en Klippetop, Med Haand paa Bryst
han knæled, Men stod saa hastigt op; Thi Bulder alt der hørtes Af mange
Fødders Trin, – Med straalende Øine Traadte Dankongen ind!

Ind traadte Konning Erik Med alle sine Mænd; Det var den unge Dronning,
Hun stod ham op igen, Hun undredes vel saare, Men yndigt saae det ud,
Hun mødte ham med Rødmen Som sin Brudgom en Brud.

Han aabned sine Arme, Tog hende ømt i Favn, Og nævned hende kjærligt
Ved Hustruens Navn; Han kyssed hendes hvide Haand; Saa fulgtes de ad
Til Salen og tilsammen Paa Høisædet sad.

Mens der de sad, han hvisked Saa mangt et Trøstens Ord, De spired fra
hans Hjerte Som af en vaarlig Jord; Og Solen, som dem fostred Med
guddommelig Ild, Den straaled ved hans Side Saa varm og saa mild.

Og der var Fryd og Gammen Da over al den Gaard; De unge Møer smykked
Igen det faure Haar; De Ungersvende jubled Fra Kjelder og til Tag, –
Det var, som blev der feiret Paany en Bryllups-Dag.

Men Dronningen, den glade, Den gjenfødte Brud, I sine stille Tanker Nu
ydmygt takked Gud. I Hjertet var indslumret Den nagende Orm, – Men –
Mandens Sind er flygtigt, Som paa Havet en Storm.

Det Huus i Lindegyden, Som var saa sirligt bygt, Halvdulgt bag
Rosenhækken Og med Billeder smykt, Det stod nu som en Rede, En Trækfugl
har forladt, Og der var lige stille Ved Dag og ved Nat.

De smykkede Kamre Var nu Eensomhedens Bo; Et Vindve stod aabent; Der
sad i Mag og Ro Den vevre Spurv og kiged Forsigtig og klog; Paa
Dørtræet Katten Sig trykked op i Krog.
I Gangen op til Døren Alt groede Nelden høi, De hvide Duer ængsteligt
Om spidse Gavle fløi; Og Hver, som gik forbi Fra Lind og til Lind, Med
nysgjerrigt Øie Da skottede derind. -

Ei langt fra Nestved strækker sig En Høiryg stor; Der Faaret gaaer og
søger Sit tarvelige Foer; Forneden krummer Veien Sig gjennem dybe Sand;
I Grøften, uden Rislen Siver Kildens Okervand.

Det led saa hen mod Solsæt, Og fra den fjerne By De Aftenklokker sendte
En Lovsang imod Sky; De taug, og Alt blev stille Og slumred hen med
dem, Kun stundom skreg en Krage, Som iled til sit Hjem.Lidt inde fra
Veien I Sandgravens Læ Der sad en gammel Qvinde, Og over hendes Knæe
Sig lænede en Yngre Med nøgen Fod og Arm; Dem sendte Aftensolen Sin
sidste Straale varm.

Den Gamle sad saa stille Som hist den runkne Piil, Ei Bedeklokken
ændsed hun, Ei Solens Afskeds-Smiil; Forover bøiet stirred hun I Pigens
Ansigt ind, Mens hendes hvide Hovedhaar Sank ned om hendes Kind.

Men Pigen var som rastløs, Ei Hvile havde hun; Og som i Drøm bevæged
Hun tidt sin blege Mund; Hun vendte sig, hun vreed sig, Med Armen ud
hun slog, Og krampagtigt Benene Op under sig drog.Tidt reiste hun sig
heftig, Med vilde Øiekast, Og følte til sit Øre, Til det Venstre, i
Hast; Saa sank hun brat tilbage, Et Jammersuk frembrød, Hun borede sit
Hoved Dybt i Moderens Skjød.

Men Dagens Lys var slukket Og Himlen blevet graa, Et Dæmmerskjær sig
bredte Over Egnen, hvor de laae; Sit første kolde Aandedrag Alt Natten
høre lod, Det hvisled gjennem Græsset Og Pilen, som der stod.

Da reiste Pigen hurtigt Og ængsteligt sig op, Stærkt sittred, som i
Krampe, Den unge, skjønne Krop; Tæt til den Gamles Hjerte Hun trykkede
sig ind, - De sorte Lokker ringled Som Slanger om hendes Kind.„Naa,
hører Du det hvisle?” De sorte Øines Blik Forfærdede, forvildede Frem
og tilbage gik. „Jag bort de grimme Snoge! Hvad vil den store der? Jeg
vil slet ikke taale, Den kommer mig saa nær!

Hvad vil den sorte Krage? Hvad tyder vel dens Skrig? Jeg veed det! Den
er sulten, Den vil hakke mit Lig! Men jeg - jeg døer jo aldrig, - Nu
svar mig, Moder! tal! Jeg vil ei lide Døden, - O! rædsomme Qval!”

Den Gamle tog sit Barn I blød og kjærlig Arm Og trykked hende sagte Til
sin moderlige Barm; Men Pigen foer tilside Og stødte hende bort: „Hvad
har jeg dog gjort Dig, At Du tager saa haardt?”Den Moders dunkle Øie
Det tindred hedt og tørt: „Kom læg Dig her at sove Og dæk Dig med mit
Skjørt. Jeg vredes jo ei mere, Alt er forgjæt og glemt; Imorgen, Barn!
vi hente Den Skat, som Du har gjemt.

Jeg Alt jo har opgivet, Jeg Alting har forladt, Jeg pleie vil og vogte
Dig som min bedste Skat; Jeg har jo Ingen anden,” - Her smelted Barmen
øm, Og hendes Kinder væded En voldsom Taarestrøm.

Sit Hoved løfted Pigen Og ligegyldig drog Sig ud af hendes Arme Og en
Latter opslog: „Min Skat? ja, kan den findes? Jeg havde mangen Skat,
Det var forfløine Fugle, Hvor faaer man dem vel fat?Ak, Jørgen, denne
Stakkel, Og Erik, denne Nar, Og alle - alle de Andre Kun mit Legetøi
var; Een var der kun i Verden, Een kaared jeg mig ud, - Men han var
reen som Sneen Og trofast sin Brud.

Mit glødende Hjerte, Mit Favntag han forskjød; O, gruelige Smerte, Det
volder dog min Død!” Hun kasted sig paa Sandet, Hun hvinende skreg; Den
Moder sad og stirred Som en Gravstøtte bleg.

Saa blev hun atter stille, Som havde Sjælen Fred; Hun reiste sig
møisomt, Hun stønned dybt derved. Hun sine Arme strakte I den dæmrende
Nat Og talte med en Stemme, Der klang saa huul og mat:„Men, seer Du,
jeg skal hævnes Paa Een, det er min Trøst; Han bærer Hævnens Spire
Gjemt i sit eget Bryst. Han troer, at han har seiret, Han troer sig
dydig, from, Han troer, han alt paa Veien Til Paradiset kom.

Jeg skuer klart i Aanden,” Saa brød hun ud med Kraft, „En Anden snart
vil arve Den Magt, som jeg havt; Og hun skal atter kue Hans uselige
Sjæl, Han skal sig atter bøie Som Tjener og som Træl.

Som Tyv han maa sig liste Fra dette skjønne Land, Jeg seer ham hisset
lande Paa Klippe-Øens Strand; Der maa han Livet friste Ved mangen
Gjerning fuul, Og mangen Gang fortjene Baade Galge og Hjul.Hvor frydes
ei mit Hjerte! See, fattig og krank Han eier knap til Hoser En
Sølvpenning blank; I vort Land han vanker Fra Huus og til Huus,
Graahaaret, krumbøiet, Og tigger til et Kruus.

Didhen vi ville drage Fra denne grønne Ø, Hist skal jeg Hævnen smage,
Thi jeg kan aldrig døe!” Her sank hendes Stemme; Til Øret op hun tog,
Og smerteligt hun smiled Og dybe Sukke drog.

Med Eet hun greb til Hjertet: „Hør, Moder! veed Du hvad? Nu vil jeg
gjerne sove, - I Morgen er jeg glad!” Hun lod sig sagte segne Hen i
Moderens Skjød, Og aanded blot et Suk, - Et Suk - og var død.

Den Moder sad alene Paa røden Sand og skjalv, Mens Stjernerne, de
tause, Gik over Himlens Hvalv; Med Arm om Pigens Midie Til Hjertet
lytted hun; Men Hjertet det var brustet Og Sjælen bragt til Blund.

Hun grov med sine Hænder En Grav saa lang og bred, Blødt lagde hun i
Sandet Sin døde Datter ned; Til Susaa-Kloster vendte Hun ei sit Fjed
paany, Ei tyede hun tilbage Til det Helliges Ly.

Hun vandred og hun tigged Fra Dør og til Dør, Indtil hun naaede did,
Hvor hun husede før. Der søgte hun til Hytten Paa skovbegroete Fedd, Og
med en vendisk Fisker Tilsidst hun drog af Led.

Det var en Morgen tidlig En varm September-Dag, End laae paa Engen
hvidlig Taagen i brede Lag; Den grønne Løvfrø qvækked Alt i det høie
Træe, Den sorte Snog sig strækked Ud under Tjørnens Læ.

Hr. Strange gik i Lunden, Hans Gang var langsom, mat, Han havde ikke
funden Hvile den hele Nat. Ved Dag tidt slumrer Sorgen, Mens Solens Øie
leer, Fra Aften og til Morgen Den vaager tidt desmeer.
Uroligt Hjertet banker; Hvor kan det finde Ro, Naar ustyrlige hans
Tanker Ile til Ellens Bo, Mens for ham stander Ære Med hvasse Sværd i
Haand Og truer at sønderskjære Det livsalige Baand?

Han gik saa vide Veie Og vidste knap, hvor han kom, Som Forelskede jo
pleie, Der sjelden see sig om. Han gik fast som i Blinde Og talte ei
sine Fjed, Og Sorgen, hans Elskerinde, Den fulgte troligt med. -

Langt inde, fjernt fra Huset, Hvor den gamle Jæger boer, Der havde
Lynet knuset En Egestamme stor; Og skjøndt man skulde mene, De havde
det ei godt, De svære, krumme Grene End spirede saa smaat.Midt paa den
faldne Stamme, Halv skjult af Green og Blad, Som fattet i en Ramme Den
unge Frøken sad; Til Dronningen paa Borgen Var hun stævnet samme Qvæld,
Nu vilde sidste Morgen Hun sige sin Skov Farvel.

Der havde hun just Venner! Saa mangen Eeg og Bøg Saa nøie hun jo
kjender Og vil unde sit Besøg; Hiin Hybenbusk paa Marken Med Frugt saa
purpurrød, De Fiske smaa i Parken, Som hun fored med Brød.

Thi hendes unge Hjerte Ei sov i hendes Bryst; Midt i sin Længsels
Smerte Det søgte efter Trøst; Hun maatte have Noget, Hun kunde holde
af, Og hun forstod just Sproget, Naar hun tog og hun gav.Der sad hun nu
hensunken, Mens Alt i Stilhed laae, Og Solen tændte Funken I Duggens
Perler smaa; Som Bier om grønne Linde, Som Maager om en Havn Hendes
Tanker derinde Huldt sværmed om et Navn;

De sværmed om et Øie, Et Aasyn, en Gestalt, De kjendte Alt saa nøie Og
kunde male Alt; De maled saa mærkværdigt Naturligt Kjød og Blod, At
Billedet snart var færdigt Og klart for hende stod.

Der stod han ved Tjørnegjerdet! Hun trykked Øiet til, Hun troede, heel
forfærdet, Det var et Drømmespil. Det var ham selv! beskygget Af Yperns
mørke Blad; Op sprang hun sødt henrykket Fra Bullen, hvor hun sad.Let
løb hun over Løvet, Hun raabte høit hans Navn, Og styrtede bedøvet I
hans aabnede Favn. Det var slet intet Under, Om stum var deres Mund,
Den havde ikke Stunder At tale endnu en Stund!

Med begge Hænder han lagde Til sit Bryst hendes to; End intet Ord hun
sagde, Men baade græd og loe; Han saae sig ganske svimmel I hendes
Øines Blaae, Som ind i denne Himmel For første Gang han saae.

Bort fra hans Tanke svundet Var Mulmet, hvori den laae; Hiint Baand, af
Æren tvundet, Det brast nu som et Straa; Tvivlskyen var henveiret, Som
truede ham før; Kjærlighed havde seiret, Som altid den bør.„Hvor har Du
været, Strange?” Hun spurgte bly og blid, „I denne lange - lange
Uendelige Tid?” Han svared: „I Elende Og bundet til vor Hjort Man havde
troet at sende For evig Tid mig bort.

Gud vilde mig bevare; Han og vor lille Sang Mig løste ud af Fare, - Men
Du? fortæl engang!” „Bortrevet fra din Side,” Hun svared, „blev jeg
slæbt væk; Ak, meget maatte jeg lide Af Kummer og af Skræk.

Kun Svalen saae min Jammer Og lytted til mit Suk, Naar ind i mit Kammer
Den fløi fra Taarnets Glug; Den blev saa venlig mod mig, Og i min Sorg,
mit Savn Jeg syntes, den forstod mig Og qviddrede dit Navn.Tidt tyktes
mig, Du var mig Saa nær og saa varm, Det kom mig for, Du bar mig Engang
paa din Arm. Men det er nu vilde Drømme, Der komme brat og gaae Og i
Taage hensvømme, Naar man tænker derpaa!”

Da smiled Hr. Stranges Læbe: „Ung Ellen! vær nu fro, Nu tør vi sikkert
stræbe At fange Fred og Ro; Den Afgrund, som os trued, Har sit Gab nu
tillukt, Det Flammelyn, som lued Mod vor Isse, er slukt.”

Heel ridderligt han lagde Sin Arm om Ellens Liv: „Vil Du,” han trøstigt
sagde, „Nu vorde min Ægteviv?” Hun saae ham klart i Øiet, Dog blussende
som Carmin, Og svared kjæk fornøiet: „I Guds Navn! jeg er din!”Med Øine
glade, milde De bytted Ring mod Ring; Der var ei Tid at spilde Til saa
vigtig en Ting. Paa Tuen grøn med Ære Han bredte sin Kappe blaa, Og bød
sin Hjertenskjære At hvile derpaa.

Han sad ved hendes Side I bløde Græs og Straa, Og hendes Haand, den
hvide, Et Kys han trykked paa, Og sang: „Min klare Stjerne! Min
dyrebare Skat! Dig søgte i det Fjerne Min Sjæl ved Dag og Nat!”

Hun raabte glad: „Ak, Strange! Din Hu har Sangen gjemt! Jeg var jo
næsten bange, Du reent den havde glemt.” Og han blev ved: „Min Stemme
Du kjender, Du kommer jo, Du kan ret aldrig glemme, Du skjenked mig din
Tro!”Hun sang: „Hver Nat er Sommer For os, dens Blomster vi; Naar Dagen
den kommer, Er vor Sommer forbi!” Og han: „O, min Kjærminde! Min
Elskovsrose rød! I Mulm jeg kan Dig finde, Din Duft er stærk og sød!”

Med dæmpet Stemme sang de Som under Nattens Flor; I Skoven yndigt klang
de Smeltende Elskovs-Ord. Da rasled det, - de lytted, De standsed med
deres Qvad, Og holdt sig tyst, beskytted' Af Hækken, hvor de sad.

Det hørtes atter ruske Gjennem det tætte Krat, De løvbeklædte Buske De
aabnede sig brat; Et stolt Gevier sig reiste Høit mellem Løvet frem; En
Kronhjort stod og kneiste Og stirred stivt paa dem!Knap hørligt hvisked
Strange: „Syng, Ellen! o, bliv ved! O, kunde vi ham fange! Det gjælder
Liv og Fred!” Og uden selv at vide, Hvad Sangen her betød, Hun sang da
med sin blide, Sin Klokkestemme blød.

Det ranke Skovdyr bøied Sit stolte Hoved ned, Med hine To for Øiet Den
græssede et Fjed; Den sine Ører vendte, Den spored og fornam; Med
Musklerne spændte Hr. Strange vogted paa ham.

Saa kom han ud paa Pletten, Hvor de Syngende stod; Strunk gik han over
Sletten, Det syntes, han fik Mod; Et lille Sæt tilbage Han atter drog
fra dem, Da syntes Sangen drage Ustandseligt ham frem.Med sænket Hoved
gik han, Og sindig her og hist Som Tidsfordriv sig fik han Et Blad, en
Eneqvist; Til Høire hist han snøfted, Og saa til Venstre her, Høit
Takkerne han løfted Og stod dem ganske nær.

Med Øine sky han maalte De gamle Venner tyst; I Solens Glands da
straalte Guldkorset paa hans Bryst; Han rakte frem sin Mule, Med Løbet
sparked han; Da klang den gyldne, gule Kjede udi hans Man.

Som baaret af en Vinge Sprang Strange til i Hast, Greeb Korset paa dens
Bringe, Saa Kjedens Ringe brast; Han holdt det dyre Bytte! Fast
sittrede hans Knæe, Han maatte Ryggen støtte Og læne sig til et Træ.Men
Hjorten var forsvunden! Skjøndt før saa tam og tryg, Den foer nu
gjennem Lunden, Kyst ved det barske Ryk. De saae, hvordan den jaged I
Krat med høie Hop, Saa Grenene de knaged Og Fuglene fløi op.

End Junkren stod bedøvet, Hans Aandedræt var kort. „Ak,” raabte Ellen
bedrøvet, „Det var jo vor gamle Hjort! Men der er jo mit Smykke? Det
vil mig Lykke spaae!” Han svared mørk: „Ja, Lykke! Det kommer an
derpaa.

See, Ellen! Du maa vide, Dit Kors kan som en Dør Aabnes paa denne Side,
- Det vidste Du ei før. Det aned os jo ikke, Da sidste Gang vi saaes,
Vor Lykke kunde ligge Bag denne lille Laas!”

Han stod som for at kjæmpe Paa Liv og paa Død, Fik Laasen op med Lempe
Og saae – en Fletning rød! Som Rævens Bælg rødhaaret Var Lokken, som
der laae; Den havde Hr. Peder baaret, – Ak, nu var han saa graa!

Da svandt Hr. Stranges Smerte, Han sukked: „Gud Lov og Priis!” Det var
hans ædle Hjerte Et fuldeligt Beviis. Han sagde: „Lad mig, Søde!
Beholde Smykket end; En Guldsmed skal det bøde, Saa faaer Du det
igjen!”

Hans Sjæl var sorrigsvanger Midt i hans Lykke nu, Den gamle Ridders
Anger Han tænkte paa med Gru. Dog ømt og fiint han dulgte For Ellen sin
Uro; Han hende langsomt fulgte Til Jægerens Bo.

Han havde seet sin Haarlok, Som den i Ungdom var, Nu skinned hvidt som
Sølvet Det Lidet, som han bar. Han havde seet sin Haarlok, Og
sønderknust han stod; Den vidned for Fru Marri, Den vidned ham imod.

Der laae den unge Qvinde, Uskyldig, for hans Blik; Et tveægget Sværd da
Gjennem hans Hjerte gik. Der stod nu for hans Øie Hans egen raae
Gestalt, Om den nu Syndens Mørke Som et Ligklæde faldt.
Der er en Høi ved Stranden, Den har et gammelt Navn; En Viking fandt
vel fordum I den sin sikkreste Havn; Den skuer over Sundet Til Kullens
steile Bryst; Bag ved den ligge Skove Og krandse Land og Kyst.

Hidstævnet af Jens Due Hr. Ridder Peder sad Der bagved Kjæmpehøien I
Solens milde Bad; En sagte Luftning leged Med Lyngtoppen rød, Mod
Stranden Sundet bruste I langsomme Stød.

Tæt foran ham paa Engen Græssede der i Mag Hans frisiske Stridshingst,
Graaskimlet og frag; Paa Hjelm de grønne Fjedre Svaied i Luften hen;
Hans Skjold det laae i Græsset Og Kutten om hans Lænd.Det mægtige
Slagsværd, Som sjelden kun han slap, Mellem Knæerne han holdt Og Hagen
paa dets Knap; Som saa han sad paa Stenen, Den vældige Figur, Han
ligned fast en Levning Af en ældgammel Muur.

Hvor vare vel hans Tanker? Dybt inde hos hans Sjæl. Der foer de om
forvildede Som i en Skumring fæl. Han fulgte deres Vandring, Mens
Angers Eddersnog Sig knuged om han Hjerte Ved hvert en Skridt, han tog.

Gjengangere af Dage, Som for evigt vare spildt, I Række gik forbi ham
Og truede ham vildt. Hver lille myrdet Glæde Ham viste sig nu stor,
Som, nær ved Himmelranden, Maanen bag Taagens Flor.Forsilde! - ak, her
hjælper Ei Taarer eller Strid! Saa nær ved Grændseskjellet Af Evighed
og Tid Det bittert er at høre Sin Fortids Varsels Kald, Og kun at turde
svare: „Ifald jeg blot - ifald” -

Som Stormen imod Granen, Mod Klippen Dalens Elv Den gamle Ridder
kjæmped Forbittret mod sig selv; Og Kampen var fortvivlet Som Eens imod
imod en Hær, Thi vaabenløs var han, Og Fienden var saa nær.

Iblandt de stærke Magter, Som trængte ham saa haardt, Een altid svæved
forrest Og aldrig veeg den bort. Huldsalig som en Engel Den smiled, men
dens Smiil Sveed skarpere hans Hjerte End den giftigste Piil.Han skyede
disse Blikke; Med Rædselens Hast Han flyede dem, som Trolden Flyer
Solens Øiekast; Han skyede disse Blikke, - Dog stundom fik han Mod, -
Hun var jo dog herneden Saa vennehuld og god!

Da oprandt i hans Mørke Et lille Glimt af Dag, Det syntes, som hun
vinked Med Fredens hvide Flag; Saa var det hendes Ligdug, Saa styrted
han igjen I Mulm og i Jammer Og Fortvivlelse hen.

Og atter han det voved, Det frygtelige Blik; En himmelsk Fortrøstning
Hans knuste Hjerte fik; Tilgivelse han løste Paa hendes Pande from, Hun
vinked og han hørte, Hun hvisked: „Kom, o, kom!”Der sad han længe -
længe Ubevægelig og lod Sig bølge hid og did I sine Smerters Flod; Han
mærked ei til Vinden, Som hvisled gjennem Straa, Han hørte ikke Bølgen
Mod Strandbredden gaae.

Han hørte ei fra Skoven Det buldrende Gallop Og Gangernes Vrinsken Og
den støiende Trop; Tilhest nu Ridder Due Og Hr. Strange kom for Dag;
Bagefter Folmer Sanger Paa den væligste Plag.

Rask rømmede de Sadlen Og Svendene fik De prustende Heste, Mens
speidende de gik Paa Sletten hen til Høien, Der hvor de netop saae Hr.
Peders stærke Skimmel I Græsset roligt staae.De saae den Gamle sidde
Krumbøiet der paa Steen; Marsken med fredsomt Hjerte Da venligt til ham
treen: „Jeg kommer hid,” han sagde, „Som gammel Ven! jeg har Kun Fred
at byde Eder!” Men han fik intet Svar.

De løfted op hans Hoved, De saae hans Øie lukt; Hans Hjertes Slag var
standset Og Livets Lampe slukt. Han havde Freden fundet, Han længe
søgte om, Han havde fulgt den Stemme, Som hvisked: „Kom! o, kom!”

Nedslagne stode Alle Og stirrede mod Jord! Da raabte Folmer Sanger, Ham
mangled aldrig Ord: „Man kan vist ikke nægte't, Han har sin Bod betalt;
En Tvekamp her er fægtet, Og begge Kjæmper faldt.”

De førte ham paa Baare Endnu den samme Nat Hjem til hans egen Kirke, Og
der blev han nedsat; Ved Siden af Fru Marri, Med seiervundne Flag
Ophængte over Graven, Han venter Dommens Dag.

Saa gik der da en Vinter, Saa kom der en Vaar, Og Engen staaer i
Blomster Og Bogfinken slaaer, Og Alting har saa travlt Med at trives og
groe, – Da kunde først Hr. Strange Lade sit Bryllup boe.

Er Stormen vild, og Havet Ret vrede Rynker slaaer I Panden, og til
Dybet Den kloge Sælhund gaaer; Da svøber om sin Skjønhed Himlen sit
tætte Slør; Thi Speilet er jo knuset, Hvori den saae sig før.
Er Luftens Lunger trætte, Og Havet atter har Sig faaet blank afslebet
Sit udstrakte Glar; Da hæver Himlen atter Sit Taageslør og seer Med
store aabne Øine Sit Aasyn, og leer.

Hr. Stranges Liv, som Havet, Havde døiet en Dyst; Og Skjebnens stærke
Storme Havde oprørt hans Bryst; Nu klart, som Kristallen, Det var for
Bølger fri, Nu speiled alle Glædens Guldstjerner sig deri.

Stor Jubel og Gammen Var paa Hr. Stranges Gaard, Da hjem han førte
Ellen, Den ranke, væne Maard. Alle de unge Piger Langs Borgbroen stod
Og strøede Urtekoste For Brudeparrets Fod.Samfulde otte Dage Stod
Lystigheden paa; I dem de Stegevendere Gik aldrig istaa. Af Tamt og
Vildt Velsignelse Der var, af Fisk og Kjød; Med Viin og Mjød og Godtøl
Det strømmed og det flød.

Herhid de Gjæster stimled Fra hver en Verdens Kant; De opredt Seng og
dækket Bord I Borgens Sale fandt; Til velkomst fik de Hilsen Fra
Porttaarnets, Muur Af Fløiter og Basuner, Trompeter og Luur.

I Loer og i Lader Var der redet til Fest For Bønder og for Smaafolk,
Der ogsaa var til Gjæst; Ved Dans og anden Gammen, Ved Godtøl og Mad De
kunde sig der forlyste, Saameget som de gad.Der var sendt Bud til
Møllen, Hr. Stranges gamle Vens, Til Jørgen og hans Anna, Til Karen og
hendes Jens; Og alle fem kom agende, Holdt hele Festen ud; De droge
hjem med Gaver Fra Brudgom og fra Brud.

Ung Folmer allevegne Var paafærde og travl, Han havde at bestille Fra
Gulv og til Gavl; Der skulde flettes Fakler, Der skulde bindes Krands,
Og lige færdig var han Til Driks og til Dands.

Han sang for Salens Gjæster Heel fine Elskovsqvad; Men naar han hist i
Laden Hos Bønderne sad, Da klang der mangen Vise Saa kaad og saa kjæk,
At Karlene de grinte, Og Pigerne løb væk.Med Fedel og med Bue Hidkom de
Spillemænd; Da var det just, Hr. Folmer Ret gjordede sin Lænd. Han
dandsede i Salen, Men spared ei sine Skoe, Og svang de raske Piger I
den pyntede Lo.

Deroppe og dernede Den hele Gjæsteflok Fast druknede i Glæde. Thi der
var meer end nok. Og Verten selv, den Ædle, Gik om og passed paa, At
Fornem og at Ringe Lige godt det kunde faae.

Saa svandt den glade Tummel Og Gjæst efter Gjæst, Een kjørte imod
Øster, En Anden red mod Vest. Og snart var Borgen stille; Men for de
Venner Tre Hver Dag end var en Høitid, Det var saa let at see. -Mod
Haugen var en Svale; Paa Rækkets brede Karm Sidder Hr. Ridder Strange,
Mens lænet til hans Arm Hans unge, skjønne Frue Blødt hvilende staaer,
Med sorte Fløielshue Paa de guldfagre Haar.

Foran dem sidder Folmer Saa lystig og saa kjæk, Dernede lidt fra
Trappen, Paa Haugebroens Ræk; Med Ryggen mod en Engel, Udhugget i
Steen, Han klimprer paa sin Cither Og dingler med sit Been.

Den sorte Pudel snuser Og seer paa alle Ting, Ved Hækker og ved Buske
Den springer omkring Med flagrende Ører Og med opreist Stjert; - Naar
kun den var hos Herren, Var Alt den lige kjært.Fra Bedet dufted Urter,
Smaafuglene sang, I Aftensolen Taarnet Kasted en Skygge lang Hen over
Skovens Toppe; Og Skjemt og Alvorsord Som Bolde fra de Trende Frem og
tilbage foer.

„Hør, Folmer!” raabte Strange, „Bliv fast nu paa min Borg! Du dele skal
min Glæde. Du mildne kan min Sorg. Du drikke af mit Bæger, Du bryde af
mit Brød, Saalænge som Du gider, Om Du vil, til din Død!”

Da var det, som en Gysen Tog fat i Folmers Krop; Som skræmmet og
forfærdet Han saae til Svalen op; Hans Pande blev alvorlig Et Suk steg
fra hans Bryst, Han hurtigt tog til Cithren, - Det var altid hans
Trøst.Han sagte rørte Strængen, Han spilled sig til Ro; Venligt Fru
Ellen smiled, Men Ridder Strange loe. Og da han saa var kommet Til
Aande lidt, han svang Sig Lokkerne bag Øret Og med kraftig Stemme sang:

„Med takket Gavl og Tinde, Med Taarne og med Fløi, Mod alle fire Vinde
Skuer din Borg saa høi; Den seer hen over Skove, Over Eng og Agerland
Fjernt hen til mørkblaae Vove, Til den skummende Strand.

Som en Kjæmpe den sig høiner Med Blikket stolt og frit, Alt hvad den
herfra Øiner, Det kalder Du jo dit: De brede, fede Marker, Den Skov med
Hjort og Daa, De fiskerige Parker Og hver en Mølle-Aa.Her skal Du
Landet frede Og skifte Bonden Ret; Den Blinde skal Du lede Og gjøre
Armod mæt; I Skoven og paa Hede Der klinge skal dit Horn, Der skal Du
Dyret bede Og spare Bondens Korn.

Du pløie skal og riste Og lægge Rug og Byg, Det Første og det Sidste
Til dit Brød og din Bryg; Du Abild skal opdrætte Og værne dem mod
Frost, Og i din Kjelder sætte Tønderne med Most.

De Smykkeurter pleier Din ædle Hustru fiin; Roser og Akkeleier,
Lavendel og Rosmarin Skal staae i Havens Løkke Fra Vaar til Sancte
Hans; - Hun selv er Livets Smykke, Hun er det Heles Krands.Stolt sidde
Du, Hr. Strange! Med din yndige Gemal Ved Gjæsteborde lange I din
Høieloftssal; Omkring Dig glade Gjæster, En Venneflok Du seer, - Thi
Aaret har mange Fester, Dit Liv faaer endnu fleer!

Vil Kongen Hofbud sende, Da paa din vrinske Hest Foran de raske Svende
Du rider som til Fest. Dig vinker din Hjertenskjære Fra Svalen med sit
Slør: „Kom hjem igjen med Ære, - Med Seir, men ikke før!”

Hun vil i Gjensynsstunden Frembære Dig et Pant, At hun og har Seier
vunden, Imens Du Seier vandt!” - Her hvisked Ellen listigt, Hun smilede
derved: „Han taler noget dristigt, Dog veed han godt Besked!”„Hav Tak,”
vedblev han, „Kjære! Du bød mig Huus og Hjem; Her var jo godt at være,
Men jeg maa længer frem! Jeg kan ei sidde stille Bag Borgens tykke
Muur, Saalænge Lærkens Trille Kan lokke mig fra Buur.

See! Eders Hjort, den ranke, Som bragte Fredens Skjold, Ei heller havde
Tanke Til meer at staae i Fold. Den tog sig for at følge Sit eget
Hjertes Lov, Den kunde sin Lyst ei dølge, Men drog ad grønne Skov.

Jeg fæster ingen Qvinde, Jeg sætter aldrig Bo; Jeg har en Elskerinde,
Som evigt jeg er tro; Som Solen kaster Skygge, Som Blomst har Blad ved
Blad, Vi sammen bo og bygge, Og skilles aldrig ad.Fra Blomstens Kalk
hun hæver Til mig sit Øie sødt, Som Ellepigen svæver Hun over Engen
blødt; Hun lokker mig til Lunden, Hvor Nattergale slaae, Hun vinker mig
fra Bunden Af den sølvklare Aa.

Hvert Kildevæld, som klinger, Mig tolker hendes Ord, Paa Skyens
Englevinger Hun hæver mig fra Jord, Hun alle Qvaler fjerner; Naar
Hjertet hedt har brændt, Trøst skriver hun med Stjerner Paa Nattens
Firmament.

Vi mødes allevegne, I Slot, i Bondens Bo, Naar Dagens Farver blegne,
Naar Natten gaaer til Ro; Hun deler, hvad mig qvæger, Jeg øiner i hver
Drik, Der dufter i mit Bæger, Hendes vækkende Blik.Snart er hun blid og
rolig, Snart vild og barsk og streng, Og saa igjen utrolig Kaadmundet
som en Dreng; Snart fast som Klipperanden, Snart flygtig som en Elv; -
Vi passe for hinanden, Thi - saadan er jeg selv!

Derfor jeg hende følger, Ihvor det saa gaaer, Saalænge der end bølger
En Lok af mit Haar. Med hende, paa min Vinge, Som hidtil jeg fløi, Vil
jeg med Jubel svinge Mig over Dal og Høi.

Alt Dagen er forsvunden Og Natten stunder til, End klinger gjennem
Lunden Smaafugles Klokkespil; Hist staaer alt Maanen blide Bag Skovens
Rygning smukt; Nu er det just paa Tide, Jeg begynder min Flugt.

Naar først jeg er saa gammel, At knapt min Fod kan gaae, Naar Vinen er
mig vammel, Og Rosen er mig graa; Naar ikke meer mit Øre Kan fatte
Klangen reent, – Da vil jeg Dig tilhøre, Men – som jeg haaber, –
seent!”

– Saa sprang han ned fra Rækket, Og løftede sin Hat; Han ønsked dem af
Hjertet Vel tusinde Godnat. Han fløited ad sin Pudel, Han vinked med
sin Haand; – Snart svandt i Krat hans Fjerbusk Og de flagrende Baand.

